
INTRODUCTION

Avec ce deuxième volume nous abordons la publication d'oeuvres importantes formant de véritables poèmes. Façonné déjà par la composition de la plupart des petites pièces charmantes que nous connaissons, le génie poétique de Christine va maintenant se donner libre carrière et s'élever d'un degré.




1.—ÉPITRE AU DIEU D'AMOURS

 

L'Épître au dieu d'amours paraît être le premier effort tenté par Christine pour réaliser ce progrès. Le sujet de ce poème était d'ailleurs bien fait pour inspirer celle qui a toujours eu à coeur la défense de son sexe, mais nulle part, peut-être, elle n'a répondu aux détracteurs de la femme avec plus d'esprit et d'à propos. Parodiant spirituellement la forme des Lettres Royaux, Christine suppose comme entrée en matière une requête adressée au dieu d'amours par des dames de toutes conditions qui portent plainte contre les hommes déloyaux et trompeurs [1].

Elle fait ensuite raconter par le dieu d'amours les stratagèmes que les mauvais chevaliers emploient habituellement pour parvenir à leurs fins et les actions déshonnêtes de ces hommes pervertis qui se vantent de leurs méfaits jusque dans les tavernes, chez les grands de la cour, et même dans le palais du roi. Cupido se déclare naturellement l'ennemi des personnes qui médisent aussi insolemment des femmes, et réserve tous les plaisirs dont il est le dispensateur aux chevaliers loyaux qui observent fidèlement ses salutaires commandements. Puis Christine, entrant au coeur de son sujet, développe avec un remarquable talent toutes les raisons que l'on peut faire valoir en faveur des femmes. C'est un véritable plaidoyer qu'elle entreprend; se posant en arbitre entre les détracteurs et les admirateurs exagérés du sexe féminin, elle se sert d'arguments empruntés plutôt à la simple logique et au bon sens qu'aux textes si souvent cités et interprétés par ses prédécesseurs; elle soutient la première une opinion moyenne, s'attachant surtout à faire remarquer que les femmes en général sont douées de bonnes qualités et qu'il ne faut pas faire retomber sur toutes les égarements de quelques-unes. Cependant, entraînée par l'ardeur de la discussion, elle ne peut s'empêcher de critiquer vivement les auteurs qui se sont, de parti pris, attaqués aux femmes et de dénoncer avec indignation l'Art d'aimer d'Ovide et le Roman de la Rose de Jean de Meun.

Certes une composition de ce genre, qui s'élevait si hardiment contre les théories essentielles d'une oeuvre jouissant encore d'une haute réputation, devait attirer à Christine la contradiction des nombreux et influents admirateurs de Jean de Meun; mais elle ne se laissa pas intimider et sut tenir tête à tous ceux qui l'attaquèrent. Dans cette lutte courageuse elle trouva même de puissants alliés qui embrassèrent complètement sa cause: il suffira de citer Jean Gerson [2], l'illustre chancelier, Guillaume de Tignonville, prévôt de Paris, et surtout le célèbre maréchal Boucicaut [3]. Ce dernier, qui revenait de sa brillante expédition en Orient, s'associa même si complètement aux sentiments de Christine qu'il fonda le jour de Pâques fleuries 1399 (11 avril 1400 n. st.), sous le nom de «l'écu verd a la dame blanche», un ordre de chevalerie pour la défense des femmes.

Mais, à côté de ces puissants personnages, qui venaient apporter leur concours à la vaillante femme, quelques contradicteurs s'efforçaient de faire entendre leurs protestations. Depuis long-temps Christine s'entretenait de littérature avec un humaniste distingué, Jean de Montreuil [4], prévôt de Lille. Plusieurs fois ils avaient échangé leurs appréciations sur certains ouvrages. Il paraît même probable que l'Épître au dieu d'amours, où Christine ne dissimulait pas son sentiment sur l'oeuvre de Jean de Meun, fut le point de départ de la fameuse querelle du roman de la Rose.

A la suite d'une discussion orale au cours de laquelle Christine avait de nouveau contesté les mérites de l'oeuvre si vantée, Jean de Montreuil lui envoya la copie d'une belle épître qu'il venait de préparer et d'adresser en réponse à «un sien ami, notable clerc» partageant la même opinion qu'elle, mais la rhétorique du prévôt de Lille fut sans effet sur les convictions de la célèbre femme qui répliqua par une attaque en règle contre l'immoralité du livre en question [5].

Un autre personnage jouissant d'une haute réputation politique, Me Gontier Col [6], secrétaire du roi, surgit alors pour défendre l'opinion de Jean de Montreuil, son disciple, et reprocha vivement à Christine d'avoir écrit «par maniere de invective» contre le roman de la Rose, la priant de lui envoyer l'épître qu'elle venait d'adresser au prévôt de Lille. Sa lettre est datée du 13 septembre 1401. Christine s'empressa de lui faire parvenir une copie de la lettre qu'il désirait connaître.

Gontier Col riposta immédiatement sur un ton arrogant et frisant presque l'insolence (15 septembre 1401), mais cette attaque inutile fut bientôt suivie d'une dernière lettre de Christine où elle persista dans son opinion et déclara qu'elle la soutiendrait partout publiquement, s'en rapportant au jugement «de tous justes preudes hommes, theologiens et vrays catholiques et gens de honneste et salvable vie».

On le voit, en dépit des attaques réitérées d'hommes érudits et investis d'un crédit considérable, Christine sut maintenir vaillament ses revendications sans laisser la moindre prise à ses adversaires. Bien plus, elle résolut de les confondre en soumettant leur contestation au jugement de l'autorité féminine la plus puissante et la plus redoutée; dans cette intention elle fit faire une copie de tout le débat et l'adressa à la reine Isabeau en même temps qu'au Prévôt de Paris, Guillaume de Tignonville. Cette requête fut écrite la veille de la Chandeleur 1401[7] (1er février 1402 n. st.).

L'histoire ne nous dit pas si la Reine fit connaître son sentiment, mais nous devons constater qu'en tous cas la lutte ne se termina pas complètement à cette époque. La fameuse Vision écrite par Jean Gerson contre le roman de la Rose vint raviver cette polémique, et servit de thème à une nouvelle discussion littéraire entre Christine et Pierre Col, chanoine de Paris[8].

Après avoir fait ressortir les principaux traits de ce débat, nous sommes autorisés à penser que l'Épître au dieu d'Amours eut un retentissement considérable et dut certainement placer Christine au rang des écrivains les plus remarqués. Cette composition fut même, pour ainsi dire, le point de départ de toute une nouvelle littérature ayant pour but la défense des femmes. Longtemps avant, il est vrai, quelques écrivains[9] avaient déjà élevé leurs protestations, Guillaume de Digulleville surtout s'était distingué par son audace en appelant l'oeuvre de Jean de Meun «le roman de luxure», mais ces légitimes récriminations étaient demeurées à peu près sans écho, et l'on peut avancer qu'à Christine de Pisan revient l'honneur d'avoir la première profondément tracé la voie que suivra désormais toute une école de moralistes»

Pour s'en convaincre il suffira de citer quelques-uns de ces continuateurs et admirateurs[10].

Mathieu Thomassin rend hommage dans son Registre Delphinal aux sentiments de Christine, Martin Le Franc ne tarit pas d'éloges dans son Champion des dames; plus tard Jean Bouchet compose Le Jugement poétique de l'honneur femenin, et enfin Jean Marot se fait l'interprète des mêmes sentiments dans La vray disant advocate des dames[11].

Mais, malgré toutes ces nouvelles manifestations de la même pensée, le souvenir de l'oeuvre de Christine resta longtemps vivace et n'était nullement effacé au commencement du xvie siècle puisqu'à cette époque on jugea encore intéressant d'imprimer son Épître sous le titre de «contre romant de la Rose». Nous ne connaissons qu'un seul exemplaire[12] de cette édition; il a fait partie de la Bibliothèque que Fernand Colomb forma à Séville de 1510 à 1539. Cet unique exemplaire, dérobé à la Colombine, a été acquis en 1884 par M. le baron Pichon. Il consiste en une plaquette in-12 de quelques feuillets, sans date ni nom d'imprimeur. L'Épître au dieu d'amours y est seulement contenue et annoncée sous le titre «Le contre Rommant de la Rose nommé le Gratia dei». Cette édition, fautive comme toutes celles de son époque, paraît cependant avoir été établie sur un bon texte, c'est-à-dire d'après un ms. de la famille A.

Une traduction libre en vers anglais avait déjà été faite en 1402 par Thomas Occleve; elle a été imprimée à Londres en 1721 dans l'édition des oeuvres de Geoffroy Chaucer par John Urry (p. 534 à 537). Toutefois cette pièce, publiée sous le titre de «The Letter of Cupide», est beaucoup plus courte que son modèle, car elle comprend seulement 68 strophes de sept vers.

Le texte de l'Épître au dieu d'amours, que nous donnons plus loin, a été établi d'après les mss. Bibl. Nat. fr. 835 (A1), 604 (B1) et 12779 (B2), Musée Brit. Harl. 4431 (A2), que nous avons décrits dans la préface de notre premier volume[13]. Un autre ms. contenant ce poème existait dans l'ancienne bibliothèque de Bourgogne et se trouve signalé à ce titre dans un inventaire de 1467 publié par Barrois[14] (Inventaire de Bruges n° 1402), on ne sait ce qu'il est devenu.

II.—LE DIT DE LA ROSE

 

Le Dit de la Rose, daté du 14 février 1401 (anc. st.), est en quelque sorte le couronnement de la polémique de Christine contre l'oeuvre de Jean de Meun. Forte de l'appui de la reine Isabeau qu'elle avait dû certainement gagner à sa cause, Christine joue maintenant le rôle d'un défenseur attitré du sexe féminin et se met elle-même en scène dans une réunion tenue chez le duc Louis d'Orléans. S'inspirant du généreux exemple du maréchal Boucicaut et de la récente institution de la «Court amoureuse[15]», elle fonde, avec l'intervention allégorique de la déesse de Loyauté, l'Ordre de la Rose qui sera l'encouragement et la récompense des chevaliers loyaux défenseurs de la réputation des dames. Ce petit poème, entrecoupé de ballades gracieuses et fort bien présentées, offre un grand mérite par son tour élégant et facile en même temps que par la distinction et l'originalité des idées qui y sont remarquablement exprimées. Le texte du Dit de la Rose ne se trouve que dans les trois mss. de la famille B (Bibl. Nat. fr. 604 (B1), 12779 (B2) et ms. Morgand (B3) dont nous avons donné la description dans notre premier volume.




III.—LE DÉBAT DE DEUX AMANTS

 

Après avoir vengé son sexe des injures et des calomnies dont il était l'objet, Christine va maintenant se livrer à une étude complète de l'amour; elle le dissèquera sous toutes ses formes et traduira les sentiments si variables qu'il peut faire naître, en leur donnant quelquefois pour cadres des situations réelles empruntées à la vie de la société contemporaine. Ces compositions, inspirées par un esprit surtout métaphysique, se nommaient alors des dits ou ditiés d'amour. Ce genre, qui fut très en vogue au xve siècle, passionna au plus haut degré l'imagination de Christine qui y trouva l'inspiration de la plupart de ses meilleures poésies. En dehors de quelques ballades ou rondeaux qui laissent déjà deviner une semblable tendance, le Débat de deux Amants paraît être le début d'une nouvelle série de compositions entièrement consacrées à l'amour.

La scène de ce poème intéressant doit se placer dans l'hôtel même du duc Louis d'Orléans. Christine retrace une des splendides fêtes qui eurent lieu dans cette demeure magnifique, et, spectatrice attentive des divertissements de la haute société qui s'y était donnée rendez-vous, elle remarque en sa qualité de philosophe et de moraliste les allures opposées de deux seigneurs: l'un, chevalier, porte en son coeur toute l'amertume d'un amour déçu ou incompris, l'autre, un jeune écuyer, se laisse entraîner par l'ardeur d'une vie facile et semble refléter toutes les impressions d'un bonheur complet. De ces deux personnages Christine va faire de l'un le censeur et de l'autre l'apologiste de l'amour; puis, n'osant donner une solution définitive à une question aussi délicate, elle soumet le différend à la haute appréciation de son puissant protecteur, le duc d'Orléans.

Deux faits historiques qui se trouvent cités dans le cours du poème permettent de lui assigner une date certaine. Christine parle aux vers 1593 et 1594 du connétable de Sancerre, et dit qu'il est encore de ce monde; or il mourut le 6 février 1402 et était connétable depuis le 26 juillet 1397. Plus loin (vers 1627 à 1637) elle fait allusion à la défense héroïque de la petite garnison laissée à Constantinople sous le commandement de Jehan de Châteaumorand; cet événement eut lieu au commencement de l'année 1400 (n. st.)» et Jehan de Châteaumorand était de retour en France dès septembre 1402 [16]. C'est donc entre 1400 et 1402 que doit forcément se placer l'intervalle pendant lequel fut composé le Débat de deux Amants.

Nous avons décrit dans la préface du tome I plusieurs mss. qui donnent, avec d'autres oeuvres, le texte de ce poème, mais le Débat de deux Amants fut en outre plusieurs fois transcrit isolément. Un de ces exemplaires (probablement celui même qui fut offert à Charles d'Albret, car il contient une ballade de dédicace adressée à ce prince et publiée dans notre tome I, p. 231) faisait partie de la Bibliothèque de Bourgogne et est mentionné dans les inventaires des librairies de Bruges en 1467 et de Bruxelles en 1487 [17]. C'est aujourd'hui le n° 11034 de la Bibl. royale de Belgique. Ce ms. du xve siècle sur vélin renferme en tête une grisaille à la plume légèrement teintée qui représente Christine agenouillée offrant son oeuvre au duc d'Orléans. Un autre ms. existe à la Bibl. Nat. sous le n° 1740 du fonds français, il porte les cotes annciennes 1023 (Fontainebleau), 980 (inventaire de 1645, Dupuy), et 7692 du catalogue de 1682. Cette copie sur vélin et reliée actuellement en maroquin jaune au chiffre de Louis XIV contient 32 feuillets et une grisaille assez médiocre.

Ces deux mss., absolument identiques pour le texte, constituent une nouvelle famille C qui vient ainsi prendre sa place dans la généalogie précédemment dressée des familles A et B:

 

A

A1 A2 [B] [C] /————\ /——-\ B1 B2 B3 C1 C2

 

IV.—LE LIVRE DES TROIS JUGEMENTS

Cet ouvrage, dédié au célèbre et vaillant sénéchal de Hainaut, contient l'exposé de trois cas d'amours.

Le premier récit nous montre une dame, remarquable par ses vertus et sa beauté, qui ayant été délaissée par son premier amant se reprend à donner son amour à un second plus sincère. Est-elle pour cela parjure? Telle est la question que pose Christine.

Le second offre une situation analogue. Un chevalier qui a perdu tout espoir de revoir sa dame, durement retenue en prison par un mari jaloux, peut-il au bout d'un certain temps se livrer à un nouvel amour?

Enfin le troisième cas renferme a la fois une question et un enseignement moral. Une demoiselle, abandonnée par un noble chevalier qui s'adresse à une puissante dame et qui repoussé revient implorer sa grâce, doit-elle acorder son pardon ou le refuser impitoyablement?

Ces trois controverses délicates sont soumises par Christine à la sagace appréciation du bon sénéchal.

 

V.—LE LIVRE DU DIT DE POISSY

 

Ce gracieux poème, un des plus intéressants qui soient sortis de la plume de Christine, comprend deux parties bien distinctes. Dans la première Christine nous raconte avec une simplicité charmante le petit voyage qu'elle fit en avril 1400 pour aller rendre visite à sa fille, religieuse au couvent de Poissy; elle partit en compagnie d'une brillante et joyeuse société de dames et gentilhommes qui égayaient la route de leurs chants et de leurs devis amoureux. Les beautés du chemin que suivit la joyeuse chevauchée servent de thème à une description complète des charmes de la campagne par une délicieuse matinée de printemps; les brillantes parures de la nature, les chants harmonieux des oiseaux, les divertissements des pastoures, le doux «bruire» de la rivière, l'aspect sévère des grands bois de Saint-Germain fournissent les éléments d'un tableau gracieux et vrai où Christine fait preuve d'un remarquable talent de description.

Arrivée au but de son excursion, Christine nous conduit à travers la célèbre abbaye et nous décrit exactement la façon de vivre des religieuses, leur habitation avec toutes ses dépendances, leurs privilèges, les ressources qu'elles possèdent, les richesses de leur superbe église, enfin mille détails intéressants. La journée s'écoule rapidement au cours de cette visite, et, le soir arrivé, l'aimable société se retire dans un hôtel de Poissy pour y passer la nuit. Le lendemain de grand matin on entend la messe et l'on vient prendre congé des religieuses et les remercier de leur accueil empressé, puis on reprend le chemin de Paris.

C'est ici que s'ouvre la seconde partie du poème entièrement consacrée au débat amoureux. A peine le joyeux cortège a-t-il pénétré dans la forêt qu'une jeune dame «la plus belle de toutes» s'écarte et affecte de se tenir à distance, laissant deviner quelque triste préoccupation. Christine s'en aperçoit la première et, entraînant avec elle un bel écuyer qui semblait également affligé, se rapproche de la jeune dame pensive et la supplie de lui faire connaître le motif de sa tristesse. Alors commence la controverse: chacune des parties, la dame et l'écuyer, se prétendant tour à tour la plus mal partagée et la plus digne de compassion. La dame nous expose d'abord la vive douleur qu'elle ressent de la captivité de son amant, retenu prisonnier de Bajazet depuis la défaite de Nicopolis, et pour accentuer encore ses regrets, énumère minutieusement les charmes physiques du chevalier qu'elle a perdu. L'écuyer nous raconte ensuite son aventure: c'est celle d'un amant éconduit par une dame qu'il ne peut oublier et à laquelle il reste fermement attaché, malgré tout son dépit. Dans sa douleur il nous retrace à son tour les avantages physiques de sa bien aimée.

Ces deux portraits sont fort intéressants, et réalisent en quelque sorte le type des conditions qui constituaient alors l'idéal de la beauté.

Comme toujours, Christine n'ose se prononcer sur la question délicate qui lui est soumise et remet le jugement de cette controverse à l'appréciation du vaillant sénéchal de Hainaut, pour lequel d'ailleurs elle a vraisemblablement composé tout son poème (voy. note p. 311).

Le texte du Dit de Poissy a été établi d'après les mss. que nous avons signalés dans l'introduction du tome I. (Bibl. Nat. fr. 835 (A1), 604 (B1), 12779 (B2); Musée Brit. Harl. 4431 (A2).

VI.—LE DIT DE LA PASTOURE

 

Christine se révèle ici dans un genre nouveau. Cette jolie pastorale fait sans doute allusion à quelque intrigue amoureuse, comme l'auteur prend soin de nous en avertir dès le prologue. Car nous ne pouvons croire, comme l'a avancé M. R. Thomassy [18], que Christine ait eu l'intention d'établir une opposition entre l'amour naïf, primitif, et l'amour chevaleresque, afin de placer des sentiments absolument purs en contraste avec la fureur de voluptés décrite par Jean de Meun dans son poème allégorique. Mais il s'agit plus vraisemblablement d'une histoire d'amour dont le héros fut quelque prince contemporain et que Christine dut, sans doute, écrire sur commande.

C'est la pastoure qui parle et présente son aventure amoureuse comme exemple et avertissement aux dames qui ont fait le serment de n'aimer jamais. Elle raconte avec une naïveté charmante et une grâce exquise ses occupations champêtres, nous énumérant les soucis de la bergère et toutes les notions qu'elle doit acquérir pour donner des soins intelligents à son troupeau. Christine s'inspire sans doute dans ces citations de l'expérience de ce Jehan de Brie qui avait composé, à la demande de Charles V, un traité bien connu [19], intitulé «le vray regime et gouvernement des bergers et bergères» où il enseigne la pratique de «l'Art de Bergerie». Puis la Pastoure nous fait un tableau complet de la vie rustique d'alors avec ses jeux enfantins et ses divertissements de toutes sortes. Après ce long exposé, d'ailleurs rempli de détails nouveaux et intéressants, l'action commence à se dérouler. Un jour que la pastoure, se retirant «seulette» dans les bois, gardait son troupeau, assise au bord d'une belle fontaine, ses chants harmonieux attirèrent jusqu'à elle un brillant chevalier et son escorte qui passaient par la grande route voisine. Ici commence l'idylle de la pastoure, qui aura désormais le galant chevalier pour objet constant de toutes ses pensées. Dès lors elle se tient à l'écart de ses compagnes. Seule Lorete, son amie fidèle, connaît son secret et cherche à la détourner d'une si imprudente passion en lui en montrant les dangers et la trop grande disproportion. Mais la pastoure, dominée par l'amour, s'abandonne aux élans de son coeur, elle nous retrace avec une exquise sensibilité les diverses émotions qu'elle ressent tour à tour, et cesse tristement sa mélodie en implorant les prières de tous les vrais amants en faveur du chevalier qu'elle n'a pas revu depuis longtemps, et que sa haute vaillance a sans doute entraîné sur quelque terre lointaine.

Indépendamment des recueils mss. que nous avons signalés dans notre tome I et qui renferment le dit de la Pastoure, ce poème se trouve transcrit séparément dans le ms. fr. 2184 de la Bibl. Nat. C'est une copie du xve siècle sur vélin, comprenant 45 feuillets, et reliée en maroquin rouge au chiffre de Louis XIV sur le dos, elle provient de la bibliothèque de Colbert (n° 5239) et a porté ensuite le n° 7993 du catalogue de 1739. Nous lui avons assigné dans la généalogie la lettre B4.

Un autre ms. du même genre figure au catalogue de la collection Barrois d' «Ashburnham Place» sous le n° LXXII. Ce volume, relié en maroquin vert, comprend 15 feuillets. Il n'est pas au nombre des mss. de cette provenance qui ont fait retour à la Bibliothèque Nationale.

Une troisième transcription isolée du dit de la Pastoure existait aussi dans l'ancienne bibliothèque de Bourgogne et est signalée par Barrois dans sa Bibl. protypographique aux inventaires de 1467 sous le n° 1368 et de 1487 sous le n° 2128. Nous ne savons ce qu'est devenu ce ms.

 

VII.—EPITRE A EUSTACHE MOREL

 

Cette lettre, écrite la même année que le dit de la Pastoure, présente un certain intérêt en ce sens qu'elle est la seule parvenue jusqu'à nous qui permette de constater les relations de Christine avec l'un des meilleurs poètes de son époque. Elle a pour objet la critique des moeurs contemporaines, thème si souvent traité par Eustache Deschamps dans le style incisif et personnel qu'on lui connaît.

La lettre de Christine, au contraire, se distingue par sa forme recherchée; malheureusement l'abus des rimes équivoquées en rend la lecture difficile et fatiguante, mais, aux yeux des contemporains, cette recherche était un mérite. Eustache Deschamps y répondit par une ballade pleine d'éloges et de compliments (voy. édit. Queux de Saint-Hilaire, VI, p. 251).

Les deus mss. de la famille A (Bibl. Nat. fr, 605 (_A_1) et Mus. Brit. Harl. 4431 (_A_2), que nous avons signalés dans l'introduction du tome I, renferment seuls l'Épître à Eustache Morel.

 

[1] Il n'est peut-être pas sans intérêt de faire remarquer que la Chronique du maréchal Boucicaut renferme, au chap. XXXVIII de la 1re partie, la relation d'une requête présentée au roi par des dames qui se plaignent «d'aucuns puissans hommes qui par leur force et puissance les vouloient desheriter de leurs terres, de leurs avoirs et de leurs honneurs…». Bien que ce fait ne soit pas absolument semblable à celui exposé au début de l'Épître au dieu d'amours, il y a pourtant entre eux une certaine analogie et une coïncidence de date qui ne peuvent passer inaperçues. Toutefois il ne faut pas perdre de vue que la Chronique du maréchal Boucicaut paraît avoir été composée par Christine elle-même, ainsi que l'a indiqué pour la première fois M. Kervyn dans son Étude littéraire sur Froissart, I, p. 230. Les divers rapprochements que nous avons faits de notre côté semblent également confirmer cette opinion.

[2] Jean Gerson fit un sermon dans lequel il défendit la lecture du roman de la Rose et écrivit, le 18 mai 1402, un traité allégorique contre l'immoralité de ce poème.

[3] Voy. le rôle que Christine fait jouer au maréchal, Livre des faicts, 1re partie, chap. XXXVIII.

[4] Jean de Montreuil, prévôt de Lille, fut secrétaire du Dauphin, du duc de Bourgogne, puis de Charles VI. Il mourut à Paris en 1418 l'une des premières victimes de la trahison de Perrinet Leclerc. Un choix de ses lettres a été publié par D. Martène (Amplissima Collectio, II, p. 1311 à 1465), mais d'autres en assez grand nombre sont encore inédites (Voy. A. Thomas. De Johannis de Monsteriolo vita et operibus. Thèse de la Faculté des Lettres de Paris, 1883).

[5] Cette réplique n'est pas datée, mais il paraît certain qu'elle a du être écrite en 1401. Elle se trouve avec les lettres suivantes parmi les «Epistres du debat sur le Rommant de la Rose.» (Bibl. Nat. fr. 835, 604, 1563 et 12779).

[6] Issu d'une famille de la bourgeoisie de Sens, Gontier Col était dès 1879 receveur des aides «es terres entre les rivières de Seine et de Dyve» (Delisle, Mandements de Charles V, n° 1869). Secrétaire du roi en mars 1380 (Douet-D'Arcq, Comptes de l'Hôtel, p. 22) il fut, à partir de 1395, chargé de plusieurs missions importantes qui lui valurent bientôt la réputation d'un fin diplomate. Il se fit surtout remarquer par ses habiles négociations avec le roi d'Angleterre. Condamné au bannissement en 1412 pour avoir soutenu le parti du duc d'Orléans (Arch. Nat. X'IA*[** not sure about this word**] 1479 fol. 207 et 278), il rentra bientôt en faveur et reçut dès 1414 une mission auprès de Jean VI, duc de Bretagne; il fit également partie l'année suivante de l'ambassade envoyée en Angleterre et composée, suivant le témoignage du Religieux de Saint-Denys, «des personnages les plus considérables et des plus fameux orateurs du royaume» (Chr. V, p. 507). En même temps qu'il acquérait une grande renommée d'homme politique, Gontier Col se distinguait aussi comme érudit et philosophe. Il était devenu l'ami intime du grand théologien Nicolas de Clemangis et avait réuni une collection d'ouvrages savants de la plus haute valeur. On remarque, en effet, qu'il autorisa le pape Benoît XIII à faire faire la copie d'un exemplaire des lettres de Pline le jeune existant dans sa bibliothèque (Delisle, Cabinet des Mss., I, p. 486) et qu'il offrit aussi au duc de Berry «une bien grande mappemonde bien historiée, enroollée dans un grand et long estuy de bois» (Delisle, Cab. des mss., III, librairie du duc de Berry, n° 191).

Gontier Col avait épousé Marguerite Chacerat appartenant à une famille de riches marchands drapiers de Sens, et était devenu seigneur de Paron.

Il eut un fils, Nicolas Col, né en 1397, qui fut maître des requêtes de l'Hôtel et prévôt de Sens. (Arch. de l'Yonne, E. 300 et H. 528

[7] Nous devons rectifier ici une erreur qui s'est glissée dans la Préface de notre tome 1er, p. xviii, note, où sur la foi d'un ms. et de nombreux auteurs, nous avons incidemment avancé que la requête de Christine à la reine était datée du 1er février 1407; la date exacte est 1401, la plus vraisemblable d'ailleurs et qui se trouve seule confirmée par tous les autres ms. Toutefois l'induction que nous avions tirée de la date en question ne se trouve en aucune façon détruite par le fait de cette inexactitude, car le ms. du duc de Berry renferme d'autres oeuvres composées à une époque très voisine de 1407.

[8] Voy. A. Piaget, Chronologie des Épîtres sur le roman de la Rose, dans Études romanes dédiées à Gaston Paris, 1891, p. 113 à 120.

[9] Voy. «le Bien des Femmes» (Romania, VI, 500), «la Bonté des Femmes» (Romania, XV, 315), etc., mais les pièces dirigées contre le sexe faible étaient bien plus nombreuses, M. P. Meyer en a donné une liste dans Romania, VI, 499.

[10] A partir du milieu du xve siècle la littérature en faveur des femmes comprend un très grand nombre de pièces importantes, telles que le Chevalier aux dames, le Miroir des dames de Bouton, la déduction du procès de Honneur féminin ou l'Advocat des dames par Pierre Michaut, etc. M. A. Piaget en a donné un aperçu fort intéressant dans son Martin Le Franc, Thèse de la Faculté des Lettres de Genève, Lausanne, 1888, p. 127 à 167.

[11] Voy. divers extraits de ces auteurs donnés par R. Thomassy dans son Essai sur les écrits politiques de Chr. de Pisan, p. 92 à 102.

[12] Voy. Harisse, Excerpta Colombiniana, Paris, 1887, p. 80, n° 46

[13] Nous ne parlons pas d'un ms. appartenant à Westminster Abbey et signalé par M. Paul Meyer (Bull, de la Société des Anc. Textes, 1875). C'est une copie sur papier faite au milieu du xve siècle et qui ne paraît pas avoir une bien grande valeur. Elle renferme à la suite de diverses poésies l'Épître au Dieu d'Amours et le Dit de la Pastoure de Christine de Pisan.

[14] Barrois, Bibliothèque protypographique ou Librairie des fils du roi Jean, Paris, 1830, p. 204.

[15] L'association connue sous le nom de «Court amoureuse» avait été fondée dans l'hôtel du duc de Bourgogne le 14 février 1400 un an, jour pour jour, avant la date que Christine donne à son poème du Dit de la Rose. Elle avait été instituée dans l'intention d'honorer le sexe féminin et ne comprenait pas moins de 600 membres dont les noms nous ont été conservés par les mss. du fonds français 5233 et 10469; voy. l'art, de M. A. Piaget dans Romania, XX, p. 417 à 454. On est étonné toutefois de rencontrer parmi les membres d'une semblable société des noms tels que ceux de Gontier Col et de Pierre Col qui, on le sait, étaient de fidèles disciples de Jean de Meun et des adversaires de Christine.

[16] Delaville le Roulx, La France en Orient, I, p. 379.

[17] Barrois, Bibl. protyp. n° 1353 (Bruges) et 1952 (Bruxelles)

[18] R. Thomassy, Essai sur les écrits politiques de Chr. de Pisan, p. 119 et 120.

[19] «Le bon berger ou le vray régime et gouvernement des bergers et bergères, composé par le rustique Jehan de Brie,» publié, d'après l'édit. de 1541, par Paul Lacroix. Paris, Liseux, 1870.

      Cupido, roy par la grace de lui, 

      Dieu des amans, sanz aide de nullui 

      Regnant en l'air du ciel trés reluisant, 

      Filz de Venus la deesse poissant, 

5 Sire d'amours et de tous ses obgiez, 

      A tous nos vrais loiaulx servans subgiez, 

      SALUT, AMOUR, FAMILIARITÉ, 

      Savoir faisons en generalité 

      Qu'a nostre Court sont venues complaintes 10 Par devant nous et moult piteuses plaintes 

      De par toutes dames et damoiselles, 

      Gentilz femmes, bourgoises et pucelles, 

      Et de toutes femmes generaument, 

      Nostre secours requerans humblement, 

15 Ou, se ce non, du tout desheritées 

      De leur honneur seront et ahontées. 

      Si se plaingnent les dessusdittes dames 

      Des grans extors, des blasmes, des diffames,       Des traïsons, des oultrages trés griefs, 

20 Des faussetez et de mains autres griefs, 

      Que chascun jour des desloiaulx reçoivent,       Qui les blasment, diffament et deçoivent. 

      Sur tous païs se complaignent de France, 

      Qui jadis fu leur escu et deffense, 

25 Qui contre tous de tort les deffendoit, 

      Com il est droit, et si com faire doit 

      Noble païs ou gentillece regne. 

      Mais a present elles sont en ce regne, 

      Ou jadis tant estoient honnourées, 

30 Plus qu'autre part des faulz deshonnourées,       Et meismement, dont plus griefment se deulent,       Des nobles gens qui plus garder les seulent.       Car a present sont pluseurs chevaliers 

      Et escuiers mains duis et coustumiers 

35 D'elles traÿr par beaulx blandissemens. 

      Si se faignent estre loyaulx amans 

      Et se cueuvrent de diverse faintise; 

      Si vont disant que griefment les atise 

      L'amour d'elles, qui leur cuer tient en serre, 40 Dont l'un se plaint, a l'autre le cuer serre, 

      L'autre pleure par semblant et souspire, 

      Et l'autre faint que trop griefment empire,       Par trop amer tout soit descoulouré 

      Et presque mort et tout alangoré, 

45 Et jurent fort et promettent et mentent 

      Estre loiaulx, secrez, et puis s'en vantent. 

      D'aler souvent et de venir se peinent, 

      Par ces moustiers ça et la se pormenent 

      En regardant, s'apuient sus aultelz 

50 Par faulx semblans, moult en y a de telz; 

      Parmi rues leurs chevaulx esperonnent 

      Gays et mignos a cliquetes qui sonnent; 

      Moult font semblant d'en estre embesoignez:       Mules, chevaulz ne sont pas espargniez. 

55 Diligens sont de bailler leurs requestes; 

      Moult enquierent ou sont nopces et festes,       La vont pluseurs jolis, mignoz et cointes, 

      Si font semblant de sentir de noz pointes 

      Si qu'a peine les peuvent endurer. 

60 Aultres mettent grant peine a procurer 

      Par messages ou par quelque acointance 

      A mettre a fin ce que leur faulz cuer pense.       Par telz maintiens en plus de mille guises 

      Les faulz amans se cueuvrent de faintises, 65 C'est assavoir les desloiaulz qui héent 

      Foy, loiaulté, et a decevoir béent; 

      Car les loyaulz ne sont pas en ce compte, 

      Et ceulz doit on amer et tenir compte, 

      Car decevoir en nul cas ne vouldroient: 

70 Je leur deffens; pour ce consens qu'ilz aient       De noz doulz biens savoureux bonne part,       Car a mes gens largement en depart; 

      Et ceulz tienent mes vrais commandemens,       Justes, loiaulz, et bons enseignemens; 

75 Si leur deffens villenie et meffait, 

      Et leur commans poursuivre honneur de fait,       Estre loiaulz, secrez et voir disans, 

      Larges, courtois, et fuïr mesdisans, 

      Humbles et doulz, jolis et assesmés, 

80 Fermes et frans, poursuivre a estre amez, 

      Armes suïr a ceulx qu'il apartient 

      Loz acquerir. Qui en ce point se tient, 

      Sache pour vray que ne lui fauldray mie 

      A lui donner dame belle et amie; 

85 Car, quant ainsi je suis d'aucun servi, 

      Guerdon lui rens comme il a desservi. 

      Mais se bien vient a ces faulz d'aventure 

      N'est pas droit bien, combien que je l'endure,       Car en tous cas le bien est moult petit 

90 Quant il est pris sanz desir n'appetit. 

      Et que vauldroit a homs descouragié 

      Grans viandes, ypocras ou saugié 

      Puis que saveur nulle ou pou y aroit? 

      Mais a cellui qui desirant seroit 

95 De pain faittis ou d'une miche blanche, 

      S'ataindre y puet, Dieu scet com il la tranche       Joyeusement et de grant cuer s'en paist! 

      Ainsi de toute riens desirée est. 

      Ainsi, se trop ne sont aperceües, 

100 Sont maintes fois les dames deceües, 

      Car simples sont, n'y pensent se bien non,       Dont il avient souvent, veullent ou non, 

      Qu'amer leur fault ceulz qui si les deçoivent,       Traïes sont ains qu'elles l'aperçoivent. 

105 Mais quant ainsi sont fort envolopées, 

      Les desloiaulz qui les ont attrapées,

      Or escoutez comment ilz s'en chevissent: 

      Ne leur souffist ce qu'ainsi les trahissent, 

      Ains ont compaings de leur male aliance; 

110 Si n'y remaint ne fait ne couvenance 

      Qui ne soit dit l'un a l'autre, et, trop plus 

      Qu'ilz n'ont de bien, se vantent que reclus       Sont devenus en la chambre leurs dames

      Dont sont amez, puis jurent corps et ames 115 Comment du fait il leur est avenu 

      Et que couché braz a braz y ont nu. 

      Les compaignons ce dient es tavernes, 

      Et les nobles font leurs pars et leurs sernes       En ces grans cours de noz seigneurs les ducs, 120 Ou chieux le roy, ou ailleurs espandus, 

      Et la tienent de telz plais leurs escoles, 

      Pluseurs y a qui deussent leurs paroles 

      En bons contes drecier sanz bourderie 

      A raconter pris de chevalerie; 

125 Mais aux grans feux a ces soirs, ou sus couches,       La rigolent l'un l'autre, et par reproches 

      S'entredient: «Je sçay bien de tes fais, 

      Telle est t'amie et tu le jolis fais 

      Pour sienne amour, mais pluseurs y ont part, 130 Tu es receu quant un autre s'en part!» 

      La diffament les envieux la belle 

      Sanz achoison ne nul mal savoir d'elle 

      Et lors cellui qui en est rigolé 

      Monstre semblant qu'il en soit adoulé; 

135 Mais moult lui plaist de ce qu'on l'en rigole       Et de son bec mainte parole vole 

      Qui blasme vault, combien qu'il s'en excuse;       En excusant celle nomme et accuse, 

      Et fait semblant de celer et couvrir 

140 Ce qu'il lui plaist a dire et descouvrir. 

      D'aultres y a qui le rigol commencent 

      Ad celle fin que les autres s'avancent 

      D'eulx rigoler et d'eulx ramentevoir 

      Ce qu'ilz veulent a tous faire assavoir; 

145 Si s'en rient et, tout en accusant, 

      Se vont du fait laschement excusant. 

      Si en y a qui se sont mis en peine 

      Qu'on les amast, mais perdu ont leur peine;       Si sont honteux dont ilz sont reffusé; 

150 Ne veulent pas qu'on croie que musé 

      Ayent en vain, pour ce de ce se vantent 

      Qu'oncques n'avint, et, se en ce lieu hantent,       Pour aucun cas ou par quelque accointance,       De tout l'ostel conteront l'ordenance 

155 Pour enseignes de confermer leurs bourdes.       La sont dites maintes paroles lourdes; 

      Et qui dire ne les veult mie apertes 

      Les monstre au doigt par paroles couvertes;       La sont femmes moult laidement nommées 160 Souventes fois et sanz cause blasmées, 

      Et meismement d'aucunes grans maistresses,       Tant ayent ilz blondes ou brunes treces. 

      Dieux, quelz parleurs! Dieux, quelles assemblées       Ou les honneurs des dames sont emblées! 165 Et quel proffit vient d'ainssi diffamer 

      A ceulz meismes qui se deussent armer

      Pour les garder et leur honneur deffendre?       Car tout homme doit avoir le cuer tendre 

      Envers femme qui a tout homme est mere 170 Et ne lui est ne diverse n'amere, 

      Ainçois souefve, doulce et amiable, 

      A son besoing piteuse et secourable, 

      Qui tant lui a fait et fait de services, 

      Et de qui tant les oeuvres sont propices 

175 A corps d'omme souefvement nourrir; 

      A son naistre, au vivre et au morir, 

      Lui sont femmes aidans et secourables, 

      Et piteuses, doulces et serviables. 

      Si est celui maucognoiscent et rude 

180 Qui en mesdit, et plein d'ingratitude. 

      Encor dis je que trop se desnature 

      Homme qui dit diffame, ne laidure, 

      Ne reproche de femme en la blasment,       Ne une, ne deux, ne tout generaulment. 

185 Et supposé qu'il en y ait de nyces 

      Ou remplies de pluseurs divers vices, 

      Sanz foy n'amour ne nulle loiaulté, 

      Fieres, males, plaines de cruaulté, 

      Ou pou constans, legieres, variables, 

190 Cautelleuses, fausses et decevables, 

      Doit on pour tant toutes mettre en fremaille       Et tesmoignier qu'il n'est nulle qui vaille? 

      Quant le hault Dieu fist et forma les angelz,       Les cherubins, seraphins et archangelz, 

195 N'en y ot il de mauvais en leurs fais? 

      Doit on pour tant angelz nommer mauvais?       Mais qui male femme scet, si s'en gart 

      Sanz diffamer ne le tiers ne le quart 

      Ne trestoutes en general blasmer 

200 Et tous leurs meurs femenins diffamer; 

      Car moult en fu, est et sera de celles 

      Qui a louer sont com bonnes et belles 

      Et ou vertus et graces sont trouvées, 

      Sens et valeur en bonté esprouvées.

205 Et de blasmer celles qui le moins valent 

      Ceulz qui ce font, encor dis je qu'ilz falent,       S'ils les nomment, disant qui elles sont, 

      Ou demeurent, quoy ne quelz leurs fais sont.       Car le pecheur on ne doit diffamer, 

210 Ce nous dist Dieux, n'en publique blasmer.       Les vices bien puet on et les pechiez 

      Trés fort blasmer, sanz ceulz qui entechiez       En sont nommer, ne diffamer nullui, 

      Ce tesmoigne l'escript ou je le lui. 

215 De telz parleurs en y a a grans sommes, 

      Dont grant honte est tel vice en gentilz hommes:       Je di a ceulz qui en sont entechié 

      Non mie a ceulz qui n'y ont nul pechié, 

      Car maint y a des nobles si vaillans 

220 Que mieulx perdre vouldroient leurs vaillans       Que de telz fais restez ne reprouvez 

      Fussent pour riens, n'en telz cas pris prouvez;       Mais les mauvais, dont je fais mencion, 

      Qui n'ont bon fait ne bonne entencion, 

225 Ne prenent pas au bon Hutin exemple 

      De Vermeilles, ou bonté ot si ample 

      Qu'oncques nulz homs n'y sceut que reprochier,       Ne nul mesdit en diffamant n'ot chier; 

      Souvrainement porta honneur aux femmes, 230 Ne peust ouïr d'elles blasme ou diffames;       Chevalier fu preux, sage et bien amé, 

      Pour ce fu il et sera renommé. 

      Le bon Othe de Grançon le vaillant, 

      Qui pour armes tant s'alla traveillant, 

235 Courtois, gentil, preux, bel et gracieux 

      Fu en son temps, Dieux en ait l'ame es cieulx!       Car chevalier fu moult bien entechié. 

      Qui mal lui fist je tiens qu'il fist pechié, 

      Non obstant ce que lui nuisi Fortune, 

240 Mais de grever aux bons elle est commune.       Car en touz cas je tiens qu'il fu loiaulz, 

      D'armes plus preux que Thalemon Ayaux.       Onc ne lui plot personne diffamer, 

      Les dames voult servir, prisier, amer. 

245 D'aultres pluseurs furent bons et vaillans,       Estre doivent exemple aux deffaillans; 

      Encor en est maint, il est bien mestiers, 

      Qui des vaillans suivent les bons sentiers;       Honneur les duit, vaillance les y meine, 

250 A acquerir pris et loz mettent peine, 

      De nobles meurs bien entechiez se perent,       Par leurs beaulz fais leurs vaillances apperent       En ce royaume, ailleurs et oultremer. 

      Mais je me tais de cy leurs noms nommer 255 Qu'on ne deïst que ce feust flaterie, 

      Ou qu'il peüst tourner a vanterie. 

      Et telz doivent gentilz hommes par droit       Estre, autrement gentillece y fauldroit. 

      Si se plaingnent les dessusdittes dames 

260 De pluseurs clers qui sus leur mettent blasmes,       Dittiez en font, rimes, proses et vers, 

      En diffamant leurs meurs par moz divers; 

      Si les baillent en matiere aux premiers 

      A leurs nouveaulx et jeunes escolliers, 

265 En maniere d'exemple et de dottrine, 

      Pour retenir en age tel dottrine. 

      En vers dient, Adam, David, Sanson, 

      Et Salemon et autres a foison 

      Furent deceuz par femme main et tart; 

270 Et qui sera donc li homs qui s'en gart? 

      Li autres dit que moult sont decevables, 

      Cautilleuses, faulses et pou valables. 

      Autres dient que trop sont mençongieres, 

      Variables, inconstans et legieres. 

275 D'autres pluseurs grans vices les accusent       Et blasment moult, sanz que riens les excusent.       Et ainsi font clers et soir et matin, 

      Puis en françois, leurs vers, puis en latin, 

      Et se fondent dessus ne sçay quelz livres 

280 Qui plus dient de mençonges qu'uns yvres.       Ovide en dit, en un livre qu'il fist, 

      Assez de maulz, dont je tiens qu'il meffist,       Qu'il appella le Remede d'amours,

      Ou leur met sus moult de villaines mours, 285 Ordes, laides, pleines de villenie. 

      Que telz vices aient je le luy nye, 

      Au deffendre de bataille je gage 

      Contre tous ceulz qui giter voldront gage;       Voire, j'entens des femmes honnorables, 

290 En mes contes ne metz les non valables. 

      Si ont les clers apris trés leur enfance 

      Cellui livret en premiere science 

      De gramaire, et aux autres l'aprenent 

      A celle fin qu'a femme amer n'emprenent. 

295 Mais de ce sont folz et perdent leur peine,       Ne l'empeschier si n'est fors chose vaine. 

      Car, entre moy et ma dame Nature, 

      Ne souffrerons, tant com le monde dure, 

      Que cheries et amées ne soient 

300 Maugré touz ceulz qui blasmer les vouldroient,       Et qu'a pluseurs meismes qui plus les blasment       N'ostent les cuers, et ravissent et emblent.       Sanz nul frauder ne faire extorsion, 

      Mais tout par nous et nostre imprecion, 

305 Ja n'en seront hommes si accointiez 

      Par soubtilz clers, ne pour touz leurs dittiez,       Non obstant ce que mains livres en parlent       Et les blasment qui assez pou y valent. 

      Et s'aucun dit qu'on doit les livres croire 

310 Qui furent fais d'ommes de grant memoire       Et de grant sens, qui mentir ne daignerent,       Qui des femmes les malices proverent, 

      Je leurs respons que ceulz qui ce escriprent       En leurs livres, je trouve qu'ilz ne quistrent 315 En leurs vies fors femmes decepvoir; 

      N'en pouoient yceulz assez avoir, 

      Et tous les jours vouloient des nouvelles, 

      Sanz loiaulté tenir, nez aux plus belles. 

      Qu'en ot David et Salemon le roy? 

320 Dieu s'en courça et puni leur desroy. 

      D'autres pluseurs, et meismement Ovide 

      Qui tant en voult, puis diffamer les cuide;       Et tous les clers, qui tant en ont parlé, 

      Plus qu'autre gens en furent affolé, 

325 Non pas d'une seule mais d'un millier. 

      Et, se tel gent orent dame ou moillier 

      Qui ne feïst du tout a leur vouloir 

      Ou qui meïst peine a les decevoir, 

      Quel merveille? Car il n'est nulle doubte 

330 Que, quant uns homs en tel vilté se boute,       il ne va pas querant les vaillans dames       Ne les bonnes prisiées preudes femmes, 

      Ne les cognoist, ne il n'en a que faire: 

      Fors ceulz ne veult qui sont de son affaire; 335 De filletes se pare et de pietaille. 

      Est il digne d'avoir chose qui vaille 

      Un vilotier qui toutes met en conte 

      Et puis cuide trop bien couvrir sa honte. 

      Quant plus n'en puet et qu'il est ja vieulz homs, 340 D'elles blasmer par ses soubtilz raisons? 

      Mais qui blasmast seulement les données 

      Aux grans vices et les abandonnées, 

      Et conseillast a elles non suivir 

      Comme ilz ont fait, bien s'en pourroit suivir 345 Et ce seroit chose moult raisonnable,

      Enseignement digne, juste et louable, 

      Sanz diffamer toutes generaument. 

      Et a parler quant au decevement, 

      Je ne sçay pas penser ne concevoir 

350 Comment femme peust homme decevoir:       Ne le va pas ne cerchier ne querir, 

      Ne sus son lieu prier ne requerir, 

      Ne pense a lui, ne ne lui en souvient, 

      Quant decepvoir l'omme et tempter la vient. 355 Tempter comment?—Voire par tel maniere       Qu'il n'est peine qui ne lui soit legiere 

      A endurer et faissel a porter. 

      A aultre riens ne se veult deporter 

      Fors a pener a elles decevoir, 

360 Pour y mettre cuer et corps et avoir. 

      Et par long temps dure la trioleine, 

      Souventes fois avient, et celle peine, 

      Non obstant ce que moult souvent y faillent,       A leurs esmes ja soit ce qu'ils travaillent. 

365 Et de ceulz parle Ovide en son traittié 

      De l'Art d'amours; car pour la grant pitié 

      Qu'il ot de ceulz compila il un livre, 

      Ou leur escript et enseigne a delivre       Comment pourront les femmes decevoir 

370 Par faintises et leur amour avoir; 

      Si l'appella livre de l'Art d'amours; 

      Mais n'enseigne condicions ne mours 

      De bien amer, mais ainçois le contraire. 

      Car homs qui veult selon ce livre faire 

375 N'amera ja, combien qu'il soit amez, 

      Et pour ce est li livres mal nommez, 

      Car c'est livre d'Art de grant decevance, 

      Tel nom li don, et de fausse apparence. 

      Et comment donc quant fresles et legieres, 380 Et tournables, nyces et pou entieres 

      Sont les femmes, si com aucuns clers dient,       Quel besoing donc est il a ceulz qui prient       De tant pour ce pourchacier de cautelles? 

      Et pour quoy tost ne s'i accordent elles 

385 Sanz qu'il faille art n'engin a elles prendre?       Car pour chastel pris ne fault guerre emprendre.       Et meismement pouëte si soubtil 

      Comme Ovide, qui puis fu en exil, 

      Et Jehan de Meun ou Romant de la Rose, 

390 Quel long procès! quel difficile chose! 

      Et sciences et cleres et obscures 

      Y met il la et de grans aventures! 

      Et que de gent soupploiez et rovez 

      Et de peines et de baraz trouvez 

395 Pour decepvoir sanz plus une pucelle, 

      S'en est la fin, par fraude et par cautelle! 

      A foible lieu faut il donc grant assault? 

      Comment peut on de près faire grant saut?       Je ne sçay pas ce veoir ne comprendre 

400 Que grant peine faille a foible lieu prendre,       Ne art n'engin, ne grant soubtiveté. 

      Dont convient il tout de neccessité, 

      Puis qu'art convient, grant engin et grant peine,       A decevoir femme noble ou villaine, 

405 Qu'elz ne soient mie si variables,       Comme aucun dit, n'en leur fait si muables.       Et s'on me dit li livre en sont tuit plein,

      C'est le respons a maint dont je me plain. 

      Je leur respons que les livres ne firent 

410 Pas les femmes, ne les choses n'i mirent 

      Que l'en y list contre elles et leurs meurs; 

      Si devisent a l'aise de leurs cuers 

      Ceulz qui plaident leur cause sanz partie, 

      Sanz rabatre content, et grant partie 

415 Prenent pour eulx, car de legier offendent       Les batailleux ceulz qui ne se deffendent. 

      Mais se femmes eussent les livres fait 

      Je sçay de vray qu'autrement fust du fait, 

      Car bien scevent qu'a tort sont encoulpées, 420 Si ne sont pas a droit les pars coupées, 

      Car les plus fors prenent la plus grant part,       Et le meilleur pour soy qui pieces part. 

      Encor dient li felon mesdisant, 

      Qui les femmes vont ainsi desprisant, 

425 Que toutes sont fausses seront et furent 

      N'oncques encor nulles loiaulté n'urent, 

      Et qu'amoureux telles, qui qu'elles soient, 

      Toutes treuvent quant les femmes essoient;       A toutes fins leur est le tort donné, 

430 Qui qu'ait meffait, sur elles est tourné; 

      Mais c'est maudit; et on voit le rebours; 

      Car, quant ad ce qui afflert a amours, 

      Trop de femmes y ont esté loiales 

      Sont et seront, non obstant intervales 

435 Ou faussetéz, baraz ou tricheries, 

      Qu'on leur ait fait et maintes manteries. 

      Que fut jadis Medée au faulz Jason? 

      Trés loialle, et lui fist la toison 

      D'or conquerir par son engin soubtil, 

440 Dont il acquist loz plus qu'autres cent mil.       Par elle fu renommé dessus tous, 

      Si lui promist que loial ami doulz       Seroit tout sien, mais sa foy lui menti 

      Et la laissa pour autre et s'en parti. 

445 Que fu Dido, roÿne de Cartage? 

      De grant amour et de loial corage, 

      Vers Eneas qui, exillé de Troye, 

      Aloit par mer las, despris et sanz joye, 

      Presque pery lui et ses chevaliers. 

450 Recueilli fu, dont lui estoit mestiers 

      De la belle, qu'il faussement deçut; 

      Car a trés grant honneur elle receut 

      Lui et ses gens et trop de bien lui fist; 

      Mais puis après vers elle tant meffist, 

455 Non obstant ce qu'il lui eust foy promise 

      Et donnée s'amour, voire, en faintise, 

      Si s'en parti, ne puis ne retorna, 

      Et autre part la sienne amour torna; 

      Dont a la fin celle, pour s'amistié, 

460 Morut de dueil, dont ce fu grant pitié. 

      Penelope la feme Ulixès, 

      Qui raconter vouldroit tout le procès 

      De la dame, trop trouveroit a dire 

      De sa bonté ou il n'ot que redire: 

465 Trés belle fu requise et bien amée, 

      Noble, sage, vaillant et renommée. 

      D'aultres pluseurs, et tant que c'est sanz nombre,       Furent et sont et seront en ce nombre; 

      Mais je me tais adès d'en plus compter, 

470 Car long procès seroit a raconter.

      Si ne sont pas femmes si desloiales 

      Comme aucun dit, ains sont pluseurs loiales;       Mais il avient, et c'est de commun cours, 

      Qu'on les deçoipt et traïst en amours, 

475 Et quant ainsi se treuvent deceües 

      Les aucunes des plus aperceües 

      S'en retraient; de ce font grant savoir. 

      Doivent elles donc de ce blasme avoir? 

      Est ce doncques se Dieux vous doint santé 

480 Mal ne folour, barat ne fausseté? 

      Nanil certes, ains est grans sens ainçois; 

      Mais je cognois de voir et aperçois 

      Que se amans tenissent verité, 

      Foy, loyaulté, sanz contrarieté 

485 Vers leurs dames, et feissent leur devoir, 

      Comme amant doit faire par droit devoir, 

      Je croy que pou ou nulle fausseroit, 

      Et que toute femme loial seroit. 

      Au moins le plus: rigle n'est qui ne faille, 

490 De toute riens n'est pas tout bien sanz faille;       Mais par ce que pluseurs faussent et mentent,       Et en maint lieux par desloiaulté hantent, 

      Leur fausse l'en, et c'est tout par leur couppe       Se on leur fait de tout autel pain souppe. 

495 Et aucuns sont qui jadis en mes las 

      Furent tenus, mais il sont d'amer las 

      Ou par vieillece ou deffaulte de cuer, 

      Si ne veulent plus amer a nul fuer, 

      Et convenant m'ont de tous poins nyé, 

500 Moy et mon fait guerpy et renié, 

      Comme mauvais serviteurs et rebelles.

      Et telle gent racontent telz nouvelles 

      Communement, et se plaignent, et blasment       Moy et mon fait, et les femmes diffament 

505 Pour ce que plus ne s'en pevent aidier 

      Ou que leurs cuers veulent de moy vuidier.       Si les cuident faire aux autres desplaire 

      Par les blasmer, mais ce ne pevent faire. 

      Si hé tel gent trop plus qu'autre riens, certes, 510 Et les paye souvent de leurs dessertes; 

      Car, en despit de leurs males paroles, 

      Eulx assoter d'aucunes femmes foles, 

      De pou d'onneur, males, maurenommées, 

      Je fais yceulz: de tel gent sont amées. 

515 Si ne remaint en eulz plume a plumer, 

      Bien les scevent a leur droit reclamer. 

      La sont surpris et bien envelopé 

      Ceulz qui le mieulx cuident estre eschappé.       Comme il affiert sont tel gent avoyé; 

520 Si leur est bien tel meschief emploié. 

      Et encor pis, car ceulz qui plus souvent 

      Vont les femmes par grant soing decevant       Et qui le plus se peinent et travaillent, 

      N'il ne leur chault qu'il leur coste ou qu'il baillent, 525 Ne quel peine ilz doient endurer 

      Pour a grant soing leur voloir procurer, 

      Tant qu'ilz tant font par malices prouvées,       Par faulz semblans, par choses controuvées,       Qu'ilz attraient pluseurs a leurs cordelles 

530 Par leurs engins et par fausses cautelles; 

      Et puis après s'en moquent et s'en vantent,       Et vont disant que femmes se consentent 

      Legierement, com legieres et frailles, 

      Et qu'on ne doit avoir fiance en elles. 

535 C'est mal jugié et trop male sentence 

      De trestoutes pour tant mettre en la dance.       Mais s'aucunes attraient en tel guise, 

      Quel merveille! Ne fu pas par faintise, 

      Par faulz consaulz, par traïson bastie, 

540 Par parlemens, engins et foy mentie, 

      La grant cité de Troye jadis prise, 

      Qui tant fu fort, et toute en feu esprise? 

      Et tous les jours par engins et desrois 

      Ne traïst on et royaumes et roys? 

545 Trop deçoivent les beaulz blandissemens,       Tous en sont pleins et livres et romans; 

      Si n'est pas donc chose a trop merveillier 

      Quant, pour mentir, pener et traveillier, 

      On peut vaincre une chose simplete, 

550 Une ignorant petite femmellete.

      Et fust ores malicieuse et sage 

      Si n'est ce pas en ce grant vasselage 

      A homme agu, de grant malice plein,       Qui peine y met comme il en est tout plein. 555 Et ainsi sont les femmes diffamées 

      De pluseurs gens et a grant tort blasmées 

      Et de bouche et en pluseurs escrips, 

      Ou qu'il soit voir ou non, tel est li crys. 

      Mais, qui qu'en ait mesdit ou mal escript, 

560 Je ne truis pas en livre n'en escript 

      Qui de Jhesus parle ou de sa vie 

      Ou de sa mort pourchacée d'envie, 

      Et mesmement des Apostres les fais 

      Qui pour la foy porterent maint dur fais, 

565 N'euvangile qui nul mal en tesmoigne, 

      Mais maint grant bien, mainte haulte besoigne,       Grant prudence, grant sens et grant constance,       Perfaitte amour, en foy grant arrestance, 

      Grant charité, fervente volenté, 

570 Ferme et entier corage entalenté 

      De Dieu servir, et grant semblant en firent,       Car mort ne vif oncques ne le guerpirent. 

      Fors des femmes fu de tous delaissié 

      Le doulz Jhesus, navré, mort et blecié. 

575 Toute la foy remaint en une femme. 

      Si est trop folz qui d'elles dit diffamme, 

      Ne fust ores que pour la reverence 

      De la haulte Roÿne, en remembrance 

      De sa bonté, qui tant fu noble et digne, 

580 Que du filz Dieu porter elle fu digne! 

      Grant honneur fist a femme Dieu le pere 

      Qui faire en voult son espouse et sa mere,       Temple de Dieu a la Trinité jointe. 

      Bien estre doit femme joyeuse et cointe 

585 Qui autelle, comme Celle, fourme a; 

      Car oncques Dieux nulle rien ne fourma 

      De digneté semblable, n'aussi bonne, 

      Fors seulement de Jhesus la personne. 

      Si est trop folz qui de riens les ramposne 

590 Quant femme est assise en si hault trone       Coste son filz, a la destre du Pere, 

      C'est grant honneur a femmenine mere. 

      Si ne trouvons qu'oncques les desprisast 

      Le bon Jhesus, mais amast et prisast. 

595 Dieu la forma a sa digne semblance 

      Et lui donna savoir et cognoiscence 

      Pour soy sauver, et don d'entendement. 

      Si lui donna fourme moult noblement, 

      Et fut faitte de moult noble matiere, 

600 Car ne fu pas du lymon de la terre 

      Mais seulement de la coste de l'omme, 

      Lequel corps ja estoit, c'en est la somme, 

      Le plus noble des choses terriennes. 

      Et les vrayes hystoires anciennes 

605 De la Bible, qui ne puet mençonge estre, 

      Nous racontent qu'en Paradis terrestre 

      Fu formée femme premierement 

      Non pas l'omme; mais du decevement, 

      Dont on blasme dame Eve nostre mere, 

610 Dont s'ensuivi de Dieu sentence amere, 

      Je di pour vray qu'oncq Adam ne deçut 

      Et simplement de l'anemi conçut 

      La parole qu'il lui donna a croire, 

      Si la cuida estre loial et voire, 

615 En celle foy de lui dire s'avance; 

      Si ne fu donc fraude ne decepvance, 

      Car simplece, sanz malice celée, 

      Ne doit estre decepvance appellée. 

      Nul ne deçoit sanz cuidier decepvoir, 

620 Ou aultrement decepvance n'est voir. 

      Quelz grans maulz donc en pevent estre diz?       Par desservir n'ont elles paradis? 

      De quelz crismes les peut on accuser? 

      Et s'aucuns folz a leur amour muser 

625 Veulent, par quoy a eulz mal en conviegne,       N'en pevent mais; qui est sage s'en tiegne:       Qui est deceu et cuidoit decepvoir       Nulz fors lui seul n'en doit le blasme avoir.       Et se sur ce je vouloie tout dire 

630 Double aroie d'encorir d'aucuns l'ire; 

      Car moult souvent pour dire verité 

      Mautalent vient et contrarieté. 

      Pour ce n'en vueil faire comparoisons, 

      Haineuses sont maintes foiz telz raisons. 

635 Si me souffist de louer sanz blasmer; 

      Car on peut bien quelque riens bon clamer       Sanz autre riens nommer mauvais ou pire,       Car son bon droit aucune fois empire 

      Cellui qui blasme autrui pour s'aloser; 

640 Si se vault mieulz du dire reposer. 

      Pour ce m'en tais, si en soit chascun juge 

      Et justement selon verité juge; 

      Si trouvera, se vient a droit jugier, 

      Que le plus grant mal puet pou dommagier: 645 N'occient gent, ne blescent, ne mahagnent,       Ne traïsons ne pourchacent n'empregnent,       Feu ne boutent, ne desheritent gent, 

      N'empoisonnent, n'emblent or ne argent, 

      Ne deçoivent d'avoir ne d'eritage 

650 N'en faulz contras et ne portent domage 

      Aux royaumes, aux duchiez, n'aux empires;       Mal ne s'ensuit gaires, meismes des pires.       Communement une ne fait pas rigle. 

      Et qui vouldra par hystoire ou par bible 

655 Me rampronner, pour moy donner exemple       D'une ou de deux ou de pluseurs ensemble       Qui ont esté reprouvées et males, 

      Encore en soit celles mais enormales; 

      Car je parle selon le commun cours 

660 Et moult pou sont qui usent de telz tours;       Et s'on me veult dire que mie enclines 

      Condicions ne taches femmenines 

      Ne soit ad ce, n'a user de batailles, 

      N'a gens tuer, ne a faire fouailles 665 Pour bouter feu, ne a telz choses faire, 

      Pour ce nul preu, louenge ne salaire 

      Ne leur en puet ne doit apertenir 

      D'elles souffrir de telz cas ne tenir, 

      Mais, sauve soit la grace des diseurs, 

670 Je consens bien qu'elles n'ont pas les cuers       Enclins ad ce, ne a cruaulté faire; 

      Car nature de femme est debonnaire, 

      Moult piteuse, paourouse et doubtable, 

      Humble, doulce, coye et moult charitable, 675 Amiable, devote, en payx honteuse, 

      Et guerre craint, simple et religieuse, 

      Et en courroux tost apaise son yre, 

      Ne puet veoir cruaulté ne martire, 

      Et telles sont par nature sanz doubte 

680 Condicions de femme, somme toute. 

      Et celle qui ne les a d'aventure 

      Contre le droit toute se desnature; 

      Car cruaulté fait en femme a reprendre 

      Ne l'en n'y doit fors toute doulceur prendre. 685 Et puis qu'elz n'ont meurs ne condicions 

      A faire fais de sang n'occisions, 

      N'a autres granz pechiez laiz et orribles, 

      Dont sont elles innocens et paisibles 

      Voire des grans et ennormes pechiez, 

690 Car chascun est d'aucun vice tachiez, 

      Si ne seront doncques pas encoulpées 

      Des grans meffais ou ne sont attrapées; 

      Si n'en aront, n'en peine ne en coulpe 

      Punicion puis qu'elles n'y ont coulpe, 

695 Dont dire puis, ce n'est pas heresie, 

      Que moult leur fist le hault Dieu courtoisie       D'elles fourmer sanz les condicions 

      Qui mettent gent a griefs perdicions; 

      Car des desirs s'en ensuivent les fais 

700 Dont maint portent sur leurs armes griefz fais.       Si vault trop mieulz qu'on n'ait pas le desir       Dont l'acomplir fait souvent mort gesir. 

      Qui soustenir vouldroit seroit herite 

      Que qui tempté n'est n'a point de merite 

705 De non pechier et de soy abstenir. 

      Telles raisons ne font a soustenir, 

      Car nous veons par les sains le contraire: 

      Saint Nycolas n'eust sceü pechié faire, 

      Onc ne pecha n'oncques n'en fu tempté, 

710 N'aultres pluseurs n'en orent volenté; 

      Je di pechier quant est mortelement, 

      Pechier porrent ilz venielement; 

      Si sont tous ceulz appellez preesleus, 

      Predestinez et de Dieu esleüs. 

715 Par ces raisons conclus et vueil prover 

      Que grandement femmes a approver 

      Font et louer, et leurs condicions 

      Recommander, qui inclinacions 

      N'ont aux vices qui humaine nature 

720 Vont domagiant et grevant creature. 

      Par ces preuves justes et veritables 

      Je conclus que tous hommes raisonables 

      Doivent femmes prisier, cherir, amer, 

      Et ne doivent avoir cuer de blasmer 

725 Elles de qui tout homme est descendu; 

      Ne leur soit pas mal pour le bien rendu, 

      Car c'est la riens ou monde par droiture 

      Que homme aime mieulz et de droitte nature.       Si est moult lait et grant honte a blasmer 

780 La riens qui soit que l'en doit plus amer 

      Et qui plus fait a tout homme de joye. 

      Homs naturel sanz femmes ne s'esjoye: 

      C'est sa mere, c'est sa suer, c'est s'amie, 

      Et pou avient qu'a homs soit anemie; 

735 C'est son droit par qui a lui est semblable,       La riens qui plus lui puet estre agreable, 

      Ne on n'y puet pris ne los conquester 

      A les blasmer, mais grant blasme acquester;       N'il n'est blasme si lait ne si nuisant 

740 Comme tenus estre pour mesdisant, 

      Voire encor plus especialement 

      De diffamer femmes communement: 

      C'est un vice diffamable et villain, 

      Je le deffens a homme quant je l'aim; 

745 Si s'en gard donc trestout noble corage, 

      Car bien n'en puet venir, mais grant domage,       Honte, despit et toute villennie; 

      Qui tel vice a n'est pas de ma maisnie. 

      Or ay conclus en tous cas mes raisons 

750 Bien et a droit, n'en desplaise a nulz homs,       Car se bonté et valeur a en femme 

      Honte n'est pas a homme ne diffame, 

      Car il est né et fait d'aultel merrien; 

      Se mauvaise est il ne puet valoir rien, 

755 Car nul bon fruit de mal arbre ne vient, 

      Telle qu'elle est ressembler lui convient, 

      Et se bonne est il en doit valoir mieulz, 

      Car aux meres bien ressemblent les fieulz.       Et se j'ay dit d'elles bien et louenge, 

760 Comme il est vray, ne l'ay fait par losange       N'a celle fin que plus orgueil en aient, 

      Mais tout a fin que toudis elles soyent 

      Curieuses de mieulz en mieulz valoir, 

      Sanz les vices que l'en ne doit avoir; 

765 Car qui plus a grant vertu et bonté 

      En doit estre moins d'orgueil surmonté, 

      Car les vertus si enchacent les vices. 

      Et, s'il est des femmes aucunes nyces, 

      Cest' Epistre leur puist estre dottrine: 

770 Le bien prengnent pour loiale dottrine, 

      Le mal laissent; les bonnes vueillent en ce       Prendre vouloir d'avoir perseverence: 

      Si aront preu, grant honneur, joye et los

      Et Paradis a la fin, dire l'os. 

775 Pour ce conclus en diffinicion       Que des mauvais soit fait punicion 

      Qui les blasment, diffament et accusent 

      Et qui de faulz desloiaulz semblans usent 

      Pour decepvoir elles; si soient tuit 

780 De nostre Court chacié, bani, destruit, 

      Et entrediz et escommenié, 

      Et tous noz biens si leur soient nyé, 

      C'est bien raison qu'on les escomenie. 

      ET COMMANDONS de fait a no maisnie 785 Generaument et a noz officiers, 

      A noz sergens et a touz noz maciers, 

      A noz prevoz et maires et baillis, 

      Et vicaires, que tous ceulz maubaillis 

      Et villennez soient trés laidement, 

790 Injuriez, punis honteusement, 

      Pris et liez, et justice en soit faitte, 

      Sanz plus souffrir nulle injure si faitte, 

      Ne plus ne soit souffert telle laidure. 

      Nous le voulons ainsi et c'est droitture, 

795 Accompli soit sanz faire aucun delais. 

      DONNÉ en l'air, en nostre grant palais, 

      Le jour de May la solempnée feste 

      Ou les amans nous font mainte requeste, 

      L'An de grace Mil trois cens quatre vins 

800 Et dis et neuf, present dieux et divins. 

      PAR LE DIEU D'AMOURS poissant 

      A la relacion de cent 

      Dieux et plus de grant pouoir, 

      Confermans nostre voloir: 

805 Jupiter, Appollo et Mars, 

      Vulcan, par qui Feton fu ars, 

      Mercurius, dieu de lenguage, 

      Eolus, qui vens tient en cage, 

      Neptunus, le dieu de la mer, 

810 Glaucus, qui mer fait escumer, 

      Les dieux des vaulz et des montaignes, 

      Des grans forès et des champagnes,       Et les dieux qui par nuyt obscure 

      S'en vont pour querir aventure, 

815 Pan, dieu des pastours, Saturnus, 

      Nostre mere la grant Venus, 

      Pallas, Juno et Lathona, 

      Ceres, Vesta, Anthigona, 

      Aurora, Thetis, Aretusa 

820 Qui le dieu Pluto encusa, 

      Minerve la bataillerresse, 

      Et Dyane la chacerresse, 

      Et d'aultres dieux no conseillier 

      Et deesses plus d'un millier. 

825 CUPIDO LE DIEU D'AMOURS 

      CUI AMANS FONT LEURS CLAMOURS. 

NOTES

ÉPITRE AU DIEU D'AMOURS (p. 1 à 27.)

 

Cette pièce a été publiée au xvie siècle, mais on ne connait qu'un seul exemplaire de cette édition (voy. Introduction p. IX). Quelques vers ont été en outre cités par:

1° Mlle de Kéralio dans la Collection des meilleurs ouvrages composés par des dames (III, p. 69 et suiv.), vers 1 à 46, 259 à 266, 279 à 304, 775 à 824.

2° Paulin Paris (Manuscrits françois de la Bibl. du roi, V, p. 168) vers 1 et 2, 168 à 196, 796 à 800.

Vers 225 à 232.—Hutin de Vermeilles, chevalier et chambellan du roi, figure dès 1370 dans un compte de Jean le Mercier[1], comme envoyé par le roi à Avignon avec Bureau de la Rivière à la tête d'une compagnie de trente hommes d'armes. L'année suivante, il reçoit 200 fr. d'or en payement de ses frais de voyage auprès du Sire de Parthenay (Bibl. nat., Pièces orig., vol. 2969); puis nous le trouvons en 1377, capitaine et garde du château royal de Vivier en Brie, aux gages de 300 fr. d'or par an (Pièces orig., vol. cité). Il fut encore chargé de plusieurs missions importantes: en 1383 le roi lui fait don de 1,000 fr. d'or, très probablement pour couvrir de nouvelles dépenses de voyage. Plus tard il touche, en vertu de Lettres du 7 juillet 1388, une même somme de 1,000 fr. qui lui est accordée en récompense de son ambassade auprès du roi d'Aragon et du comte de Foix (Pièces orig., vol. cité). Enfin, d'après la chronique du bon duc Loys de Bourbon il est un des deux chevaliers français admis à Marienbourg à la table d'honneur dressée par le roi de Prusse après sa victoire contre les Suédois.—Hutin de Vermeilles épousa Marguerite de Bourbon, fille de Louis Ier de Bourbon, comte de la Marche; cette dernière mourut en 1362 et fut enterrée dans l'Église de Saint-Pierre-d'Aronville, près de Pontoise, où son mari devait reposer plus tard (P. Anselme, I, 298). Nous avons retrouvé que Charles VI fit faire à Paris en 1390, à l'Église des Blancs Manteaux, l'«obsèque» pour le repos des âmes d'Olivier de Mauny et de Hutin de Vermeilles, chambellans (Bibl. nat., Quittances, vol. 26024, n°. 1493). 233 à 244.—Sur Othe de Granson et ses compositions poétiques, voy. l'intéressant travail que M. A. Piaget a publié dans la Romania, XIX, p. 237 et 403. 267 à 269. —Allusion à certains personnages de l'antiquité qui auraient été trompés par les femmes (voy. Romania, XV, 316 et Bulletin de la Société des Anciens Textes, 1876, p. 129).

 

[1] H. Moranvillé, Etude sur la vie de Jean le Mercier, dans les Mémoires présentés par divers savants à l'Acad. des inscr., 2e série, t. VI, p. 250.




LE DIT

DE LA ROSE

(14 février 1401, anc. st.).

 

CI COMMENCE LE DIT DE LA ROSE

 

      A tous les Princes amoureux 

      Et aux nobles chevalereux, 

      Que vaillantise fait armer, 

      Et a ceulz qui seulent amer 

5 Toute bonté pour avoir pris, 

      Et a tous amans bien apris 

      De ce Royaume et autre part, 

      Partout ou vaillance s'espart: 

      A toutes dames renommées 

10 Et aux damoiselles amées, 

      A toutes femmes honnorables, 

      Saiges, courtoises, agréables: 

      Humble recommandacion 

      De loyal vraye entencion. 

15 Si fais savoir a tous vaillans, 

      Qui pour honneur sont travaillans, 

      Unes nouvelles merveilleuses, 

      Gracieuses, non perilleuses, 

      Qui avenues de nouvel 

20 Sont en beau lieu plain de revel; 

      Aussi est droiz que ceulz le sachent

      Qui mauvaistié devers eulz sachent, 

      A fin qu'ilz amendent leurs fais 

      Pour estre avec les bons parfais. 

25 Si fu voir qu'a Paris advint, 

      Presens nobles gens plus de vint, 

      Joyeux et liez et senz esmois, 

      L'An quatre cens et un, ou mois 

      De janvier, plus de la moictié 

30 Ains la date de ce dictié 

      Du mois passé, quant ceste chose 

      Advint en une maison close 

      Et assemblée de nobles gens, 

      Riches d'onnour et beaulx et gens. 

35 Chevaliers y ot de renom 

      Et escuiers de vaillant nom. 

      Ne m'estuet ja leurs noms nommer, 

      Mais chascun les seult bons clamer; 

      Notables sont et renommés, 

40 Des plus prisiez et mieulx amez: 

      Du trés noble duc d'Orliens, 

      Qui Dieu gart de tous maulx liens, 

      Si sont de son hostel tous ceulz. 

      Et n'y avoit pas un tout seulz 

45 Qui n'aime, je croy, tous bons fais; 

      Leans a assez de si fais. 

      Assemblez les ot celle part 

      Courtoisie qui ne depart 

      De ceulz qui sont de gentil sorte. 

50 La fu bien fermée la porte, 

      Car vouloient en ce lieu estre 

      Senz estranges gens privez estre 

      Pour deviser a leur plaisir. 

      La fu appresté a loisir 

55 Le soupper; si furent assis 

      Joyeux et liez et non pensis. 

      Bien furent servis par les tables       De mez a leur gré delitables. 

      Car ne fu, j'en ose jugier, 

60 Pas tout leur plaisir ou mangier 

      Mais en la compaignie qui 

      De vraye et bonne amour nasqui.

      Liez estoient et esbatans, 

      Gays et envoisiez et chantans 

65 Tout au long de cellui souper, 

      Comme gent qui sont tout un per 

      Et amis vrais sens estrangier. 

      La n'ot parlé a ce mangier 

      Fors de courtoisie et d'onnour, 

70 Senz diffamer grant ne menour, 

      Et de beaulx livres et de dis, 

      Et de balades plus de dix, 

      Qui mieulx mieulx chascun devisoit, 

      Ou d'amours qui s'en avisoit 

75 Ou de demandes gracieuses. 

      Viandes plus délicieuses 

      N'y ot, com je croy, a leur goust, 

      Tout soyent d'assez petit coust, 

      Et de ris et de bonne chiere; 

80 De ce n'orent ils pas enchiere. 

      Ainsi se sirent longuement 

      En ce gracieux parlement. 

      Mais Amours, ses loyaulx amis, 

      Qui a valeur se sont soubzmis, 

85 Volt visiter droit en ce point. 

      Car alors seurvint tout a point, 

      Non obstant les portes barrées 

      Et les fenestres bien sarrées, 

      Une dame de grant noblesse 

90 Qui s'appella dame et deesse 

      De Loyauté, et trop belle yere. 

      La descendi a grant lumiere 

      Si que toute en resplent la sale. 

      Toute autre beauté si fut pale 95 Vers la sienne de corps, de vis 

      Et de beau maintien, a devis 

      Bien parée et bien atournée. 

      Si fu entour avironnée 

      De nymphes et de pucelletes, 

100 Atout chappellès de fleurettes, 

      Qui chantoient par grant revel 

      Hault et cler un motet nouvel 

      Si doulcement, pour voir vous dis. 

      Que bien sembloit que Paradis 

105 Fut leur reduit et qu'elz venissent 

      De cellui dont fors tous biens n'issent, 

      Celle deesse a tel maisgnie. 

      Devant la table acompaignie 

      Vint o les siennes bien parées, 

110 Si tenoient couppes dorées, 

      Si comme pour faire en present 

      A celle gent nouvel present. 

      Adonc fu la sale estourmie, 

      Il n'y ot personne endormie, 

115 Tuit furent veoir la merveille, 

      Il n'y ot cellui qui l'oreille 

      Ne tendist pour bien escouter 

      Que celle leur vouloit noter; 

      Chascun se tut pour y entendre. 

120 Quant les pucelles a cuer tendre 

      Orent leur chançon affinée 

      Adonc se prist la belle née, 

      Qui d'elles dame et maistresse yere, 

      A dire par belle maniere

125 Ces parolles qui cy escriptes 

      Sont en ces balades et dittes. 

      Ne plus ne moins les ennorta 

      Et les balades apporta: 

 

Balade.

      Cil qui forma toute chose mondaine 

      Vueille tousdiz en santé mantenir 

      Et en baudour de grant leesse plaine 

      Ceste belle compaignie et tenir. 

      Deesse suis, si me doit souvenir 

      De trestous bons et des bonnes et belles. 

135 Pour ce qu'ainsi il doit appartenir 

      Venue suis vous apporter nouvelles. 

      De par le dieu d'amours, qui puet la peine       Des fins amans desmettre et defenir, 

      Present nouvel, gracieux, d'odeur saine, 

140 Je vous apport et salus sens fenir, 

      Si m'escoutez et vueilliez retenir: 

      Car je vous di que de haultes querelles, 

      Dont il pourra assez de biens venir, 

      Venue suis vous apporter nouvelles. 

145 De Loyauté deesse souveraine 

      On m'appelle, et a mon seurvenir 

      Je ne port pas de discorde la graine, 

      Com fist celle qui Troyes fist bannir; 

      Ains, pour tousjours loyauté soustenir 

150 Et pour oster les mauvaises favelles 

      Et les mauvais desloyaulx escharnir, 

      Venue suis vous apporter nouvelles. 

 

Balade.

      Le dieu d'Amours par moy il vous presente       Ces roses ci de voulenté entiere, 

155 Cueillies sont de trés loyal entente 

      Es beaulx vergiers dont je suis courtilliere.       Si vous mande qu'a trés joyeuse chiere 

      Preigniez le don, mais c'est par convenant.       Que desormais en trestoute maniere 

160 Yrez l'onneur des dames soustenant.       Si veult qu'ainçoiz que nullui se consente 

      A recevoir la rose belle et chiere, 

      Qu'il face veu que jamaiz il n'assente 

      Blasme ou mesdit en nesune maniere 

165 De femme qui son honneur tiengne chiere,       Et pour ce a vous m'envoye maintenant. 

      Si vouez tous qu'a parolle pleniere 

      Yrez l'onneur des dames soustenant. 

      Chevaliers bons et tous de noble sente, 

170 Et tous amans, c'est bien droit qu'il affiere       Qu'a ce veu ci vo cuer se represente; 

      Amours le veult, si n'y mettés enchiere, 

      Mais ne soit pas de voulenté legiere, 

      Car a l'estat de vous appartenant; 

175 Et si jurez que jusques a la biere 

      Yrez l'onneur des dames soustenant. 

      En disant ces balades cy 

      La deesse, sienne mercy, 

      Assist les couppes sur les tables. 

180 Dedens ot roses odorables, 

      Blanches, vermeilles et trop belles, 

      Et cueillies furent nouvelles. 

      Et avecques ce presentoit 

      En beaulx rolez qu'elle gectoit 

185 Ceste balade qui recorde 

      Qu'Amours veult, qu'ainçois qu'on accorde       A prendre la jolie rose, 

      Que l'en face veu de la chose 

      Qui est en l'escript contenu 

190 Et qu'il soit juré et tenu.

      Et qui tout ce vouldra vouer 

      Et celle promesse advouer, 

      Hardiement preingne la rose 

      Ou toute doulçour est enclose. 

195 Si oyez lire la balade 

      Qu'apporta la deesse sade: 

Balade.

      A bonne amour je fais veu et promesse 

      Et a la fleur qui est rose clamée, 

      A la vaillant de Loyauté deesse, 

200 Par qui nous est ceste chose informée, 

      Qu'a tousjours mais la bonne renommée 

      Je garderay de dame en toute chose 

      Ne par moy ja femme n'yert diffamée: 

      Et pour ce prens je l'Ordre de la Rose. 

205 Et si promet a toute gentillesse 

      Qu'en trestous lieux et prisée et amée 

      Dame sera de moy comme maistresse. 

      Et celle qui j'ay ma dame nommée 

      Souveraine, loyauté confermée 

210 Je lui tendray jusques a la parclose, 

      Et de ce ay voulenté affermée: 

      Et pour ce prens je l'Ordre de la Rose. 

      Et si merci Amours et son humblesse 

      Qui nous a cy tel semence semée

215 Dont j'ay espoir que serons en l'adresse 

      De mieulx valoir; c'est bien chose informée       Que de lui vint honneur trés renommée. 

      Si defendray, s'aucun est qui dire ose, 

      Chose par quoy dame estre puist blasmée: 220 Et pour ce prens je l'Ordre de la Rose. 

      Princes haultains, ou valeur est fermée, 

      Faites le veu, bonté y est enclose, 

      L'enseingne en vueil porter en mainte armée:       Et pour ce prens je l'Ordre de la Rose. 

225 Adonc furent en audiance 

      Levez, et, senz contrariance, 

      Firent tous le beau veu louable 

      Qui est gentil et honnorable. 

      Quant nullui ne vit contradire 

230 La deesse adonc prist a dire 

      Ce rondelet, prenant congié, 

      Si n'y a pensé ne songié:

      Or m'en vois dire les nouvelles. 

      Au dieu d'Amours qui m'envoya. 

235 De ses belles roses nouvelles 

      Or m'en vois dire les nouvelles. 

      A Dieu vous dy, tous ceulz et celles 

      Que bonne amour cy avoya, 

      Or m'en vois dire les nouvelles. 

240 Quant ce fut dit, lors s'envola 

      Celle deesse qui vint la. 

      Mais les nymphes qui furent liez 

      De leurs doulces voix deliez 

      Commencierent tel mellodie, 

245 Ne cuidez que mençonge die, 

      Que il sembloit a leur doulz chant 

      Qu'angelz feussent ou droit enchant. 

      Ainsi parti de celle place 

      La deesse, qui de sa grace 

250 Ot la conpaignie esjoÿe, 

      Tel nouvelle leur ot gehie, 

      D'elle font feste et de ses choses 

      Et tous se parent de ses roses, 

      Par teste, par braz, par poitrine, 

255 En promettant foy enterine, 

      Si comme ou veu est devisé 

      Qu'ilz orent moult bien avisé. 

      Quant assez selon leur loisir 

      Orent esté en ce plaisir, 

260 Chantans, rians a chiere lie 

      Senz dueil et senz merencolie,       Partis s'en sont, congié ont pris, 

      Emportant la rose de pris. 

      Et je qui n'oz pas le cuer noir 

265 Demouray en cellui manoir 

      Ou ot esté celle assemblée, 

      Ou je ne fus de riens troublée. 

      Tart fut ja et saison en l'eure 

      D'aler couchier et bien fu heure; 

270 Mais la deesse qui m'ama, 

      Sienne merci, et me clama 

      Sa belle suer de cuer eslit 

      M'ot appresté un trop beau lit, 

      Blanc comme noif, encourtiné 

      Richement et bien ordonné, 

      En belle chambre toute blanche 

      Comme la noif qui chet sur branche; 

      Pour ce l'ot fait, je n'en doubt mie, 

      Que je suis a Dyane amie, 

280 La deesse trés honnourée 

      Qui toudiz de blanc est parée. 

      La me couchay seulette et nue, 

      Et m'endormy. Lors une nue 

      Si m'apparu en mon dormant 

285 Clere et luisant; de ce forment 

      Me merveillay que pouoit estre. 

      De la nue, qui fu a destre 

      Costé du lit, luisant et clere, 

      Comme en esté temps qui esclere, 

290 Yssi une voix gracieuse, 

      Trop plaisant et trop amoureuse; 

      Adonc, ou que dormisse ou non, 

      La voix m'appella par mon nom, 

      Si me dist lors: «Amie chiere 

295 Qui m'as amée et tenu chiere 

      Toute ta vie, bien le sçay, 

      Car souvent t'ay mise a l'essay,       Je suis la deesse loyale 

      De la haulte ligne royale 

300 De Dieu qui me fist et fourma 

      Et de ses rigles m'enforma. 

      Or m'entens, m'amie certaine, 

      Et je te diray qui me maine: 

      Tu scez comment en ta presence 

305 Je vins presenter par plaisance 

      Nagueres les roses jolies, 

      Qui en nul temps ne sont palies, 

      De par vraye Amour, qui conduit 

      Ceulx qui de bien faire sont duit, 

310 «Qui encor devers toy m'envoye, 

      «Messagiere de ceste voye 

      «Lui plaist que soye par usage, 

      «Et voulentiers fais le message: 

      «Amours se plaint trop fort et duelt 

315 «D'une coustume qui trop suelt 

      «Estre en mains lieux continuée, 

      «Bien vouldroit qu'elle fust muée. 

      «Car elle est male, laide et vilz, 

      «Et vilaine, je te plevis, 

320 «Et par especial en ceulx 

      «Qui ne doivent estre preceux 

      «D'acquerir toutes bonnes meurs 

      «Pour plus acroistre leurs honneurs, 

      «C'est es nobles et es gentilz 

325 «Hommes qui doivent ententis 

      «Estre a mieulx valoir qu'autre gent; 

      «Bonté leur siet mieulx que or n'argent; 

      «Mais des vilains ne fais je force, 

      «Car ceulx ne font bien fors a force 

330 «N'on ne les pourroit amender 

      «Pour leur ennorter ne mander, 

      «Car la condicion vilaine, 

      «Qui pis flaire que male alaine, 

      «Si est trop fort a corrigier; 

335 «Trop est fort cil vice a purgier. 

      «J'appelle villains ceulz qui font 

      «Villenies, qui les deffont, 

      «Je n'entens pas par bas lignaige 

      «Le vilain, mais par vil courage; 

340 «Mais cellui qui noble se fait 

      «De lignie trop se deffait 

      «Se sa noblesse en villenie 

      «Tourne, dis je voir ne le nye, 

      «Si font plus qu'autres a reprendre 

345 «S'on les puet en vilains faiz prendre. 

      «Et pour ce diz, ce n'est pas bourde, 

      «Qu'en lait fait n'en parolle lourde 

      «Tout nobles homs, s'il aime pris, 

      «Se doit garder d'estre repris. 

350 «Car trop en vauldroit mains senz faille, 

      «Tout feust il bien preux en bataille; 

      «Car la prouesse seulement 

      «Ne gist pas ou grant hardement 

      «D'assaillir ne de soy defendre 

355 «Contre aucun qui le vueille offendre, 

      «Car ce sont prouesses de corps, 

      «Mais certes mieulx valent encors 

      «Les bontez qui viennent de l'ame; 

      «Ce ne me puet nyer nulle ame. 

360 «C'est vaillantise et grant prouesse 

      «Quant un noble cuer si s'adresse 

      «Qu'en vertus il soit bien propice 

      «Et eschever et fuïr vice

      «Ne qu'on ne puist trouver en lui 

365 «Riens dont puist mesdire nullui, 

      «Se n'est a tort ou par envie; 

      «Car n'est en ceste mortel vie 

      «Homme qui soit de touz amez 

      «Ne de toutes gens bons clamez. 

370 «Ce fait Envie qui s'efforce 

      «D'abatre loz, n'y face force       «Bon homme ains face toudiz bien, 

      «Car loz vaintra, je te diz bien, 

      «Et s'un tel homme ainsi apris 

375 «Peut aussi d'armes avoir pris 

      «Tant que renommée tesmoingne 

      «Qu'en tout bien faire s'embesoingne 

      Et qu'en rien ne soit recreant, 

      Un tel vassal, je te creant, 

380 Est bien digne de loz acquerre 

      Se bon est en paix et en guerre, 

      Et juste et loyal en tous cas 

      Et o lui ait pour advocas 

      Courtoisie qui si l'enseingne

385 Que de gentil porte l'enseingne 

      En fait, en dit et en parolle. 

      Senz orgueil qui maint homme affolle 

      Si ait hault cuer et haulte emprise, 

      Ce n'est pas l'orgueil qu'on desprise 

390 Que d'avoir si haultain courage 

      Qu'on ne daingnast faire viltage 

      Et que l'en aime les haultaines 

      Choses contraires aux vilaines. 

      Telz choses sont appartenans 

395 Aux nobles, et que soustenans 

      Soient justice en tout endroit 

      Et toute bonté, c'est leur droit. 

      Mais pour revenir au propos 

      Pour quoy vins ça sur ton repos 

400 Par le commandement mon maistre 

      Amours, qu'au monde Dieu fist naistre, 

      Et de quoy se deult et complaint 

      Et dont par moy a toy se plaint, 

      C'est de la coustume perverse, 

405 Qui l'onneur de mainte gent verse, 

      De mesdire, que Dieux mauldie, 

      Par qui mainte femme est laidie 

      A tort et a grant desraison       Et maint bon homme senz raison, 

410 Qui queurt ores plus qu'onques mais. 

      Ce fait Envie qui tel mais 

      Apporte d'enfer pour donner 

      Aux gens, et tout empoisonner 

      «Et occirre de double mort 

415 Qui a si fait vice s'amort. 

      Mesdire, qui bien y regarde, 

      C'est tel glaive et si faite darde 

      Que meismes cil qui le balance

      Occist et cil sur qui le lance, 

420 Mais aucunes fois plus blecié 

      Demeure cil qui l'a lancié 

      Que ne fait cil sur qui le rue. 

      Ou soit en maison ou en rue, 

      Et son ame plus griefment blece 

425 Et son honneur et sa noblece 

      Que ne fait souvent l'encusé. 

      Et tel s'est maintes foiz rusé 

      D'autre qui mieulx de soy valoit 

      Pour ce que son bien lui douloit; 

430 Et tel diffame autrui souvent 

      Qui est plus seurpris, je m'en vent, 

      Du mesmes meffait et tachié 

      Qu'il dit que l'autre est entachié; 

      Si est faulte de congnoissance 

435 Et d'envie vient la naissance; 

      Car nul ne vouldroit que tel verve 

      On deist de lui, quoy qu'il desserve, 

      Mais chascun puet estre certain 

      Qu'il est un juge si certain 

440 Qui tout congnoist et hors et ens, 

      Tout scet et tout est clerveans, 

      Si rendra a chascun desserte 

      De bien ou de mal, chose est certe, 

      Trop font mesdisans a haïr 

445 Et leur compaignie a fuïr       Plus que de gent bataillereuse. 

      Plus male et trop plus perilleuse 

      Est compaignie et plus nuysant 

      D'omme jangleur et mesdisant; 

450 Qui maie compaignie hante 

      Ne puet que du mal ne se sente, 

      Et avec les loups fault huler 

      Et de leur peau soy affuler. 

      Et, quant je di homs, j'entens famme 

455 Aussi, s'elle jangle et diffame; 

      Car chose plus envenimée 

      Ne qui doye estre moins amée 

      N'est que langue de femme male 

      Qui soit acertes ou par gale 

460 Mesdit d'autrui, moque ou ramposne; 

      Et se mal en vient, c'est aumosne 

      A celle qui s'i acoustume, 

      Car c'est laide et orde coustume. 

      N'a femmes n'affiert a mesdire, 

465 Ainçois, quant elles oyent dire 

      Chose qui face autrui dommage, 

      Abaissier doivent le langage 

      A leur pouoir ou elles taire, 

      S'autre chose n'en pevent faire; 

470 Car avoir doit, en verité, 

      Doulçour en femme et charité; 

      S'autrement font c'est leur contraire, 

      Car bien siet a femme a point taire. 

      Mais, pour ce que ceste coustume 

475 Court en mains lieux qu'envie alume, 

      Vouldroit bien Amours errachier 

      D'entre ceulz qu'il aime et tient chier, 

      C'est des nobles a qui tel tache 

      Trop messiet, s'elle s'i atache; 

480 Car si preux n'est, je l'ose dire, 

      Que, s'il a renom de mesdire, 

      Qu'il n'en soit partout moins amé,       Moins prisié et jangleur clamé. 

      Mais sur toutes autres diffames 

485 Het Amours qu'on parle des femmes 

      Laidement en les diffamant, 

      Ne veult que ceulz qui noblement

      Se veulent mener pour acquerre 

      Pris et honneur en mainte terre 

490 Soient de tel tache tachié, 

      Car c'est maufait et grant pechié. 

      Et pour estrapper tel verjus 

      M'envoya bonne Amour ça jus 

      Atout l'Ordre belle et nouvelle, 

495 De quoy j'apportay la nouvelle, 

      Present toy, n'a gueres de temps, 

      Mais encor veult, si com j'entens, 

      Amours que ceste chose soit 

      Publiée comment qu'il soit 

500 Et qu'on le sache en maint paÿs 

      A fin que mesdit soit haÿs 

      En toutes pars ou noble gent 

      Sont d'acquerre loz diligent. 

      Si veult qu'ayes legacion 

505 De faire en toute nacion 

      Procureresses qui pouoir 

      Ayent, s'elles veulent avoir, 

      De donner l'Ordre delictable 

      De la belle rose agreable 

510 Avec le veu qui appartient. 

      Mais Amours veult, bien m'en souvient, 

      Que nulle ne soit establie 

      A donner l'Ordre gente et lie 

      S'elle n'est dame ou damoiselle 

515 D'onnour, courtoise, franche et belle, 

      Toutes sont belles quant bonté 

      A la beauté plus seurmonté. 

      Ainsi auras par ce convent 

      Ceste charge d'ore en avant, 520 Si l'envoye par toute terre 

      Ou noble gent poursuivent guerre 

      Aux dames, de qui renommée 

      Est de leur grant bonté semée: 

      A celles veulz et te commande 

525 Bonne Amour par moy et te mande 

      Que tu commettes le bel Ordre 

      Ou nulz ne puet par droit remordre. 

      Et combien que j'aye apportées 

      Les roses qui seront portées 

530 Des bons a qui je les donnay, 

      Et de telles assez en ay, 

      Car en mon vergier sont cueillies, 

      Ne veult pas Amours que faillies 

      Els soient es autres contrées 

535 Ou telles ne sont encontrées; 

      Car quiconques d'orfaverie 

      D'or, d'argent ou de brouderie 

      De soye ou d'aucune autre chose, 

      Mais que soit en façon de rose, 

540 Portera l'ordre qui donnée 

      Sera de la dame, ordonnée 

      De par toy pour l'Ordre establir, 

      Il souffist; et pour acomplir 

      Ceste chose voicy les bulles, 

545 Ou monde n'a pareilles nulles, 

      Si tesmoing la commission. 

      Cil Dieu qui souffri passion 

      Te maintiengne toudiz en l'euvre 

      D'estude qui grant science euvre 

550 Et t'otroit son saint paradis, 

      Je m'en vois et a Dieu te dis.» 

      Adonc est celle esvanoÿe. 

      Je m'esveillay toute esbahye; 

      Ne vy ouvert huys ne fenestre, 

555 Merveillay moy que ce pot estre; 

      Si me pensay que c'estoit songe,       Mais ne le tins pas a mençonge 

      Quant coste moy trouvay la lettre 

      De la deesse au royal sceptre 

560 Qu'elle mist dessus mon chevet 

      Coste moy, puis volant s'en vet. 

      Par grant entente prises ay 

      Les bulles et moult y musay, 

      Car j'avoye lumiere d'oile. 

565 Je me levay et la chandoile 

      Alumay adonc senz tarder

      Pour mieulx la bulle regarder. 

      Mais oncques ne vy en ma vie 

      Si de beauté lettre assouvie, 

570 Merveilles os, je vous plevy, 

      De la grant beauté que g'i vy. 

      Estrange en est moult la maniere: 

      Le parchemin de fin or yere 

      Et les lettres furent escriptes 

575 De fin azur, non trop petites 

      Ne trop grans, mais si bien formées 

      Que mieulx ne peust, non pas rimées 

      Ne furent, mais en belle prose 

      La contint l'Ordre de la rose. 

580 Le laz en fu de soye azure, 

      Et le seel de belle mesure 

      Fut d'une pierre precieuse 

      Resplandissant et gracieuse: 

      Le dieu d'Amours fut d'une part. 

585 Les piez ot sur un liepart, 

      De l'autre part fut la deesse, 

      De Loyauté dame et princesse. 

      Les empraintes moult merveilleuses 

      En furent et trop gracieuses; 

590 Et bien sembla de si bel estre 

      Que n'estoit pas chose terrestre. 

      Si leuz la lettre senz y point 

      Faillir et notay chascun point.       Lye fuz de la vision 

595 Et d'avoir tel commission; 

      Car combien que je ne le vaille 

      Ay je desir que nul ne faille, 

      Et pour ce moy, qui suis commise 

      A ce, ne doy estre remise 

600 De faire si bien mon devoir 

      Que je n'en doye blasme avoir. 

      Et pour ce ay je fait ce dictié 

      Ou j'ay tout l'estat appointié 

      Et mis la fourme et la maniere 

605 Comme il avint et ou ce yere, 

      A fin qu'on le sache en tous lieux. 

      Si soient tous jeunes et vieux 

      Desireux d'estre retenus 

      En l'Ordre, maiz n'y entre nulz 

610 S'il n'en veult bien son devoir faire, 

      Car il se pourroit trop meffaire. 

      Aussi aux dames amoureuses 

      Qui de tout bien sont desireuses, 

      J'entens de l'amour ou n'a vice, 

615 Mal, villenie, ne malice, 

      Car quiconques le die ou non 

      En bonne amour n'a se bien non, 

      Et a celles generaulment 

      Qui aiment honneur bonnement, 

620 Soit en ce regne ou autre part,

      Qui ont les cuers de noble part, 

      De par la deesse je donne 

      Le plain pouoir et habandonne 

      De donner l'Ordre gracieux 

625 A tous nobles et en tous lieux 

      Ou bien employé le verront 

      A ceulz qui avoir le voulront; 

      Mais s'aucun le prent et le jure 

      Et puis après il s'en parjure 

630 Cellui soit tenu pour infame,       Haÿ de tout homme et de famme, 

      Car ainsi le veult la deesse 

      Qui ceste chose nous adresse. 

      Si feray fin, il en est temps, 

635 Priant Dieu que aux escoutans 

      Et a ceulz qui liront mes dis 

      Doint bonne vie et paradis. 

      Escript le jour Saint Valentin 

      Ou mains amans trés le matin 

640 Choisissent amours pour l'année, 

      C'est le droit de celle journée. 

      De par celle qui ce dictié 

      A fait par loyale amitié, 

      S'aucun en veult le nom savoir, 

645 Je lui en diray tout le voir: 

      Qui un tout seul cry crieroit 

      Et la fin d'Aoust y mettroit 

      Se il disoit avec une yne 

      Il savroit le nom bel et digne. 

EXPLICIT LE DIT DE LA ROSE.

 

Ce poème ne se trouve que dans les mss. de la famille B.

 

26 B1 Present

46 B1 m'aime.

78 B1 p. goust.

105 B1 qu'el

115 B1 T. fuyent.

137 le omis dans B1

163 B1 Qui f.

216 B1 ceste c. i.

299 manque dans B1

338 B1 baz.

345 B1 le p.

351 bien omis dans B1

425 B1 noblesse

435 manque dans B2

457 B1 q. doy

469 B1 ne p.

503 B1 lez d.

519 B2 d'ores

534 B1 Eles s.

594 B1 L. fu

603 B2 t. le fait a.

646 à 649 renferment l'anagramme de Crystyne.

NOTES

 

LE DIT DE LA ROSE

 

Petit poème inédit, quelques vers seulement ont été donnés par Paulin Paris (Mss. françois, V, p. 170), vers 638 à 649. 32.—Christine veut parler ici de l'hôtel du duc Louis d'Orléans. Cette demeure avait porté successivement les noms d'hôtel de Flandre, de Nesle, de Bohême et d'Artois, jusqu'à l'époque où le roi Charles VI l'acheta de Marie de Chatillon, veuve de Louis d'Anjou, pour la donner à son frère alors duc de Touraine (1388). Le duc d'Orléans augmenta considérablement l'importance primitive de l'hôtel, en y réunissant plusieurs maisons situées du côté de la rue Coquillière et de la rue des deux Écus et en y ajoutant encore l'hôtel du Grand Maître des Arbalétriers qui donnait sur la rue de Grenelle, de nombreuses cours et de vastes jardins étaient également compris dans cette propriété qui devint bientôt l'une des plus belles résidences de Paris[1]. Christine, qui devait souvent habiter chez le duc Louis, aimait à retracer les fêtes et réjouissances splendides auxquelles elle pouvait assister de temps à autre. La description qu'elle nous donne au commencement de son Débat de deux Amants, ne peut évidemment s'appliquer qu'à l'une des magnifiques réceptions de son puissant protecteur; son poème du dit de la Rose a aussi pour sujet une réunion toute intime des officiers de la maison du duc Louis, réunion que l'on pourrait peut-être supposer imaginaire, mais qui à notre avis a dû certainement avoir lieu. Nous croyons donc intéressant de donner ici les noms des officiers qui faisaient à cette époque partie de la maison du duc, et qui ont pu pour la plupart assister à la joyeuse assemblée à laquelle Christine fait allusion. L'intéressant travail de M. Jarry sur la vie politique de Louis de France[2] et la collection de Bastard nous ont permis de reconstituer la liste suivante:

  Guillaume de Bracquemont «mareschal de guerre».   Robert de Bracquemont. 

  Jean de Trie, maréchal. 

  Arnaud Guilhem de Barbazan.

  Guillaume du Chastel, 

  Archambaud de Villars. 

  Clignet de Brebant. 

  Guillaume Bataille. 

  Yves de Karouis. 

  Guillaume de la Champagne[3]. 

  Pierre l'Orfèvre, chancelier du duc. 

  Jean de Craon, chambellan. 

  Henri, comte de Saumes, id. 

  Le Sire de Beaussant, id. 

  Le Sire de Ferrières, id. 

  Jean de Dreux, id. 

  Jean de Béthune, id. 

  Pierre de Wisque, sire de Rasse, id.   Philippe de Florigny, id. 

  Guillaume et Raoul de Laire, id.   Jean de Miraumont, id. 

  Alain de Beaumont, id. 

  Guy de Nesle, seigneur d'Offémont, id.   Olivier de Mauny, id. 

  Guillaume de Coucy, seigneur de Montmirail, id.   Gadifer de la Sale, id. 

  Jean de Saquainville, dit Sacquet, seigneur de Blarru, id.   Amaury de Lignières, id. 

  Jean des Mousures, seigneur de Morvilliers.   Guillaume de Meulhon. 

  Jean de Garencières. 

  Jean de Roussay. 

  Jean de Bueil. 

  Yves, seigneur de Vieuxpont. 

  Aubert de Cany. 

  Raoul de Saint-Remy. 

  G. de Fayel, dit le Bègue. 

  Robert de Cadillac. 

  Jean de Tillières.

  Robert Ryout, maître d'hôtel. 

  Jean Bracque, id. 

  Le poète Eustache Deschamps, id.   Enguerrand de Marcoignet, id. 

  Jean Prunelé, chambellan, depuis le 24 août 1400 gouverneur de       Charles d'Orléans. 

  Ogier de Nantouillet, premier écuyer de corps.   Hector de Pontbriant, écuyer d'écurie. 

  Olivier Ferron, id. 

  Bertrand du Mesnil, écuyer. 

  Guy et Jacques de Renty, id. 

  Jean de Coutes, dit Minguet, id.   Pierre Paviot, écuyer, échanson. 

  Robert de Villequier, écuyer tranchant. 

  Richard de Mainemaires, dit Bellegarde, pannetier.   Denis Mariete, argentier. 

  Raoul de Baubigny, huissier d'armes. 

 

[1] Lebeuf, Hist. du dioc. de Paris, édit. Cocheris, t. I, p. 131 et 265, et Bonamy dans les Mém. de l'Acad. des inscr. XXIII, p. 262.

[2] Jarry, Hist. politique de Louis de France, duc d'Orléans, Paris, 1889.

[3] Ce chevalier et les six qui précèdent furent les champions français au combat du 19 mai 1402. Christine a chanté leur victoire (voy. tome I, p. 240 et 305).

      Hault en valeur, poissant, de grant noblece,       Duit et apris en honneur et largece, 

4 Trés agreable 

      Duc d'Orliens, seigneur digne et valable, 

      Filz de Charles, le bon roy charitable, 

      De qui l'ame soit ou ciel permanable, 

8 Mon redoubté 

      Seigneur vaillant, par vostre grant bonté 

      Mon petit dit soit de vous escouté, 

      Ne par desdaing ne soit en sus bouté 

12 Par pou de pris; 

      Si ne l'ait pas vo haultece en despris 

      Pour ce que j'ay pou de savoir apris, 

      Ou pour ce qu'ay faible matiere pris 

16 Et hors l'usage 

      De vo bon sens qui n'escoute language 

      Qui tout ne soit trés vertueux et sage. 

      Mais a la fois point ne tourne a domage 

20 A ouïr choses 

      De divers cas en textes ou en gloses, 

      Et meismement ou matieres encloses 

      Joyeuses sont, soient rimes ou proses; 

24 Et par ouïr 

      Choses qui font par nature esjouïr 

      On fait souvent tristece hors fouïr. 

      Car trop grant soing tolt souvent a joïr 

28 Cuer occupé 

      D'avoir soulas, quant trop envelopé 

      Est es choses ou il s'est entrappé, 

      Ne corps humain, tant soit bien attrempé, 

32 Ne pourroit vivre 

      Toudis en soing; et j'ay leu en un livre 

      Que quant David, qui la loy Dieu voult suivre,       Vouloit estre de tristece delivré, 36 Lors de sa lire 

      Moult doucement jouoit, et souvent l'yre 

      Il rapaisoit de Dieu; et ouïr lire 

      Choses plaisans font souvent joye eslire 

40 Aux escoutans. 

      Si n'est nul mal et en lieu et en temps 

      Lire et ouïr de choses esbatens. 

      Et pour ce, Prince excellent, mal contemps 44 Vous ne soiez 

      De moy pour tant s'ay desir que voiez 

      Un petit dit, lequel ay rimoiez 

      Ad celle fin que vo cuer avoiez 

48 A soulacier 

      Aucunement. Si vous vueil commencier 

      A raconter, Dieu m'en vueille avancier, 

      Un grant debat dont j'oÿ fort tencier 

52 A deux amans. 

      Car tout d'amours sera cilz miens rommans:       Si l'entendront François et Alemans 

      Et toute gent, s'ilz entendent rommans; 

56 Mais jugement 

      Y apertient; si suppli humblement 

      Vo noble cuer qu'il daigne bonnement 

      Droit en jugier, si comme sagement 

60 Le sara faire. 

      Car li amant, ou il n'a que reffaire, 

      Le requierent, et de tout cest affaire 

      Il vous chargent, noble Duc debonnaire, 

64 Et si se tienent 

      A vostre dit, car bien scevent et tienent 

      Que droitturiers les jugemens qui viennent       De vous touz sont, nez ceulx qui appartiennent 68 Es faiz d'amours, 

      Qui aux jeunes font souvent changier mours       En bien ou mal, en joyes ou clamours; 

      Mais naturel est a tous cil demours, 

72 Tant comme il dure,       Si ne le doit nul tenir a laidure; 

      Car tout ce qui est donné de Nature 

      Nul ne le peut tollir, dit l'Escripture. 

76 Si vous diray 

      Le grant debat, ne ja n'en mentiray, 

      De deux amans, que je moult remiray; 

      Car leur descort a ouïr desiray 

80 Et leur tençon 

      Gracieuse, non mie en contençon. 

      Ce fu en May, en la doulce saison, 

      Qu'assemblée ot en moult belle maison 

84 Et gracieuse, 

      Qui a Paris siet en place joyeuse, 

      Compagnie joenne, belle et soingneuse 

      De soulacier: creature envieuse 

88 N'ot en la route, 

      Fors de jouer, si com je croy sanz doubte. 

      Trés belle fu la compagnie toute, 

      Ou mainte dame ot qui d'amer n'ot goute 

92 Et mainte gente 

      Damoiselle parée par entente, 

      Mainte gentil pucelle, et, que ne mente, 

      De chevaliers y avoit plus de trente 

96 Et d'autre gent, 

      Beaulz et gentilz, papellotés d'argent, 

      Gays et jolis, assesmés bel et gent; 

      Si furent tous et toutes deligent 

100 De joye faire. 

      La ot moult bons menestrelz plus d'un paire       Qui haultement faisoient le repaire 

      Tout retentir. Si devoit a tous plaire 

104 Celle assemblée, 

      Car feste et joye y estoit si comblée 

      Qu'a cent doubles fu plus qu'autre doublée,       N'elle n'estoit de discorde troublée 

108 Mais trés unie, 

      Toute tristece en estoit hors banie. 

      Et en place bien parée et ounie, 

      Grant et large, nette, non pas honnie, 

112 Menoient tresche 

      Joyeusement par dessus l'erbe fresche; 

      Maint jolis tour, maint sault, mainte entrevesche       Y veïst on, et lancier mainte fleche 

116 A doulz regart, 

      Tout en requoy traire par soubtil art, 

      Et qui mieulz mieulz chascun faisoit sa part       De ce que doulz Deduit aux siens depart. 

120 Ainsi dançoient 

      Tous et toutes, ne point ne s'en lassoient, 

      Et en dançant leurs cuers entrelaçoient 

      Par les regars que ils s'entrelançoient. 

124 Qui veist jolies 

      Femmes dancier a contenances lies 

      Si gayement de manieres polies, 

      A chapiaulz vers de flours et d'acolies, 

128 Par mignotise 

      Bien avenant, doulcetement assise,

      Rire et jouer, elles plaindre en faintise, 

      Parler attrait de maniere rassise, 

132 Les contenances 

      De ces amans a chascun tour des dances, 

      Muer couleur, faire maintes semblances, 

      Moult en prisast les doulces ordenances. 

136 Et puis après 

      Les menestrelz, qui bien jouoient très 

      Parmi chambres et parmi ces retrès, 

      Oist on chanter hault et cler a beaulz trèz 

140 Bien mesurez. 

      A brief parler, tant furent procurés 

      La ris et jeux qu'il sembloit que jurez 

      Fussent d'ainsi estre a feste adurez 

144 A tousjours mais. 

      Et moy, en qui tout anuy est remais 

      Depuis le jour que Mort de trop dur mais       M'ot servie, dont je n'aré jamais, 

148 C'est chose voire, 

      Plaisir joyeux au monde, ains aré noire 

      Pensée adès pour la dure memoire 

      De cil que je porte en ma memoire 

152 Sanz nul oubly, 

      Dont l'esperit soit ou ciel establi, 

      Qui seulete me laissa, n'entroubli 

      Ne fait mon dueil, ou que soye, affoibli 

156 En nulle guise, 

      Fus sus un banc en cellui lieu assise 

      Sanz mot sonner, regardant la devise 

      Des fins amans gentilz, plains de cointise, 160 Tant renvoisiez 

      Qui de mener soulaz furent aisiez. 

      Mais je qui oz l'esperit acoisiez 

      Consideray que de tous les proisiez 

164 De celle place 

      Un escuier, bel de corps et de face, 

      Y ot jolis, mais tant fut en sa grace 

      Qu'il sembloit bien qu'il eüst plus grant masse 168 De toute joye 

      Qu'autre qui fust ou lieu, se Dieux me voie;       Car mon regart a lui toudis avoye, 

      En remirant la gracieuse voie 

172 De son maintien; 

      Car il dançoit et chantoit si trés bien, 

      Si liement jouoit, je vous di bien, 

      Que il sembloit que le monde fust sien, 

176 Tant resjoÿ 

      Forment estoit, ou qu'il eüst jouÿ 

      De tous les biens dont oncqu' homme jouÿ,       Tant parestoit son gay cuer esjoÿ, 

180 A droit voir dire; 

      Car ne finoit de jouer et de rire, 

      Ou de chanter et dancer tout a tyre. 

      Mais de ses jeulz nul ne peüst mesdire 184 Tant lui seoient, 

      Car les autres tous resjoïr faisoient, 

      Et ses soulas si gracieux estoient 

      Qu'a toute gent communement plaisoient; 188 N'il ne parlast

      Fors en riant et sembloit qu'il volast 

      Quant il dançoit. Mais, quoy qu'il se celast,       A peine un pas de nul costé alast 

192 Que de doulz oeil 

      Ne regardast simplement sanz orgueil 

      Telle qui fu present, ou tout son vueil 

      Estoit assis, mais par soubtil recueil, 

196 Comment qu'il fust, 

      Son regarder gittoit, qu'on n'apperceust 

      Qu'a celle plus qu'a autre pensée eust. 

      Si ne cuide je pas que pou lui pleust, 

200 Car bien sembloit 

      Que pour elle fust en amoureux ploit, 

      Tout non obstant que des gens tant s'embloit       Comme il pouoit. Mais l'amoureux esploit 204 Fort a celler 

      Est aux amans qu'Amours fait afoler 

      Par trop amer et venir et aler. 

      Ainsi surpris d'amours, a brief parler, 

208 Cil sembla estre. 

      Mais près du banc ou je seoie a destre 

      Avoit assis decoste une fenestre 

      Un chevalier qui sus sa main senestre 

212 Tint appoyé 

      Son chief enclin, comme tout anoyé 

      Et tout pensif, et pou ot festoyé, 

      Ne il n'estoit joyeux ne desroyé, 

216 Ne esbatant 

      Ne sembla pas, mais n'estoit pas pour tant       Lait ne vieillart, ains de beauté ot tant 

      Com nul qui y fust et moult entremetant 

220 En gentillece       Et en honneur sembla et de jeunece 

      Assez garny, jolis et sanz parece, 

      Mais bien sembloit que pou eust de leesce 224 Et pou de joye. 

      Car moy qui lors dessus le banc seoie 

      Soingneusement son maintien regardoie 

      Pour ce que si pensif je le veoie 

228 Et sanz soulas, 

      Par maintes fois li oÿ dire, hé las! 

      Bassetement, n'estre ne pouoit las 

      De souspirer comme homme qui en laz 

232 Est enserré; 

      Et avec ce tant ot le cuer serré 

      Que il sembloit qu'on l'eüst desterré, 

      Tant pale estoit, ou qu'il fust enferré 

236 D'un fer trenchant. 

      Et non obstant qu'il s'alast embruschant 

      D'un chapperon, dessus ses yeulz sachant,       Qu'on n'aperceust le pié dont fu clochant 

240 Ne son malage, 

      Et tout fust il loyal, secret et sage, 

      Si com je croy, si faindre son corage 

      Ne pot qu'il n'eust tout au long du visage 

244 Souvent les larmes, 

      Tant ne pouoit estre constant ne fermes 

      Que couvrir peust les trés ameres armes 

      Qu'Amours livre a ceulz qu'il rend trop enfermes 248 Et maladis. 

      Ainsi cellui fut la, com je vous dis. 

      Morne, pensis et petit esbaudis. 

      Mais, si me doint Jhesu Crist paradis, 

252 Telle pitié 

      Me fist de lui veoir si dehaitié 

      Qu'oncques homme, tant y eusse amistié, 

      Ne m'atendry le cuer a la moitié 

256 Comme cellui 

      Me fist, que la je veoie a par lui       Morne, pensif, larmoier; ne nullui 

      N'apercevoit, je croy, l'anui de lui 

260 Fors moy sanz plus. 

      Car les autres toudis de plus en plus 

      S'esbatoient, et cil estoit reclus 

      Entre la gent plus simple qu'un reclus, 

264 Ne ne pensoit 

      Que le maintien qui triste le faisoit 

      Nul aperceust, car chascun y dançoit 

      Fors lui et moy, et pour ce ne cessoit 

268 D'estre pensifs. 

      Mais la cause qui si le tint rassis 

      J'aperceu bien, car des fois plus de six 

      Mua coulour quant près de lui assis 

272 Le corps gentil 

      D'une dame belle et gente entre mil 

      Estoit; adonc tout se transmuoit cil, 

      Si la suivoit aux yeulz, mais si soubtil 

276 Fu son regart 

      Qu'apercevoir ne le peust par nul art 

      Nul ne nulle, n'avoit l'ueil autre part, 

      Dont j'aperceu et vi tout en appert 

280 Que le meschief 

      Qui lui troubloit et le cuer et le chief 

      Venoit de la, je ne sçay par quel chief, 

      Mais sanz cesser souspiroit de rechief. 

284 Ainsi se tint 

      La longuement, dont trop de mal soustint.       Mais or oiez après qu'il en avint: 

      Quant ot songié assez il se revint 

288 Un pou a soy, 

      Comme homme qui un pou a sa grant soy       Estanchée; et je qui l'aperçoy 

      Le regarday, mais, s'oncques nul bien soy, 292 Me fu avis 

      A son regart et au semblant du vis 

      Qu'il aperceut que tout son maintien vis,       Et come la estoit si com ravis, 

296 Si lui greva 

      Que veü l'os. Ne sçay comme il en va, 

      Mais assez tost de ce lieu se leva 

      Et vers moy vint et achoison trouva 

300 De m'arresner. 

      Et moy qui moult me voulsisse pener 

      De l'esjouïr, se g'y sceusse assener, 

      Pour la pitié qu'oy eu, dont atorner 

304 En tel conroy 

      L'avoie veu, quant devers la paroy 

      Le vi venir vers moy sanz nul desroy 

      Je me levay; mais, s'il fust filz de roy 

308 Ou duc ou conte, 

      Sot il assez que gentillece monte. 

      Courtoisie, qui les bons en pris monte 

      Et qui aprent, enseigne, duit et domte 

312 Tout bon courage, 

      Lui ot apris; adonc le doulz et sage

      Si me rassist, et, sanz querre avantage 

      De nul honneur, humblement, sanz hauçage, 316 Dessus le banc 

      Decoste moy s'assist cil qui fu blanc 

      Et pale ou vis, ou n'ot couleur ne sang 

      Par trop amer, et son bras par le flanc 

320 Adonc me mist 

      Courtoisement, et bellement me dist: 

      «Que pensez vous cy seule? Car il n'yst 

      De vous nul mot, bien croy qu'il vous souffist 324 De cy penser 

      Sanz autre esbat, pour quoy n'alez dancer?»       Et je respons: «Mais vous, sire, avancer 

      Pou vous en voy et ne deussiez cesser 

328 De vous esbatre, 

      Ce m'est advis, car en ce lieu n'a quatre 

      Qui plus soient joennes, mais pou embatre       Je vous y voy, ne sçay qui fait rabatre 332 Si vo pensée?» 

      Et cil, qui voult la doulour qu'amassée 

      Avoit ou cuer moy celler, a pessée 

      Parole dist: «En peu d'eure est passée 

336 Certes ma joye, 

      Tant suis rudes que dancer ne saroye 

      Ne autrement jouer, et toutevoie 

      N'ay je courroux ne chose qui m'anoye, 

340 Mais c'est ma guise

      D'estre pensif, ce n'est pas par faintise; 

      Dieux a en moy tel condicion mise. 

      Ou qu'il m'anoit ou que bien me souffise, 

344 C'est ma nature.» 

      Ainsi parlions a bien basse murmure 

      Et ja avions conté mainte aventure 

      Quant vers nous vint cellui tout a esture, 

348 Dont j'ay parlé 

      Ycy dessus, qui n'ot cuer adoulé 

      Ains fu joyeux; si a l'autre acolé 

      Tout en riant, et a lui rigolé 

352 S'est bellement, 

      Et d'un et d'el parlerent longuement, 

      Mais sus amours tourna le parlement. 

      Si dist adonc l'escuier liement: 

356 «A ma requeste 

      Parlons d'amours un pou, et, sanz arreste, 

      D'entre nous trois de deviser s'apreste 

      Son bon avis chascun, et s'amours preste 

360 Plus joye ou mains 

      Aux vrais amans, vous pry a jointes mains       Qu'en devision, que nul ne l'oye; au mains       Pouons parler de ce dont joye ont mains. 

364 Si faisons conte 

      Que c'est d'amer, de quoy vient n'a quoy monte       Ycelle amour qui le cuer prent et dompte,       A quoy c'est bon, s'onneur en vient ou honte; 368 Chascun en die       Ce qu'il en scet, ou se c'est maladie 

      Ou grant santé, ou se l'amant mendie 

      Qui dame sert. Le corps Dieu le maudie 

372 Qui mentira 

      De son avis et qui tout ne dira 

      Des tours d'amours ce qu'il en sentira! 

      Or y perra qui le mieulx enlira. 

376 Mais je conseil 

      Que nous yssions trestous trois hors du sueil       De cel huis la et alions en ce brueil, 

      Ou il fait vert, nous seoir en recueil 

380 Joyeusement, 

      Pour deviser la plus secretement, 

      Que nul n'oye l'amoureux plaidement

      Fors que nous trois.» Et adonc vistement 

384 Nous nous levasmes, 

      Mais par mon loz une dame appellames 

      Avecques nous, qui het mesdis et blasmes;       Encore avec pour le mieulx y menames 

388 Une bourgoise 

      Belle, plaisant, gracieuse et courtoise; 

      Par mon conseil fu fait, car qui racoise 

      Des mesdisans la murmure et la noise 

392 Moult sages est. 

      Si partismes de la, et, sanz arrest, 

      Ou bel vergier entrames qui fu prest 

      A deduire, plus dru qu'une forest 

396 D'arbres moult beaulx, 

      Qui en saison portent bons fruis nouviaulx,       Ou en printemps se deduisent oisiault, 

      Et en beau lieu, qui y fist ses aviaulx, 

400 Fusmes assis. 

      Adonc cellui qui fu le moins pensis 

      Dist a l'autre qui ot plus de soussis: 

      «Dites, sire, car plus estes rassis 

404 Et le plus sage, 

      Vo bon avis de l'amoureux servage,       S'il en vient preu, joye, honneur ou dommage?»       Et cil respont: «Beaulz amis, c'est l'usaige 408 Selon raison 

      Qu'en trestous cas et en toute saison 

      Honneur porte aux dames tout gentilz hom,       Premier diront, beau sire, et nous taison. 

412 Dites, ma dame, 

      Vo bon avis de l'amoureuse flamme, 

      Se joye en vient ou dueil a homme et femme?»       Et celle dit et respont: «Par mon ame, 

416 Je ne sçaroye 

      Qu'en dire au fort, quant est de moy loueroie       Que vous deissiez et voulentiers l'orroie, 

      Car proprement certes n'en parleroie; 

420 Dites, beau sire, 

      Car je sçay bien que mieulx en sçarés dire.»       Et cil respont: «Ne vous doy contredire. 

      Ne vueille Dieux qu'a ce ja mon cuer tire 

424 Que vous desdie. 

      Puis qu'il vous plaist, ma dame, que je die       Ce qu'il m'est vis, quoy qu'autre contredie,       Des fais d'amours et de la maladie 

428 Qui vient d'amer, 

      Se plus en vient de doulz et moins d'amer,       Selon que sçay et que puis extimer 

      Par essaier et par m'en informer, 

432 J'en parleray 

      Ce que j'en sens, ne ja n'en mentiray, 

      Combien qu'autres trop mieulz que ne sçaray       En parleroit, toutefois en diray 

436 Tout mon avis, 

      S'oncques je sçoz cognoistre ne ne vis 

      Les tours d'amours par qui cuers sont ravis.       C'est un desir qui ja n'est assouvis, 

440 Qui par plaisir 

      En jeune cuer se vient mettre et choisir 

      Lui fait amour; de ce naist un desir       De franc vouloir, qui le cuer vient saisir 

444 De tel nature 

      Qu'il rent amant le cuer et plein d'ardure 

      Et desireux d'estre amé tant qu'il dure. 

      Mais tant est grant celle cuisant pointure

448 Qu'elle bestourne 

      Toute raison et tellement atourne 

      Cil qui est pris que du joyeux fait mourne       Et le morne en joyeuseté tourne, 

452 Souvent avient. 

      C'est une riens de quoy l'omme devient 

      Tout tresmué, si qu'il ne lui souvient 

      De nulle honneur ne de preu ne li tient; 

456 Souventes fois 

      Oublier fait et coustumes et drois, 

      Fors volenté n'y euvre en tous endrois. 

      C'est Sereine qui endort a sa vois 

460 Pour homme occire. 

      C'est un venin envelopé de mirre 

      Et une paix qui en tout temps s'aÿre; 

      Un dur liain, ou desplaisir ne yre 

464 N'a nulle force 

      Du deslier. C'est vouloir qui s'efforce 

      De nuire a soy; une pensée amorse 

      A desirer, par voie droitte ou torse, 

468 Avoir aisance 

      De ce en quoy on a mis sa plaisance, 

      Et quant on l'a, n'y a il souffisance. 

      Car le las cuer est toudis en balance 

472 S'il aime fort, 

      Car s'il avient que l'amant tant au fort 

      Ait fait qu'il soit amé, et reconfort 

      Lui soit donné, si me rens je bien fort 

476 Que celle joye 

      N'yert ja si grant qu'Amours ne lui envoie

      Mille soussis contre une seule voie 

      D'avoir plaisir, ne que ja son cuer voie 480 Asseüré, 

      Et tout soit il ou jeune ou meüré, 

      Ou bel ou bon, ja si beneüré 

      Ne se verra que trés maleüré 

484 Il ne se claime 

      Souventes fois, se parfaittement aime.

      Car Fortune, qui les discordes semme, 

      En plus perilz que nef qui va a reme, 

488 Par maintes voyes, 

      Le fichera, mais le las toutevoies 

      Tout le peril ne prisera deux oies 

      Mais qu'il ne perde aucunes de ses joyes 

492 Chier achetées. 

      Haÿ, vray Dieux! quantes doleurs portées 

      Sont es las cuers ou amours sont boutées!       Quant m'en souvient, de moy sont redoubtées 496 Les dures larmes, 

      Les durs sangloux et les mortelz voacarmes,       Et les souspirs plus poignans que gisarmes.       Et se parler en doy comme clerc d'armes, 

500 Ce scet bien Dieux, 

      Et quel dongier et quel torment mortieulx 

      Porte l'amant, ou soit jeunes ou vieulx, 

      Pour faire tant qu'il lui en soit de mieulz 

504 Devers sa dame, 

      S'il est a droit espris de l'ardent flamme 

      Qui par desir l'amant art et enflamme, 

      Avant qu'il soit amé, je croy, par m'ame, 

508 Qu'assez endure 

      De griefs anuis, je ne sçay comme il dure 

      En tel torment, en si mortel pointure, 

      N'il n'a en soy autre soin n'aultre cure 

512 Que celle part 

      Ou il aime; si a quitté sa part 

      De tous les biens que Fortune depart 

      Pour cellui seul, qui pou lui en espart, 

516 Certes peut estre. 

      Ainsi le las son paradis terrestre 

      A fait de ce qui son cuer plus empestre, 

      Et tout soit il roy ou duc ou grant maistre 

520 Fault qu'il s'asserve, 

      Ou vueille ou non, et que sa dame serve

      Et vraye amour, ains que joye desserve. 

      Et puis y a encor plus dure verve: 

524 S'on l'escondit, 

      Or se tient mort le las, or se maudit, 

      Et puis Espoir autre chance lui dit, 

      Puis Desconfort revient et l'en desdit; 

528 Ainsi n'a paix. 

      En tous endrois le sert de divers mais 

      Ycelle amour, qui ne lairoit jamais 

      Avoir repos le cuer ou est remais 

532 Cellui vouloir. 

      Mais supposé qu'a l'amant tant valoir 

      Lui vueille Amour que cause de doloir 

      N'ait en nul cas, ne lui doie chaloir 

536 Fors de leece, 

      Et qu'a son gré du tout de sa maistrece 

      Il soit amé, qui lui tiegne promesse 

      Et loiaulté, ne croiez qu'a destrece 

540 Pour tant ne soit; 

      Car Faulz Agait, qui moult tost aperçoit 

      Le couvine des amans et conçoit 

      Par leurs semblans leur fait, comment qu'il soit, 544 Ne s'en taist pas; 

      Si reveille moult tost, plus que le pas, 

      Les mesdisans, cui Dieux doint mau repas,       Qui font gaitier Jalousie au trespas 

548 Et mettre barres 

      Es doulz deduis des amans et enserres.

      Lors commencent et murmures et guerres       Souventes fois, trop plus grans que pour terres 552 Ne pour avoir. 

      Beau sire Dieux! qui pourroit concepvoir       Le grant tourment qu'il convient recepvoir       Au povre amant, qui ne peut bien avoir 

556 Pour le parier 

      Des mesdisans qui lui tollent l'aler 

      Devers celle qu'il aime et veult celer. 

      Trop durement font l'amant adoler 

560 Les mesdisans 

      Ou le jaloux, qui trop lui est nuisans. 

      Ceulz lui tollent ses doulz biens deduisans,       Dont tel dueil a qu'au lit en est gisans 

564 En desespoir 

      Souventes fois, ou il se met apoir 

      En grant peril de mort, s'il n'a pouoir 

      De soy chevir autrement, ne espoir 

568 Qu'autrement puist 

      Celle veoir pour qui le cuer lui cuist. 

      Encor y a une chose qui nuist 

      Trop aux amans et qui a dueil les duist 

572 C'est jalousie, 

      Qui oublier fait toute courtoisie 

      Au las amant, qui si fort se soussie 

      Qu'il est aussi comme homme en frenesie 

576 Et loings et près. 

      S'il s'aperçoit que un autre amant engrès 

      De celle amer soit, ou son cuer est trais, 

      Sachiez de voir, s'il y voit nulz attrais 

580 Qu'elle lui face. 

      Il en muera sens et couleur et face, 

      Ne je ne cuid qu'autre meschief efface 

      Ce mortel soin, quoy qu'il se contreface 

584 Joyeux ne lié. 

      C'est mort et dueil, qui estre appalié 

      Certes ne peut, n'en paix estre alié, 

      Le cuer qui est de tel tourment lié.

588 C'est une rage 

      Trop amere qui met l'omme en courage 

      De faire assez de maulz et de domage.       Pluseurs en ont honneur et heritage 

592 Souvent perdu. 

      Qui jaloux est a meschief s'est rendu, 

      Mieulz lui vauldroit gesir mort estendu, 

      Mais grant amour lui a ce bien rendu 

596 En guerredon; 

      Car trop amer si empetre ce don 

      Au pouvre amant, qui de son cuer fist don;       Si lui semble que trop perderoit don 

600 S'un autre avoit 

      Le bien que si chier comparer se voit. 

      Mais certes se le las mourir devoit 

      N'en partiroit, nez s'il ores savoit 

604 Que relenqui 

      Et delaissié l'eüst sa dame, en qui 

      Son cuer a tout, puis qu'amours le vainqui       Par un regart qui du doulz oeil nasqui, 

608 Que il tant prise. 

      Et qu'a celle qui tant est bien apprise 

      Il s'est donné et qu'elle a s'amour prise; 

      Jamais nul jour n'en doit estre desprise, 

612 Comme il lui semble, 

      Pour riens qui soit, mais tous les maulz assemble       En son las cuer: qui d'aïr sue et tremble 

      Et souvent het, et puis amour rassemble, 

616 C'est dure dance 

      Et moult estrange vie et concordance; 

      Et tout d'amour en vient la dependence. 

      Ainsi en soy n'a ne paix n'acordance, 

620 Ains derve d'yre 

      Le las amant jaloux, quant il ot dire 

      Ou apperçoit qu'a autre amour se tire 

      Celle de qui ne peut ouïr mesdire 

624 Et si le laisse. 

      Si est plus serf que chien qu'on meine en laice,       Que le veneur tient n'aler ne delaisse; 

      Ainsi le tient celle qui pou l'eslece 628 En son dongier. 

      Ha! quel amour qu'on ne puet estrangier 

      Du dolent cuer, tant sache dommagier! 

      On s'en doit bien de dueil vif enragier 

632 Que il conviengne 

      A force amer ce dont fault que mal viegne,       Et que subgiet obeïssant se tiengne 

      Le las amant, quelque mal qu'il soustiengne, 636 C'est grant merveille. 

      Amours! amours! nul n'est qui ne s'en dueille,       Cil qui te sert pou repose et moult veille, 

      Et trop pener lui fault, vueille ou ne vueille, 640 Qui tu accointes. 

      Mais regardons encore les plus cointes,

      Les mieulz amez et ceulz qui n'ont les pointes       Qu'ont les jaloux, qui sont d'amertume ointes, 644 Sont ilz dehors 

      Ces grans meschiefs?—Je croy que non encors,       Ains y perdent pluseurs et ame et corps; 

      S'il m'en souvient et se j'en ay recors, 

648 Quant sont peris 

      Par tel amour en France et a Paris

      Et autre part! Ainsi furent meris 

      Jadis pluseurs amans: meismes Paris, 

652 Qui belle Helaine 

      Ot ravie en Grece a moult grant peine, 

      Dont Troye, qui tant fu cité haultaine, 

      Fu puis arse, destruitte et de dueil pleine, 

656 Ou fu perie 

      La plus haulte et noble chevalerie 

      Qu'ou monde fust, et si grant seigneurie; 

      Meisme a Paris durement fut merie 

660 L'amour sanz faille, 

      Car Thelamon l'occist en la bataille. 

      Et deux amans autres, que je ne faille, 

      Reçurent mort, comme Ovide le baille 

664 En un sien livre,       Pour celle amour qui les folz cuers enyvre;       Car moult souvent, pour joyeusement vivre,       S'assembloient, et leur vouloir ensuivre, 

668 En un bouscages 

      Qu'ot nom Limaux; la les bestes sauvages       Devorerent l'amant, ce fu domages. 

      Et Piramus, l'enfant cortois et larges, 

672 Et la trés belle 

      Doulce Thysbé, la jeunete pucelle, 

      Ne s'occirent ilz sus la fontenelle? 

      Soubz le meurier blanc il moru pour elle 

676 Et elle aussi 

      S'occist pour lui, dont le meurier noircy 

      Pour la pitié dont morurent ainsi. 

      Ainsi grief mort les deux enfans corsi 

680 Par trop amer. 

      Piteusement aussi peri en mer 

      Lehander qui, pour garder de blasmer 

      Belle Hero, qui le voult sien clamer, 

684 Par nuyt obscure, 

      Le las amant! prenoit telle aventure 

      De mer passer en sa chemise pure, 

      Dont une fois, par grant mesaventure, 

688 Y fu noyés 

      Par tempeste de temps. Voiez, voiez 

      Comment les las amans sont avoiez 

      Qui par amours sont pris et convoiez! 

692 Qu'ont ilz de peine? 

      Et Achillès aussi pour Polixenne 

      Ne morut il quant en promesse vaine 

      Il se fia, dont mort lui fu prochaine? 

696 Ne fut donc mie 

      Raison en lui bien morte et endormie 

      Quant il eslut pour sa dame et amie 

      Celle qui ert sa mortel anemie?

700 Mal lui en prist. 

      Ce fist Amours, par qui maint en perist,       Mais, quant mal vient aux gens, il s'en soubzrist.       Et ceste amour trop durement surprist 

704 Aessacus, 

      Filz au bon roy Priant, qui si vaincus 

      Fu d'amer trop, que sanz querir escus 

      En mer sailli, comme trop yrascus 

708 Que reffusé 

      L'ot celle, a qui long temps avoit musé; 

      Dont les fables, qui le fait encusé 

      Ont, tesmoignent qu'en plungon fut rusé 

712 Et tresmué: 

      Si com se fu dedens l'eaue rué, 

      En cel oisel fut tantost remué; 

      Pour amour fu en tel forme mué, 

716 En tel maniere, 

      Son corps gentil oncques n'ot autre biere; 

      Veoir le peut on en mainte riviere 

      Ou de noier encor monstre maniere; 

720 Les Dieux de lors 

      Pour memoire changierent si son corps. 

      Mais regardons d'autres amans encors 

      Qui pour amer furent periz et mors 

724 Et exillié. 

      Ypis aussi tant fort fu traveillié 

      Par tel amour, qui si l'ot bataillié, 

      Qu'il s'en pendi, comme mal conseillié,

728 A l'uis de celle 

      Qui reffusé a response cruelle 

      L'ot durement, et pour celle nouvelle 

      Le las s'occist; mais les Dieux de la felle 

732 Vengence en pristrent, 

      Car ymage de pierre dure firent 

      Son corps cruel devenir; si la virent 

      Pluseurs dames qui exemplaire y prirent, 

736 Ce fu raison. 

      Et a Romme, pour autelle achoison, 

      Un jouvencel s'occist qui sa raison       Ot comptée, ne sçay en quel saison, 

740 A son amée; 

      Mais la felle, comme mal informée, 

      Le reffusa, et cil en la fumée 

      Tout devant elle a sa char entamée 

744 D'agus couteaux, 

      Ainsi fina. Mais de temps plus nouveaux 

      Or regardons: de Tristan qui fu beaulz, 

      Preux et vaillant, amoureux et loyaulz,

748 Quelle la fin 

      En fu pour bien amer de vray cuer fin? 

      Ne le gaita son oncle a celle fin 

      Qu'il l'occisist et mort a la perfin 

752 Il lui donna. 

      Mais celle amour Yseut si ordenna 

      Qu'entre les bras de son ami fina; 

      Par mon serment, cy piteuse fin a 

756 De deux amans. 

      Et Cahedins, si com dit li romans, 

      Ne morut il plus noircy qu'arremans, 

      Pour tel amour: si fu ses testamans 

760 Plein de pitié. 

      Encor depuis regardons l'admistié 

      Du chastellain de Coussy, se haitié 

      Il fu d'amours, je croy, qu'a grant daintié 

764 En avoit bien, 

      Mais la dame du Faël, qui pour sien 

      Tout le tenoit, je croy, l'acheta bien, 

      Car puis que mort le sçot ne voult pour rien 768 Plus estre en vie. 

      Et du Vergy la trés belle assouvie 

      Chastellaine, qui de riens n'ot envie 

      Fors de cellui a qui avoit plevie 

772 Amour loyale; 

      Mais elle et lui orent souldée male 

      Par trop amer, car mort en ieurent pale. 

      Si ont fait maint et en chambre et en sale 776 A grant dolour 

      Par tel amour, qui fait changier coulour 

      Souventes fois, ou soit sens ou folour, 

      Suer en froit et trembler en chalour. 

780 Mais je m'en passe 

      Pour plus briefté, et, se tous vous nommasse,       G'y mettroye, je croy, un an d'espace. 

      Mais des periz en y a si grant masse 

784 Que c'est sanz nombre, 

      Par tel amour, qui passe comme un ombre       Et le las cuer sy empesche et encombre 

      Que ses meschiefs il ne compte ne nombre. 788 En maintes guises 

      Sont les peines des amoureux assises: 

      Les uns si ont voies couvertes quises 

      Pour bien avoir, mais doulours ont acquises 792 Estrangement, 

      L'un pour raport, l'autre pour changement,       L'autre ne peut avoir alegement, 

      L'autre par non soy mener sagement 

796 En gist pasmé, 

      Par divers cas et tels qu'ilz ont amé 

      Trop haultement, dont ont esté clamé 

      Faulz, desloiaulz, et en chartre enfermé 

800 Ou detrenchiez; 

      Et de telz qui en ont perdu les chiefs 

      Diversement, et mains autres meschiefs 

      En sont venus a ceulz qui atachiez 

804 En tel maniere 

      Sont tous les jours, c'est chose coustumiere.       Pour tel amour sont maint portez en biere 

      Qui comparent yceste amour trop chiere, 

808 En maint endroit. 

      Qui tous les cas deviser en vouldroit. 

      Qui avienent, long temps y convendroit. 

      Mais trop souvent avient, soit tort ou droit, 812 Dont c'est domages. 

      Quantes noises sordent es mariages 

      Pour ceste amour qui dompte folz et sages;       Car ou s'esprent il n'est si fort corages 

816 Qu'elle ne change. 

      Si fait amer souvent le plus estrange 

      Et delaissier le privé pour eschange, 

      Estrangement les cuers entremeslange 

820 Sanz que raison 

      Clamée y soit, si n'y vise saison 

      Ne temps ne lieu: c'est l'amoreux tison 

      Qui meismement fait mainte mesprison 

824 Faire au plus sage, 

      C'est le piteux et mal pelerinage, 

      La ou Paris ala par mer a nage, 

      Ou il ravi Heleine au cler visage 

828 Qui comparée 

      Fu durement par Venus l'aourée 

      Et Cupido son filz, qui procurée 

      A mainte amour, dont pluseurs la courée 

832 Et les entrailles 

      Ont eux perciés, ne sont pas devinailles. 

      Quels que soient d'amours les commençailles       Tousjours y a piteuses deffinailles. 

836 Fuiez, fuiez 

      Yceste amour, jeunes gens, et voiez 

      Comment on est par lui mal avoiez! 

      Ses promesses, pour Dieu, point ne croiez! 840 Car son attente 

      Coste plus chier que ne fait nulle rente, 

      Nul ne s'y met qu'après ne s'en repente, 

      Car trop en est perilleuse la sente, 

844 Sachiez sanz doubte, 

      Et moult en est de legier la foy roupte. 

      C'est un trespas obscur, ou ne voit goute 

      Cil qui s'y fiert et nycement s'i boute, 

848 N'est pas mençonge; 

      Tant de meschiez en vient que c'est un songe,       Si tient plus court que l'esparvier la longe,       Et mal en vient, le plus de ce respons je, 

852 C'est fait prouvé; 

      Croiez cellui qui bien l'a esprouvé. 

      Si ne suis je mie pour tant trouvé 

      Sage en ce cas, mais nyce et reprouvé, 

856 C'est mon dommage. 

      Mais a la fois un fol avise un sage, 

      Et qui esté a en longtain voiage 

      Peut bien compter comment on s'i heberge 860 En mainte guise. 

      Qui s'y vouldra mirer je l'en advise; 

      Car tous les jours avient par tel devise, 

      Mais du peril ne se gaite ny vise 

864 L'amant musart, 

      Qui sa vie met en si fait hasart 

      Et n'eschieve l'ardent feu, ou tout s'art, 

      Ainçois le suit et celle amour de s'art 

868 L'amant esprent 

      Par le plaisir qui a amer l'aprent; 

      Si le tient si qu'il ne scet s'il mesprent 

      Ou s'il fait bien, et, s'aucun l'en reprent 

872 Il s'en courrouce 

      Ne gré n'en scet, tant a pleines de mouce 

      Ses oreilles, qui de raison escouse 

      Sont si qu'ouïr lui semble chose doulce 

876 De chose amere, 

      Et sa marastre il retient pour sa mere; 

      Felicité lui semble estre misere, 

      Et de misere et servage se pere; 

880 Est il bien bugle? 

      Ainsi amours fait devenir aveugle 

      Le fol amant qui se cuevre d'un creuble 

      Et bien cuide veoir, ou temps de neuble, 

884 Le cler soleil, 

      Et juge bon ce qui lui plaist a l'ueil. 

      Ainsi est il; pour tant, dire ne vueil       Ce que je di pour ce que n'aye vueil 

888 D'amours servir, 

      Ne pour blasmer qui s'y veult asservir, 

      Mais pour dire comme il s'i fault chevir 

      Qui a amours veult loiaulté plevir 

892 De cuer certains! 

      Ainsi, ma dame, et vous, beau doulz compains,       Ouïr pouez que l'amant a trop mains 

      De ses plaisirs, s'il est a droit atains, 

896 Qu'il n'a de joye. 

      Ce scevent ceulz qu'amours destraint et loie       En ses lïans, ou maint homme foloie; 

      Savoir le doy, car griefment m'en doloie 

900 Quant en ce point 

      Estoie pris, encor n'en suis je point 

      Quitte du tout, dont dessoubz mon pourpoint       Couvertement ay souffert maint dur point 

904 A grant hachée. 

      Mais je ne croy qu'a nul si bien en chée 

      Que tel peine ne lui soit approuchée, 

      Com je vous ay yci ditte et preschée,

908 Ce n'est pas fable.» 

      Quant le courtois chevalier amiable 

      Ot finée sa parole notable, 

      Que li pluseur tendroient veritable,

912 Et bien contée, 

      Ditte a biaulz trais, ne peu ne trop hastée, 

      La dame adonc, qui bien l'ot escoutée, 

      Recommença et dist: «Se j'ay nottée 

916 Vostre parole, 

      Bien a son droit Amours a dure escole 

      Tient les amans, qui n'est doulce ne mole,       Si com j'entens, et qui maint homme affole 920 Sanz achoison. 

      Mais quant a moy tiens que mie foison 

      Ne sont d'amans pris en telle prison, 

      Tout non obstant que pluseurs leur raison 924 Vont racontant 

      Puis ça, puis la, aux dames, mais pour tant       N'y ont le cuer ne ne sont arrestant 

      En un seul lieu, combien qu'assés gastant 

928 A longue verve 

      De leurs moz vont, mais que nul s'i asserve       Si durement ne croy, ne que ja serve 

      Si loiaulment de pensée si serve 

932 Amours et dame; 

      Et, sauve soit vostre grace, par m'ame 

      Ne croy que nul tant espris de tel flamme 

      Soit qu'il ait tant de griefs dolours pour femme; 936 Mais c'est un conte 

      Assez commun qu'aux femmes on raconte       Pour leur donner a croire, et tout ne monte       Chose qui soit, et celle qui aconte 

940 A tel language 

      A la perfin on la tient a pou sage; 

      Et quant a moy tiens que ce n'est qu'usage

      D'ainsi parler d'amours par rigolage 

944 Et passer temps. 

      Et s'il fu voir ce que dire j'entens 

      Qu'ainsi fussent vray en l'ancïen temps 

      Li amoureux, il a plus de cent ans 

948 Au mien cuidier 

      Que ce n'avint, ce n'est ne d'ui ne d'ier 

      Qu'ainsi attains soient; mais par plaidier 

      Et bien parler se scevent bien aidier 

952 Li amoureux, 

      Et, se jadis et mors et langoreux 

      Ilz en furent et mains maulz doloreux 

      Endurerent, meismes li plus eureux, 

956 Comme vous dittes, 

      Je croy qu'adès leurs doleurs sont petites, 

      Mais es romans sont trouvées escriptes 

      A droit souhaid et proprement descriptes 

960 A longue prose. 

      Bien en parla le Romans de la Rose 

      A grant procès et aucques ainsi glose 

      Ycelle amour, com vous avez desclose 

964 En ceste place, 

      Ou chapitre Raison qui moult menace 

      Le fol amant, qui tel amour enlace, 

      Et trop bien dit que pou vault et tost passe 968 La plus grant joye 

      D'ycelle amour, et conseille la voie 

      De s'en oster, et bien dit toutevoye 

      Que c'est chose qui trop l'amant desvoye 

972 Et dur fleyaulx, 

      Et que c'est la desloiaulté loiaulz 

      Et loiaulté qui est trop desloyaulz, 

      Un grant peril aux nobles et royaulz, 

976 Et toute gent       Sont perillé s'ilz en vont approchant. 

      Ainsi fu dit, mais je croy qu'acrochant 

      Pou y vont, mais tous n'aiment fors argent 980 Et vivre a aise. 

      Et qui pourroit aussi vivre ou mesaise 

      Qu'avez conté? Je croy, par saint Nycaise!       Qu'homme vivant n'est, a nul n'en desplaise, 984 Qui peust porter, 

      Tant soit il fort, les maulz que raconter 

      Vous oy yci, sanz la mort en gouster; 

      Mais je n'ay point ou sont ouÿ conter 

988 Ly cymentiere 

      Ou enfouÿ sont ceulz qu'amours entiere 

      A mis a mort, et qui por tel matiere 

      Ont jeu au lit ou porté en litiere 

992 Soient au saint 

      Dont le mal vient; et, quoy que dient maint,       Je croy que nul, fors a son aise, n'aint. 

      Pour desdire vo dis et vo complaint 

996 Ne le dis pas, 

      Sauve vo paix, ne je ne me debas 

      Qu'estre ne puist, mais je croy qu'a lent pas       Sont trouvez ceulz qui ont si mal repas 

1000 Par trop amer.» 

      Adonc cellui qui ja n'esteut nommer, 

      C'est l'escuier ou n'ot goute d'amer, 

      Parla ainsi com m'orrez affermer 

1004 Et briefment dire: 

      «Beaulz doulz compaings et amis, et chier sire,       Je me merveil n'il ne me peut souffire 

      Dont vous dittes que c'est des maulz le pire 1008 Que cil qui vient 

      De par amours amer, s'il m'en souvient 

      Vous avez dit que l'amant tout devient 

      Morne et pensis quant telle amour survient 1012 En ses pensées 

      Et qu'aux plus lié ses joyes sont passées       Souventes fois et doulours amassées 

      En lieu de ris; et de vous sont tauxées 

1016 Moult pou les joyes 

      Qui a l'amant vienent par maintes voies, 

      Par doulz desirs et par pensées coyes 

      Et en mains cas autres; et toutevoies 

1020 Tout le plaisir 

      Envers le mal, qui avient par desir 

      Et par servir sa dame a long loisir, 

      Petit prisiez; qui vous orroit choisir 

1024 Il sembleroit 

      Que le loial amant, qui aimeroit 

      De tout son cuer, jamais nul bien n'aroit. 

      Espoventé seroit qui vous orroit 

1028 D'amer acertes, 

      Quant si payé seroit de ses dessertes: 

      S'ainsi estoit, ja nul n'ameroit certes, 

      Quant telz peines lui seroient offertes 

1032 Et nul loier 

      Ou bien petit, il n'est nul qui loier 

      En tel liain se voulsist, mieulz noyer 

      Trop lui vauldroit que ainsi s'avoier 

1036 A tel contraire. 

      Mais de tout ce que ouÿ vous ay retraire, 

      Sauve vo paix, je tiens tout le contraire 

      Et que plus bien par amer sanz retraire 

1040 Il peut venir 

      Au vray amant que mal, qui maintenir 

      S'y veult a droit et loyaulté tenir. 

      Quant est de moy, je tiens et vueil tenir 

1044 Que d'amour vienent 

      Tous les plaisirs qui homme en joye tienent       Et tous les biens qui aux bons apartienent.       En sont apris et tout honneur retienent 

1048 Li amant fin, 

      Qui loiaument aiment a celle fin 

      De mieulz valoir et d'avoir en la fin       Joye et plaisir; ne croy qu'a la parfin 

1052 Mal leur aviengne; 

      Je consens bien que de frang voloir viegne       Ycelle amour, mais que l'amoureux tiegne       Morne et dolent n'est drois qu'il apartiegne. 1056 Et supposé 

      Q'amé ne soit, ne tant ne soit osé 

      Qu'a celle en qui tout son cuer a posé 

      Le die, et que ja ne soit repposé 

1060 D'amer sanz ruse, 

      S'il fait le droit n'est raison qu'il s'amuse 

      A duel mener; poson qu'on le reffuse: 

      Quant en ce cas, se de raison n'abuse, 

1064 Bonne esperance 

      Le doit tenir, ou qu'il soit, en souffrance, 

      Ne doit pour tant s'enfuïr hors de France 

      Ou par despoir son corps mettre a oultrance 1068 De mort obscure. 

      Si ne vient point tant de male aventure, 

      Sauf vostre honneur, ne reçoit tant d'injure,       A homs qui met en bien amer sa cure, 

1072 Comme vous dittes; 

      Ainçois Amours paye si hault merites 

      A ses servans que toutes sont petites 

      Leurs peines vers les grans joyes eslites 

1076 Qu'il leur en rend. 

      Quar quant l'amant a vraye amour se rend,       Qui le reçoipt et lui promet garent 

      Contre tous maulz, comme prochain parent, 1080 Il le remplist 

      D'un doulz penser qui trop lui abelist, 

      Qui ramentoit la belle qu'il eslist 

      A sa dame et la doulceur qui d'elle yst 

1084 Et tous ses fais. 

      La est l'amant de joye tous reffais 

      Quant lui souvient du gent corps trés parfais       De la trés belle, et c'est ce qui le fais 1088 D'amour parfaite 

      Lui fait porter, et espoir qui l'affaitte 

      Et qui lui dit qu'encore sera faitte 

      L'acointance, sanz ja estre deffaitte, 

1092 De lui et d'elle; 

      Et ainsi sert, en esperant, la belle 

      Et bonne amour qui souvent renouvelle 

      Ses doulz plaisirs; car, se quelque nouvelle 1096 Ouïr il peut 

      Dont esperer puist avoir ce qu'il veult 

      Ou regardé en soit plus qu'il ne seult, 

      Sachiez de vray que ja si ne s'en deult 

1100 Que le confort 

      Ne soit plus grant que tout le desconfort, 

      Ne ja desir ne le poindra si fort 

      Qu'il n'ait espoir et doulz penser au fort 

1104 Qui le conforte. 

      Ycelle amour toute pensée torte 

      Tolt a l'amant et tout bien lui enorte; 

      Si met grant peine a estre de la sorte 

1108 Aux bons vaillans. 

      S'il aime a droit, courtois et accueillans 

      En devendra et a tous bienvueillans;

      Si het orgueil ne il n'est deffaillans 

1112 En nul endroit, 

      Nul villain tour ja faire ne vouldroit, 

      Tous vices het, si est larges a droit, 

      Joyeux et gay, cointe, apert et adroit 

1116 Est devenu. 

      Je n'ara tant esté rude tenu 

      Qu'il ne lui soit lors si bien avenu 

      Que on dira que de tout vice est nu 

1120 Et de rudece. 

      Si est apris en toute gentillece 

      Et aime honneur et vaillance et proece 

      Et la poursuit a fin que sa maistrece 

1124 Oye bien dire       De tous ses fais; son cuer est vuidié d'yre 

      Et du pechié d'avarice qui tyre 

      A maint meschiefs; et gentement s'atire 

1128 En vestement 

      Et entre gent se tient honnestement, 

      Liez et appert, et saillant vistement; 

      Joyeux, riant, gracieux, prestement 

1132 Apareillié 

      Est a tous biens, songneux et resveillié. 

      Et vous dittes qu'il est si traveillié 

      Par celle amour qui l'a desconseillié 

1136 Et mis en trace 

      D'estre plus serf que chien qui suit a trace,       Plein de meschief! Mais, Sire, sauf vo grace,       Ains est entré en voie plaine et grace 

1140 Et plantureuse 

      De tous les biens, benoite et eüreuse, 

      Doulce, plaisant, trés sade et savoureuse; 

      Ne fu il dit de la vie amoureuse, 

1144 Trés assouvie: 

      En amer a plaisant et doulce vie, 

      Jolie, qui bien la scet sanz envie 

      Maintenir, et qui vray amant renvie 

1148 A tous soulas? 

      Et il y pert; car ja si fort le las 

      N'estraint l'amant que il puist estre las 

      D'ycelle amour, combien qu'il die: hé las! 

1152 Tant lui agrée 

      La pensée trés loiale et secrée 

      Qu'il a ou cuer, qui tant lui est sucrée 

      Qu'il ne vouldroit pour riens que deshencrée 1156 De lui ja fust. 

      C'est un doulz mal, chascun amer deüst, 

      Ne blasmée, se le monde le sceust, 

      N'en deust estre femme, qui m'en creüst, 

1160 Car c'est plaisance 

      Trop avenant, et de gaye naiscence       Vient celle amour qui oste desplaisance 

      Du jolis cuer et remplist tout d'aisance 

1164 Et de baudour. 

      Beau Sire Dieux! quel trés souesve ardour       Rend doulz regard au vray cuer amadour 

      Quant il s'espart sus l'amant! Onque odour 1168 Tant precieuse 

      Ne fu a corps d'omme si gracieuse, 

      Ne viande, tant fust delicieuse; 

      Si n'en doit pas estre avaricieuse 

1172 A son amant

      Dame qui paist cellui en elle amant, 

      Qu'elle a s'amour tire com l'aïmant 

      Atrait le fer, et, com le dyamant, 

1176 Est affermé 

      En sienne amour, et des armes armé 

      Qu'Amours depart a ceulz qu'il a charmé 

      Pour lui servir et du tout confermé. 

1180 Mais or dison 

      Quelle joye reçoit le gentilz hom, 

      Le fin amant, qui est en la prison 

      De sa dame sanz avoir mesprison 

1184 En riens commise: 

      Se il avient que il ait tel peine mise 

      Que sa dame son bon vouloir avise 

      Tant que s'amour lui donne par franchise 

1188 En guerredon, 

      Je croy qu'il soit bien enrichi adon; 

      Car plus joye a, se Dieux me doint pardon,       Je croy, que s'il eust le monde a bandon, 

1192 Voire plus, certes! 

      S'il aime bien et la desire acertes. 

      Or est il bien meri de ses dessertes, 

      Car ne prise ne ses deulz ne ses pertes, 

1196 Or est il aise. 

      Quelle est la riens qui peut mettre a messaise       Le fin amant que sa dame rapaise       Et doulcement l'embrace et puis le baise? 

1200 Que lui faut il? 

      N'est il aise? N'a il plus de cent mil 

      De doulz plaisirs? Je le tendroie a vil 

      Se plus vouloit, certes eureux est cil 

1204 Qui en tel cas 

      A eu pour lui Amours pour avocas, 

      Il n'a garde d'estre flati a cas; 

      Joyeux est cil, ne doit pas parler cas 

1208 Ne enroué; 

      Bien l'a gari le saint ou s'est voué. 

      Mais dit avez, si ne l'ay contrové, 

      Que Faulz Agait, qui maint homme a trouvé 1212 En recellée, 

      Par qui mainte grant euvre est descellée, 

      Ne s'en tait pas; par lui est pou cellée 

      La chose, car parlant a la voulée 

1216 L'amant acuse, 

      Si reveille Jalousie qui muse 

      Pour agaitier et a l'amant reffuse 

      Son doulz soulas; si ne le tient a ruse 

1220 Ne s'en deporte, 

      Ainçois le las si fort s'en desconforte 

      Que joye et paix dedens son cuer est morte,       Et mesdisans, qui resont a la porte, 

1224 De l'autre part 

      Le grievent tant qu'il a petite part 

      De ses soulas, et ainsi lui depart 

      Amours cent maulx pour un tout seul espart 1228 De ses desirs. 

      Quant en ce cas, je consens que souspirs 

      Au pouvre amant sourdent et desplaisirs 

      Quant empesché lui sont ses doulz plaisirs; 1282 Mais vraiement, 

      Quant il bien pense et scet certainement 

      Que sa dame l'aime trés loiaulment, 

      Ce reconfort lui fait paciemment 1236 Porter son deuil, 

      Et s'un doulz ris, regardant de doulz oeil, 

      Lui fait de loing par gracieux accueil, 

      Il souffist bien pour avoir joyeux vueil, 

1240 Qui mieulx ne peut. 

      Si est trop folz l'amant qui tant se deult 

      Com vous dites, car en tous cas, s'il veult,       Assez de bien et de doulceur recueult 

1244 Pour s'esjoïr. 

      Mais merveilles je puis de vous ouïr, 

      S'ainsi estoit mieulz s'en vauldroit fouïr 

      Qu'en tel langour son cuer laissier rouïr 

1248 N'en tel courroux, 

      Qui nous dittes que l'amant est jaloux, 

      S'il aime bien, et plus dervé qu'un loups, 

      S'il voit qu'autre pourchace ses biens doulz, 1252 Et souspeçon 

      Sur sa dame a, dont a tel cuisençon 

      Qu'ester ne peut n'en rue n'en maison, 

      Et dont il lit mainte laide leccon 

1256 Sanz courtoisie. 

      Si suis dolent quant vous tel heresie 

      Sur vraye amour metés, qui jalousie 

      Y adjoutez, qui tant est desprisie 

1260 Et tant maudite. 

      Si nous avez or tel parole ditte 

      Que d'amours vient jalousie despite, 

      Dieux! de l'amour certes elle est petite! 

1264 Ne sçay entendre 

      Qu'estre ce puist ne je ne puis comprendre       Que souspeçon et amour on puist prendre 

      Parfaittement ensemble, sanz mesprendre 

1268 Vers amour fine; 

      Car vraye amour toute souspeçon fine, 

      Et qui mescroit certes l'amour deffine; 

      Car loiaulté, qui tout bon cuer affine, 

1272 On doit penser       Estre en celle qu'on aime sanz cesser, 

      Et qu'en nul cas ne daigneroit fausser; 

      Ne tel penser en son cuer amasser 

1276 En nulle guise 

      Amant ne doit, car chascun croit et prise 

      Ce qu'il aime, c'est communal devise, 

      Si est bien droit qu'a l'amant il souffise 

1280 Sanz autre preuve. 

      Et que d'Amours ne viegne je vous preuve       Jalousie, que tout homme repreuve, 

      Oïr pourrez la raison que g'i treuve 

1284 Sanz variance: 

      Chascun veoir peut par experience 

      Que mains maris pleins de contrariance, 

      Maulz et felons, et de grant tariance 

1288 Sont et divers 

      A leurs femmes, et jalous plus que vers 

      Sont ou que chien, et tousjours en travers 

      Leur giettent moz en frapant a revers, 

1292 Et tant les batent 

      Souventes fois qu'a leurs piez les abatent, 

      Tant sont jaloux, et non obstant s'esbatent       D'autres femmes et en mains lieux s'embatent 1296 De vilté pleins. 

      Diront ilz puis: «Ma femme, je vous aims!»       —«Mais vo gibet, Sire, trés ort villains!» 

      Respondre doit et, s'elle n'ose, au mains 

1300 Penser le peut. 

      Doncque est ce amour qui ainsi les esmeut?       Mais telle amour tire a soy qui se veult; 

      Car quant a moy celle dont on se deult 

1304 Je n'en prens point. 

      Si vous respons pour vray dessus ce point       Que qui bien aime et est d'amours compoint       Je ne cuide que cop ne buffe doint 

1308 Ne nul mal face 

      A soy meisme n'a autre, dont defface       Ycelle amour qui lui tient cuer et face 

      Joyeux et lié, ne que ja tant mefface 

1312 Que jaloux soit 

      De celle dont maint plaisant bien reçoit 

      Et toute riens a bonne fin conçoipt 

      Quanque elle fait; et, s'ores s'aperçoit 

1316 Que un ou deux 

      Ou mains aultres en soient amoureux, 

      N'en ara il ne pesance ne deulx, 

      Ains pensera qu'il est amé tous seulz 

1320 Et que liece 

      Doit bien avoir quant il a tel maistrece 

      En qui tel bien et tel beaulté s'adrece 

      Que chascun veult amer pour sa noblece 

1324 Et grant valour. 

      Si n'a l'amant ne cause ne coulour 

      D'estre jaloux ne de vivre en doulour 

      Pour bien amer, mais maint par leur folour 1328 Mettent la rage 

      Sus a amours, mais c'est leur fol corage 

      Qui recepvoir ne prendre l'avantage 

      Ne scet d'amer; si sont de tel plumage 

1332 Et de tel sorte, 

      Et puis dient qu'en eulz est joye morte 

      Par trop amer qui tant les desconforte, 

      Mais ce n'est que leur condicion torte 

1336 Qui si les tient. 

      Si a grant tort, sanz faille, qui maintient 

      Que doulce amour, a qui joye apartient, 

      Rende l'amant jaloux; car point ne vient 

1340 Tel maladie 

      Fors de failli, lasche cuer, quoy qu'on die,       Et d'envie triste et acouardie, 

      Qui personne fait estre pou hardie 

1344 Et mescreant, 

      Et soussier fait l'omme de neant; 

      Si cuide estre plus lourt et pis seant       Que les autres, et quant il est veant 

1348 Jolis et gais 

      Jeunes hommes, lors est en male paix, 

      Car il cuide estre de tous li plus lais, 

      Si ne lui plaist ne souffreroit jamais 

1352 Qu'acointés fussent 

      De ses amours de paour que plus plussent;       Si sont tristes telz gens et se demussent 

      Pour agaitier qu'aperçeü ne fussent. 

1356 Dont par nul tour 

      Ne dites que jalousie d'amour 

      Viengne, ainçois vient de cuer plein de cremour,       Ou souspeçon et desdaing fait demour 

1360 Par mal vouloir 

      Pour ce que autre ne cuide pas valoir, 

      Et c'est ce qui le cuer fait tant doloir 

      Au maleureux qui n'a autre chaloir 

1364 Par foliance. 

      Aussi ne doy pas mettre en oubliance 

      Ce qu'avez dit qu'amoureuse aliance 

      A fait perir par sa contraliance 

1368 Maint vaillant homme 

      Ou temps jadis et en France et a Romme

      Et autre part, si en nommez grant somme 

      Qui dure mort receurent toute somme, 

1372 Com vous contez, 

      Par telle amour; mais un pou m'escoutez: 

      Je di pour vray, et de ce ne doubtez, 

      Que, s'il fu vray que ainsi fussent matez 

1376 Et mis en biere, 

      Blasme n'en doit en nesune matiere 

      Amours avoir; car leur fole maniere 

      Les fist morir, non pas amour entiere. 

1380 Je vous demande: 

      N'est pas bonne, doulce et sade, l'amande?       Mais se cellui qui la veult et demande 

      S'en rompt le col ou a l'arbre se pende, 1384 Vault elle pis? 

      Le vin est bon, mais, s'aucun tant ou pis 

      S'en est fichié qu'yvre soit acroupis 

      Ou comme porc gisant com par despis, 

1388 Ou une bigne 

      Se fait ou front, par yvrece foligne, 

      Ou il s'occist, ou un autre l'engigne, 

      En doit, je croy, pour ce arrachier la vigne 1392 Qui tel fruit donne? 

      Ne peut on pas de toute chose bonne 

      Trés mal user; d'une bonne personne 

      Peut venir mal a qui mal s'en ordonne. 

1396 Ainsi sanz faille 

      Est il d'amours, ce n'est pas controvaille, 

      Car il n'est chose ou monde qui tant vaille,       Mais cil est folz qui tel robe s'en taille 

1400 Dont pis li viegne. 

      C'est drois qu'amant a une amour se tiegne,       De tout son cuer aime et toudis maintiegne       Foy, loiaulté, et verité soustiegne; 

1404 Mais pour ce faire 

      N'est pas besoing s'occire et soy deffaire. 

      Amours faitte fu pour l'omme perfaire 

      Et non pas pour lui grever ne mefaire, 

1408 C'est chose voire. 

      Mais pour ce que ramentu mainte hystoire       Avez yci, que li contes avoire, 

      Des vrais amans, dignes de grant memoire, 1412 Qui moult souffrirent 

      Par grant amour et qui a mort s'offrirent, 

      Aussi compter vueil de ceulz qui eslirent 

      Le mieux du jeu et pour amours tant firent 1416 Que renommée 

      Par le monde fu de leur bien semmée 

      Par vaillans fais en mainte grant armée 

      Faire, par quoy a tousjours mais semmée 

1420 Sera leur grace       Trés honnourable, et riens n'est qui ne passe       Fors bon renom, mais après qu'on trespasse       Demeure los, sages est qui l'amasse. 

1424 Or regardons: 

      Se Lancelot du Lac, qui si preudons 

      Fu en armes, reçut de nobles dons 

      Pour celle amour, de quoy adès plaidons, 

1428 Fu il vaillant? 

      Qu'en dittes vous? S'ala il exillant 

      Pour celle amour ne son corps besillant? 

      Je croy que non, ains plus que son vaillant 1432 Lui fu valable, 

      Plus qu'autre riens et bonne et profitable; 

      Car par ce fu vaillant et agreable, 

      Dont ne lui fu ne male ne nuisable, 

1486 Je croy au mains, 

      Si ne s'occist, ne fu par autres mains 

      Mort ne blecié, ains de joye en fu pleins. 

      Aussi d'aultres en fu, encore est, mains: 

1440 Et meismement 

      Tristan, de qui parlastes ensement, 

      En devint preux; se l'ystoire ne ment, 

      Pour amours vint le bon commencement 

1444 De sa prouece; 

      Et non obstant qu'il moru a destrece 

      Par Fortune, qui maint meschief adrece, 

      Tant de bien fit pour sa dame et maistrece 1448 Qu'a tousjours mais 

      Sera parlé de ses haultains biensfais, 

      Ce fist Amours par qui il fu parfais. 

      Si avez dit que de l'amoureux fais 

1452 Fors mal ne vient; 

      Or regardons, pour Dieu, s'il m'en souvient,       Se a chascun d'amours si mesadvient: 

      Jason jadis, si com l'ystoire tient, 

5456 Fu reschappé 

      De dure mort, ou estoit entrapé 

      Se du peril ne l'eüst destrappé 

      Medée, qui de s'amour ot frapé 

1460 Le cuer si fort 

      Que le garda et restora de mort, 

      Quant la toison d'or conquist par le sort 

      Que lui aprist en Colcos, quant au port 

1464 Fu arrivé; 

      Qui qu'en morust, cellui fu avivé 

      Par telle amour, mais trop fu desrivé 

      Quant faulte fist a celle qui privé 

1468 L'ot du peril. 

      Et Theseüs, du roy d'Athenes filz, 

      Quant envoyé fu en Crete en exil,

      Adriane par son engien soubtil 

1472 Le reschapa 

      De dure mort; si le desvelopa 

      De la prison Minos quant s'agrapa 

      A son filé et la gorge copa 

1476 Au cruel monstre; 

      Ne nuisi pas Amours, je le vous monstre, 

      A cestuy cy, car hystoire desmontre 

      Qu'il eschapa par mer plus tost que loustre 1480 Gué ne trespasse. 

      Et Eneas, après qu'ot esté arse 

      La grant cité de Troye, a qui reverse 

      Fu Fortune qui maint reaume verse, 

1484 Quant il par mer 

      Aloit vagant a cuer triste et amer 

      Ne ne finoit de ses Dieux reclamer, 

      Mais bon secours lui survint pour amer, 

1488 Car accueilli 

      Fu de Dido la belle et recueilli; 

      S'elle ne fust, esté eust maubailli, 

      Dont ot grant tort quant vers elle failli. 

1492 Si n'en morurent 

      Mie ces trois, ains reschapez en furent. 

      Et mains aultres assez de biens en eurent:       Et, si est vray, com les hystoires jurent, 

1496 Que Theseüs, 

      Dont j'ay parlé, qui tant fu esleüs 

      Qu'avec le fort Hercules fu veüs 

      En grans effors, en mains lieux fu sceüs, 

1500 Quant enfançon 

      Estoit petit, il estoit lait garçon, 

      Boçu, maufait, si com dit la chançon 

      De l'ystoire, mais il changia façon 

1504 Pour belle Heleine; 

      Pour lui fu preux et emprist mainte peine.       Vous le véés en ces tapis de laine 

      En un aigle d'or, qu'on conduit et meine, 

1508 Ou fu mucié 

      Tant qu'il se fu a la belle anoncié; 

      Puis la ravi, dont furent corroucié 

      Tous ses parents, si ne lui fu laissié 

1512 La mener loings. 

      Si n'est on pas exillé de tous poins 

      Pour ceste amour quant on aprent les poins       D'estre vaillant par honnourables soings. 

1516 Autres hystoires 

      Si racontent assez de choses voires

      Des vrais amans, dont les haultes memoires       A tousjours mais seront partout notoires: 

1520 Et Flourimont 

      D'Albanie, il n'ot en tout le mont 

      Nul plus vaillant, mais dont li vint tel mont       De vaillances fors d'Amours qui semont 

1524 Ses serviteurs 

      A estre bons, tant anoblist les cuers; 

      Pour Rome de Naples mains grans labeurs       Il endura, non obstant a tous feurs 

1528 Il conquestoit 

      Pris et honneur; son temps donc ne gastoit       En bien amer, par qui il acquestoit 

      Les vaillances qu'Amours lui aprestoit. 

1532 Et le Galois 

      Durmas vaillant, qui fu filz au bon roys 

      Danemarchois, cellui ot si grant voix 

      De proueces que plus n'en orent trois; 

1536 Je vous demande 

      Que il perdi quant Roÿne d'Yrlande 

      Prist a amer et tout en sa commande

      Il se soubsmist, dont passa mainte lande 

1540 Pour lui conquerre 

      Son royaume et demena si grant guerre 

      Qu'il le conquist et lui rendi sa terre, 

      Dont il dot bien par droit honeur acquerre. 1544 Cleomadès 

      Fu il vaillant pour Amours? Et adès 

      Armes suivoit aussi Palamedès; 

      Vous souvient il des proeces et des 

1548 Grans vaillantises 

      Qu'on dit de lui assez en maintes guises? 

      Tout pour Amours faisoit ses entreprises; 

      Si vous suppli ne soient voz devises 

1552 Que mal en prengne. 

      Aussi Artus, qui fu duc de Bretaigne, 

      Pour Fleurance, qui puis fu sa compaigne,       Il chevaucha et France et Alemaigne 

1556 Et maintes terres, 

      En mains beaulz fais et en maintes grans guerres,       Tout pour Amours qui le mettoit es erres 

      D'avoir honeur, pour ce emprenoit ces erres. 1560 Mais sanz aler 

      Plus loings querir, encor pouons parler 

      De nostre temps. Ne devons pas celer 

      Les bons vaillans, qui, sanz eulz affoler 

1564 Ne eulz mal mettre, 

      Vouldrent leurs cuers en parfaitte amour mettre.       Ne me fault ja autre preuve promettre 

      Ne autre escript pour tesmoin n'aultre lettre, 1568 Car veritable-       Ment le scet on: Le vaillant conestable 

      De France, dont Dieux ait l'ame acceptable,       Le bon Bertran, le preux et le valable 

1572 De Gleaquin, 

      Qui aux Anglois fist maint divers hutin, 

      Dont ot honneur, leurs chatiaulz a butin 

      Mettoit souvent, ou fust soir ou matin, 

1576 Et renommé 

      Sera tousjours et des bons reclamé; 

      Premierement pour Amours fu armé, 

      Ce disoit-il, et desir d'estre amé 

1580 Le fist vaillant; 

      De bonne heure le fist si traveillant 

      Amours, qui fait chascun bon cuer veillant       A poursuivre honneur si est vueillant 

1584 Loz qui mieulz vault 

      Que riens qui soit. Et le bon Bouccicaut 

      Le mareschal, qui fu preux, saige et cault,       Tout pour Amours fu vaillant, large et bault, 1588 Ce devenir 

      Le fist ytel, celle voie tenir 

      Ses deux enfans veulent, et maintenir 

      D'armes le fais, pour le temps a venir 

1592 Louenge acquerre. 

      Et a present encore vit sus terre, 

      Dieu l'i tyengne, le vaillant de Senserre 

      Connestable, si ne convient enquerre 

1596 De chevalier 

      Milleur de lui; en son temps bataillier 

      L'a fait Amours, qui moult bon conseillier       Lui a esté quant par soy traveillier 

1600 A tant conquis 

      Que il a loz entre les bons acquis; 

      Ce fait Amours qui lui a ce pourquis. 

      Aussi d'autres, si com j'en ay enquis, 

1604 En ce regné 

      En a esté qu'Amours a gouverné; 

      Encore en est, le jeu n'est pas finé, 

      Qui en armes se sont si bien mené 

1608 Qu'a tousjours mais 

      Sera retrait de leurs beaulz et bons fais. 

      Des chevaliers ne sçay pour quoy me tais 

      Qui sont adès en vie, qui le fais 

1612 D'armes porter 

      Pour bien amer a fait en pris monter. 

      Des trespassez encore puis conter: 

      Du bon Othe de Grançon raconter 

1616 Avez assez 

      Ouÿ comment du bien ne fu lassez, 

      En lui furent tous les biens amassez. 

      De Vermeilles Hutin mie effacez 

1620 D'entre les bons 

      Ne doit estre, Dieu lui face pardons! 

      Mais aux vivans chevaliers regardons 

      S'il en y a qui doivent grans guerdons, 

1624 Par esprouver, 

      A bonne amour, que l'en peut bons trouver       Vaillans, sages, courtois et non aver: 

      Le bon Chastiaumorant, que Dieu sauver 

1628 Et garder vueille, 

      Qui en armes sus les Sarrazins veille 

      En la cité Constantin, qu'il conseille, 

      Aide et garde, pour la foy Dieux traveille; 1632 Cil doit avoir 

      Pris et honneur, car il fait son devoir

      Et ceulz qui sont o ly, a dire voir, 

      Loz acquierent, qui trop mieulz vault qu'avoir, 1636 Et aux François 

      Font grant honneur. Et encor m'aperçois 

      De maint vaillant sages en tous endrois 

      Qu'Amours a fais bons, courtois et adrois 

1640 Et honnourables: 

      Bon chevalier est L'Ermite et valables 

      De la Faye, et d'autres telz semblables       En est assez de vaillans et louables, 

1644 Mais pour briefté 

      M'en tais; mais, se Dieux vous envoit santé,       Or regardons, s'en trouverons plenté 

      De plus jeunes, qui plus bien que griefté 

1648 Ont et conduis 

      Sont pour Amours, qui si bien les a duis 

      Qu'a toute honeur poursuivre sont aduis; 

      Courtoisie, vaillance est leur reduis, 

1652 Ce n'est pas fable. 

      De Monseigneur d'Alebret trés valable 

      Charles, qui est a chascun agreable, 

      Qu'en dites vous? Vous semble il point louable 1656 Ne que son pris 

      Soit bien digne qu'il soit en tout pourpris 

      Ramenteü? Est il sage et apris, 

      Duit aux armes? Peut il estre repris 

1660 En nul endroit? 

      Qui vouldroit mieulx souhaidier, il faudroit,       Je croy, que lui; car raison aime et droit. 

      Et tout bon fait Amours lui a a droit 

1664 Et avoiez. 

      Le Seneschal de Hainault, or voiez 

      S'il est d'amours a droit bien convoiez? 

      Ses jeunes jours sont il bien emploiez? 

1668 Est il oiseux? 

      Va il suivant armes, est il parceux? 

      Que vous semble il? N'est il bien angoisseux       D'acquerir loz? Dieux lui doint et a ceulz 

1672 Qui lui ressemblent; 

      Je croy qu'en lui assez de biens s'assemblent.       Courtoisie, valeur ne s'en dessemblent; 

      N'est pas de ceux a qui tous les cuers tremblent 1676 De couardie. 

      Et de Gaucourt que voulez que je die? 

      Il m'est avis qu'en maniere hardie 

      Armes poursuit, nul n'est qui en mesdie 1680 Tant bien s'i porte, 

      Ce fait Amours qui lui euvre la porte 

      De vaillantise; et tout par autel sorte 

      Le bon Charles de Sauvoisi enorte 

1684 Et fait vaillant 

      Si que son corps n'espargne ne vaillant 

      Pour avoir loz com preux et traveillant, 

      Ou soit de lance ou d'espée taillant, 

1688 En armes faire. 

      Castelbeart et autres plus d'un paire 

      En qui bonté et vaillance repaire, 

      Ce fait Amours qui leur fait tout ce faire 

1692 Pour loz aquerre, 

      Car chevaliers meilleurs ne convient querre.       Aussi Clignet de Berban, qui enquerre 

      Vouldroit de lui, en France et aultre terre 

1696 Est renommé, 

      Car en mains lieux pour Amours s'est armé,       Par quoy il est et sera renommé. 

      Si sont jolis, jeunes et assesmé 

1700 Et pour leurs dames 

      Vont com vaillans en mains lieux faisant armes,       Dont quant les corps seront dessoubz les lames       D'eulx remaindra loenges et grans fames 

1704 En tout empire; 

      Mais que tousdis se gardent de mesdire, 

      Car c'est chose qui trop noble homme empire,       Si feront ilz, car leur bon cuer ne tire 

1708 Qu'a fuïr vice 

      Et a suivir toute chose propice; 

      Amours le fait, car c'est son droit office, 

      Dont leur rendra loier et benefice, 

1712 S'il le desservent. 

      Si ne dites jamais qu'amans s'asservent 

      Pour bien amer quant un tel maistre servent       Qui les fait bons, et se bien le parservent, 

1716 Sachiez de voir,       Qu'ilz acquerront en faisant leur devoir 

      Prouece, honneur, sens, louenge et avoir. 

      De telz assez, ce pouez vous savoir, 

1720 En est sanz doubte, 

      Mais qui vouldroit nommer la somme toute,       Des bons et beaulz amans toute la route 

      Dureroit trop, car souvent qui escoute 

1724 Un trop long compte 

      Il anuie, mais ceulz dont je vous conte 

      Et d'aultres tant que je n'en sçay le conte 

      Sont gracieux, car il n'est duc ne conte 

1728 Prince ne roy, 

      S'il aime a droit, qu'il ne hée desroy 

      Et tout mesdit et qu'en tout son arroy 

      Ne vaille mieulx, car l'amoureux conroy 

1732 Les fait apprendre. 

      Dont, beaulz amis, se bien voulez entendre,       Ouïr pouez que se l'amant veult tendre 

      A joye avoir, Amours lui est plus tendre 

1736 Qu'elle n'est dure, 

      Se doulcement et coyement endure 

      En esperant, combien qu'ycelle ardure 

      Lui soit poignant, mais trop fait grant laidure 1740 Qui tant mesprent 

      Que le mieulx voit et le pis pour soy prent.       Si ay prouvé qu'en amours on aprent 

      Bien et honneur et a faire on se prent 

1744 Toute vaillance. 

      Se ne dites plus que si grant dueillance 

      Ait en amours et tele deffaillance 

      De reconfort, ne si grant traveillance 

1748 Ne si penible.» 

      Quant l'escuier, qui fu sage et sensible, 

      Qui verité ot dit comme la Bible 

      Ce lui sembla, adoncques fu taisible 

1752 Sanz plus mot dire, 

      Le chevalier un pou prist a sousrire       Et en pensant sanz parler le remire, 

      Et puis vers lui courtoisement se tire 

1756 Et dist a trait: 

      «Par Dieu, Sire, vous avez cy retrait 

      Grans merveilles et qui vers vous se trait 

      Pour medecine avoir et bon entrait 

1760 A tost tarir 

      Les maulz d'amours, bien en savez garir 

      Et bon conseil donner pour tost perir 

      Toute douleur pour servant remerir 

1764 Bien a son aise. 

      Mais qu'on vous creust: mais de petit s'apaise       Qui pou a dueil et qui n'a nul mesaise; 

      Ainsi l'avez gaignié, mais que je taise, 

1768 Sanz mot sonner, 

      Les grans raisons que je puis assener 

      Contre les ditz que vous oy raisonner; 

      Car vous voulez droittement ordener 

1772 A droit souhait 

      Les maulz d'amours et chascun a son hait 

      Pou ou assez a volonté en ait, 

      Si que le bien en prengne et le mal lait. 

1776 Ne plus ne mains 

      Mettre voulez et la tenir au mains 

      Bride a Amours et, fors en poins certains,       Le faire aler et qu'on n'en soit attains 

1780 Fors a sa poste. 

      Autrement va, compaings, qui a tel hoste,       A son vouloir ne le met pas decoste. 

      Avez vous cuer qui joye met et oste 

1784 A voulenté? 

      Donc n'amez vous, dire l'ose, plenté? 

      Aussi ne font tous ceulz qui sont renté 

      De tel plaisir, com vous avez conté, 

1788 Sanz dueil avoir 

      Estre ne puet; il est bon assavoir 

      Que qui aime de cuer sanz decepvoir       Perfaittement qu'il ne lui faille avoir 

1792 Mainte durté, 

      Ou vueille ou non, ja si bien ahurté 

      Ne se sera qu'il y ait ja seurté 

      Et que toudis yl y ait beneurté 

1796 En sa querelle; 

      Mais vous comptez cy d'une amour novelle       A vo voloir, ne sçay comme on l'appelle, 

      Dont nous avez conté longue nouvelle. 

1800 Mais encor dis je 

      Que l'amant qui est droit, vray subgiet lige       Trés grant amour son cuer si fort oblige 

      Qu'estre le fait jaloux, et tant engrige 

1804 Celle grief peine 

      Qu'il n'a repos nul jour de la sepmaine, 

      S'il s'aperçoit qu'un autre amant se peine 

      A acquerir l'amour qui le demeine 

1808 En maint endroit. 

      Et vous cuidiez noz prover cy en droit, 

      Que, qui jaloux seroit, amours fauldroit; 

      Et je vous di qu'amours ne puet a droit 

1812 Sanz jalousie; 

      Si soit de ce vo pensée acoisie, 

      Car je vous di que trop plus se soussie 

      Un cuer amant et mains est adoulcie 

1816 Sa peine grieve 

      Qu'a un autre qui de legier s'en lieve. 

      Mais vous parlez d'une amour qui pou grieve,       De qui ne chault se elle est ou longue ou brieve 1820 Et se tost passe, 

      Mais elle sert de dire: Amours m'enlace, 

      J'en suis jolis, de servir ne me lasse, 

      Et si n'en ay nulle pensée lasse 

1824 C'est avantage.» 

      Adonc respont l'autre et rompt le language       Et dit: «Par Dieu, estre cuidiez trop sage; 

      Aultrement va et tout d'autre plumage 1828 Sont amours fines; 

      Et nous serions yci jusqu'a matines, 

      Mais je vous di qui plus sont enterines 

      Vraies amours et mieulx en sont les signes 1832 Et plus certains, 

      Quant un amant qui d'amours est attains 

      Est liez et bault et de gayeté pleins 

      Pour la joye qu'il a, dont est attains 

1836 D'amour loiale 

      Quant lui souvient de la haulte royale 

      Dame qui sert toute pensée male 

      Pour sa valeur de son cuer se ravale, 

1840 Si s'en tient gay 

      Et envoisiez en Avril et en May 

      Et en tout temps, si n'a douleur n'esmay 

      Par vraye amour qui de son luisant ray 

1844 Tout l'enlumine. 

      Quoy que dissiez, encor di et termine 

      Que c'est plus grant et trop plus parfait signe       De grant amour parfaitte er enterine 

1848 De soy fier 

      En ses amours que de s'en deffier 

      N'estre jaloux; j'ose bien affier 

      Que plus aime cil qui, sanz soussier, 

1852 Argent ou or 

      Baille a garder ou aucun grant tresor 

      A un autre et si lui di: «Trés or 

      Me fie en vous, garde vous fais encor 

1856 De mon avoir» 

      Que cil qui veult grant seureté avoir 

      Et le conte veult chascun jour savoir 

      Qu'on fait du sien, de paour que decepvoir 1860 L'autre le vueille. 

      Ainsi est il, a qui que plaise ou dueille, 

      Du fait d'amours, car cil qui se despoeille 

      De son vray cuer et tel fiance accueille 

1864 Que il le donne       A un aultre et du tout lui abandonne 

      Sanz marchander, ne que plus en sermone,       C'est mieulz signe que la personne a bone, 1868 Il tient sanz faille, 

      Que cellui qui en marchandant le baille 

      Et qui tousjours se double qu'on lui faille 

      Ou que bonté et loiaulté deffaille 

1872 Aucunement; 

      Car qui aime se fie entierement 

      Come j'ay dit, ne seroit autrement 

      Perfaitte amour, et le vray jugement 

1876 En ose attendre. 

      S'il est aucun qui sache bien entendre 

      Noz deux raisons et tous les poins comprendre;       Si vous suppli que juge vueilliez prendre 

1880 Tout a vo guise, 

      Et tout sur lui soit ceste cause mise.»

      Le chevalier respont: «Et sanz faintise 

      Le jugement consens, a vo devise 

1884 Soit juge pris 

      Et esieü, mais qu'en lui ait tel pris 

      Qu'il soit vaillant, preux, sage et bien apris,       Noble et gentil, et des amans sur pris 

1888 Sache jugier. 

      Car quant a moy, sanz plus tant langagier,       Je dis et tiens que plus comparer chier 

      Les biens d'amours convient sans alegier 

1892 Qu'on n'en a joye, 

      Et pour un bien plus de cent maulz envoie,       Et que l'ome qui a amer s'avoie

      De tous perilz il se met en la voie. 

1896 Et du surplus 

      Je di encor que cellui aime plus 

      Qui pour amours devient mat et reclus, 

      Pensif, pali, morne, taisant et mus, 

1900 Que cil qui lié 

      Plus en devient, ne point n'est si lié

      Le cuer qui a joye c'est alié 

      Comme est cellui qui est contralié 

1904 Par tel amour, 

      Et qu'il convient qu'en lui face demour 

      Jalousie, dont les yeulz pleins d'umour 

      En a souvent faisant mainte clamour, 

1908 Se sanz retraire 

      Il aime a droit tel mal lui convient traire. 

      Et vous dittes et tenez le contraire; 

      Or nous doint Dieux vers loial juge traire 

1912 Prochainement.» 

      Adonc les deux amans leur parlement 

      Ont afiné, mais en grant pensement 

      De juge avoir furent, qui proprement 1916 Sentence a droit 

      Leur sceust donner justement selon droit; 

      Maint hault baron choisirent la en droit, 

      Maint chevalier, cointe, apert et adroit 

1920 Gay et jolis, 

      Y nommerent, et de la fleur de lis, 

      Que Dieu maintiegne en joye et touz delis,       Eslisoient de telz qui sont palis 

1924 Soubz leurs chapeaulz 

      Pour ce que pas ne font tous leurs aviaulz 

      Es fais d'amours, qui depart ses tortiaulz 

      Diversement et amaigrir les peaulz 

1928 Fait a maint bons 

      Souventes fois; et ainsi a leurs bons 

      Choisissoient et nommoient les noms 

      De maint vaillant, disans: «Cellui arons»; 

1932 Et puis disoient 

      Que mieulz valoit un autre qu'ilz nommoient.       Et quant je vi qu'en tel descort estoient 

      Qu'a leur droit gré nul juge ne trovoient 

1936 Lors m'avisay 

      Tout en pensant et pris mon avis ay 

      Que pour leur fait un bon juge visay; 

      Quant pensé l'oz, ainsi leur devisay 

1940 Com vous pourrez 

      Yci ouïr; si me tiray plus près 

      Et si leur dis: «S'il vous plaist, vous orrez 

      Ce qu'il m'est vis et me pardonnerez

1944 Se je m'avance 

      De mettre accord en l'amoureuse tance 

      Dont vous plaidiez, et croiez sanz doubtance       Que j'en desir droitturiere sentence 

1948 Et si le fais 

      A bonne fin, et, se chargier le fais 

      De ce descort voulez et soit parfais 

      Selon mon loz, vous en serez reffais 

1952 Et tous contens       Et assovis a droit gré a tout temps. 

      Se le trés hault noble duc, que j'entens, 

      S'en veult chargier et estre consentens 

1956 De ce juge estre, 

      Bon juge arez, vaillant, sage et grant maistre,       C'est le trés hault, puissant, de noble encestre       Duc d'Orliens, qui ait joye terrestre 

1960 Et paradis; 

      Cellui est bon, sage en fais et en dis, 

      Juste, loial, et aux bons de jadis 

      Veult ressembler, car maintenir toudis 

1964 Lui plait justice, 

      Si est humain, humble, doulz et propice 

      En trestous cas et meismes en l'office 

      De droit jugier, si n'est mie si nice 

1968 Qu'il n'ait apris 

      Les tours d'amours, non obstant son hault pris.       Si vous conseil que de vous il soit pris 

      Et esleü a juge, et bien empris 

1972 Arez sanz faille; 

      Car je ne cuid que nul autre le vaille, 

      Mais qu'il lui plaise et que tant en travaille       Son noble cuer que sentence il en baille, 

1976 Ne pourriez mieulx.» 

      Adonc les deux amans, haulçant les yeulz,       Respondirent: «Et louez en soit Dieux, 

      Vous nous avez assis en noble lieux 

1980 Et ramenteu 

      Juge loial et par nous esleü, 

      Se il lui plaist sera le cas veü, 

      En jugera a son vueil et sceü 

1984 S'a gré lui vient. 

      Si vous prions, puis que tant vous souvient       De nostre bien, que vous a qui avient 

      Et bien et bel faire dis, dont survient 

1988 En mainte place 

      Maint grant plaisir, que de vo bonne grace       Faciez un dit du fait et de l'espace 

      De no debat, si nous ferez grant grace 

1992 Et grant leesce.» 

      Adonc respons: «Je ne suis pas maistrece 

      De faire dis, non pour tant sanz parece 

      Je le feray pour la haulte noblece 

1996 Du bon vaillant 

      Prince royal qui nul temps n'est faillant 

      De bien jugier, d'estre bien conseillant 

      Et en tous fais adroit et traveillant, 

2000 Pour mettre en joye 

      Son noble cuer, se il daigne qu'il l'oie. 

      Or me doint Dieux, ainsi com je vouldroie,       Faire chose, dont esjouïr se doye 

2004 Et faire feste.» 

      Ainsi, trés hault Prince de noble geste, 

      Mon redoubté Seigneur, a qui Dieux preste       Longue vie et puis a l'ame apreste 

2008 Sa vraye gloire, 

      Ce dittié fis pour vous duire a memoire 

      Joye et solas par oïr ceste hystoire 

      Qui d'amours fait mencion et memoire; 

2012 Dont je supplie 

      Vo haultece qu'elle tant s'umilie 

      Qu'en bon gré l'ait, ne le tiegne a folie; 

      Car voulenté et vray desir me lie 

2016 A moy pener 

      De vous servir, si g'y sceusse assener. 

      Et or est temps de mon oeuvre affiner, 

      Mais de trouver, s'aucun au deffiner 

2020 A volenté, 

      Quel est mon nom, sanz y querir planté, 

      Si le serche, trouver le peut enté 

      En tous les lieux ou est cristienté. 

EXPLICIT LE DEBAT DE DEUX AMANS

 

 

La rubrique manque dans A1; dans A2 Ci c. le livre du d. des d. a.

2 B g. prouesse

13 A1 haulté

15 B m. empris

21 B Ne

24 C Et a o.

25 B1 q. sont pour n.

42 B2 des c.

83 A1 assemblé

86 A1 et joyeuse

87 B c. ennuyeuse

95 C y ot p.

97 A1 B. et jolis

122 A1 les c.

129 B et doulcement a.—C a. doulcement a.

130 A2 et B1 suppriment et

133 B t. de

143 B a. d'estre

155 B C N'en

161 A2 de nener

163 de omis dans A1 et C

166 B C tout f.

169 A1 ou bien

173 B c. et d.

174 B Et l.

177 B Tant fort e.

181 B ne de r.

199 A2 ne cuidoye p.

219 A1 supprime y

245 C2 contens ne

247 trop manque dans B

266 A N. perceüst—B N. n'apperceust

270 A2 supprime J'

273 B1 supprime et

277 le omis dans A1

281 B1 t. tout le

285 B Moult l.

303 A2 B C qu'ay eu

306 A2 vi v. adont s.

319 A2 a. s. b. dessus le f.

357 B1 un p. d'a.

362 C Que d.

374 B1 De t.

386 A1 Avec n.

391 A2 B De m.

398 A1 primtemps

399 B les a.

410 tout omis dans B1

421 A2 sariés d.

435 B1 Et p.

438 A1 cuer

467 A1 Houblier

469 C ce a q.

476 BC Q. icelle j.

510 A2 de si—B n'en si

515 A1 en depart

519 B1 De t.

531 B en e.

557 A2 t. d'a.

567 A2 n'a e.

573 A1 houblier

575 B C ainsi c.

582 B Je ne c. pas q.

593 B1 supprime s' devant le 2'me est

599 B2 perdroit le d.

619 B n'a p. ne a.

621 B l. j. a.

631 B C on se d.

650 B f. peris

652 A Q. dame H.

657 B n. et h. c.

658 A1 Que ou—B C Qui ou

681 A1 B C a. moru

686 A1 m. passoit

690 B omet las

698 A1 omet sa

710 A2 le cas e.

714 B En tel o.

725 A2 a. en fu t. t.—B C Y. fu si durement t.

733 A2 ajoute en f.

746 A1 Or regardez

751 A1 B1 Q. l'occist

783 A2 p. il y

785 A2 Ou t.

788 B C En quantes g.

795 A1 m. mausagement (ce mot a été écrit après grattage, mais on a oublié de rayer non)

797 A2 t. qui o.

801 B1 leurs c.

806 B1 P. celle a.

818 A2 C en e.

847 B se b.

860. A1 Et

863. A1 garre—B C ne s'i g.

866 A2 le grant f. et t.

867 A de sa art

869 A2 a. le prent

883 B C ne t.

933 BC Mais s.

957 B1 omet sont

965 A1 c. traison q.

975 B1 et n. et 1.—A1 et loyaulz

979 A2 P. s'i v.

981 B ainsi v.

983 A1 Que h.

986 B V. voy i.

998 B qu'au l. p.

1031 B1 celz p.

1033 à 1035 A2 

       Hom ne seroit qui se voulsist l. 

       En t. l. mieulx lui vauldroit n. 

       Que soy aler soubmettre et avoyer 

1052 B C l. en viengne

1073 A2 si grans m.

1089 B et c'est ce q.

1097 B omet avoir

1123 B C la m.

1133 B et esveillié

1141 A2 beneurée et e.

1147 A2 M. qui le v.

1159 A2 Ne d.

1188 A1 guerdon

1193 B S'il l'a.

1207 B omet pas

1214 B1 omet pas.—B pour l.

1217 B Si s'esveille

1221 A1 l. amant s'.

1233 B C omettent bien

1257 A1 dont v.

1265 B omet le second ne

1281 A2 le v. p.

1287 A2 Rudes et m. et

1322 B et loyauté s'a.

1331 A2 d'amours

1341 A1 que on

1350 A2 supprime li

1357 B1 Ne d. plus q.

1377 A1 B2 C n. maniere

1387 A2 c. mort g.

1388 A1 u. igne (b gratté)

1389 A ajoute et p.

1399 B1 M. il e.

1402 A1 t. s'i m. (toudis rayé)

1433 A2 Sur toute r.

1439 A2 d'a. encores en e.

1458 A1 Et du

1461 B C Qu'elle le g.

1471 B1 pour s.

1478 C c. l'h.

1479 B2 e. de m.

1485 A1 A. najant a

1493 B2 a. eschappés

1526 A1 P. Roÿne de N. m. l.

1543 B C il doit b.

1550 B1 par a.

1552 B en viengne

1572 A1 De Clequin

1583 B2 C s'il e.

1587 B v. saige et 1593 A1 vid

1594 B1 C D. lui t.

1598 B2 Le f.

1602 A2 S'a f.

1617 B C c. oncques de b.

1618 et 1619 intervertis dans B

1658 B Il est s.

1670 B C omettent N'

1709 A2 a fuïr t.

1726 A2 t. dont je

1733 B C b. compains se

1738 A1 que y.

1759 A2 et pour b. trait.

1760 B C Pour t.

1765 B m. d'un p.

1773 A2 L. fais d'a.

1787 A1 c. nous a.

1789 A1 ne puent

1794 A2 B C omettent ja

1795 B C omettent y 1797 B C suppriment d'u.

1801 A2 e. vray et s.—B C v. d. s.

1817 A2 Que un—B se l.

1827 A1 A. est et

1835 B C e. ençains

1841 B Et renvoisiez

1860 C se v.

1871 A1 Ou qu'en b.

1883 A2 j. conseil

1889 A2 Et q.

1891 B C Le b.

1922 et 1923 A2 Eslisoient de tieulx qui sont palis Par fort amer dont n'ont pas tous delis

1923 A1 Choisissoient de

1930 A1 et nommerent

1935 B C g. bon j.

1939 A1 p. l'ot

1977 A1 haulcent

2001 B c. que il

2005 A2 Et a. h.

2010 B1 C pour o.

2018 B1 Car or

2023 On trouve dans cristienté l'anagramme de Cristine

 

NOTES

LE DÉBAT DE DEUX AMANTS (p. 49 à 109.)

 

M. Paulin Paris (Mss. françois, V, p. 162 à 167) a seul donné jusqu'à présent quelques extraits de ce poème, vers 1 à 5 et surtout 1520 à 1688. Toutefois, l'abbé Sallier avait déjà dans les Mémoires de l'Acad. des inscr., XVII, 515, consacré une courte notice à ce poème et cité quelques vers: 1 à 6, 8 à 10, 53 à 55, 82 à 89, 99 à 104, 120 à 123, 145 à 154, 384 à 392, 746 à 749, 753, 754 et 757.

671 à 680.—Ovide, Métamorphoses, Livre IV, vers 55 à 165.

681 à 689.—Ovide, Héroïdes. Ep. XVIII et XIX. Le même sujet est traité par Christine dans la Ballade III du recueil des «Cent Balades». (Voy. tome I. p. 3.)

693 à 700.—Ovide, Métamorphoses, Livre XII, vers 580 à 628, et Livre XIII, vers 399 à 575.

704 à 721.—Esacus, fils de Priam et d'Alexirhoé, nymphe du Mont Ida, devint amoureux de la belle Hespérie (Ovide, Métamorphoses, Livre XI, vers 749 à 795).

725 à 736.—Iphis et Anaxarète (Ovide, Métamorphoses, Livre XIV, vers 698 à 764. Allusion déjà faite par Christine dans une complainte amoureuse. (Voy. t. I, p. 285 et 286).

757 à 760.—Cahedin, héros du roman de Tristan.

761 à 768.—Inspirés du châtelain de Coucy, roman de la fin du XIIIe siècle. Voy.Hist. littéraire de la France, XXVIII, p. 352 à 390.

769 à 774.—Châtelaine du Vergy. Voy. Méon,Fabl. IV, 296. Cf.Romania, XIX, 341.

960 à 975.—Passage reproduisant des idées émises dans le roman de la Rose (Discours de Raison à l'Amant. Voy. éd. F. Michel, tome I, p. 98 à 100).

1455 à 1468.—Ovide, Métamorphoses, Livre VII, vers 1 à 158.

1469 à 1476.—Ovide, Héroïdes, Ep. X; Métamorphoses, Livre VIII, vers 154 à 182, et Les Fastes, Livre III.

1496 à 1512.—Christine fait ici allusion au roman de Thésée. La tapisserie qu'elle nous montre devait effectivement figurer dans l'Hôtel du duc Louis qui l'avait payée, en 1389, au célèbre Nicolas Bataille la somme de 1,200 fr. (Voy. Guiffrey,Hist. de la Tapisserie. Tours, 1886, p. 34.)

1520 à 1531.—Florimont d'Albanie, héros principal du roman d'Aimon de Varenne (1188), épousa la belle Romadanaple, fille de Philippe, roi de Grèce. M. Paulin Paris (Manuscrits françois, V, p. 163, note) a cru deviner dans la citation de Christine l'anagramme de Romanadaple, mauvaise leçon que l'on trouve dans quelques passages des mss. de Florimont qui s'accordent presque tous d'ailleurs pour donner la véritable forme Romadanaple, c'est-à-dire Rome de Naples (Bibl. nat., F. fr. 353, 1374, 1376 et 1491).

1532 à 1543.—Voy. sur Durmart le Gallois Hist. littéraire de la France, XXX, p. 141 à 159. Le texte de ce roman a été publié en 1873 par M. Edm. Stengel dans la Bibliothèque du Cercle littéraire de Stuttgart (116° vol.)

1544.—Cléomadès, héros du roman d'Adenet le Roi (fin du XIIIe siècle).

1546 à 1550.—Palamède est le titre d'un important roman du cycle de la Table Ronde.

1553 à 1559.—Christine fait allusion au roman connu sous le nom de Petit Artus ou Artus le Restoré (Bibl. Nat. F. Fr. 761, 1431, 1432 et 12549), qui a été plusieurs fois imprimé aux XVe et XVIe siècles. (Voy. Brunet au mot ARTUS).

1569 à 1584.—Le passage relatif à Bertrand du Guesclin doit se rapporter aux prouesses que ce héros fit pendant le siège de Rennes (1356-1357) et qui furent le point de départ de sa brillante renommée. Il était alors épris de Tiphaine Raguenel qu'il épousa un peu plus tard vers 1363. (Voy. Siméon Luce,Hist. de Bertrand du Guesclin, I, p. 195 à 229 et 399 à 401, édit. in-8, Paris, 1876).

1585 à 1592.—Jean le Meingre, dit Boucicaut, maréchal de France, mort en 1367.

Ses deux fils, dont la réputation était déjà établie à l'époque où écrivait Christine, furent:

1° Jean II, né vers 1364, le célèbre maréchal dont nous possédons la chronique, auteur de ballades et de rondeaux.

Toujours prêt à défendre l'honneur des dames, il fonda en 1399, à son retour d'Orient, l'ordre de chevalerie de la Dame blanche à l'écu verd (Voy. tome I, note, p. 303). Il mourut prisonnier en Angleterre en 1421.

2° Geoffroy, gouverneur du Dauphiné en 1399, mort en 1429.

1593 à 1601.—Louis de Sancerre, né vers 1342, nommé maréchal de France en 1369, seigneur de Charenton, Beaumez, Condé et Luzy, chargé du commandement de la Guyenne en 1381, dirigea l'année suivante l'avant-garde de l'armée à la bataille de Rosebecque. Créé connétable le 26 juillet 1397, il marcha, en 1398, contre le captal de Buch auquel il imposa la paix. Il mourut le 6 février 1402.

1615 à 1618.—Othe de Granson (voy. ci-dessus, p. 304).

1619 à 1621.—Hutin de Vermeilles (voy. aussi plus haut, p. 303).

1627 à 1637.—Jehan de Chateaumorand était le second fils de Hugues de Chatelus, seigneur de Chateaumorand. Il fut l'un des chevaliers les plus distingués de son temps et suivit le duc Louis de Bourbon dans tous les hasards de sa vie militaire, d'abord comme écuyer portant le pennon ducal, puis comme chevalier à la tête d'une compagnie de gens d'armes. Il fit ses premières armes vers 1371, à la détrousse d'un aventureux partisan anglais, Michelet La Guide, puis il assista au siège de Chateauneuf-Randon et à celui de Nantes où il commandait les gens du duc de Bourbon. Au banquet donné le jour du sacre de Charles VI (4 nov. 1380), l'écuyer placé sous la table où le roi tenait ses pieds était Jehan de Chateaumorand qui fut très probablement armé chevalier le même jour «pour le honneur du sacre». Puis nous le retrouvons successivement à Vannes, où eut lieu le combat de cinq Français contre cinq Anglais, devant Courbies les Granges et Montvalent, où il contribue à la délivrance du Poitou[1], ensuite à Gênes avec Boucicaut et comme négociateur de la rançon des prisonniers de Nicopolis[2]. Enfin le maréchal Boucicaut ayant réussi en 1399 à repousser les Turcs et à délivrer Constantinople, confia la garde de cette ville à Jehan de Chateaumorand qui, avec les cent hommes d'armes placés sous son commandement, résista vaillamment aux attaques de l'ennemi[3]. A peine rentré en France en 1402, Chateaumorand retourna en Orient à la tête de 200 hommes d'armes formant l'escorte de Manuel qui revenait prendre possession de ses États après la défaite de Bajazet par Tamerlan, le grand prince des Tartares.

Plus tard, lorsque l'âge l'obligea à se retirer des combats, il rassembla ses souvenirs et sous sa dictée, un pauvre pèlerin nommé Jehan Cabaret d'Orville, composa, en 1429, l'intéressante chronique du bon duc Loys de Bourbon. Jehan de Chateaumorand faisait partie de l'Association fondée par Boucicaut pour la défense de l'honneur des dames.

1641 à 1642.—Guillaume de Montrevel, plus connu sous le nom de L'Hermite de la Faye, fut un des plus fidèles compagnons d'armes du duc Louis II de Bourbon. Il était, d'après une pièce du cabinet des Titres, seigneur de Chasteaubon. (Pièces orig., vol. 2038). Nous le voyons d'abord venir en aide au roi de Prusse contre les Suédois, se distinguer au siège de Verteuil, combattre vaillamment à Rosebecque, puis faire partie de la tentative de débarquement sur l'Angleterre qui eut lieu en 1386; nous le retrouverons plus tard, en 1399, marchant avec Boucicaut au secours de l'empereur grec. Il fut l'un des exécuteurs testamentaires du duc de Bourbon qui mourut le 19 août 1410[4].

1653 à 1664.—Charles d'Albret (voy. tome I, p. 302).

1665 à 1676.—Jehan de Werchin, sénéchal de Hainaut (voy. tome I, p. 307 et plus bas p. 311).

1677 à 1682.—Raoul de Gaucourt, seigneur d'Argicourt et en partie de Luzarches, chambellan du roi, faisait partie de l'Hôtel en 1388 et accompagna la même année Charles VI dans son expédition en Allemagne contre le duc de Gueldre. Il fut ensuite désigné pour remplir plusieurs missions lointaines et reçut le 16 août 1397 une somme de 1,000 écus en récompense de ses services. En 1399 il fut charger de traiter des affaires de la reine Yolande d'Aragon, plus tard nous le retrouvons au service du duc de Bourbon, puis marchant au secours de Boucicaut, gouverneur de Gênes. Nommé bailli de Rouen, il périt dans une sédition qui éclata dans cette ville en 1417. Raoul de Gaucourt avait épousé Marguerite de Beaumont, dame de Luzarches, fille de Jean de Beaumont, chevalier. Il était le frère d'Eustache de Gaucourt, grand Fauconnier de France. (P. Anselme, VIII, p. 370).

1683 à 1688.—Charles de Savoisy, seigneur de Seignelay, conseiller et premier chambellan du roi, grand échanson de France, fut élevé à la cour de Charles VI dont il était chevalier d'Honneur en 1388. Il servit en Poitou en 1397 à la tête d'une compagnie de treize écuyers, mais il est surtout connu par les fâcheuses aventures dont il fut victime: ayant commis l'imprudence de faire maltraiter chez lui le procureur de l'Hôtel du roi venu pour arrêter un de ses domestiques, il n'échappa aux poursuites qu'en vertu de lettres de rémission du 23 janvier 1402. Quelque temps après, il fut déclaré responsable des outrages et des coups dont ses gens s'étaient rendus coupables le 14 juillet 1404 envers quelques écoliers de l'Université de Paris. Cependant, malgré ces incidents compromettants, Charles de Savoisy resta toujours fort bien en cour et exerça la charge de grand Échanson de 1407 à 1413, puis devint premier chambellan du roi en 1418. Il mourut vers 1420. (P. Anselme, VIII, p. 548).

1689 à 1693.—Bernard de Castelbajac (voy. tome I, p. 304).

1694 à 1698.—Pierre de Brebant, dit Clignet (voy. tome I, p. 306).

 

[1] Chronique du bon duc Loys de Bourbon, édit. Ghazaud, 1876, p. 153     et suiv. 

[2] Chroniques de J. Froissart, édit. Buchon, III, p. 293, et Livre     des faicts du Mareschal Boucicaut, 1re partie, chap. XXVIII. 

[3] Chronique du Religieux de Saint-Denys, III, 51.

[4] Chronique du bon duc Loys de Bourbon, p. 64, 145, 172, 185 et 314, et Livre des faicts du Mareschal Boucicaut, 1re partie, chap. XXX.

      Vaillant en fais et gentil de lignage, 

      Loyal, courtois de fait et de langage, 

4 Duit et apris 

      De tous les biens qui en bon sont compris,       Par noblece de cuer soubsmis et pris 

      Es laz d'amours pour accroistre le pris 

8 De vo noblece, 

      Sage a jugier du mal d'amours qui blece 

      Quelz sont les tours, soit en force ou foiblece,       Pour ce vous ay, chier Sire, plein d'umblece, 12 Esleu a juge. 

      Car vo bon cuer bien sçay que le droit juge       Ou il affiert; pour ce vien a reffuge 

      A vous, ainsi comme ou temps du deluge 

16 Qui tout noya 

      Le coulomb blanc a l'arche s'avoya, 

      La attendi tant que soleil roya, 

      Aucques ainsi mon cuer celle voye a 

20 Prise sans faille 

      Pour le debat de certaine fermaille 

      Qu'aucuns amans beaulx de corps et de taille       Ont ensemble; si veullent que j'en taille 

24 Le court ou long. 

      Mais je ne vi tel cas avenir onc 

      Et trop peu sçay pour en bien jugier, donc       Juge en soyez et je diray au long 

28 Tout leur descort 

      De mot a mot, si com j'en ay record, 

      Et a voz diz en tous cas je m'accord. 

      Si feront ilz, car vostre bon record 

32 Doit bien souffire. 

      Le premier cas, ainsi com j'oÿ dire, 

      Fu tel qu'il a en France ou en l'Empire 

      Une dame si belle qu'a redire 36 Ne scet nul ame, 

      Sage, vaillant, prisiée et haulte dame, 

      Envoisiée, loyal de corps et d'ame, 

      Ou n'a meffait, reproche ne diffame: 

40 Amer souloit 

      Un chevalier qui pour elle affoloit, 

      Avant qu'elle l'amast tant se doloit, 

      Ce disoit il, et mieux morir voloit 

44 Qu'endurer plus 

      L'amoureux mal qui le rendait conclus, 

      Tant le tenoit morne, mat et reclus, 

      Ne fors la mort n'attendoit au surplus, 

48 Se brief mercy 

      Elle n'avoit de lui qui d'amer si 

      En grief langueur estoit taint et noircy, 

      Dont pour secours lui requeroit mercy 

52 D'umble vouloir. 

      Ainsi long temps l'oÿ plaindre et doloir, 

      Mais celle tout mettoit en nonchaloir; 

      Quanqu'il disoit pou lui pouoit valoir 

56 Ains qu'elle amast 

      Lui ne ses fais, ne en riens se tournast 

      Devers Pitié, ne secours lui donnast, 

      Ne que pour lui nul bon point ordenast, 

60 Tant qu'en la fin 

      Loyal Amour, qui sieult a la parfin 

      Aux vrays amans, qui aiment de cuer fin,

      Faire secours et ayde, a celle fin 

64 Qu'il fust amez,

      Fist que Pitié, par qui sont informez 

      Les gentilz cuers et pris et enfermez 

      Es laz d'Amours, fist tant qu'ami clamez 

68 Fu de la belle, 

      Qu'Amours navra de l'ardent estincelle 

      Qui mainte dame et mainte damoyselle 

      Contraint d'amer, ou soit vesve ou pucelle 72 Ou d'autre guise; 

      Quant il lui plaist soubsmettre a sa devise       Qui qu'elle veult, riens n'est qu'elle n'atise.       Ainsi avint de celle en qui Franchise 

76 Fist ottroyer 

      Le nom d'ami a cil qui par proyer 

      Et bien amer ne le devoit noyer, 

      Car bien l'avoit desservi en loyer, 

80 Comme il disoit. 

      Dont une fois a elle devisoit 

      En la priant du mal qui lui cuisoit 

      Elle eust pitié, se assez souffisoit 

84 La grieve peine 

      Qu'il ot souffert, si disoit: «Dame, pleine 

      De grant doulçour et plus belle qu'Heleine,       Pour vous ay eu mainte dure sepmaine 

88 Et maint meschief 

      Pour bien amer, et n'en suis pas a chief, 

      Ainçois croistra ma doulour de rechief: 

      Se reffusé suis de vous, par mon chief, 

92 Je suis honnis. 

      Dame plaisant, sanz per com le phenis, 

      Desservi n'ay a tort estre punys; 

      Si ne soye maubaillis et honnis 

96 Par escondit, 

      Doulce dame, ne de mon vueil desdit, 

      Mais m'acordez l'amour sans contredit 

      De vous, belle, car je vueil a vo dit 

100 Moy gouverner. 

      Si me ferez comme droit roy regner 

      Se il vous plaist vostre amour moy donner,       Or en vueilliez en tous cas ordenner 

104 A vo bon vueil. 

      Mais garison du mal dont je me dueil 

      Me promettent vo doulz riant vair oeil 

      Qui en joye font remuer mon vueil 

108 Souventes fois, 

      Car leurs regards doulz, amoureux et cois,       Me garissent et blecent a la foiz 

      Si que ne sçay souvent ce que je fois.» 

112 Par tel semblant 

      Se complaingnoit cil qui le cuer emblant,

      A celle aloit par beaulz moz assemblant 

      Et tout estoit devant elle tremblant 

116 Ou sembloit estre. 

      Adonc celle, qui sieult estre senestre 

      A son vouloir par reffus qui empestre 

      Aux vrays amans toute joye terrestre, 

120 Lui dist: «Amis, 

      Je ne te vueil plus tenir si soubmis, 

      Car il est temps que tu soies remis 

      Es doulz soulas qui d'Amours sont promis, 124 Qui me commande 

      Que sans reffus a lui servir me rende. 

      Si j'ay meffait, que j'en paye l'amende 

      Et que guerdon du service te rende 

128 Que tu as fait 

      A lui et moy, et je voy bien de fait 

      Que tu es mien, et de vray cuer parfait 

      M'aimes et crains, ne je ne cuid meffait 

132 En toy trouver, 

      Car par long temps t'ay peü esprouver 

      Par quoy te puis bon et loyal prouver. 

      Pour ce m'amour t'otroy sanz plus rouver 

136 A tousjours mais; 

      Car je ne cuid que tu ayes jamais 

      Desir d'avoir nul autre amoureux mais 

      Fors le mien cuer, car le tien m'est remais, 140 Ce sçay je bien. 

      Si suis tienne, tout aussi tu es mien, 

      Or soyes lié et ne pensez qu'a bien 

      Amours servir, et gayement te tien, 

144 Mon doulz ami, 

      Car tout est tien le mien cuer sanz demi, 

      Si soies bon tout pour l'amour de mi,       Plus ne te plaing d'amours disant: Aymi! 

148 Mais soies lié.» 

      Adonc l'amant, qui ot esté lié 

      Par dur reffus qui l'ot contralié, 

      Devant sa dame se est humilié 

152 A humble chiere 

      Et liement lui dist: «Ma dame chiere, 

      Que j'aim et craing et ay plus que riens chiere,       Dire ne doy qu'aye comparé chiere 

156 Si doulce amour 

      Qui tant me vault qu'elle fait sanz demour       Mon povre cuer, en qui n'avoit humour 

      De nul plaisir, saillir hors de cremour 

160 De desespoir, 

      Car par ce don d'or en avant j'espoir 

      Trop plus de bien que ne penses apoir, 

      Et le confort de si joyeux espoir 

164 Bien doit garir 

      L'amoureux mal dont j'estoye au mourir. 

      Et puis qu'ainsi me daignez secourir 

      Je prie a Dieu qu'il le me doint merir, 

168 Ma dame gente 

      Que je mercy de toute mon entente, 

      Et vous promet que jamais autre attente 

      N'aray qu'a vous servir, car doulce rente 

172 M'en payera; 

      C'est la doulceur qu'Amours m'envoyera 

      En vous servant, qui me convoyera 

      A haulte honneur et me ravoyera 

176 A tous bons fais.» 

      Ainsi l'amant de cuer lié et reffais 

      La mercia et promist que tous fais, 

      Foibles ou fors, et deust estre deffais, 

180 Il porteroit 

      Pour sienne amour ne ja n'arresteroit 

      Mais qu'ou païs ou la dame seroit, 

      Fors pour honneur conquerre ou il pourroit 184 Et pour vaillance 

      Yroit il hors; ja n'en eüst deuillance 

      Par son congié, mais de lui sanz faillance 

      Nouvelle aroit. Ainsi sa bienvueillance 

188 Garder vouloit 

      Cil qui si lié qu'a pou qu'il ne voloit 

      Sembloit qu'il fust, ne plus ne se douloit 

      Et plus joyeux seroit qu'il ne souloit 

192 Comme il promist, 

      Et tout sembloit que de joye fremist. 

      A brief parler, l'un a l'autre soubmist 

      Tout cuer et corps et sus le livre mist 

196 Chascun sa main, 

      Et par serment promistrent main a main 

      Que loyaulté tendroient soir et main; 

      Sans attendre du soir a lendemain 

200 S'entreverroyent 

      A tousjours mais, tout le plus qu'ilz porroyent,       Honneur gardant, et tousjours s'aimeroient       De vraye amour ne ja ne fausseroient 

204 Jour de leur vie. 

      Et ainsi fut ycelle amour plevie 

      Et bien sembloit que l'amant n'eust envie 

      Fors que par lui la dame fust servie 

208 D'umble courage, 

      Et promettoit en lui faisant hommage 

      Qu'a tousjours mais seroit en son servage 

      Et que s'amour comme droit heritage 

212 Vouloit garder. 

      Ainsi promist, mais j'oÿ recorder 

      Qu'autrement fist sanz longuement tarder 

      Et son faulz cuer, que l'en devroit larder, 

216 Tost se changa 

      Et pou a pou d'ycelle s'estrangia 

      Qui tant l'amoit qu'a pou vive enraga 

      Pour son maintien qui trop la domaga, 

220 Si com j'entens; 

      Non pas troys moys mais encor moins de temps       Cellui l'ama qui fu pou arrestans 

      En celle amour, si vous diray par temps 

224 Qu'il en avint: 

      La dame, qui pour lui pale devint, 

      Maigre et lasse, car toudis lui souvint 

      Du doulent jour qu'elle sienne devint, 

228 Si ne pouoit 

      Cil oublier a qui donné avoit 

      Tout cuer et corps et de certain savoit, 

      Dont la lasse toute vive desvoit, 

232 Qu'il n'amoit mie 

      Elle en nul cas; car heure ne demie 

      Ne peu n'assez celle qui fu blesmie 

      Pour sienne amour et que dame et amie 

236 Souloit clamer, 

      N'enjoÿssoit, ne nul semblant d'amer 

      Ne lui monstroit, n'en recepvoit qu'amer. 

      Et ce faisoit la doulente pasmer 

240 Qu'il avenoit 

      Que cil, a qui moult peu en souvenoit, 

      Aucunes fois devers elle venoit 

      Parce qu'elle du mander ne finoit; 

244 La lasse adonc, 

      Pleine de plour et de griefs souspirs dont 

      Son cuer fondoit, lui disoit: «Lasse! et dont       Mourray je ainsi, car, se Dieu me pardont, 248 Ne puis plus vivre 

      Se je ne suis de ce meschief delivre. 

      Et je vous jur et promet sur le livre 

      Que je ne sçay ou je suis ne qu'un' yvre,

252 Souvent avient. 

      Hé las! amis, nostre amour que devient!

      Je muir de dueil certes quant me souvient 

      Que si tost fault, mais par moy pas n'avient. 256 Et qui vous meut! 

      Ne voyés vous comment mon cuer se deult       Et je ne sçay que le vostre se veult! 

      Mais je voy bien que moult petit recueult 

260 En soy mes larmes; 

      Si soit mon fait exemple a toutes dames 

      De croire pou ceulz qui jurent leurs ames,       Car ce n'est tout fors pour decepvoir femmes. 264 C'est fole attente, 

      Beau doulz ami, et se je me guermente 

      Ne pensez vous, que je soye doulente

      Quant ne vous voy ne en chemin n'en sente 268 Ne autre part, 

      Ne nouvelles n'en oy, dont mon cuer part,       Dont je puis bien de vous quitter ma part; 

      Je le voy bien, mais se avez a part 

272 Autre pensée 

      Par quoy l'amour de moy en vous cessée 

      Soit et autre vous ayez en pensée

      Et de tous poins la moye aiez cassée, 

276 Ne le cellez, 

      Mais dites moy le fait, se vous voulez, 

      Car je ne sçay de quel mal vous dolez, 

      Mais devers moy ne venez ne alez, 

280 Et se j'en mens, 

      Ce savez vous, non obstant les sermens 

      Que m'avez fais pleins de decevemens, 

      Qui me livrent au cuer trop de tourmens; 

284 Mais c'est pechié 

      D'un pouvre cuer livrer a tel meschié 

      Et quant il est pris et fort atachié 

      De lui laissier durement empeschié. 

288 Et dont me dittes 

      Se vous vouldriez de m'amour estre quittes       Et se j'aray tout mal pour mes merites, 

      Ou se voulez la valeur de deux mittes 

292 Vous amender 

      Par devers moy qui ne fais que mander 

      Souvent vers vous sanz pou en amender,       Si m'en dittes, je vous pry, sanz tarder, 

296 Trestout le voir.» 

      Ainsi souvent la dame son devoir 

      Faisoit vers cil qui n'en vouloit avoir 

      Nulle pitié, mais pour la decepvoir 

300 Il s'excusoit 

      Qu'il avoit trop a faire et lui nuysoit 

      De mesdisans le parler qui cuisoit, 

      Mais en la fin promettoit et disoit 

304 Qu'il la verroit 

      D'or en avant souvent quant il pourroit, 

      Mais non pour tant son honneur garderoit,       Mais jamais jour nul autre n'aimeroit. 

308 Ce promettoit 

      Le desloyal qui en tous cas mentoit, 

      Et celle qui a lui se guermentoit 

      L'en croioit bien et du tout s'attendoit 

312 Au mençongier; 

      Car fole amour fait croire de legier. 

      Ainsi parfois lui faisoit alegier 

      Son grief tourment ou par son messagier 

316 Lui envoyer, 

      Mais moult souvent avoit petit loier 

      Celle qu'amours faisoit si foloier, 

      Si se pouoit en douleur desvoier 

320 S'elle vouloit; 

      Car moult petit a cellui en chaloit 

      Qui pas souvent a elle ne parloit 

      Ne vers elle ne venoit ne aloit 

324 Et qui loisir 

      Avoit assez, mais qu'il y eust plaisir 

      Et qu'il voulsist point et heure choisir, 

      Mais n'y avoit ne amour ne desir. 

328 Ainsi dura 

      Troys ans ou plus, ainsi com me jura 

      Celle qui tant de maulz en endura 

      Que je ne sçay comment elle dura 332 Sans la mort traire, 

      Si ne pouoit son cuer de cil retraire 

      Qui par nul tour elle ne pot attraire. 

      Ainsi vesqui en dueil et en contraire 

336 Un grant termine, 

      Mais il n'est riens ou monde qui ne fine 

      Et malade quiert par droit medecine, 

      Si commença pou a pou la racine 

340 A estrangier 

      De celle amour qui la tint en dongier, 

      Dont ot perdu repos, boire et mengier; 

      Si n'envoya plus vers lui messagier, 

344 Et de tous poins 

      Le frain aux dens et la bride a deux poings       Elle saisi, et de près et de loings, 

      Pour s'en oster, tant qu'elle vint aux poins 

348 Qu'elle vouloit; 

      Et par raison, qui pas ne lui celoit 

      Que folement pour cellui se douloit 

      Qui de son fait en riens ne lui chaloit, 

352 Si s'en osta, 

      Mais du faire mie ne se hasta, 

      Ainçoys long temps en l'amour arresta 

      Qui maint meschief et mal lui apresta, 

356 Et a tant vint 

      La dame, a qui yceste chose avint, 

      Que le sien cuer a raison se revint 

      Et assez pou de cellui lui souvint 

360 Qui l'ot deceue, 

      Dont elle avoit mainte douleur receue, 

      Tout se fust elle assez tart aperceue, 

      Mais plus cellui n'yra a sa sceüe 

364 Ou elle soit. 

      Si avint cas comme elle devisoit 

      Qu'un autre amant durement la pressoit 

      Qu'il fust amez et souvent lui disoit 

368 Qu'il l'amoit tant       Qu'a toujours mais seroit sien, mais pour tant       De quanque cil lui aloit promettant 

      Ne lui chaloit en riens, mais non obstant 

372 Sans amesir 

      Cil ne finoit de lui faire plaisir 

      Ne pour reffus ne cessoit son desir, 

      Ains lui disoit que, sans autre choisir, 

376 Son vray amant 

      A tousjours mais seroit en elle amant, 

      Ferme et loyal com pierre d'aÿmant. 

      Ou que cil fust François ou Alemant 

380 Ou d'autre part, 

      Toudis avoit son penser celle part 

      Ne de tous biens, pour en choisir sa part, 

      Autre soulas, n'en publique n'a part, 

384 Ne desiroit, 

      Comme il disoit; et aussi y parroit, 

      Car par le fait tout le vray apparoit 

      Que cil l'amoit, car il ne reparoit 

388 Ne mais es lieux 

      Ou peust veoir la trés belle aux beaulz yeulz,       Qu'il aouroit et servoit comme Dieux, 

      Se ce n'estoit es places ou de mieulz 

392 Quant a valour 

      Li peust venir, car pour nulle doulour 

      Qu'amours lui fist, ou fust sanz ou folour, 

      Ne s'arrestoit quant il avoit coulour 

396 D'aler de hors 

      Pour esprouver en vaillance son corps, 

      Car en honneur estoit tous ses depors. 

      Mais bien cuida pour amours estre mors 

400 Ains que pitié 

      Celle eust de lui, pour laquelle amistié 

      Malade en fu long temps et dehaitié 

      Ains que pour lui eust pensé n'apointié 

404 Nul bon accord; 

      Car la dame toudis avoit record       Du faulz amant, par qui si grant descord 

      Fu en son cuer qu'a pou en receupt mort; 

408 Si n'ot besoing 

      De jamais jour ne de près ne de loing 

      Nul homme amer, car elle avoit tesmoing 

      Que mal venoit et meschief de tel soing, 

412 Et pour ce attraire 

      Ne vouloit plus si penible contraire. 

      Si n'en pouoit l'amant nullement traire 

      Fors escondit, mais pour tant s'en retraire 

416 Ne voult il mie 

      N'ycelle amour remesse n'endormie 

      Ne fu en lui, ains com dame et amie 

      Il la servoit, ne heure ne demie 

420 Il n'arrestoit

      Que ou service d'elle, ou pou conquestoit 

      Et moult de ses paroles y gastoit, 

      Mais non pour tant souvent l'amonnestoit 

424 De sa besoingne. 

      Ainsi long temps dura par mainte alongne       Cest' affaire, com la dame tesmoingne; 

      Mais il n'est riens qui bien s'en enbesogne 428 Que on n'achiefve 

      Ne si pesant fardel que l'en ne lieve. 

      Au vray du fait dire en parole briefve, 

      Cil tant l'ama, quoi qu'il eust peine grieve 432 Et tant servi 

      De vray loyal cuer, subgiet asservi, 

      Que par raison il avoit desservi, 

      Qu'il ne fust pas de joye desservi 

436 Mais guerdonnez 

      Et que le don d'ami lui fust donnez; 

      Car tant s'estoit doulcement ordonnez 

      En elle amant et pour elle penez 

440 Qu'apercevoir 

      Que il l'amoit de cuer sanz decepvoir 

      Elle pouoit, tant faisoit son devoir       D'elle servir, et si, qu'a dire voir, 

444 Tort lui feïst 

      Se pitié n'eust de lui, se Dieux m'aïst, 

      Car n'estoit droit que son servant haïst 

      Ne qu'en reffus le sien cuer envaïst 

448 Par fel dongier. 

      Alors Amours, qui sieult assouagier 

      Les maulx crueulx qu'en ceulz fait hebergier       Qui le servent, voult adonc alegier 

452 Les griefs anuys 

      Qu'il eut souffert par maintes dures nuys, 

      Dont son las cuer estoit de joye vuis; 

      Si fist Pitié a Secours ouvrir l'uis 

456 De Reconfort, 

      Si ne pot plus souffrir la dame au fort 

      Tenir l'amant en si grief desconfort, 

      Car bien savoit qu'il n'estoit riens si fort 

460 Comme il l'amoit. 

      Adonc un jour l'amant se reclamoit 

      De ses douleurs a celle qu'il cremoit, 

      Piteusement de l'amour l'informoit 

464 Qui l'ot surpris 

      Par sa beaulté, a qui se rendoit pris, 

      Et pour son los, la grace et le hault pris 

      Dont elle estoit, si ne l'ait en despris 

468 Par desdaingnier. 

      Et adonc celle, ou il n'ot qu'enseignier, 

      Qui tout veoit l'amant en plours baignier, 

      Vid qu'en sa mort ne pouoit riens gaigner, 472 Si le retint 

      Pour son amant, ainsi qu'il apertint. 

      Et lui, qui fu loyal, si se contint 

      Devers celle qui son cuer ot et tint 

476 Qu'elle l'ama 

      De tout son cuer et ami le clama. 

      Ainsi l'amant promist et afferma 

      Qu'il l'aimeroit, et elle conferma 480 Tout cest affaire, 

      Ainsi promist et ainsi le voult faire; 

      Quar il l'ama loyaument sanz meffaire 

      Si bien, si bel qu'il n'y ot que reffaire 

484 Par long espace, 

      Et non obstant que tel amour tost passe 

      Souventes fois cil sembla le toupase 

      Qui de verdeur et de clarté trespasse 

488 Toute autre pierre. 

      Ainsi toudis fu en lui plus vert que yerre 

      Ycelle amour qu'il n'ot pas, par saint Pierre,       Tost acquise n'emblée comme lierre 

492 Qui moult tost emble. 

      Ains y souffri maint grant grief, ce m'en semble,       Mais il n'est riens, quoy que descort dessemble,       Que vraye amour ne racorde et assemble 

496 En un moment 

      Quant il lui plaist. Ainsi trés loyaument 

      Li dui amant s'amerent longuement 

      Sanz nul descord et sans decepvement 

500 En tel plaisir 

      Que leurs deux cuers n'avoyent qu'un desir:       Ce qui plaisoit a l'un ja desplaisir 

      Ne peüst estre a l'autre, ne choisir 

504 Aultre solas 

      Ne voulsissent qu'estre ensemble, et ja las       Ilz n'en fussent, car tous deux d'un seul las       Furent lié, plaisant, sans dire, hé las! 

508 Et ainsi furent 

      Par moult long temps, mais maint scevent et sceurent       Que faulz parleurs sur les amans murmurent;       Si leur avint que mesdisans s'esmurent 

512 A parler d'eulx 

      Pour les semblans qu'ilz choisirent es deux,       Dont ilz orent au cuer pesance et deulx. 

      Si ne porent si souvent estre seulz 

516 A leur deport       Com souloient, si furent a dur port 

      Lors arrivé, ou peu orent deport,

      Et raconté fu par mauvais raport 

520 Et par envie 

      Au faulz amant premier toute leur vie 

      Et tout comment la dame fu servie 

      Du vray amant, a qui elle eut plevie 

524 E toute assise 

      L'amour d'elle du tout a sa devise. 

      Et quant cellui ot bien par mainte guise 

      La verité toute sceue et enquise, 

528 Lors a quis voye 

      Qu'il peust parler, en chemin ou en voye 

      Ou en secret si que nul ne le voye, 

      A celle a qui un messagier envoye

532 En lui priant, 

      Moult chierement, non mie en mescriant,

      Que parler puist a elle, et detriant 

      Ne voit le jour. Lors celle en sousriant 

536 A pris journée 

      A y parler par une matinée, 

      Et quant furent en la place ordonnée 

      Adonc cellui a la dame arresnée 

540 Par tel maintien: 

      «Dame certes, ne cuidasse pour rien 

      Que vostre cuer, que disiez estre mien, 

      Daignast jamais consentir fors que bien. 

544 Ne que fausser 

      Vous daignissiez en fait ne en penser, 

      Tant vous sceüst nul autre amant presser, 

      Que voulsissiez vostre serment casser 

548 Ne loyaulté 

      Que vous avez brisiée et feaulté. 

      Si prise pou tel grace et tel beaulté 

      Ou il n'a foy, car serment sur l'auté 

552 Et sur les saints 

      Me jurastes Dieu, sa mere et les saints,       Que jamais jour vostre cuer n'yert desçains       De moye amour, dont il estoit enceins, 

556 Ce disiez vous, 

      Et seroye vo loyal ami doulz, 

      Et ainsi fu accordé entre nous. 

      Mais or vous puis faulse par devant tous 

560 Et parjurée 

      Prouver certes, et pou asseürée, 

      Puis qu'autre amour vous avez procurée; 

      Si est la foy que vous aviez jurée 

564 Fausse sans doubte.» 

      Adonc respond celle et plus ne l'escoute: 

      «Beau sire Dieux, je me merveille toute 

      De vostre fait et, s'oncques je vi goute, 

568 Voicy merveilles: 

      Vous me cuidez par vo tabour aux veilles 

      Encor mener, mais jamais mes oreilles 

      N'escouteront telles ou les pareilles 

572 Com voz paroles 

      Sont envers moy toudis toutes frivoles; 

      Car ne vous chault pas de deux poires moles       Se j'ay ami ou non, et telz bricoles 

576 M'alez gitant, 

      Mais non pour tant vous en diray je tant 

      Que, se je l'ay, fausse ne suis pour tant. 

      Car vostre cuer fu premier consentant 

580 De moy laissier 

      Et grans sermens feistes au commencier 

      Que jamais jour ne verroye plaissier

      L'amour de vous qui trop a fait blecier 

584 Mon cuer long temps, 

      Ce savez vous; si ne sçay ne n'entens 

      Comment, puis que vous estiez consentans       De m'esloingnier, que mon cuer arrestans 

588 Y deüst estre 

      A tousjours mais a douleur si senestre, 

      Puis que veoir je pouoye vostre estre,       Car par l'oeuvre on doit louer le maistre; 

592 Et grant injure 

      Vous m'avez dit de m'appeller parjure, 

      Car ne le suis, g'y mettroye gageure, 

      Car qui promet quoy que ce soit et jure 

596 Se doit entendre 

      Cil qui reçoit le serment, s'il veult tendre 

      A loyaulté, qu'aussi doit il entendre 

      A desservir le bien qu'on li veult tendre 

600 Et son devoir 

      Doit faire aussi; il est bon assavoir 

      Que qui promet pour quelque chose avoir,       Se il ne l'a, quitte doit estre voir 

604 De son serment. 

      Ainsi a vous promis mon sacrement, 

      Voire en espoir que j'eusse entierement 

      L'amour de vous comme premierement 

608 M'aviez promis.» 

      Adonc respond cellui: «Certes tost mis 

      M'ariez au bas, dame, et moult tost remis 

      Par voz raisons, mais de ce qu'entremis 

612 Je me seroye 

      De soustenir, partout ou je seroie, 

      Par devant tous proposer oseroie. 

      Et pour ce di, car mentir n'en saroye, 

616 Que vous avez 

      Vers moy faussé, et pour riens vous sauvez       De dire que certainement savez 

      Qu'en moy n'avoit amour, ainsi trouvez 

620 Vostre excusance. 

      Car se vers vous tout a vostre ordennance       Je n'aloye, fust a feste ou a dance 

      Ou autre part, tout estoit en doubtance 

624 De mesdisans, 

      Pour vostre honneur garder des moz cuisans       De leurs parlers, et, se fusse dix ans 

      Sans vous veoir, mais que obeïssans 628 Ne fusse mie 

      A autre amour ou de dame ou d'amie, 

      Ne deussiez vous ja heure ne demie 

      Pour tant fausser, mais a droitte escremie 

632 D'amour entiere 

      Et loyaulté vraye en toute maniere 

      Vous bien garder. Mais d'amour trop legiere       M'avez amé, bien en voy la maniere; 

636 Pour ce redi 

      Que fausse estes, et de ce que je di 

      Le jugement devant le plus hardi 

      En ose attendre et tous ceulz contredi 

640 Qui au contraire 

      Vouldront dire, ne vous vueille desplaire.»       Adonc respond la dame debonnaire: 

      «Or nous doint Dieux vers loyal juge traire, 644 Mais voycy rage 

      Et merveilles que de vostre langage: 

      Qu'il soit ainsi qu'une dame en servage 

      Se soit mise en recevant l'omage 

648 De son servant 

      Qu'elle cuidoit bon, loyal et fervent, 

      Si voit après qu'il la va desservant 

      De tout plaisir, ne il n'est desservant 

652 Qu'amer le doye; 

      Et vous dittes qu'elle doit toutevoye 

      En celle amour se tenir ferme et coye, 

      Mais la raison n'en voy par nulle voye. 

656 Pour ce consens 

      Que ce debat nous mettions en tous sens 

      Dessus loyal juge ou il ait sens, 

      Car nullement je ne voy ne ne sens 

660 Vostre raison.» 

      Adonc pristrent congié, il fu saison, 

      Et s'entourna chascun en sa maison, 

      Et en escript chascun mist sa raison 

664 Pour juge querre. 

      Après vindrent devers moy pour enquerre       Le mien avis, mais pou pourroye acquerre       De complaire a l'un pour avoir guerre 

668 A la partie 

      Adversaire, pour ce m'en suis partie. 

      Et autressi ne sçay tout ou partie 

      De tel debat jugier, pou apertie 

672 Y suis sans faille. 

      Pour ce, Sire, la charge vous en baille, 

      Ne convient ja que querre autre juge aille 

      Pour les amans, chascun d'eulz me rebaille 676 Pouoir du faire, 

      Si sont d'acord que vous soit de l'affaire, 

      Car bien scevent qu'il n'y a que reffaire 

      En vostre bon, noble cuer, qui meffaire 

680 Ne daigneroit; 

      Ce jugement, s'il vous plaist, selon droit 

      Vous jugerez. Et encor or en droit 

      Deux autres cas diray ou il fauldroit 

684 Donner sentence, 

      Et tout sur vous en est mise la tence 

      Et le descord. Or vueil sans arrestance 

      Vous raconter, fust foiblece ou constance, 688 Ce qu'il avint 

      A deux amants beaulz et gens entre vint, 

      Loyaulz et bons, mais trop leur mesavint 

      Par Fortune, dont chascun d'eulx devint 

692 Morne et pensis: 

      Il n'a mie des ans encore six 

      Qu'une dame, en qui tous biens sont assis,

      Un chevalier amoit sage et rassis, 

696 Joenne et joly, 

      Et qui toute bonne tache ot o ly; 

      Et tout fust il mignot, cointe et poli, 

      Oncques encor fausseté n'amoli 

700 Son bon courage, 

      Ce disoit il. Aussi fu belle et sage       La dame, qui de cuer et de langage 

      Vaillant estoit et riche d'eritage. 

704 Si s'entr' amoyent 

      Lui dui amant loyaument et clamoyent

      L'un l'autre amour souvraine et ne cremoient       Fors mesdisans qui les amans esmoyent, 

708 Et longuement 

      S'entr'amerent et si secretement 

      Que de leur fait ne fut grant parlement. 

      Si la servoit l'amant soingneusement 

712 Comme il devoit. 

      Et celle qui entierement savoit 

      Que son ami loyaument la servoit 

      Le sien cuer tout entierement ravoit 

716 En lui fichiés. 

      Si souffrirent tous deux mains griefs meschiez       Par trop amer qui les ot si fichiez 

      En grant desir qu'ilz furent tous sechiez 

720 De souffrir peine; 

      Car grant Amour, qui les amans demaine, 

      Trop durement mainte dure sepmaine 

      Leur fist avoir, car les amans a peine 

724 Et a dongier 

      S'entreporent veoir, ne de legier 

      N'avenoit pas souvent, car dommagier 

      Ne vouloient honneur pour alegier 

728 Leur grant desir. 

      Car tant fu vray l'amant que mieulz choisir       Voulsist la mort et tout meschief saisir 

      Que deshonneur ne riens qu'a desplaisir 

732 Peust ja tourner 

      Envers celle, de qui tel atourner 

      Le voult Amours qu'il ne savoit tourner 

      De nulle part ou il peust destourner 

736 Ne mettre jus 

      Le grief fardel qu'il portoit sus et jus; 

      Et de trop plus griefve aigreur que verjus       Li ot Amours destrempé et fait jus 

740 Un divers boire 

      Qu'adès avoit en cuer et en memoire, 

      Tant en eut beu, non en coupe n'en voirre,       Qu'il en fut tout rempli, c'est chose voire 

744 Et enyvré; 

      Et tel hanap a celle ot relivré 

      Loyal amour qui son cuer ot livré 

      A si dur point que jamais delivré 

748 Ne s'en verra, 

      Car sans partir en ses las l'enserra 

      Amour ferme qui oncques jour n'erra 

      Vers loyaulté; si dit qu'elle querra 

752 Coment qu'il soit 

      Voye et chemin, car trop fort l'angoissoit 

      Desir de cil veoir qui la pressoit 

      Qu'il la veïst, et ainsi l'oppressoit 

756 De toutes pars 

      Amours, Desir encor plus les deux pars 

      Le vray amant, dont souvent les espars 

      De ses doulz yeulz sur elle erent espars. 

760 Si n'en pot plus 

      Celle souffrir en qui ot amours plus 

      Qu'en nul autre, tout fust son corps reclus 

      Par fel dongier qui rend amans conclus 

764 Et desconfis. 

      Tant l'estraingnoit Cupido d'Amours filz, 

      Qu'elle aouroit plus que le crucefilz, 

      Qu'elle trouva, fust domage ou proffis, 

768 Au paraler 

      Voye comment a cellui peust parler 

      Que tant amoit que ne pouoit celer 

      La grant amour qui faisoit afoler 

772 Son cuer sans doubte; 

      Car qui d'amours afole ne voit goute, 

      Ne nul peril ne meschief ne redoubte; 

      Ainsi celle, qui a l'amant fu toute, 776 Tant y mist peine 

      Qu'a son ami plus d'un jour la sepmaine, 

      Sans le sceü de personne mondaine, 

      Parloit souvent, tout fust de paour pleine 

780 Et de grant crainte 

      Pour les perilz qui avienent a mainte 

      En si fait cas quant la chose est attainte, 

      Mais non pour tant tant fu d'amours contrainte 784 Qu'elle oublioit 

      Tout le meschief qu'avenir li pouoit. 

      Ainsi souvent son doulz ami veoit, 

      Si lui dura, si comme elle disoit, 

788 Tout un esté 

      Ce trés doulz temps, mais Fortune apresté       A mains meschiefs aux amans et esté 

      Leur contraire, et souvent a arresté 

792 Tous leurs depors. 

      Ainsi adonc par desloyaulz rapors 

      Sceut le mari d'ycelle les accors 

      Des deux amans, tout le fait et les pors, 

796 Le lieu, la place 

      Ou moult souvent, a qui qu'il en desplace,       S'assembloient; si dist qu'il fault qu'il face       Tant que tous deux les treuve face a face, 

800 Comment qu'il aille. 

      Dont le mary, qui fu de laide taille 

      Ne en bonté ne valoit une maille, 

      Tant se muça ou en fain ou en paille 

804 Qu'il esprouva

      La verité et tous deux les trouva 

      En lieu secret, mais l'amant bien sauva 

      L'onneur d'elle par ce qu'il controuva 

808 Bonne excusance, 

      Qu'il avoit loy, juste cause et aisance, 

      De y parler, ja n'en eust desplaisance,

      Et lors trouva cas juste ou la semblance 

812 Par quoy raison       Ot d'y parler en ycelle maison; 

      Si n'y ot mal, pechié; ne desraison, 

      Ja n'en doubtast, car en nulle saison 

816 Ne vouldroit faire, 

      Ce disoit il, riens qui li deust desplaire. 

      Et le mary, pour sa deshonneur taire, 

      Faisoit semblant, quoy qu'il creust au contraire, 820 Qu'il creoit bien 

      Ce qu'il disoit; mais oncques puis n'ot bien       La dolente, car lors sur toute rien 

      Lui deffendi cellui, de mal merrien 

824 Que bien gardast, 

      Que jamais jour en place n'arrestast 

      Ou cellui fust, et que ja ne doubtast 

      Que la vie du corps ne lui ostast 

828 S'apercevoir 

      Pouoit jamais par sens ne par savoir 

      Qu'a lui parlast pour nul cas, recepvoir 

      Lui feroit mort; ce lui faisoit savoir 

832 Par grant promesse. 

      Or fu tourné en doulente tristece

      L'amoureux temps qui tenoit en leesce 

      Les deux amans, or ne voient adrece 

836 Par nulle voye 

      De jamais jour avoir solas ne joye, 

      Tant ont doulour que vivre leur anoye, 

      Ne leurs piteux regrais tous ne saroye 

840 Conter ne dire, 

      Ne le dur temps ne le crueux martire 

      Que la lasse dame ot, car tire a tire 

      Son dolent cuer fondoit comme la cire 

844 En pleurs et lermes. 

      Mais non obstant toudis constans et fermes       Fu son las cuer en amours, dont li termes 

      Estoit la mort attendre, n'autres armes 

848 N'avoit d'espoir 

      Qui gardassent encontre desespoir       Son dolent cuer, et cheoite y fust apoir 

      Se grant raison, qui en a le pouoir, 

852 Ne l'eust gardée. 

      Et le dolent amant d'autel souldée 

      Refu payé; mais trop griefment fraudée 

      Fu la lasse, plus loyal que Medée, 

856 De ce que point 

      N'osoit faire semblant par nesun point 

      Du mal amer qui si au cuer la point. 

      Dont moult souvent se mettoit en tel point, 860 Quant seule estoit, 

      Qu'a pou ses jours et sa vie hastoit 

      Et son cler vis tout de larmes gastoit, 

      Mais en ce pleur moult petit conquestoit, 

864 Car n'y ot tour 

      De son ami veoir, car une tour, 

      Forte de murs et close d'eaue autour, 

      Bien la gardoit, n'il n'y avoit destour 

868 Ne voye aucune, 

      Fust en secret ou en voye commune, 

      De lui veoir, ne maniere nesune; 

      Dont moult souvent pleurant seule a la lune 872 Se complaignoit 

      A vraye Amour que si la destregnoit. 

      Et d'aultre part l'amant ne se faignoit, 

      Ains en griefs plours le dolent tout baignoit, 876 En regraittant 

      La belle qui de savoureux biens tant 

      Faire li sieult, or en a autretant 

      De griefs doulours dont se va guermentant 880 Piteusement. 

      Mais non pour tant enquist soigneusement       D'elle en secret et paoureusement 

      Que le mary nel sceust aucunement, 

884 Et par message 

      Bon et secret, certain, loyal et sage, 

      Lui escrisoit souventes fois la rage       Ou ot esté, puis que son doulz visage 

888 Et son gent corps 

      Ne pot veoir, dont moult divers acords 

      Font en son cuer desir et les records 

      Des doulz soulas, dont lui souvient encors, 892 Qu'il a perdus; 

      Si s'en treuve dolent, mat, esperdus, 

      Et a tousjours yert du tout confondus 

      S'il ne la voit, et, deust estre pendus, 

896 Fault qu'il la voye, 

      Et par escript tel complaint lui envoye: 

      «Dame sans per, le chemin et la voye 

      Qui a vie ou a mort me convoye, 

900 Tout mon desir, 

      Tout mon espoir, sans qui je n'ay plaisir, 

      Celle qu'Amours desur toutes choisir 

      En remirant vo beaulté a loisir 

904 Me fist, ma dame 

      Sage, vaillant, bonne sur toute femme, 

      Que j'aim et serfs et obeïs, par m'ame, 

      Plus qu'aultre riens, ne ne pourrait plus ame 908 Amer maistresse 

      Que je fais vous, si oyez la destrece 

      Ou suis pour vous qui si le cuer mestrece 

      Que je n'y voy fors de la mort l'adrece 

912 Se ne vous voy, 

      Ma doulce amour, et tout vif me desvoy 

      Quant je pense qu'ay perdu le convoy 

      De vo doulz oeil; quant m'en souvient, avoy! 916 Je muir de dueil, 

      Belle plaisant, de ma joye le sueil, 

      Mon paradis terrestre, autre ne vueil, 

      Reconforter le mal que je recueil 

920 Vous plaise, hé las! 

      Et que fera mon doloureux cuer las 

      Sans vous veoir, mon gracieux soulas. 

      Belle, bonne, qui me tient en ses las! 

934 Or mettez peine 

      Que vous voye, ma dame souveraine,

      S'il peut estre, car je vous acertaine 

      Que grant desir a desespoir me meine 

928 Tant me destraint, 

      Et pour ce suis du requerir contraint; 

      Mais non pour tant mieulz vouldroie estre estraint       Jusqu'a la mort que cil qui a restraint 

932 Noz doulz deduis, 

      C'est le jaloux de tout mal faire aduis, 

      Aperceüst qu'a vous servir suis duis 

      Ne qu'en appert ou en aucun reduis 

936 A vous parlasse; 

      Non pas pour tant qu'en riens je le doublasse,       Mais tout pour vous, dame qui toutes passe,       De qui je vueil l'onneur en toute place 

940 Tout mon vivant 

      Garder, chierir; mieulx morir en vivant 

      Vueil pour amer que ce qu'aille estrivant 

      A vostre honneur. Dame, a qui suis servant, 944 Me pardonnez 

      Se j'ay requis secours, car certenez 

      Suis que par vous ne puet estre donnez 

      A moy qui suy a grant meschief menez,

948 Mais plus me poyse 

      De vostre mal, doulce dame courtoise, 

      Que du tourment qui si griefment me poise,       Car je sçay bien que, sanz mener grant noise, 952 Grant dueil portez, 

      Ne que en riens vous ne vous deportez 

      Sanz moy veoir, dont vous vous deportez 

      A grant peine, car vo cuer raportez 

956 A loyaulté 

      Qui vous conduit en especiaulté, 

      Car sur toutes portez la reaulté 

      De vaillance, d'onneur et de beaulté, 

960 Qui vous conduit, 

      Et tous les biens font en vous leur reduit. 

      Si ne pourriez pour loyaulté, qui duit 

      Vostre bon cuer, joye avoir ne deduit 

964 Sans vostre ami; 

      Mais je vous pri, belle, pour qui gemy, 

      Que vous vueilliez, tout pour l'amour de mi,       Reconforter vo cuer qui sans demi 

968 Est trestout mien 

      Et esperer qu'encor arons du bien 

      Maulgré le faulz, jaloux, desloyal chien! 

      Car par souffrir bonnement, vous di bien, 

972 Le gaignerons, 

      Et l'eust juré, nous nous entr'amerons 

      Et a grant joye encore nous verrons 

      Et noz douleurs doulcement porterons 

976 En esperant. 

      Si ne diray plus que j'aille mourant 

      Pour vous, belle, de qui en desirant 

      Nomme le nom souvent en souspirant; 

980 Si vous tenez 

      Joyeusement, mais toudis maintenés       Foy, loyaulté, ne moy qui suis penez 

      Point n'obliez; s'ainsi vous ordennez 

984 Mieulx en vauldrez 

      N'envers Amours de riens ne deffauldrez, 

      Ainçois a voz desirs trop moins fauldrez 

      Par joye avoir, car par ce vous perdrez 

988 Le faulz agait 

      Du desloial mary qui en agait 

      Est sans cesser, et, pour ce qu'en dehait 

      Vous voit, toudis a vous gaitier ne lait 

992 Ne jour ne nuit. 

      Si confortez le mal qui si vous nuyt 

      En moy amant, ne ja ne vous anuyt 

      Un pou de temps qui ne demain n'anuyt 

996 Ne passera, 

      Ma doulce amour ou mon cuer pensera 

      Tout mon vivant ne ja ne cessera 

      De vous aimer tant que trespassera 

1000 L'ame du corps. 

      Cent mille fois et plus, mes doulz depors, 

      Me recommand a vous et aux records 

      Doulz amoureux que vous arez encors 

1004 De voz amours, 

      Et pri a Dieu par devotes clamours 

      Que vo gent corps, garni de bonnes mours,       En ce monde face long temps demours 

1008 Par bonne vie 

      Et puis après vostre ame soit ravie 

      Avecques Dieu ou ciel, ou n'a envie, 

      Et de tous biens vous soiez assouvie 

1012 A tousjours mais.» 

      Ainsi l'amant, servi de divers mais, 

      Reconfortoit sa belle dame, mais 

      En son las cuer tous maulz furent remais. 

1016 Et puis la belle, 

      Qui conforter pour nesune nouvelle

      L'amoureux mal, qui desoubz la mamelle       Trop l'angoissoit, ne pot, adoncques celle 

1020 Lui rescripsoit 

      Piteusement et ainsi devisoit: 

      «Beau doulz ami, en qui se deduisoit 

      Mon cuer a qui vous tout seul souffisoit 

1024 Pour seule amour 

      Depuis le jour qu'il receupt la clamour 

      De vo complaint, qui en lui fist demour, 

      Sachiez de vray, cil par qui en cremour 

1028 Vif en dongier, 

      Que j'aime tant qu'il n'est riens qu'estrangier       Peüst le mal qui me fait enragier, 

      Quant ne vous puis veoir riens alegier 

1032 Ne me pourroit 

      Et mon las cuer de dueil ainçois morroit 

      Qu'il s'esjoïst, car qui souvent orroit 

      Ses griefs complains grant pitié en aroit, 

1036 Ne il n'est dueil 

      Pareil au mien, ne je n'ay autre vueil 

      Fors de mourir et trop je me merveil 

      Coment je vif, car sanz cesser je veil 

1040 Ne ne repose. 

      Et ce qui m'est encor plus dure chose 

      C'est qu'il convient que ma dolour enclose       Porte en mon cuer, ne semblant faire n'ose 1044 De mon meschief, 

      Ne je n'espoir jamais venir a chief 

      De cest anuy, car je ne voy bon chief 

      De vous veoir jamais, dont, par mon chief, 1048 Je mourray d'yre! 

      Et ce sera briefment. vous l'orrez dire, 

      Et je desir que la mort hors me tire 

      De ce grief dueil qui trop mon cuer martire 1052 Et mal demeine 

      Ma doulce amour, puis que je suis certaine       Qu'il n'y a tour jamais pour nulle peine 

      Que vous voye et plus que riens mondaine 1056 Je vous desir. 

      Et comment donc pourroye avoir plaisir, 

      Dont me venroit quand je ne sçay choisir 

      Aultre soulas qui feïst amesir, 

1060 Pour nul avoir, 

      Mes griefs peines n'espoir ne puis avoir? 

      Car n'y a tour que peusse decepvoir 

      Ceulz qui bien font en tous cas leur devoir 1064 De nous gaitier. 

      Trés doulz ami, si n'y a nul sentier 

      De vous veoir, n'en chemin, n'en moustier,       Ne autre part, si ne puis apointier 

1068 Nul autre tour. 

      Si en mettez vo cuer hors de tristour, 

      Laissiez a moy le duel faire en destour, 

      Et vous prenez en faucon ou oustour 

1072 Ou en deduit 

      De chace en bois, amis, vostre deduit, 

      Car a amant pour passer temps aduit. 

      En ce prenoit Pyramus son reduit, 

1076 Ou temps jadis, 

      Quant pour rapors et desloyaulz mesdiz 

      La trés belle Tysbé, en qui toudis 

      Fu son vray cuer, c'estoit son paradis, 

1080 Fu mise en mue, 

      Qui pour meschief oncques ne fu desmeue       De lui amer, car droit ne se remue 

      Qui bien aime ne change ne ne mue 

1084 Pour infortune. 

      Mon vray ami, je n'y sçay voye aucune 

      D'autre deport. Dieux qui fist ciel et lune 

      Vous reconfort et moy qui par Fortune 

1088 Suis mise au bas 

      Doint brief finer, car de tous les esbas 

      Quitte ma part et en plourant rabas 

      Tous mes soulas, ne vueil autre repas 

1092 Ne autre joye.» 

      Ainsi la dame a son ami renvoye 

      Ses griefs complains, ne n'y scet lieu ne voye       Que jamais jour par nesun tour le voye 

1096 Pour les agais 

      Des mesdisans qui plus que papegais 

      Vont barbetant et tousjours firent gais, 

      Si ne fu plus son corps jolis ne gais 

1100 Come ot esté. 

      Ainsi Fortune ot tout mal apresté 

      Aux deux amans et tout leur bien osté, 

      Et ja par deux yvers et un esté 

1104 Enduré orent 

      Ces grans anuys, ne veoir ne se porent, 

      Tant traveillier ne pener ne s'i sçorent; 

      Dont tout l'espoir avoir perdu ilz dorent, 

1108 Comme il sembla

      A l'amant qui gaires mais n'en troubla 

      Et avec gent plus souvent assembla 

      Qu'il n'ot apris et son corps affubla 

1112 Plus sur le gay; 

      Et tout ainsi com le cerf pour l'abay 

      Des chiens s'enfuit, qui l'ont mis en esmay,       Cil esloingna sa dame ou moys de may 

1116 Qui renouvele 

      Et oublia du tout en tout la belle 

      Ne n'envoya plus messagier vers elle, 

      Et accointa autre dame nouvelle 

1120 Que il ama 

      Tant et servi qu'a ami le clama 

      Ne l'autre plus en riens ne reclama. 

      Dont après moult l'en reprist et blasma 

1124 La premieraine 

      Qui bien un an après en fut certaine, 

      Dont li pesa si durement qu'a peine 

      N'en receupt mort, si n'ot mais tant de peine 1128 Des agaitans 

      Comme el souloit, car toutes riens leur temps       Ont et saison, ne riens n'est arrestans 

      En un estat. Et ainsi, com j'entens, 

1132 Un jour avint 

      Qu'en certain lieu cellui amant survint 

      Ou sa prime dame fu qui devint 

      Vermeille ou vis; quant le vid lui sovint 

1136 Du temps passé, 

      Dont ne fu pas de son cuer effacé 

      Le souvenir qu'Amours ot entassé 

      Si que jamais il n'en sera lassé, 

1140 Ains lui duroit 

      Tousjours l'amour dont mains maulz enduroit       Et de rechief durement souspiroit; 

      Si se pensa que a lui parleroit, 

1144 Car n'y ot gent 

      Mie foison, ne gaitte ne sergent 

      Qui en ce cas lui fussent domagent; 

      Si l'appella adonc et bel et gent, 

1148 Vers lui se trait 

      Et commença a lui dire en retrait: 

      «Ha! qui pensast en vous trouver faulz trait       Ne que pour riens fussiez jamais retrait 

1152 De moy amer 

      Ne qu'on vous peust faulz ne mauvais nommer!       Car tant de foys vous oÿ affermer 

      Que mieulz vouldriez estre noyé en mer 

1156 Que moy laissier 

      Ne loyaulté enfraindre ne froissier, 

      Et vous m'avez, dont moins vous doy prisier,       Deguerpie, si n'en puis apaisier 

1160 Mon cuer, par m'ame, 

      Et faulz estes d'avoir fait autre dame 

      Et desloyal vers moy! C'est grant diffame 

      A vous certes a qui affiert grant blasme 

1164 D'avoir ce fait!» 

      Ainsi celle blasma cellui de fait; 

      Tout en plourant se complaint du tort fait       Qu'il a commis; mais il dit «que meffait 

1168 Il n'a vers elle 

      En nesun cas et a tort faulz l'appelle, 

      Ne d'autre amer, soit dame ou damoiselle,       Il n'a mespris et de son dit appelle 

1172 Par devant tous 

      Juges d'amours, et y fussent trestous, 

      Soubsmettre veult que son corps soit aux loups       Livré ou pris de malage ou de tous 

1176 S'il est jugié 

      Qu'il ait mespris ne qu'il soit estrangié 

      De loyaulté, non obstant que changié 

      Il ait dame sanz ce qu'il eust congié 

1180 D'elle du faire;

      Devant juge ne pense mie a taire 

      Ces grans raisons et comment neccessaire       Il lui estoit de soy d'elle retraire 

1184 Et mesmement 

      Pour son honneur, car elle scet comment 

      Il ne pouoit la veoir nullement 

      Et le peril et grant encombrement 

1188 Ou ilz en furent, 

      Et mesdisans, qui encor en murmurent, 

      Tout ce tourment par faulz rapors esmurent,       Et telz parleurs aux amoureux procurent 

1192 Trop de meschief; 

      Et elle aussi lui manda de rechief 

      Que jamais jour ne porroit par nul chief 

      A lui parler ne en long temps n'en brief 

1196 Le veoir plus, 

      Dont longuement en fu morne et enclus, 

      Mais n'estoit droit qu'il se rendit reclus 

      A tousjours mais ou du tout fust desclus 

1200 De joye avoir; 

      Car sans amours ne pourroit recepvoir 

      Nul joenne cuer joye, a dire le voir. 

      Et doncques puis que pour nesun avoir 1204 Ne la pouoit 

      Veoir, certes pourchacier se devoit 

      En autre part, pour ce mespris n'avoit, 

      Ce disoit il, du faire bien savoit; 

1208 Mais s'il espoir 

      D'elle veoir eüst eü apoir 

      Il eust mespris, mais elle en desespoir 

      Trop le mettoit, si n'avoit plus pouoir 

1212 De soustenir 

      La grant dolour qu'il lui falut tenir 

      Par trop long temps; doncques pour revenir       A reconfort li falu retenir 

1216 Dame nouvelle 

      Pour en avoir quelque bonne nouvelle, 

      Car par long temps il n'avoit receu d'elle 

      Fors que doulour; si a tort qui l'appelle 

1220 Faulz pour ce cas.» 

      Mais la dame qui ot le parler cas 

      Pour le grief plour, ou elle chut a cas, 

      Lui dist: «Certes ne vous fault advocas 

1224 Pour raconter 

      Vostre raison, mais je m'ose vanter 

      Que, se juge loyal veult escouter 

      Noz deux raisons, tort arez sanz doubter 

1228 Si com moy semble, 

      Car vostre cuer qui du mien se dessemble       Si n'a trouvé en moy riens qui ressemble 

      A fausseté depuis le jour qu'ensemble 

1232 Premier parlames. 

      Si n'avez droit, juge en fois toutes dames 

      Et tous amans loyaulz et sanz diffames, 

      Et si soustiens que vous n'avez deux drames 1236 De cause bonne. 

      Si soit juge trouvé, bonne personne 

      Qui de noz cas tous deux nous araisonne. 

      Plus n'est mestier que je vous en sermonne, 1240 Au jugement       Je m'en attens du tout entierement.» 

      Atant fina d'eulz deux le parlement, 

      Et tost après vindrent soingneusement 

1244 En ma maison, 

      De leur debat me distrent l'achoison 

      En moy priant qu'oÿe leur raison 

      J'en jugiasse, mais je dis qu'a foison 

1248 Ilz trouveroient 

      Ailleurs meilleurs juges qui mieulz saroient       Droit en jugier; si distrent qu'ilz vouloient       Que j'en jugiasse ou que ilz me prioient 

1252 Que je leur queisse 

      Juge loyal et bien en enqueïsse 

      Et sur cellui tout le fait asseïsse; 

      Et je leur dis que voulentiers feïsse 

1256 Leur bon plaisir, 

      Mais, s'en tel fait je devoie choisir 

      Juge pour moy, ne vouldroie saisir 

      Aultre que vous pour l'amoureux desir 

1260 Bien discerner 

      Et pour savoir bon jugement donner. 

      Et lors distrent qu'en nul autre assener 

      Ne pourroient mieulz, et pour ce ordener, 

1264 S'il vous plaisoit, 

      Vous vouloyent leur juge et souffisoit 

      Vo jugement, si com chascun disoit; 

      Pour ce, Sire, tout le fait sur vous soit, 

1268 S'a gré vous vient. 

      Et du tiers cas, si comme il me souvient, 

      Je vous diray le fait, il apertient 

      Puis que leur vueil a juge vous retient. 

1272 Tel fu l'affaire: 

      Un chevalier, si com j'ouÿ retraire, 

      Avoit promis a tousjours sans retraire 

      Toute s'amour a doulce et debonnaire 

1276 Et bonne et belle 

      Et si plaisant qu'aultre ne passoit celle       Fors seulement qu'elle estoit domoiselle, 

      Jeune d'age, simple comme pucelle 

1280 Jolie et gente; 

      Et elle aussi ravoit mise s'entente 

      A lui amer, et de loial entente 

      S'entr'amoient et bien, que je ne mente, 

1284 Plus de deux ans 

      S'entr'amerent leaument les amans. 

      Ce me jura saint Julien du Mans 

      Celle qui cuer ferme ot com dyamans 

1288 Que d'un descort 

      En leur amour elle n'avoit record; 

      Ainçois tous deux furent si d'un accord 

      Qu'oncques n'y ot un tout seul mesaccort 

1292 En ce termine. 

      Mais il n'est mur si fort que l'en ne mine 

      Ne si grant tas, que qui veult mine a mine       L'apetissier, que l'en ne le termine, 

1296 Ne riens ne dure 

      Sans avoir fin par le cours de nature 

      En ce monde, n'il n'est chose tant dure 

      Qui ne s'use, soit chaleur ou froidure, 

1300 Et qui ne tire 

      A quelque fin, et ainsi tire a tire

      S'usent amours souvent, s'ay je ouy dire, 

      Et non obstant que souvent on souspire 

1304 Par trop amer 

      Et que les maulz d'amours soient amer, 

      Si ne voit on mie amours affermer 

      A tousjours mais, ains les ot on clamer 

1308 Et c'est souvent, 

      Fol s'i fie; fole amour est tout vent 

      Qui peu dure et les cuers va decevant 

      Et un espoir dont après ensuivent 

1312 Va joye vaine. 

      Ainsi fina, qui qu'en eust après peine, 

      Ycelle amour qui souloit si certaine       Estre, et puis fut desprise et incertaine 

1316 Et deffaillie. 

      Car l'amant qui l'amour en sa baillie 

      De celle avoit, qui puis fu maubaillie 

      Pour lui amer et en grief dueil saillie, 

1320 Se changia tout 

      Et delaissa et estrangia de bout 

      Celle qu'amer souloit, et fu derout 

      Leur joyeux temps qu'elle cuidast qu'a bout 1324 Ne deust ja estre; 

      Si lui sembla qu'il estoit trop grant maistre       Pour elle amer et voult en plus hault estre 

      Mettre son cuer, et bien cuida a destre 

1328 Droit assener. 

      Pour haultement son cuer mettre et donner       Si s'acointa, com j'oÿ raisonner, 

      D'une poissant dame a qui sans finer 

1332 Son cuer promist, 

      Et tant l'ama et si grant peine y mist 

      Qu'elle l'ama en la fin, tant lui dist 

      Que il l'amoit qu'elle en grace le prist 

1336 Et le retint 

      Pour son servant et a ami le tint. 

      Si ne sçay pas comment il s'i contint, 

      Car pou dura l'amour, a qui il tint 

1340 Ne sçay je pas; 

      Mais il n'est nul qui vous deist en nul pas 

      La grant doulour et le mauvais repas 

      Que la lasse ot, qui auques au trespas 

1344 Et mise en biere 

      En fu pour lui la doulente premiere, 

      Quant elle vid et perceut la maniere 

      De son amant qui se tyroit arriere 

1348 De sienne amour 

      Et trop faisoit d'elle veoir demour 

      Ne n'ot pitié de sa lasse clamour, 

      Non obstant ce que souvent, en cremour 1352 Et a dongier, 

      A lui parloit d'elle le messagier 

      Et lui disoit pour quoy si estrangier 

      Vouloit celle qui mie de legier 

1356 Ne l'oblieroit 

      Ains pour s'amour sans faille se morroit, 

      S'il la laissoit, du mal qu'elle tiroit. 

      Il respondoit qu'au plus tost qu'il porroit 

1360 Yroit vers elle, 

      Mais survenu il lui estoit nouvelle 

      Qui l'empeschoit pour certaine querelle. 

      Si s'excusoit ainsi de veoir celle 

1364 Qui ne finoit 

      De dueil mener, car bien apercevoit 

      Que delaissier son ami la vouloit, 

      Dont trop griefment la lasse se doloit, 

1368 Mais pour neant 

      Se travailloit et s'aloit delaiant, 

      Car bien pouoit, s'elle estoit clerveant, 

      Apercevoir qu'il s'aloit recreant 

1372 D'elle sans doubte;

      Si en ploura en grant dueil mainte goute 

      Et de courroux elle se fondi toute. 

      A brief parler, du tout en tout desroute 

1376 Celle amour fu, 

      Et la laissa et la mist en reffu 

      Le faulz amant, que fust il ars en feu! 

      Ainsi celle bien vid et aperceu 

1380 Qu'une aultre amoit, 

      Dont longuement dolente se clamoit, 

      Mais n'y ot tour: pour riens le reclamoit. 

      Si s'en souffri quant vid qu'elle semoit 

1384 Pour riens ses larmes. 

      Car il n'est riens qui n'ait saisons et termes,       Si n'estoit droit que tousjours mais fust fermes       Son cuer en dueil qui fait perdre les armes 1388 Et corps en terre; 

      Si apaisa son cuer de celle guerre 

      Au chief d'un temps et ne voult plus enquerre       De son amant n'aucune voie querre 

1392 Pour luy veoir, 

      Ne autre part sienne amour asseoir, 

      Car d'amer plus ne lui devoit seoir 

      En son vivant ne d'ami pourveoir 

1396 Son cuer jamais, 

      Ce lui sembloit, car trop lui fut remais 

      Dolent penser pour amer et dur maiz, 

      Si s'en tendroit, ce disoit, des or mais. 

1400 Mais escoutez 

      Ce qu'il avint de ce fait et notez 

      Coment l'amant estoit peu arrestez, 

      Car ains que fust l'an passé, ne doubtez, 

1404 Il esprouva 

      Grant fausseté en la dame et trouva, 

      Ce disoit il; car s'il le controuva 

      Ne sçay je pas, mais par ce se sauva 

1408 D'elle laissier 

      Et dist que cuer haultain et boubensier 

      Avoit vers lui et legier a ploissier 

      A autre amour plus que verge d'osier. 

1412 Si lui souvint 

      Des doulz plaisirs de celle qui devint 

      Pale pour lui et comment y avint. 

      Alors son cuer a raison se revint 

1416 Et s'avisa 

      Qu'il l'aimeroit, car oncques n'avisa 

      Plus loiale, si comme il devisa, 

      Ne pouoit mieulx; pour ce se ravisa 

1420 Et repenti 

      Dont oncques mais loiaulté lui menti 

      Ne dont son cuer a aultre consenti. 

      Si a dit lors comme vray converti 

1424 Que humblement 

      Lui requerroit mercis piteusement       Et du meffait a son vueil vengement 

      Prensit sur lui, mais qu'après bonnement 

1428 Lui pardonnast 

      Et de bon cuer loial elle l'amast, 

      Si qu'en tout cas son vueil lui ordenast, 

      Et se jamais failloit, si le blasmast 

1432 Comme mauvais. 

      Ainsi cellui voult pourchassier sa paix 

      Devers la belle, a qui peu chaloit mais 

      De son amour, et vers elle s'est trais: 

1436 Si l'araisonne 

      Moult doulcement et qu'elle lui pardonne 

      Prie humblement, et de ce la sermonne 

      Moult longuement et dist qu'oncques personne 1440 N'ama plus dame 

      Qu'il l'aimera des or mais, par son ame! 

      Et lors celle, en qui plus n'avoit la flamme       De fole amour qui deçoit homme et femme, 1444 Prist a respondre 

      Et dist «qu'on la devroit bien a sec tondre,       Puis qu'elle estoit hors du meschief qui fondre       Son cuer faisoit, pour prier ne semondre, 

1448 S'a tel meschief 

      Se mettoit plus; si ne l'aimeroit brief 

      Puis que laissée il l'avoit de rechief, 

      Ne s'i fieroit jamais par nesun chief 

1452 Puis que deceue 

      L'a une fois et mauvaistié perceue 

      En lui; jamais n'en quiert avoir veüe, 

      Ne plus ne veult estre d'amer meüe 

1456 Certainement. 

      Si ne lui en tiengne plus parlement, 

      Car n'aimera jamais jour nullement.» 

      Et cil respont et lui dit doulcement 

1460 «Qu'elle aroit tort, 

      Car repentant on ne doit mettre a mort 

      Et le pecheur que conscience mort       Dieu a mercy le prent, s'il se remort 

1464 Com repentant.» 

      Et celle dit «qu'il s'en peut bien atant

      Souffrir, s'il veut, car moult peu arrestant 

      Il y seroit, quoy qu'il voit promettant, 

1468 Mais que nouvelle 

      Dame veïst qui lui semblast plus belle; 

      Si n'en veult plus ouïr male nouvelle.» 

      Et cil a dit «que de son dit appelle 

1472 En jugement, 

      Car monstrer veult par raison clerement 

      Qu'elle grant tort lui feroit s'ensement 

      Le guerpissoit, puis qu'a repentement 

1476 De son meffait, 

      Et se plaindra aux amans du tort fait

      Qu'elle lui fait et juge veult de fait 

      Pour en jugier; car oncques si parfait

1480 Homs ne nasqui 

      Qui ne mesprist, fors Dieu qui tout vainqui,       Ce disoit il, ne si vaillant en qui 

      N'eust vice aucun; et d'estre relenqui 

1484 En tel maniere 

      Ne seroit pas chose bien droitturiere,

      Et pour ce veult que loial juge on quiere; 

      Et s'il est dit en si faitte maniere 

1488 Qu'elle nel doie 

      Prendre a mercy, aler s'en veult sa voye.» 

      Et celle dit «qu'au jugement s'autroie, 

      Mais non obstant elle veult toutevoie 

1492 Que, ains que l'en rende 

      Le jugement, aux dames on demende 

      Leur bon avis, et si se recommande 

      En leur priant que chascune y entende 

1496 Diligement, 

      Et puis si soit donné le jugement.» 

      Ainsi greé cest accort bonnement 

      Ont ambedeux; atant leur parlement 1500 Ont afiné. 

      Et puis après de cerchier n'ont finé 

      Juge par qui il soit determiné 

      De leur debat et leur procès finé. 

1504 Si sont venu 

      Par devers moy, combien qu'apartenu 

      N'ait pas a moy, et si se sont tenu 

      Sur mon avis. Adonc m'est souvenu 

1508 De vous, chier Sire, 

      Si leur ay dit qu'il vous vueillent eslire, 

      Car mieulx sarez de leur debat voir dire. 

      Et droit jugier que moy; car a bon mire 

1512 Doit le naivré. 

      Soy adrecier, s'estre veult delivré 

      De son grief mal, dont par vous decevré 

      Le droit du tort soit: si ont recovré 

1516 Droit justicier 

      En vous, Sire, s'il vous plaist radrecier 

      Le grant debat dont j'ai oÿ tencier. 

      Mais or est temps de mon oeuvre avancier 1520 Et affiner, 

      Le demourant commet a parfiner 

      A vo bon sens, car bien sarez finer 

      De ce qu'il fault a bien l'euvre affiner 

1524 Et la parfaire. 

      Si est saison que je m'en doie taire, 

      Mais au dernier ver vueil dire et retraire 

      Quel est mon nom, qui le voldra hors traire 1528 Comme il deffine. 

      Et en la fin, de pensée enterine, 

      Qui vous ottroit joye parfaitte et fine 

      Pri Jhesu Crist, qui ne fault ne ne fine. 

      Puis qu'il vous plaist a de mes diz avoir 

      Et le m'avez par escript fait savoir 

4 De vostre humblece, 

      Non obstant ce que ma povre foiblece 

      Ne soit digne que vostre gentillece 

      S'encline ad ce, j'en tendré la promesse 

8 Que je promis 

      Au messagier que vous m'avez tramis 

      De loings de cy, et comme a vrais amis 

      Me recommant a vous de cuer soubsmis. 

12 A vo comant 

      Si vous envoy faire ce jugement 

      Dont deux amans contendent durement; 

      Si m'ont prié et requis chierement 

16 Que je leur quiere 

      Juge loyal et que bien en enquiere 

      Pour droit jugier leur descort en maniere 

      Qu'il leur en doint sentence droituriere 

20 Selon raison. 

      Et non obstant qu'en France ait grant foison       De bons et biaux, qui en toute saison 

      Saroient droit jugier, pour achoison 

24 Du bien de vous 

      Vous ay choisy a juge desur tous, 

      Tout non obstant soiez vous loings de nous,       Si en vueilliez, s'il vous plaist, Sire doulz, 28 Le droit jugier. 

      Et, s'il vous plaist a du fait vous chargier, 

      Je vous diray le cas pour abrigier; 

      Comme il avint vous orrez sans targier 

32 Et en quel temps, 

      La ou ce fu vous sera dit par temps, 

      Car il n'a pas ne mille ne cent ans, 

      Non pas un mois, ains fu en l'esbatans 36 Gracieux moys 

      D'Avril le gay, ou reverdissent bois, 

      Ce present an Mil quatre Cens ainçois 

      La fin du mois. Il avint une fois 

40 Que j'os vouloir 

      D'aler jouer, si voulz aler veoir 

      Une fille que j'ay, a dire voir, 

      Belle et gente, joenne et de bon savoir, 

44 Et gracieuse 

      Au dit de tous; si est religieuse 

      En abbaïe riche et precieuse, 

      Noble, royal et moult delicieuse, 

48 Et est assise 

      Loings de Paris six lieues celle eglise, 

      Qui moult faite est de gracieuse guise; 

      Poissi a nom la ville ou elle est mise 

52 Et celle terre. 

      Si apprestay a un lundi mon erre, 

      Compagnie plaisant envoyay querre 

      Qui tout plaisir me vouldroient pourquerre 56 Sans deslaier, 

      Si y avoit maint jolys escuier 

      Qui de leur bien me vindrent convoier 

      Pour esbatre, non pour autre loier. 

60 Lors a grant joye 

      Nous partismes de Paris, nostre voye 

      Chevauchames, et moult joyeuse estoie; 

      Si furent ceulx qu'avecques moy menoie 

64 Et toutes celles, 

      Ou il avoit de gentilz damoiselles, 

      Doulces, plaisans, gracieuses et belles.

      Lors liement devisions des nouvelles 

68 Et des estours 

      Qui moult souvent aviennent en amours; 

      En chevauchant gayement de mains tours 

      Nous parlames, n'y ot muez ne sours 

72 Ne nul taisant,       Ainçois chascun y aloit devisant 

      Ce que le mieulx lui estoit advisant; 

      La n'avoit dit ne sonné mot cuisant 

76 Mais tous joyeux. 

      Si y chantoit qui savoit chanter mieulx, 

      Si hault, si bien, que souvent tous li lieux 

      Retentissoit, et ainsi qui mieulx mieulz 

80 S'esjouïssoit 

      Chascun en soy; et moult resjouïssoit 

      Le temps nouvel qui adonc commençoit, 

      Et le soleil clerement reluisoit 

84 Sur l'erbe vert. 

      Tout le chemin y fu plein et couvert 

      De floretes, chascune a l'ueil ouvert 

      Vers le soleil qui luisoit descouvert. 

88 Mais en l'anée 

      Il n'avoit fait si doulce matinée 

      Et toute fu la terre enluminée 

      De rosée que le ciel ot donnée, 

92 Qui resplendir 

      Fist l'erbe vert pour les cuers esbaudir, 

      La n'avoit riens pour la terre enlaidir, 

      Tout estoit bel pour amans enhardir 

96 A bien amer. 

      Parmi ces prez Nature ot fait semer 

      Marguarites et flours qu'on sieult nommer       Fleurs de printemps; partout veist on germer 100 Maintes diverses 

      Herbes et flours qui a la terre aherses 

      Encor furent, verdes, rouges et perses, 

      Jaunes, indes, qui malles ne diverses 

104 Ne furent mie. 

      La ot la flour de ne m'oubliez mie, 

      Souviengne vous de moy, qui n'est blesmie       Mais vermeille, dont amant et amie 

108 Font chappellez 

      Et qu'il mettent souvent en anellez       Pour devises et autres jouellez 

      Qu'ilz se donnent jolis et nouvellez 

112 Par druerie. 

      Ainsi adonc fu la terre flourie, 

      Mais il n'est nul qui deist la chanterie 

      Des oysillons qui de voix trés serie 

116 Nottes nouvelles 

      Chantoient hault, et ces aloues belles 

      En l'air sery disoient les nouvelles 

      Du doulz printemps, chantant de voix ysneles 120 Et a haulx sons; 

      Sur les arbres et parmi ces buissons 

      Ces oissillons disoient leurs chançons; 

      La peüst en oïr maintes lecçons 

124 De rossignolz 

      Qui disoient leurs virelais mignos, 

      Et pastoures qui gardoient aignaulx 

      Leurs chappellez faisoient a lignaulx 

128 Parmi ces champs 

      Tous purs de flours, en escoutant les chans       Des oisillons et par buissons crochans. 

      Près de Seine venimes approchans 

132 A lie chiere. 

      Si fist plus bel encor sur la riviere, 

      Car oisillons de plus lie maniere 

      Par ces ysles a haulte voix plainiere 

136 Se deduisoient 

      Si liement que tous esjouïssoient 

      Les cuers de nous, et trop fort nous plaisoient       Arbres et prez qui partout verdissoient, 

140 Et ces saussoies 

      Reverdissans et ces jolies voies 

      Souef flairans; ces buissons et ces haies 

      Ou rossignolz disoyent chançons gaies, 

144 Et le doulz bruire 

      De l'eaue qui en courant faisoit bruire 

      Ces gors, ces pieux, pour noz cuers plus deduire,       Si qu'il n'est dueil qui la ne deüst fuire 

148 N'estre remis. 

      Adonc d'errer nous sommes entremis 

      Pour estre la a l'eure qu'os promis. 

      Alors fichié s'est entre nous et mis 

152 Un ventelez 

      Doulz et plaisant, qui noz cours mantellez       Nous soubslevoit souefs et freschelés, 

      C'est zephirus qui boutons novellez 

156 Fait espanir 

      Et ces belles doulcetes fleurs venir 

      Et aux amans donne maint souvenir 

      De leurs amours; pour ce voult survenir 

160 En celle place 

      Que le soleil ne gastast nostre face, 

      Ce fist Amours, ce croy je, de sa grace 

      Qui l'envoya ainsi en tel espace. 

164 Par le serain 

      Chevauchames tant que tous main a main 

      Arivames, encor ert assez main, 

      Au bel chastel qui a nom Saint Germain 

168 Qu'on dit en Laie. 

      Adonc entrer nous convint en la gaie

      Doulce forest, mais ou monde n'a laye 

      Gent ne lettrés, qui nel scet ou essaie, 

172 Qui peüst croire 

      Le doulz deduit du lieu, car j'ay memoire 

      Que tout ainsi comme a marche ou a foire       S'assemblent gent a tas, c'est chose voire; 

176 Avoit atant 

      De rossignolz en cellui lieu chantant, 

      Qui ça et la aloient voletant, 

      Qu'oncques je croy ensemble on n'en vid tant 180 Comme il eut cy, 

      Qui disoient: «ocy, ocy, ocy 

      Le faulz jaloux, se il passe par cy 

      Sans le prendre n'a pitié n'a mercy 184 En no pourpris.» 

      Et la forest espesse que moult pris 

      Reverdissoit si qu'en hault furent pris 

      L'un a l'autre les arbres qui repris 

188 Sont, et planté 

      Moult près a près li chaine a grant planté 

      Hault, grant et bel, non mie en orphanté, 

      Ce scevent ceulz qui le lieu ont hanté, 

192 Si que soleil 

      Ne peut ferir a terre a nul recueil. 

      Et l'erbe vert, fresche et belle a mon vueil,       Est par dessoubz, n'on ne peut veoir d'ueil 196 Plus belle place 

      A mon avis, et qui peut face a face 

      La ses amours veoir ou les embrace 

      Je ne cuide mie que pou li place, 

200 Car c'est deduit 

      Trop avenant que d'estre en ce reduit 

      Ou doulz printemps, ou oisillons sont duit       De demener leur soulas et leur bruit 

204 Ou temps d'esté. 

      Si croy pour vray qu'Amours ot apresté 

      A cellui jour toute gaye honnesté; 

      Aussi croient ceulz qui orent esté 

208 O moy le jour, 

      Car d'esbatre ne cessames tousjour 

      Rire et jouer, et chanter sans sejour, 

      Ou deviser d'aucun parti d'amour. 

212 Et la forest 

      Nous passames et vimes sanz arrest 

      Droit a Poissi, ou tost trouvames prest 

      Quanqu'il convint et tout ce que bon est 

216 A droit souffire. 

      Quant descendus fumes, chascun s'atire 

      Le mieulz qu'il peut de vesteure et se mire       Si qu'en l'atour il n'y a que redire; 

220 Et puis alames       Ensemble en l'abbaïe vers les dames 

      Au parlouer, et puis dedens entrames, 

      Tout non obstant que portes a grans lames 224 Y ait moult fortes; 

      Mais par congié on eut ouvert les portes. 

      La trouvames dames de belles sortes, 

      Car il n'y eut contrefaittes ne tortes 

228 Mais moult honnestes 

      De vestemens et des atours des testes, 

      Simples, sages et a Dieu servir prestes. 

      La nous firent noz amies grans festes 

232 Et lie chiere. 

      Adonc celle que j'aim moult et tiens chiere       Vint devers moy, de trés humble maniere 

      S'agenoilla, et je baisay sa chiere 

236 Doulcete et tendre, 

      Puis main a main alames, sanz attendre 

      En l'Eglise pour servise a Dieu rendre; 

      Si oÿmes la messe et congié prendre 

240 Vosmes après, 

      Mais les dames si nous prierent trés 

      De boire un cop et ylec assés près 

      Nous menerent en lieu bel, cler et frès 

244 Pour desjuner, 

      Car n'estoit pas encor temps de disner. 

      Mais n'ommes pas loisir de sejourner 

      La longuement ne gaires desrener, 

248 Quant la soingneuse 

      Et trés vaillant, noble religieuse, 

      Ma redoubtée dame gracieuse, 

      Marie de Bourbon, qui est prieuse 

252 De celle place, 

      Tante du roy de France, en qui s'amasse 

      Toute bonté et qui tout vice efface, 

      Si nous manda de sa benigne grace 

256 Que allissions 

      Devers elle, ne point ne laississions;       Joyeux fumes de ce, ne voulsissions 

      Que sans veoir elle nous yssissions 

260 De ce pourpris. 

      Si nous sommes deux a deux entrepris 

      Et alames a la dame de pris:

      Par les degrez de pierre, que moult pris, 

264 En hault montames 

      Ou bel hostel royal, que nous trouvames 

      Moult bien paré, et en sa chambre entrames       De grant beaulté, si nous agenoillames 

268 Lors devant elle, 

      Et la trés humble dame nous appelle 

      Plus près de soy et de mainte nouvelle 

      Nous arainna doulcement, comme celle 

272 En qui humblece 

      A, et bonté et tout sens et noblece. 

      Et tost après la trés noble princece, 

      Fille du roy, qui venoit de la messe 

276 Et est rendue 

      En cellui lieu et voillée et vestue, 

      A Dieu servir donnée et esleüe, 

      A qui honneur est donnée et deüe, 

280 Entre en la chambre, 

      C'est ma dame Marie, joenne et tendre, 

      Mais ne fu pas seule, bien m'en remembre,       Ains mainte dame ot o soy, dont la mendre 284 Fu gentil femme, 

      Noble, poissant, et avec celle dame 

      Fu la noble fille de bonne fame 

      Du conte de Harecourt, ait son ame 

288 Dieu qui ne fine, 

      Qui près estoit sa parente et cousine: 

      Et adonc ma dame, sans plus termine, 

      La prieuse se lieve et si s'encline, 

292 Si fimes nous 

      Trés humblement, si nous reçut trestous 

      Si doulcement que ja ne fussions saoulx       D'elle veoir, tant a le maintien doulz 

296 Et humble chiere. 

      Si nous plut moult a veoir la maniere 

      Du bel estat royal qui leans yere, 

      Toutes dames, car en nulle maniere 

300 N'i entreroit

      Pour les servir nul homme, on n'i lairoit, 

      Ne a elles aucun ne parleroit, 

      S'il n'est parent, ou ceulz que il menroit 

304 Avecques lui; 

      N'on n'y lairoit jamais entrer nullui 

      Fors par congié, a dongier, n'a par lui 

      N'entre dedens seul, n'il n'y a cellui 

308 Non en convent. 

      Ne je ne sçay se il leur va grevant, 

      Mais jamais jour pour pluye ne pour vent 

      De la n'ystront et ne voient souvent 

312 Les gens estranges. 

      Et de belles plusiers y a comme angelz. 

      Si ne vestent chemises, et sus langes 

      Gisent de nuis; n'ont pas coultes a franges 316 Mais materas 

      Qui sont couvers de biaulx tapis d'Arras 

      Bien ordenés, mais ce n'est que baras, 

      Car ilz sont durs et emplis de bourras, 

320 Et la vestues 

      Gisent de nuis celles dames rendues, 

      Qui se lievent ou elles sont batues 

      A matines; la leurs chambres tendues 

324 En dourtouer 

      Ont près a près, et en refectouer 

      Disnent tout temps, ou a beau lavouer. 

      Et en la court y a le parlouer 

328 Ou a treillices 

      De fer doubles a fenestres coulices, 

      Et la en droit les dames des offices 

      A ceulz de hors parlent pour les complices 332 Et neccessaires 

      Qu'il leur convient et fault en leurs affaires.       Si ont prevosts, seigneuries et maires, 

      Villes, chastiaulx, rentes de plusieurs paires 336 Moult bien assises; 

      Et riches sont, ne nulles n'y sont mises 

      Fors par congié du roy qui leurs franchises       Leur doit garder, et maintes autres guises 

340 A la en droit, 

      Dont me tairay, car qui conter voldroit 

      Toutes choses longuement y mettroit. 

      Si tourneray a parler or en droit 

344 Coment prenimes 

      De noz dames congié et nous enveimes; 

      Mais ne l'omes mie quant le requismes, 

      Tout non obstant notre devoir en feismes. 

348 Ains voult, ainçois 

      Que partissions, que bussions une fois 

      Ma dame la prieuse, a basse voix 

      Moult nous pria par doulz maintien cortois 352 De desjuner, 

      Car en ce lieu nullui n'ose disner. 

      Si nous convint son vueil enteriner, 

      Et par pluseurs dames nous fist mener 

356 En une chambre 

      Belle, plaisant, la ou ot fait estendre 

      Nappes flairans blanches et tapis tendre; 

      Vins, viandes aportent sans attendre 

360 A grant largece 

      En vaissiaulz d'or et d'argent par noblece; 

      Et les dames pleines de gentillece,

      Ou voulsissions ou non, de leur humblece 364 S'entremettoient 

      De nous servir et les mez aportoient 

      Delicieux et goute n'en goustoient, 

      Dont nous pesoit fort, et moult se penoient 368 D'umble maniere       De nous servir, Dieux leur rende la chiere       Qu'ilz nous firent liement sanz enchiere. 

      Et après ce devers ma dame chiere 

372 Nous retournames 

      Prendre congié et la remerciames, 

      Puis les degrez du palais avalames, 

      Vers le convent de rechief nous alames 

376 Pour congié prendre 

      Des dames de leans, car point mesprendre       Ne voulsissions; lors nous pristrent a prendre       Parmi les mains et nous vouldrent aprendre 380 Le trés bel estre 

      De cellui lieu qui fu fait de bon maistre,

      Car ce semble droit paradis terrestre. 

      Si nous firent devaler en leur cloistre 

384 Qui tant est bel 

      Que plus plaisant depuis le temps Abel. 

      Ne fut veüs, car maint jolis chambel

      Y a ouvré, et sus maint fort corbel 

388 Sont soustenues 

      Les grans voultes, haultes devers les nues,       Et par dessoubz pavées de menues 

      Pierres, faittes a ouvrages, et nues 

392 Luisans et belles, 

      Et tout autour a haultes colombelles 

      Bien ouvrées a fueillage et tourelles 

      D'entailleure de pierre; ainsi sont elles 

396 En tous les lieux 

      Du cloistre grant, large et espacieux, 

      Qui est quarré, et, a fin qu'il soit mieulx, 

      A un prael ou milieu gracieux, 

400 Vert, sans grapin, 

      Ou a planté en mi un trés hault pin, 

      Ne fut veü plus bel depuis Pepin, 

      Si est fueillu et plus droit que sapin; 

404 Bien y avient. 

      Après ou reffectouer on revient       Qui tant est bel que pas ne me souvient 

      Qu'oncques si bel lieu veisse, et si contient 408 Moult grant espace; 

      Hault, grant et cler est et luisans com glace,       Les voirrieres y sont de belle face 

      Et de menus karriaulx par la terrace 

412 Est tout pavé 

      Et si trés net qu'il semble estre lavé, 

      Et près de la le chapitre est trouvé 

      Qui est moult bel et gentement ouvré. 

416 A brief parler 

      Par tant de lieux biaux on nous fist aler 

      Que du veoir ne nous poions saouler 

      Ne nulle part n'y a que regaler, 

420 Tant sont plaisans 

      Et en esté delictable et raisans. 

      Mais de conter ne doi estre taisans 

      Comment partout, pour estre plus aisans, 

424 Vient la fontaine 

      Clere, fresche, doulce, plaisant et saine, 

      Qui en ce lieu sourt de dois et de vaine 

      Et par tuyaulx vait par leans, n'a peine 

428 A il reduit 

      Nesun leans, grant ne petit, je cuit, 

      Ou ne voise fontaine par conduit. 

      Es cuisines es grans pierres y bruit 

432 Toudis et chiet 

      A grans gorgons ne nul temps n'y dechiet;       Ainsi partout leans ou il eschiet 

      Est assise, dont moult bien en enchiet 

436 A mains affaires 

      Qui sont ou lieu, qui de repos n'ont gaires;       Tonnes a vin, celiers de plusieurs paires, 

      Fours, despenses et aultres neccessaires 

440 Tous a compas 

      Y sont assis, car en ce lieu n'a pas 

      Petit convent mais plus grant qu'au Hault Pas,       Ainsi partout nous trassames maint pas 

444 Et par grans cours 

      Larges, longues plus d'un cheval le cours,       Ou grans chantiers de busche furent sours,       Bien pavées et belles a tous tours. 

448 Mais encor voulrent 

      Plus nous monstrer les dames qui moult sçorent;       Car leur dortouer ordenné comme il l'orent       Et leurs beaulz lis, que sur cordes fait orent, 452 Ilz nous monstrerent; 

      Mais en ce lieu de noz hommes n'entrerent       Nul quel qu'il fust, car hommes ne monterent       Oncques mais la, par droit s'en deporterent 456 A celle fois. 

      Si est moult bel, grant, large, cler et cois. 

      Bien ordenné et fait en tous endrois, 

      Si qu'il pert bien qu'il fu fondé de roys 

460 Et de grant gent 

      Qui espargné n'y ont or ne argent. 

      Après tout ce, li degré bel et gent 

      Descendimes, trouvasmes nostre gent 

464 Et de rechief 

      Volmes aler ou moustier, ou maint chief 

      A de maint saint, si volmes en tout chief 

      Considerer le lieu, mais ja a chief 

468 Je ne venroie 

      De deviser la beaulté qu'y veoie, 

      Car tant est bel, hault, cler, se Dieux me voye,       Que sa beaulté retraire ne saroie 

472 Entierement, 

      Et semble estre fait tout nouvellement, 

      Tant est fin, blanc, et le maçonement 

      Et ens et hors fait si joliement 

476 Qu'on ne pourroit

      D'or ne d'argent ouvrer en nul endroit 

      Mieulx qu'ovrées sont pierres la en droit. 

      A brief parler, a souhaidier fauldroit 480 Qui vouldroit mieulx; 

      Et si est grant et large, se m'aist Dieux, 

      Et hault voulté a piliers gracieux, 

      Qui soustiennent l'edifice, et li lieux 

484 Moult bien ouvrez. 

      Et le moustier est en deux decevrez 

      A fin qu'omme d'elles ne soit navrez; 

      N'y entreroit nesun pour dire: «ouvrez», 

488 Ne d'aventure, 

      Car ou milieu il a une closture 

      Qui le moustier separe sans roupture; 

      Ceulz qui dient la messe et l'escripture 

492 De l'euvangile 

      Si sont de hors et les gens de la ville, 

      Et en la nef sont les dames sanz guile 

      Qui respondent de haulte voix abile 

496 A ceulz de hors 

      Et de leurs voix femmenines accors 

      Font gracieux; et vegiles de mors, 

      Nonne, vespres, matines et recors 

500 Chantent leans. 

      Mais il n'est nul, tant fust il clerveans, 

      Qui racontast, et tout seroit neans, 

      Comment toutes choses y sont seans, 

504 Ne je n'en mens, 

      Car il y a tant beaulx aournemens, 

      Riches, nouveaulz, et nobles paremens 

      Sur les autelz et tous estoremens, 

508 Et ces doreures 

      Sur chapitiaulx et pomiaulx a pointures 

      D'or et d'azur, tant belles pourtraitures, 

      Biaulx ymages et propres pourtraitures 

512 Selon la guise 

      Que il convient a paremens d'eglise, 

      Qu'il n'est chose qui n'y soit a droit mise, 

      Dont les dames et le lieu chacun prise 

516 En tous affaires,       Car devotes, sages et debonnaires

      Simples, doulces sont, et portent deux paires       De vesteures, carfros et scapulaires, 

520 Et leur gonnelle 

      Qui est dessoubz blanche est com noif nouvelle,       Large, floutant, ceinte soubz la mamelle, 

      Mantel de noir ont dessus, n'y a celle 

524 Qui aultre aroy 

      Ait a vestir, neis la fille du roy, 

      Et de ventres de conins sanz desroy

      Sont ces manteaulz fourez de bon conroy, 528 Mais bien ont robes 

      De bons fins draps, ce ne sont mie lobes, 

      Tout ne soient ne mignotes ne gobes, 

      Blanches, nettes, sanz ordures ne bobes, 

532 Et cuevrechiefs 

      Blans comme noif, desliez sur leurs chiefs,       Et un voille noir dessus atachiez. 

      Sans cointise, simplement sanz pechiez 

536 Sont atournées, 

      Et en tous cas si bien sont ordenées 

      Que je les tiens pour de bonne heure nées 

      D'estre ensement a servir Dieu données; 

540 S'il leur souffist: 

      Oïl, je croy, car c'est leur grant proffit, 

      Ne oncques mais nulle ne s'i meffist 

      Et bien leur plaist servir Dieu qui les fist 

544 En celle guise. 

      Quant nous omes bien remiré l'eglise, 

      Clere com jour et couverte de bise 

      Pierre ardoise, bien taillée et assise 

548 Comme il convient, 

      Et tout le lieu qui grant place contient, 

      Encor dient que veoir nous convient 

      Leurs beaulx jardins, la ou maint bon fruit vient. 552 Si nous menerent 

      En leurs jardins celles qui se penerent       De nous faire plaisir et ne finerent 

      Tant que leans fumes, ne s'en tanerent. 

556 Mais pour voir dis 

      Que ce semble estre un trés doulz paradis,       Et y est on tout d'oisiaux essourdis, 

      Car la, je croy, plus de soixante et dix 

560 Y a de paires 

      D'arbres portans fruit, et est cilz repaires 

      Tout de haulz murs bien clos, ne il n'est gaires       Choses estans en jardins neccessaires 

564 Qui la ne soient. 

      Et un beau clos, y a que moult prisoient 

      Ceulz et celles qui en la place estoient, 

      La y a dains a cornes qui couroient

568 Moult vistement; 

      Lievres, connins y sont habondamment, 

      Et deux viviers la sourdans proprement, 

      Bien façonnez de tout estourement, 

572 Pleins de poisson; 

      Chevriaulx y a sauvages a foison, 

      Qu'en diroie? Ja en nulle saison 

      Ne fussions las d'estre en celle maison, 

576 Se Dieux me gart, 

      Tant y fait bel. Mais ja estoit moult tart 

      Temps de disner au convent, ou sa part 

      Celle perdroit qui y vendroit a tart 

580 Et durement 

      Reprise fust; et adonc haultement 

      Ont le timbre sonné: le partement 

      Convint faire lors bien hastivement 

584 A grant reclaim, 

      Et ma fille, qui toudis par la main 

      M'aloit tenant, de cuer de desir plein 

      Moult me prioit a jusque a l'endemain 

588 De sejourner 

      Et retourner leans après disner 

      Nous voulsissions. Adonc falu finer       Nostre parler et nostre erre ordener, 

592 Et la portiere 

      Bonne, sage et de doulce maniere, 

      Et celles, qui tant nous firent grant chiere,       Merciames; adonc la claceliere 

596 A dessarrées 

      Les grans portes, fortes et bien barrées, 

      Hors yssimes, puis les ont ressarrées. 

      Mais de celles qui la sont demourées 

600 Et de la place 

      N'y a cellui qui grant conte ne face; 

      Tout en parlant vismes en pou d'espace 

      Ou lieu qu'on dit Bourbon, ou gent s'amasse 603 Pour bien lougier. 

      La trouvames tout prest nostre mengier, 

      Si assismes au disner sans targier, 

      Mais n'avions pas besoing de nous chargier 608 De grant viande, 

      Mais on feroit bien une grant legende 

      Du long parler de la chiere trés grande 

      Qu'on nous ot fait et du lieu ou lavande 

612 Croist et rosiers 

      A grant foison sans façon de closiers, 

      C'est es jardins ou a maint cerisiers, 

      Et du beau lieu qui n'est pas clos d'osiers 

616 Mais de cloison 

      Fort et belle pour oster l'achoison 

      Des maulx qu'on fait au monde a grant foison.       Ainsi fu la ditte mainte raison, 

620 Et puis lavames 

      Après disner noz mains et nous levames, 

      Et tout en piez une piece parlames, 

      Puis reposer un petit nous alames, 

624 Tant qu'il fust temps 

      De retourner ou lieu si delittens; 

      Car quant a moy me sembloit bien cent ans       Que g'y fusse, mais gaires arrestans 628 Ne fusmes mie 

      Après disner, je croy, heure et demie 

      Quant celle, qui est maistresse et amie 

      De ma fille, nous manda; endormie 

632 Ne fus lors pas 

      Et de dormir oz ja fait mon repas. 

      Si esveillay les autres, et le pas 

      Nous alames en devisant tout bas 

636 Jusques au lices 

      De la grant court de hors, ou edifices 

      A grans et biaulx pour les gens des offices       Qui sont au lieu neccessaire et propices. 

640 De la nous vismes 

      Au parlouer, longuement nous y tismes; 

      Car d'entrer ens a peine nous chevimes 

      Et requerir de grace le feïsmes 

644 A la trés sage 

      Ma dame la prieuse au franc corage. 

      Car d'entrer ens deux fois n'est pas usage 

      N'a estrangiers ne a ceulz du lignage 

648 Non en un jour, 

      Mais bien estre y voulsissions toutjour, 

      Car aux hommes trop plaisoit la doulçour 

      De ces dames qui de moult simple atour 

652 Furent voillées; 

      Si ne furent ne noires ne hallées, 

      Mais comme lis blanches et potellées. 

      Si sont de nous les nouvelles alées 

656 Devers ma dame 

      Qui l'entrer ens souffri; ce fu par m'ame 

      A grant peine, car pour tant s'elle est femme       De tel honneur, si craint elle le blasme 

660 Des ancïenes. 

      Quant ens fumes, les dames trés humaines       Nous menerent ou jardin vers fontaines; 

      La nous sismes et de choses mondaines 

664 Pou devisames,       N'y parlames d'amours ne ne dançames, 

      Ains enquismes tout et leur demandames 

      De leur ordre les poins, et n'y pensames 

668 Decepcion, 

      La n'ot parlé fors de devocion, 

      De Dieu servir en bonne entencion, 

      Et d'oroisons et de la Passion 

672 Et de telz choses. 

      Car les belles, plus freschetes que roses, 

      Qui moult joennes furent ou lieu encloses,       N'oyent parler fors de si faittes proses 

676 En nul endroit, 

      Et grant pechié feroit qui leur touldroit 

      Leur bon propos. Et quant fu temps et droit       De nos partir, lors nous levames droit 

680 Pour congié prendre, 

      Car demourer la trop on puet mesprendre;       Mais nous convint le vin ainçois attendre:       Si mengiames et bumes, et reprendre 

684 De leurs joyaulx 

      Il nous covint, non fermillez n'aniaulx 

      Mais boursetes ouvrées a oysiaulx 

      D'or et soies, ceintures et laz biaulx, 

688 Moult bien ouvrez, 

      Qui autre part ne sont telz recouvrez. 

      Si leur deismes: « Dames, or nous ouvrez,       Temps est d'aler, a peines decevrez 

692 De vous serons, 

      Mais guerdonner jamais ne vous pourrons       Ne mercier assés, et ou serons 

      Vos bons servans estre tousdis voulrons, 

696 Et commander 

      Vous nous pouez et au besoing mander 

      Com les vostres, s'il vous plaist demander. »       Ainsi parlant venimes sans tarder 

700 Tout a loisir 

      Vers la porte. Lors failli mon plaisir       Si que des yeulx convint larmes yssir 

      Quant je laissay celle ou est mon desir, 

704 Qui m'est prochaine; 

      En la baisant li dis « a Dieu » a peine, 

      En l'enortant qu'a Dieu servir se peine, 

      Et de toutes congié pris mate et vaine,

708 Et par pitié; 

      Mais ceulz, qui la furent, de m'amistié 

      Me blasmerent, dont j'oz cuer dehaistié 

      Et a parler pristrent d'aultre dittié 

712 Pour m'oublier 

      Et moy tollir a malencolier, 

      Dont je les doz de leur bien mercier. 

      Ainsi parlant alions sanz detrier 

716 A voix serie, 

      Tant qu'au logis a nostre hostelerie 

      Fumes venus, ou une galerie 

      A et dessoubz une place fleurie, 

720 Moult belle et gente, 

      Et un jardin joly ou a mainte hente. 

      Lors d'entrer ens nous mismes a la sente. 

      Quant y fumes, adoncques sans attente 

724 A chiere lie 

      Une belle damoiselle jolie 

      Jeune, gente, fresche, gaye et polie, 

      Qui fu o nous, dist sans melancolie: 

728 « Cy que ferons? 

      Si vous m'en creez, trestous nous dancerons       Et la carole yci commencerons. » 

      Lors distrent tous: « Ne vous en desdirons. » 732 Si commença 

      La dance adonc et chascun se pensa 

      De sa chançon dire; si s'avança 

      Celle qui au premier les empressa 

736 Et sa chançon 

      Dist haultement et de gracieux son 

      Ou il avoit en la prime leçon: 

      «Trés doulz amis, de bien amer penson.» 

740 Et puis après 

      Un escuier qui d'elle fu emprès, 

      Qui moult courtois est et bel et doulz trés,       Et voulentiers de chanter est engrés, 

744 Voix enrouée 

      Il n'avoit pas mais doulce et esprouvée, 

      Si a dit lors, ne sçay s'il l'ot trouvée: 

      « Gente de corps et de beaulté louée. » 

748 Et de renc puis 

      Chascun chanta tant qu'il fu près de nuys, 

      Car le dancier ne tournoit a anuys 

      A nul qu'y fust. Si fu le souper cuis, 

752 Ce nous dist on, 

      Adonc de la dance nous departon, 

      Ou il avoit maint joli valeton, 

      Mainte belle pucelle a doulz menton, 

756 Mignote et gente, 

      N'estions pas seulz mais bien, que je ne mente,       Y avoit la, ce croy je, plus de trente 

      Tous joenne gent et de joyeuse entente, 

760 Que de nous gens 

      Que d'autre gent, trestous mignoz et gens,       Qui de servir deduit sont diligens 

      Et bien semblent estre d'amours sergens 

764 Moult amiables. 

      Congié pristrent, adonc seismes aux tables       Qui ou jardin soub treilles delictables 

      Furent mises, adonc les mez notables 

768 Nous aporterent 

      Noz maignées, mais ne se deporterent 

      Mie atant, ainçois nous presenterent 

      Celles que Dieu et noblece enorterent 

772 A tous biensfais, 

      Car ma dame la prieuse un beau mais 

      Nous envoya et de son bon vin, mais 

      De meilleur vin ne buvra homs jamais 776 De Saint Porçain, 

      En poz dorez, largement et a plain. 

      Pour ce le fist qu'o nous avoit tout plain 

      Des gens du roy, vaillans et de sens plein, 780 Trés noble gent. 

      Si rendismes les biaulx vaissiaulz d'argent,       Humble mercy en nous moult obligent 

      A ma dame et mercy a son sergent 

784 Qui l'aporta; 

      Mais le convent pas ne se deporta, 

      Car de par les dames nous enorta

      Un messagier salu et raporta 

788 Bonnes goieres 

      Bien sucrées, bien faittes et legieres, 

      Pomes, poires de diverses manieres. 

      Lors de leurs biens et de leurs bonnes chieres 792 Les merciames. 

      Et après ce d'aultre chose parlames 

      Et en propos de pluseurs cas entrames

      Et d'un et d'el la en droit devisames, 

796 Tant qu'il avint 

      Que a parler de chevaliers on vint: 

      De ce royaume et d'autres plus de vint 

      Furent nommez et de pluseurs souvint, 

800 En celle place, 

      Qui ont bonté, sens et valoir et grace. 

      Qui plus a fais de beaulz fais et qui passe

      Autres en pris fu dit en cel espace, 

804 Et qui se porte 

      Si vaillamment que renom on lui porte 

      En toutes pars, tant est de gentil sorte; 

      Et ou prouece et valour n'est pas morte, 

808 Fu raconté, 

      Et ceulz qui plus ont les armes henté 

      Et les hentent et qui plus surmonté 

      Ont en beaulz faiz et ceulz qui voulenté 

812 Ont et desir       De faire bien, et qui ont leur plaisir 

      De voyagier ne ne prenent loisir 

      De nul repos et ne vueillent choisir 

816 Aultre deport, 

      Liquel sont bel et liquel joenne et fort, 

      Et qui le mieulx se revenche de tort. 

      Ainsi de ceulz lors devisames fort 

820 A long sermons; 

      Et adonc vous, Sire, que je semons 

      Du jugement jugier, entre les bons 

      Fustes nommé, pour tant s'oultre les mons

824 Estes adès, 

      Car voiagier plus que Cleomadès, 

      Vray fin amant comme Palamedès, 

      Fustes nommé, et bien leur sovint des 

828 Beaulz vacellages 

      Que avez fais pluseurs fois en voiages 

      Et corps a corps rabatus les oultrages 

      De mains autres et porté les grans charges 832 En mainte guerre, 

      Et la fu dit qu'il ne convenoit querre 

      Nul chevalier meilleur en nulle terre, 

      Ce savoit on en France et Angleterre 

836 Et oultremer, 

      Et en maints lieux allieurs, ainsi nommer 

      Vous oÿ bon et pour voir affermer 

      Que plus loyal oncques es fais d'amer 

840 Ne fu de vous, 

      Bel, gracieulx, franc, amiable et doulz, 

      Ce disoient pluseurs qui avec nous 

      Furent venus et noble gent trestous 

844 Qui cognoissoient 

      Vous et voz fais et du bien en disoient 

      Si largement que voulentiere louoient 

      Ceulz et celles qui en la place estoient, 

848 Et de ditter 

      Meisme en françois et gayement chanter       Vous louoient, et voulentiers henter 

      Dames d'onneur pour plus en vous planter 852 Toute noblece. 

      Lors quant j'oÿ parler de vo sagece, 

      Comme autrefois aye de vo prouece 

      Ouÿ parler, je fis veu et promesse 

856 Que je feroye 

      Aucun beau dit et si l'envoyeroie 

      A vous, Sire, quant messagier aroie, 

      Car voulentiers vostre acointe seroie 

860 En tout honnour, 

      Car a tous bons on doit avoir amour. 

      Adonc ot un qui lors dist sans demour 

      Que ou païs, ou vous estes, un tour 

864 Et sans targier 

      Devoit aler, et se de ce chargier 

      Le vouloie, voulentiers messagier 

      Il en seroit. Et adonc du mengier 

868 Somes levé, 

      Dites graces après qu'omes lavé; 

      Tout en parlant, par dessus le pavé 

      Somes alez jouer tant que trouvé 

872 Avons les champs, 

      Ou grant deduit prenions d'oïr les chans 

      Des rossignolz quant fumes approchans 

      Des ysletes sur Seine, ou acrochans 

876 Engins avoit 

      Rez et filez pour prendre la en droit 

      Le gros poisson se celle part venoit, 

      Et moult joly païs entour soy voit 

880 Qui la demeure, 

      Car prez et bois, saulsoies qu'on labeure 

      On peut veoir et vignes par desseure. 

      La chantames et jouames une heure 

884 Tant qu'il fut nuyt. 

      Si laissames atant nostre deduit, 

      Car il fu temps de soy traire au reduit.       Lors devisans, sans riens qui nous anuyt, 

888 Nous en tornames 

      A nostre hostel ou a joye couchames. 

      Et au matin la messe oïr alames, 

      Primes congié des dames, puis montames 

892 Sur haquenées 

      Grosses, belles, gentement ordennées,

      Qui ains partir furent bien desjunées; 

      Si fusmes nous pour ce que matinées 

896 Furent longuetes. 

      Lors au chemin par ou croissent herbetes 

      Nous sommes mis et de flours nouveletes 

      Eusmes chapiaulx, et parlant d'amoretes 

900 Chevauchions fort 

      Par la forest, pleine de grant deport, 

      Ou oisillons font maint divers accort, 

      Qui aux amans fist plus poignant record 

904 De leurs amours. 

      Lors s'avança en chevauchant tousjours 

      La plus belle de toutes, et le cours 

      Bien d'un cheval fu loins, et par destours 

908 Aloit pensive; 

      Mais les autres chantoient a l'estrive. 

      Et quant je vi celle si ententive 

      A fort penser, doubtay que maladive 

912 Fust ou doulente, 

      Car palie trop estoit et moult lente 

      A soulacier, peu y avoit s'entente; 

      Pour ce eus paour que d'aucun mal en sente 916 Fust ou troublée 

      Pour quelque cas. Lors un de l'assemblée 

      Qui bien voulsist avoir amour emblée, 

      Ce croy je bien, et aucune affublée 

920 D'amour entiere 

      Vais appeller, ne en la place n'yere 

      Nul escuier de plus gente maniere, 

      Ne plus gentil ne de meilleure chiere, 924 Mais souspirant 

      Aloit souvent, bien croy qu'en desirant 

      Avoit maint mal. Lors dis en lui tirant: 

      «Beau sire, veez com celle retirant 

928 S'en va lontaine 

      De nous; certes, je me doubt qu'elle ait peine       De quelque anui ou qu'elle ne soit saine, 

      Vers elle alons, qu'elle ne soit trop vaine 

932 Ou a mal aise; 

      Car ne cuid pas que sans cause se taise.» 

      Et cil respont et dit: «Par saint Nicaise! 

      Aler y fault, car elle n'est pas aise 

936 Ce croy je bien.» 

      Lors son cheval brocha et je le mien, 

      Et en pou d'eure aconsumes le sien. 

      Si lui dis lors: «Quel chiere? Avez vous rien 940 Qui bon ne soit 

      Que si pensez?» Et celle demussoit 

      Son visage, et pour ce le baissoit 

      Que trop grief plour durement la pressoit, 944 Ne vouloit mie

      Qu'aperceussions que larme ne demie 

      De l'ueil gitast ne qu'elle fust blemie. 

      Et quant celle qui moult estoit m'amie 

948 Je vi pleurer 

      Trop m'en pesa, et lors, sans demourer, 

      M'en tyray près, car moult volz labourer 

      Ad ce savoir qui si fort acourer 

952 Fist la doulente; 

      Si lui priay de toute mon entente 

      Que l'achoison me deïst sans attente 

      Qui la troubloit et pour quoy se demente 

956 Si durement. 

      Adonc celle prist plus parfondement 

      A souspirer et plourer tendrement. 

      Quant l'escuyer perceut le plourement, 

960 Tant en ot dueil 

      Que les larmes lui en vindrent a l'ueil 

      Et, com cellui ou tout bien ot recueil, 

      Très doulcement lui dist et de bon vueil: 

964 « Ma damoiselle 

      Doulce, plaisant, trés gracieuse et belle, 

      Ne nous cellez desplaisir ou nouvelle 

      Que vous avez, car je vous jur, par celle 

968 Vierge Marie 

      Qui Dieu porta, qu'en vous sera tarie 

      La grief douleur dont je vous voy marrie, 

      Se c'est chose qui puist estre garie 

972 Par mon labour. 

      Si vous requier et pry par grant amour, 

      Ne nous celez vostre trés grant doulour, 

      Car bien savez qu'en tous cas vostre honneur 976 Vouldrions garder. 

      Si nous dites vostre cas sanz tarder 

      Et puis vous plaise a dire et commander;       Se nullement il se puet amender 

980 Je le feray, 

      Sachiez de vray et secret vous tenray. » 

      Et je li dis: « Amie de cuer vray, 

      Ne nous celez vostre anuy ou seray 

984 Trop courrouciée, 

      Car ne croiez qu'il me plaise ne siée 

      Dont si vous voy estre mal apaisiée, 

      Si vous suppli que soiez acoisiée 

988 Et nous contez 

      Pour quoy adès si grant dolour sentez. » 

      Et lors cellui de rechief presentez 

      S'est a elle, si lui dist: « N'en doubtez, 

992 Doulce, courtoise, 

      Que l'amender vouldray comment qu'il voise. »       Et lors celle respont a basse noise: 

      « Vostre mercy, mais riens n'est qui racoise 996 Mon grief anuy 

      Qui n'est mie commencié ne yer n'uy, 

      Mais laissiez moy plourer: a nul ne nuy, 

      Ne vous doit point chaloir de fait d'autrui; 1000 Laissiez m'ester, 

      Car ne pourriez ma grief pesance oster, 

      Ce poise moy dont m'oiez guermenter, 

      Mais le grief plour ne puis ore arrester 

1004 Qui si me point, 

      Dont me desplait, car il vient mal a point, 

      Mais de pieça, sachiez, suis en ce point, 

      Non obstant ce que je n'en vueille point 

1008 Faire semblant 

      Devant les gens, combien c'aille tremblant       Souventes fois du mal qui si troublant 

      Va mon las cuer, mais je me vais emblant 

1012 Souventes fois 

      D'entre les gens, et lors mon grief duel fois.»       Adonc respont cellui qui fu courtois: 

      «Hé las! pour Dieu, gracieuse aux crins bloys, 1016 Ne nous cellez, 

      Mais nous dittes vo mal, se vous voulez, 

      Car pour voir croy que d'amours vous dolez,       Mais il n'est nul qui soit plus affolez 

1020 Las! que j'en suis, 

      Quelque chiere que je face, et ne truis 

      Nul bon repos et de joye suis vuis, 

      Dont je me doubt qu'Amours a ouvert l'uis 1024 De ma grief mort; 

      Ne point n'est tant grande, je m'en fais fort,       Vostre doulour com le mal que je port,

      Car il n'est nul qui peust plus grief effort 

1028 De dueil sentir 

      Sans mort souffrir, car souvent consentir 

      Me vueil a mort com d'amours vray martir       Et d'entre gent m'esteut souvent partir 

1032 Pour dueil mener. 

      Si vueilliez donc vostre grief plour finer, 

      A moy laissiez le grant dueil demener 

      Qui plus en ay et dont me fault pener 

1036 Toute ma vie.» 

      Adonc celle qui n'ot de riens envie 

      Fors de plourer dont n'estoit assouvie, 

      Revint un pou a soy comme ravie 

1040 Et dist: «Hé las! 

      Comment puet cuer avoir moins de solas 

      Que le doulent mien, douloureux et las! 

      Et puis qu'il fault que descueuvre le laz 

1044 Qui si me lie, 

      Par quoy je suis en tel melancolie 

      Que de dueil muir, ou soit sens ou folie, 

      Et la cause pour quoy ne suis pas lie 

1048 Je vous diray 

      De mot a mot, ne ja n'en mentiray, 

      Et la chose qu'oncques plus desiray, 

      Et pour quoy plus de mal tire et tiray, 

1052 Ja a long temps; 

      Car a vo dit souffrez, si com j'entens, 

      Plus mal que moy, mais ne suis consentens       De croire que nul ait pis, et par temps 

1056 Le voir sarez; 

      Mais, avant tout, vo foy me baillerez

      Que tout le voir vous me regeïrez 

      De vostre anuy et le mien celerés. » 

1060 Adonc respont 

      Cil qui maint mal dedens son cuer repont:       « Tenez ma foy, car Cil qui fist le mont 

      Me puist grever quant chose diray dont 

1064 Soiez dolente, 

      Et tout le mal qu'il convient que je sente 

      Par trop amer vous diray sans attente, 

      Mais qu'aiez dit le vostre et la tourmente 

1068 Qui si vous tient. » 

      Adonc celle qui trop d'anuy soustient 

      Un grant souspir gita qui du cuer vient, 

      Et puis a dit: « Or diray dont me vient 

1072 La grant doulour 

      Dont j'ay palie et tainte la coulour 

      Ne qu'oublier ne puis de ma folour 

      Et qui mon las dollent cuer noye en plour 

1076 Souventes foys. 

      Sire, il a bien sept ans et plusieurs moys 

      Que je donnay m'amour au plus courtois 

      Et au meilleur chevalier a mon chois 

1080 Qu'on peust trouver 

      En ce monde, car par soy esprouver 

      A tous bons fais on le pouoit prover 

      Pour le meilleur de tous; ainsi sauver 

1084 Me vueille Dieux 

      Com je ne cuid qu'il soit joene ne vieux 

      Homs plus parfait adès dessoubz les cieulz;       Car on ne peust esgarder de deux yeulz 

1088 En nul endroit 

      Nul plus trés bel, car long cors grant et droit       Et si bien fait qu'a souhaidier faudroit 

      Qui vouldroit mieulx, en riens ne l'amendroit, 1092 Et le coursage 

      Il avoit bel a droit, aussi visage, 

      Car cheveleure crespe ot et plumage 

      Sus le brunet; mais sur tous l'avantage 

1096 Ot de beaulté 

      Son trés beau front karré en loyaulté, 

      Car grant et large en especiauté 

      Fu, avec ce portoit la royaulté 

1100 De beaulx sourcilz; 

      Longs enarchiez, bruns, grailles furent cilz       Sur les doulz yeulz qui des maulz plus de six       M'ont fait et font et livré mains soussis 

1104 Et maint grief dueil, 

      Car oncques homs ne porta plus doulz oeil       Brunet, riant, persant, de doulz accueil, 

      Qui ont occis mon cuer, mais son entreoeil 1108 Fu large et plain, 

      Et son regart tant fu de doulçour plain 

      Qu'il m'a donné le mal dont je me plain, 

      Car quant sur moy l'espart venoit a plain. 

1112 Je vous dy bien, 

      Contenance n'avoie ne maintien, 

      Car a mon cuer sembloit qu'il deist: «ça vien»,       Tant le tiroit a soy comme tout sien. 

1116 Nés trés bien fait 

      Longuet a point, traittis sanz nul meffait, 

      Droit, et selon le vis si trés parfait 

      Que le viaire en grant beauté reffait; 

1120 Mais a merveilles 

      Ses trés belles levres furent vermeilles, 

      Grosses sans trop: n'ot pas jusqu'aux oreilles       Bouche grande, mais petite et com fueilles 1124 De vert lorier 

      Souef flairant ou rose de rosier; 

      Li dent fin, blanc; petit, net et entier,       Menton rondet; encor ot pou mestier 

1128 De barbe faire, 

      Car joenne estoit, et son trés doulz viaire, 

      Qui de beaulté fu le droit exemplaire, 

      Sanguin et plein, riant pour a tous plaire 

1132 Estoit sans faille; 

      Et col bien fait, gros par la chevessaille, 

      Mais espaules ot de trop belle taille, 

      Larges, droittes, plaines, et ou qu'il aille 

1136 Croy que son per 

      Ne trouvera de braz a coups fraper 

      Pleins de force, legiers pour agrapper 

      Contre ces murs pour ces chastiaulz happer 1140 Et prendre a force, 

      Si les ot longs, gros, bien fais; n'ot pas torce       Sa belle main, de tout bien faire amorce, 

      Droitte, longue et plus dure qu'escorce, 

1144 Ferme et ossue; 

      Mais la beaulté est en mon cuer conceue 

      De son beau pis, quant m'en souvient j'en sue       De grant doulour, car maintes fois receue 

1148 Par amour fine 

      G'y ay esté, car sa belle poittrine 

      Large, longue, bien faitte en tout termine 

      Passe toutes de beaulté, c'est la mine 

1152 De toutes graces. 

      Ventre ot petit, basset, et hanches basses, 

      Gent par les flans, rains rondes, non pas casses,       Grosses cuisses qui onc ne furent lasses 

1156 De souffrir peines 

      En fais d'armes, jambes longues et pleines,       De nerfs seches, droites depuis les haines,       Grosses assez, en bas grailes, sans veines, 1160 Bien façonnées. 

      Mais ses beautez de nature ordonnées 

      Trés parfaittes ne furent pas finées, 

      Car en ses piez furent enterinées: 

1164 Ne furent pas 

      Grans ne petiz trop, mais faiz par compas 

      Selon le corps, droiz, longs, pour faire pas       Bien mesurez et pour saillir trespas 

1168 A la barriere. 

      Sa charneure ferme, dure et entiere, 

      Souefve au tast et de bonne maniere, 

      Clere, brune, plaisant et si belle yere 

1172 Que plus ne peust. 

      Ainsi fu bel, si qu'a peine le creust 

      Nul se veü avant sa beaulté n'eust, 

      Cil qui mon cuer avoit; droit fu qu'il l'eust, 1176 Car desservi 

      Bien le m'avoit puis que premier le vi; 

      Mais ne cuid pas c'onques plus assouvi 

      Chevalier fust ou mond, je vous plevi, 

1180 En toute grace; 

      Car de proece avoit en toute place 

      Sur tous renom du joenne age et espace 

      Qu'il ot d'armer, et si estoit la masse 

1184 De gentillece; 

      De lignée astrait de grant noblece, 

      Riche d'amis, d'avoir et de sagece, 

      Et si estoit encor de tel joenesce 

1188 Qu'a mon avis 

      Vint et quatre ans n'ot encor assouvis 

      L'eure et le jour que premier je le vis 

      Et que mon cuer fu par ses yeulz ravis 

1192 En son amour; 

      Et son gent corps, de beauté fait a tour, 

      Tant fut aisié qu'il n'estoit si fort tour, 

      Fust en armes pour conquester honnour 

1196 Ou a jouster, 

      Lancier barres et dars, baston oster, 

      Saillir, lutter, legieretez haster, 

      Nul ne pouoit devant lui arrester. 

1200 En toutes choses,       A brief parler, toutes graces encloses 

      Furent en lui, n'en diroie les closes 

      Jamais nul jour ne en rimes n'en proses, 

1204 Mais son arroy 

      Jolis et gay fu cointe sans desroy 

      Et de maintien vous semblast filz de roy, 

      Tant fu plaisant et de gentil conroy, 

1208 Et humble et doulz 

      Fu entre gent et gracieux sur tous, 

      Joyeux, riant, envoisiez, sans courroux, 

      Et belle voix ot et haulte sans toux, 

1212 Et entre dames 

      Franc et courtois, et servoit toutes femmes       A son pouoir, mais n'en oïst diffames 

      Pour riens qui fust, et qui en deïst blasmes 1216 Ne le souffrist, 

      Certes son corps ainçois a mort offrist! 

      Et s'a feste venist ou il se prist 

      A la dance, je vous jur Jhesu Crist 

1220 Que le dancier 

      Et le chanter ou a soy envoysier 

      Tant li seoit, ou a jeux commencier, 

      Qu'il n'estoit nul qui le voulsist laissier, 

1224 Tant fu amé, 

      N'oncques de riens, je croy, ne fu blasmé;       En fais, en dis estoit trés affermé, 

      Et ja s'estoit en tant de lieux armé 

1228 Que renommée 

      Estoit de lui ja en maint lieux semée, 

      Tant vaillamment s'estoit en mainte armée       Bien esprové; mais de lui si amée 

1232 Fus par long temps 

      Trés qu'il n'avoit encore pas vint ans, 

      Qu'oncques encor homs ne fu plus constans       En nulle amour, plus loyal n'arrestans 

1236 Qu'il fu en celle, 

      N'oncques ne fu dame ne damoiselle       Mieulx servie d'amant, non tant fust belle,       Qu'il me servi; ainçois que sa querelle 

1240 Voulsisse entendre 

      Et en griefs plours sa belle face tendre 

      Souvent moilloit, priant qu'a mercy prendre       Le voulsisse, tant qu'Amours me fist rendre 1244 Et recevoir 

      Sa doulce amour, mais tant fist son devoir       De moy servir qu'oncques, a dire voir, 

      Plus loiaulté ne pot amant avoir 

1248 Envers sa dame. 

      Si m'amoit tant et moy lui, par mon ame, 

      Que n'avions soing ne d'omme ne de femme       Ne d'autre riens, fors d'amer sans diffame 

1252 Trés loyaulment. 

      Ainsi deux ans regnames doucement 

      Sanz avoir grief ne nul encombrement, 

      Si n'avions soing ne autre pensement 

1256 Qu'a bien amer. 

      Lasse! doulente! or fault dire l'amer 

      Qui mon dolent triste cuer faist pasmer 

      Et qui me fait tant de larmes semer

1260 Pleine de rage! 

      Ce fu le mal et doloreux voiage 

      De Honguerie, ou trop ot grant dommage,       Qui me tolli le bel et bon et sage 

1264 Que tant amoye. 

      Il a cinq ans et plus que celle voye 

      Fu emprise, dont mon cuer en plours noye,       Et qui me met de desespoir en voye, 

1268 Tant suis marrie. 

      Ha! voyage mauvais de Honguerie, 

      La ou peri tant de chevalerie! 

      Et Turquie, puisses estre perie 

1272 Long et travers! 

      Qui fis aler Monseigneur de Nevers 

      En ton païs desloyal et divers,       A qui Fortune ala trop a revers 

1276 A celle fois, 

      Ou moururent tant de vaillans François 

      Et d'autre gent bons, gentilz et courtois, 

      Dont le dommage est et fu de grief pois 

1280 Et trop grevable. 

      La s'en ala cil qui tant agreable 

      Mon cuer avoit, dont j'ay dueil importable,       Et le Basac, l'ame en soit au deable, 

1284 L'emprisonna; 

      Ne le fist pas occire ains rançonna 

      Lui et d'aultres, si comme raisonna 

      Un sien parent qui de la retourna 

1288 Bien d'aventure. 

      Si n'est pas mort cil en qui j'ai ma cure, 

      Mais encor est en griefve prison dure; 

      Il n'a pas moult que le vid, si com jure, 

1292 Un vaillant homme 

      Qui dudit lieu vint pelerin a Rome 

      Puis en France, si raporta la somme 

      Qu'on lui demande et la guise et la forme 

1296 De sa rançon. 

      Ainsi le bel et bon en tel façon 

      Des Sarrazins est tenu en prison, 

      Dont mon las cuer sueffre tel cuisançon 

1300 Qu'il derve d'yre, 

      Et ce qui plus encor mon mal empire 

      C'est qu'il m'est vis qu'il n'y a qui l'en tire;       Car leur devoir en font mal, a voir dire 

1304 Comme il me semble, 

      Tous ses parens, dont mon cuer de dueil tremble,       Car leurs terres deussent tous vendre ensemble       Ains qu'ilz n'eussent cil qui angel ressemble 1308 De beaulté fine. 

      Et plust a Dieu, qui ne fault ne ne fine,

      Que traire hors l'en peusse en brief termine       Pour tout vendre ma chevance enterine 1312 Et mon vaillant, 

      Et moy mesmes alasse traveillant 

      Jusques ou lieu ou est le bon vaillant; 

      Certes mon cuer ne lui seroit faillant 

1316 Jour de mon age, 

      N'y querroye tramettre autre message 

      Pour viseter le bel et bon et sage, 

      Et se la mort me prenoit ou voyage, 

1320 De par Dieu fust; 

      Durast mon corps tant comme durer peust;       Et se Fortune vouloit et li pleust 

      Que jusques la alasse, et il y fust, 

1324 Et tant feïsse 

      Qu'en la prison ou il est me meïsse, 

      Ne cuidiez pas que la durté haïsse, 

      Non pour mon corps, du lieu, et l'en treïsse, 1328 Ce m'est avis. 

      Ainsi seroit mon desir assovis 

      Qui du veoir est si trés alouvis 

      Qu'il n'en craindroit peine, je vous plevis, 1332 Pour prendre mort. 

      Et qui saroit le dueil et le remord 

      Que j'ai souffert pour lui tant grief et fort,       Merveille aroit comment je suis si fort 

1336 De le souffrir! 

      Car bien cuiday mon corps a mort offrir 

      Quant la nouvelle j'ouÿ descouvrir 

      Du grant meschief, ou il convint mourir 

1340 Tant de vaillans, 

      Car mon las cuer senti si deffaillans 

      Que je ne sçay qu'il ne me fu faillans 

      Ou que mon corps de griefs cotiaulz taillans 1344 N'alay occire, 

      Ne le grief dueil tout ne saroye dire 

      Qu'ay eu depuis, car ne saroye eslire 

      Quel m'est meilleur ou le plorer ou rire; 

1348 Trestout m'est un. 

      Et pour tant se bonne chiere en commun 

      Je fais, certes mon cuer n'a bien nesun, 

      Et moult souvent plorer devant chascun 

1352 Il me convient 

      Quant grant desir trop fort sur moy survient,       Car sans cesser de cellui me souvient 

      Qui a mon cuer, qu'en prison on retient 

1356 Si durement, 

      Et quant plus suis en grant esbatement 

      Lors me souvient plus de son grief tourment       Qui ma joye rabat trop durement. 

1360 Ainsi vous ay 

      Dit mon meschief et puis quant commençay:       C'est la cause pour quoy je vous laissay 

      Et pour plourer devant je m'avançay. 

1364 Doncques ne dittes 

      Jamais nul jour que plus soient petites 

      Que les vostres mes griefs doulours despites;       Car ce ne sont fors que roses eslites 

1368 Envers les moyes. 

      Mais les vostres, s'il vous plaist toutevoies,       Vous me direz et les tours et les voies 

      Dont vous vienent tristes pensées coyes 

1372 Et si griefve yre.» 

      Lors a finé son parler sans plus dire; 

      Mais oncques mais ne raconter ne lire 

      N'oÿ parler d'aultre qui tel martire 

1376 Alast menant, 

      Car en plorant si s'aloit demenant 

      Qu'il convenoit que cellui soustenant 

      Alast son corps et a force tenant 

1380 Ou du cheval 

      Cheoite fust plus de cent fois aval. 

      Si nous faisoit a tous deux si grant mal 

      Que les larmes couroient contreval 

1384 De nostre face, 

      Et de bon cuer nous confortions la lasse,       Mais tant souffroit de tristece grant mace 

      Que de plorer ne pouoit estre lasse 

1388 Et de dueil faire. 

      Adonc le doulz escuier debonnaire 

      Li dist: «Hé las! Pour Dieu vueiliez vous traire       De ce grief plour qui tant vous est contraire! 1392 Vous vous tuez 

      Et vo beau corps tout changiez et muez. 

      Si n'est pas sens dont si vous arguez, 

      Et un petit tristece loings ruez. 

1396 Si m'escoutez 

      Et vous orrez comment suis assotez 

      Par trop amer, plus ne vous guermentez, 

      Laissiez a moy le dueil, car, n'en doubtez, 1400 Trop plus en ay. 

      Si vous diray le fait de mon esmay: 

      Il a cinq ans ou avra en ce may 

      Que m'embati en lieu que trop amay 

1404 En ma male heure. 

      Mais Fortune, qui sans cesser labeure 

      Pour nuyre aux gens, me voult lors corir sure,       Car je n'avoye ains, se Dieux me sequeure, 1408 Soing ne tristour; 

      Jolis et gay estoye en mon atour 

      Et joennement je vivoie a tout tour, 

      Ne cognoissoie alors d'amour le tour 

1412 Ne sa pointure 

      Qui m'a depuis esté diverse et dure. 

      Si m'embati par ma mesaventure 

      Un jour en lieu ou Amours sa droitture 

1416 Vouloit avoir 

      Des joennes gens, dont la, a dire voir, 

      Avoit assez qui moult bien leur devoir 

      En lui servir mettoient et savoir 

1420 Entierement; 

      En un jardin fu plein d'esbatement 

      Ou de mon mal vint le commencement,       Car en ce lieu me prist trop doulcement 

1424 Le grief malage 

      Qui puis m'a fait et fait trop de domage, 

      Car par regart m'enyvray du buvrage 

      Qu'Amours livre, qui met au cuer la rage 

1428 De dueil comblée. 

      En ce jardin avoit une assemblée 

      Belle, plaisant, ou joye estoit doublée, 

      Mainte dame de beauté affublée 

1432 Et mainte belle 

      Et avenant jolie damoiselle. 

      Il y avoit mainte doulce pucelle, 

      Son chevalier par la main n'y ot celle 

1436 Qui ne tenist 

      Ou eseuier se près d'elle venist; 

      La dançoient, mais il vous souvenist 

      Que Dieux y fust qui si les soutenist 

1440 En grant leesce. 

      Car onc ne vi de joye tel largece 

      Et en ce lieu ot mainte grant maistrece 

      Et mainte autre parée de noblece 

1444 Et maint jolis 

      Gay chevalier, car de la fleur de lis 

      Noble et royal, ou lieu plein de delis 

      Avoit aucuns et d'aultres si polis 

1448 Que ce sembloient 

      Dieux, deesses, qui ou lieu s'assembloient,       Dont l'un a l'autre les cuers s'entr'embloient       Moult soubtilment et du mal s'affubloient 

1452 Qui a grant joye 

      Est commencié et puis en griefs plours noye.       Ou lieu entray ou Fortune la voye 

      Lors m'adreça qui a mort me convoye 

1456 Sans departance. 

      Quant je fus près pour veoir l'ordenance, 

      Une dame, qui de ma cognoiscence 

      Estoit, adonc me va prendre a la dance, 1460 Voulsisse ou non; 

      Lors de pluseurs fus nommé par mon nom,       Si disoient que de chanter renom, 

      Bien voulentiers, avoye, dont de non 

1464 Je ne deïsse. 

      Si fu raison que je leur obeïsse, 

      Ou bien ou mal que mon chant asseïsse; 

      Villennie fust se ne le feïsse. 

1468 Adonc chantay, 

      Si com je sceus, un rondel que dittay. 

      Quant j'oz chanté, gaires la n'arrestay 

      Qu'une dame chanta, mais n'escoutay 

1472 Jour de mon age 

      Chant si bien dit de voix et de langage, 

      Ne si plaisant a ouïr, l'avantage 

      Celle en avoit sur toutes par usage 

1476 Et de nature. 

      Quant le doulz chant oÿs dit par mesure 

      Mes yeulz hauçay, regarday par grant cure       De celle qui chantoit la pourtraitture 

1480 Et le viaire 

      Qui tant fut bel, doulcet et debonnaire 

      Que je ne sçay com nature pourtraire 

      Pot si bien fait n'en tel beauté parfaire 

1484 Ne mettre a chief. 

      Car celle avoit comme fin or le chief, 

      Blont, crespellet, et d'un seul cuevrechief 

      Bien delié le couvert de rechief 

1488 Mignotement. 

      Mais a son front ne fault amendement; 

      Car grant et plain, ouny, blanc, proprement       Comme yvoire ouvré poliement, 

1492 Ert façonné, 

      Et sy sorcil par nature ordenné, 

      Grailes, longuez, bassez et affiné 

      De grant beaulté, brunez; n'ymaginé 

1496 Plus bel entroeil       Ne puet estre, large, ouny, et si oeil 

      Vairs et rians; plaisans et sans orgueil 

      Fu son regard et de trés doulz accueil. 

1500 Beau nés traittis 

      Ot, non trop grant, trop long ne trop petiz,       Mais droit, bien fait, odorant et faitis, 

      Selon le vis gracieux et gentilz; 

1504 Et ses trés belles, 

      Doulces, plaisans jouetes et macelles 

      Ce sembloit lis avec rouses nouvelles 

      Entremeslé, n'aultre beaulté a celles 

1508 Ne s'appareille, 

      Car grassetes de beaulté non pareille 

      Furent et sont, et sa petite oreille 

      Assise a point et de coulour vermeille; 

1512 Souef flairant 

      La bouchete ot, petite et riant,

      Grossete a point, et quant en soubriant 

      Elle parloit, corn perle d'Oriant 

1516 Ses dens menus 

      On veoit blans et serrez plus que nulz, 

      Ouniz, doulcès, en santé maintenuz, 

      Bien arrengiez, en tous lieux beaulz tenuz, 1520 Et deux petites 

      Fosses plaisans, de grant doulçour eslites,       En souriant, es jouetes escriptes, 

      Ot bien seans; mais les doulçours, descriptes, 1524 Du mentonnet 

      Rondet, plaisant, gracieux, sadinet 

      Et fosselu, vermeillet, mignonnet, 

      Ne pourroient, tant est fin, doulcinet, 

1528 Et a doulz vis 

      Bien respondant, qui fu tout assouvis 

      De grant beaulté, rondelet a devis, 

      Le plus doulcet et plus bel qu'oncques vis 1532 Mieulx façonné; 

      Et son beau col, par mesure ordenné,       D'un colier d'or entour avironné, 

      Fu riche et bel, que le roy ot donné, 

1536 Sur sa gorgete 

      Moult avenant, qui fu blanche et bien faitte       Et de petiz filez semble estre traitte. 

      Mais Nature, qui mainte oeuvre a parfaitte, 1540 Ne fist ouvrage 

      Oncques plus bel, je croy, ne dis oultrage,       Que sa plaine, polie, blanche et large 

      Poitrine, fu sans os ne vaine umbrage, 

1544 C'est chose voire, 

      Blanche com lis, polie comme yvoire, 

      Et le tetin tout ainsi qu'une poire 

      Poignant, rondet ot ou sain; ne memoire, 

1548 Bien dire l'ose, 

      N'ay d'avoir veu oncques si doulce chose.       Hé las! eureux est qui la se repose! 

      Mais plus tendrete et plus fresche que rose, 1552 Je vous asseure, 

      Ferme, clere fu sa belle charneure 

      Et ses beaulx braz longs, grailes par mesure,       Et plus belle main oncques creature 

1556 Longuete et lée 

      Ne pot avoir, n'est pas chose cellée, 

      Blanche a longs dois, grassete et potellée,       Bien faitte, ounie, droitte et bien dolée; 

1560 Et corsellet 

      Grailet, longuet, droit, appert, grasselet. 

      Hanches basses, rains voultis, rondelet, 

      Le ventre avoit fin doulcet et mollet, 

1564 Si com je tiens; 

      Car Nature qui en lui mist tous biens 

      Ou demourant, je croy, n'oblia riens, 

      Ainçois la fist, ainsi com je maintiens, 

1568 Toute parfaitte 

      En grant beaulté; si ot jambe greslette 

      Et petit pié, de guise nouvelete       Doulcetement chauciez; et ainsi faitte 

1572 Par moult grant cure 

      L'ot creée et formée Nature 

      Belle, plaisant sur toute creature; 

      Et avec ce en bonté fu si pure 

1576 Qu'il n'y ot vice 

      En son bon cuer qui fu vuit de malice, 

      Et en tous cas elle fu si propice 

      Qu'elle n'estoit de riens faire novice 

1580 Qui a valable 

      Dame d'onneur soit faire raisonable, 

      Et de lignée astraitte moult notable.

      Mais en tous fais elle est tant agreable 

1584 En doulz maintien 

      Et en parler et en tout autre bien 

      Qu'il n'est tresor qui s'acompare au sien. 

      Rire, jouer, dancer, sur toute rien 

1588 Bien lui avient 

      Et ses plaisans doulçours mon cuer retient,       Comment ou lieu la vis bien m'en souvient.       Rire, parler, jouer comme apertient 

1592 A noble dame 

      Par si trés doulz maintien que, par mon ame,       Tant li seoit qu'il n'y avoit nulle ame 

      Qui ne deïst qu'oncques si doulce femme 

1596 N'avoit veüe, 

      De gaietté par a point esmeüe, 

      Lie, jouant et de sens pourveüe. 

      Si ot vestu adonc la trés esleue 

1600 Un vert corset 

      De fin samit, ou son beau corps doulcet 

      Estoit estroit cousu a un lacet 

      A son cousté rondelet et grasset, 

1604 Qui gentement 

      Lui avenoit. Ainsi songeusement 

      La regarday ne ne pos nullement 

      D'elle mes yeulx retraire aucunement, 1608 Tant me plaisoit. 

      Mais Amours, qui tout ce faire faisoit, 

      Aperceut bien que mon cuer y musoit 

      Et pour ce l'arc, qui souvent entesoit, 

1612 Traÿ de poche 

      Et fleche prist poignant et mist en coche, 

      Tire vers moy et roidement descoche, 

      Parmi le cuer m'assena de la floche 

1616 De doulz regart, 

      Or fus navrés: ne feri pas en dart, 

      Car en tel point fus mis, se Dieux me gart,       Ains que partis fusse de celle part 

1620 Qu'en moy n'avoit 

      Sens ne avis, mais encor pou grevoit 

      La navreure qu'Amours faitte m'avoit, 

      Ne savoie la force qu'elle avoit, 

1624 Ains agreable 

      Me fu ce trait ne me sembla grevable 

      Mais si trés doulz et si trés savorable 

      Qu'il m'yere avis qu'il me seroit valable 

1628 En tous endrois 

      Et seroie par ce trop plus adrois 

      Et plus jolis et plus gay, c'estoit drois. 

      Et si fus je, car j'en devins plus drois 

1632 Et trop plus cointe. 

      Ainsi devins adonc d'amours acointe 

      Et me plut bien au de premier la pointe 

      Qui m'a depuis esté d'amertume ointe 

1636 Diverse et dure. 

      Ou lieu me tins jusqu'a la nuit obscure, 

      Car de veoir celle en qui mis ma cure 

      Ne fusse las jamais, je le vous jure, 

1640 Mais par raison 

      De departir il fu temps et saison, 

      Si s'en ala chascun en sa maison; 

      Mais ne cuidiez que dormisse foison 

1644 Celle nuittée. 

      Tant doulcement s'est adonc delittée 

      Ma pensée qui toute a recitée 

      La grant beaulté qui en celle habitée 

1648 A, qui largece 

      En a. Ainsi pensant a sa noblece 

      Fus maintes nuis et mains jours en simplece       Sans sentir mal ne chose qui me blece, 

1652 Ainçois estoie 

      Gay et jolis plus qu'oncques, et hantoye 

      Souvent les lieux ou ma dame sentoye. 

      Si jouoye et dançoie et chantoie 

1656 Par grant revel 

      Moult liement comme amoreux nouvel, 

      Et du gay temps le trés doulx renouvel 

      Lié me tenoit, et ainsi me fu bel 

1660 Par un espace 

      De temps, ainçois qu'eusse pensée lasse; 

      Mais vraye amour, qui les amans enlasce, 

      Souffrir ne voult plus que me deportasse 

1664 D'ardent desir 

      D'elle estre amé: cellui me vint saisir 

      Parmi le cuer tellement que plaisir 

      Ne pos avoir oncques puis ne choisir 

1668 Autre soulas 

      Qu'elle veoir, dont oncques ne fus las; 

      Mais ce veoir plus estraignoit le las 

      De mon desir, dont souvent dire: hé las! 

1672 En regraittant 

      Me convenoit, desirant s'amour tant 

      Que n'estoie nulle part arrestant 

      Qu'ou service de ma dame, et pour tant 

1676 Je m'acointay 

      De ses amis et souvent les hantay, 

      Plaisir leur fis, les servi et pourtay 

      Leur grant honneur et si me presentay 

1680 Du tout a eux. 

      Ainsi tant fis par promesses et veux       Et par servir ses amis en tous lieux 

      Que je poz bien sans blasme aler tous seulz 1684 En son hostel 

      Quant me plaisoit, dont j'en oz plaisir tel 

      Que ne voulsisse avoir autre chastel; 

      Et moult souvent parloie et d'un et d'el 

1688 Avecques elle. 

      Et par tel sens long temps hantay la belle 

      Que mesdisans n'en esmurent nouvelle, 

      Car sagement me gouvernoye en celle 

1692 Amour qu'avoye 

      Et ay encor et aray ou que soie 

      Tout mon vivant, quoy qu'avenir m'en doye.       Ainsi souvent m'esbatoie et jouoye 

1696 D'umble maniere 

      Avecq celle, que tant aim et tiens chiere, 

      A toute heure liement sanz enchiere, 

      Et elle aussi me faisoit bonne chiere 

1700 Et me mandoit 

      Souventes fois et son vueil commandoit. 

      Si faisoie, comme amans faire doit, 

      Tout son command; assez bien m'en rendoit, 1704 Ce m'yere avis, 

      Le guerredon: quant de son trés doulz vis 

      Avoie un ris, tous estoie assouvis, 

      Ou un plaisant regart; quant vis a vis 

1708 A long loisir 

      La pouoie veoir, aultre plaisir 

      Ne sceüsse en ce monde choisir. 

      Mais ne cuidiez que mon ardent desir 

1712 J'osasse dire 

      Ne raconter comment pour lui martire, 

      Car trop doubtoye encheoir en son yre 

      Mais bien pouoit cognoistre mon martire 

1716 A mon semblant. 

      Car moult souvent estoie tout tremblant 

      Devant elle, tant m'aloient troublant       Souspirs et plours et mon vis affublant 

1720 Par grant destrece, 

      Mais non pour tant ma trés dure tristece 

      Ne geïssoie a ma doulce maistresse 

      Qui me veoit souvent par grant asprece 

1724 Muer coulour 

      Devant elle; et ainsi ma dolour 

      Je lui cellay, bien croy que ce ert foulour. 

      Et quant tout seul demenoie mon plour 

1728 Par grant aïr, 

      Lors pensoie a lui tout regehir, 

      Mais la paour qu'elle m'en peust haïr 

      Et que mon plaint ne daignast point oïr 

1732 Si me touloit 

      Force et vigour du mal qui me douloit 

      Devant elle dire; si s'en aloit 

      Tout mon propos et de moy s'envouloit 

1736 Tout hardement. 

      En ce point fus et souffris longuement 

      Sans requerir nul autre alegement; 

      Si me sembla que trop petitement 

1740 Desservi eusse 

      D'elle estre amé et que digne ne fusse 

      D'elle prier ne qu'a dame l'eleusse, 

      Pour tant que pou valoie; et pour ce en Pruce 1744 Et oultremer 

      Et en mains lieux aillours me voulz armer.       Pour moy vanter ne le dis, car amer

      Faisoit tout ce, dont louer ne blasmer 

1748 On ne m'en doit. 

      Par son congié d'elle mon corps partoit, 

      Mais le vray cuer point ne s'en departoit; 

      Au retourner elle me recevoit 

1752 A lie chiere. 

      Ainsi l'amay de vraye amour entiere 

      Sans lui oser dire en nulle maniere, 

      Ne d'aultre riens soingneux en nul temps n'yere 1756 Que de servir 

      Elle, qui tant me pouoit desservir 

      Qu'il m'yere avis que mon cuer asservir 

      N'y pouoie assez pour assouvir 

1760 Son bon vouloir. 

      Mais autrement m'avint, dont tant douloir 

      Il m'en esteut que tout en nonchaloir 

      Ma vie met souvent, mais pou valoir 

1764 Me pot mon dueil; 

      Car la belle doulce, en qui j'ay mon vueil,       Ne sçay pour quoy se changia ne acueil 

      Plus ne me fist ne de chiere ne d'ueil 

1768 Ne de maintien, 

      Et tout m'osta l'esperance du bien 

      Que j'avoie, et si me monstra bien, 

      Qu'elle n'amoit moy ne mes fais en rien, 

1772 Ne sçay pour quoy, 

      Mais tout a cop me planta la tout coy, 

      Sans moy vouloir n'en appert n'en recoy 

      Plus regarder ne veoir entour soy, 

1776 Tant me fu fiere. 

      Et quant je vi et perceu la maniere 

      Et que tant me faisoit diverse chiere 

      Se j'en oz dueil, nul nel demant n'enquiere, 1780 Car esbaïs 

      Si me trouvay d'estre d'elle haïs 

      Et sans savoir pour quoy, qu'onc fol naïs 

      Plus erragiez ne fu, et s'envaïs 

1784 Et dechaciez 

      De tout le mont fusse en exil chaciez, 

      Ne me fust pas tant de mal pourchaciez, 

      Ce m'yere avis, com le mal qu'enchaciez 

1788 Fu et fichié 

      En mon las cuer a tort et a pechié, 

      N'oncques depuis il n'en fu relachié, 

      Dont j'ay souffert et ay trop de meschié. 

1792 Mais qu'avint il       Quant je me vi gitté en tel exil? 

      Trop bien cuiday ouvrer comme soubtil 

      De lui compter mon trés mortel peril 

1796 Et la grief peine 

      Que j'oz souffert pour lui mainte sepmaine.       Si la trouvay un jour en une plaine, 

      Vers elle alay a chiere triste et vaine, 

1800 Et hardement 

      Je pris en moy de dire ouvertement 

      Ma grief languour, si dis couardement 

      La grant amour et le grant marrement 

1804 La ou j'estoye,

      Et en plourant en grant doulour contoie

      Tout mon estat et si me guermentoye 

      Pour quoy d'elle si estrangié estoie 

1808 Et pour quel cas 

      Elle m'avoit ainsi flati a cas 

      Et de mon bien si estrangié et cas, 

      Ne qui m'avoit esté tel avocas 

1812 Ne si contraire. 

      Car ne cuiday oncques dire ne faire 

      A mon pouoir riens qui lui deust desplaire       Mais la servir en tous cas et complaire 

1816 A mon pouoir, 

      Ce pouoit bien de vray apercevoir. 

      Ainsi lui dis de tout mon fait le voir. 

      Mais quant lui os mon cas fait assavoir 

1820 Or valu pis, 

      Car response si pleine de despis 

      Me fist et fus d'elle si racroupis 

      Que bien cuiday mortellement ou pis 

1824 Tout devant elle 

      M'aler ferir, car la response d'elle 

      Me poingny trop, n'oncques n'oÿ nouvelle       Si desplaisant, certes, comme fu celle. 

1828 A brief parler, 

      Celle me dist plainement sans celer       Ne lui plaisoit ne mon venir n'aler, 

      Ne se pour lui morir ou affoler 

1832 Or en devoie 

      Ne m'aimeroit jamais par nulle voie, 

      Si n'y pensasse, ains alasse ma voie, 

      Car autre riens jamais d'elle n'aroie, 

1836 Par son serment, 

      Et que je l'en creüsse seurement. 

      Si s'en parti mal de moy durement; 

      Je demouray plus noirci qu'arrement 

1840 De grant doulour 

      Et comme mort, sans poulz et sans coulour,       Un mien compaing me trouva sans chalour       La enroiddi, qui de ma grant folour 

1844 Trop me reprist. 

      Si m'emporta et a force me prist, 

      Et bien cuidoit que dure mort surprist 

      Mon povre corps, qui fu, par Jhesu Crist, 

1848 Si tormenté 

      Que mainte fois me vint en volenté 

      De moy tollir la vie ou la santé, 

      Si que je fusse en trés dure orphanté

1852 Trestout mon age. 

      Ainsi me fu celle dame sauvage, 

      Mais ne cuidiez qu'oncques puis son corage       Vers moy changiast, mais toudis si ombrage 1856 Et si trés dure 

      De pis en pis, et encor ainsi dure 

      Que je ne sçay veoir comment j'endure 

      Si grant meschief ne si cuisant ardure 

1860 Ne tel contraire 

      Come j'en ay et ne m'en puis retraire; 

      Ne tant ne sçay pour elle de mal traire 

      Que je m'en puisse eslongnier n'en sus traire 1864 Pour l'oublier. 

      Ainçois la voy souvent pour plus lier 

      Mon dolent cuer, ne par humilier,       Las! je ne puis son cuer amolier, 

1868 Ains est plus dur 

      Encontre moy que de marbre un gros mur.       Si sueffre mal et meschief pesme et sur, 

      Ou je n'espoir fors la mort! je vous jur 

1872 Dieu et les sains. 

      Et pour ce di que vous avez trop mains 

      De mal que moy et que vo cuer est sains 

      Envers le mien qui de mal est ençains 

1876 Et de pesance.» 

      Ainsi cellui ot dit sa mesaisance 

      Et comme il ert de mort en grant balance. 

      Adonc respont celle sans arrestance 

1880 Et dist: «Ay lasse! 

      Que dites vous? Certes, sauve vo grace, 

      J'ay plus de mal en un tout seul espace 

      Que vous n'avez tant que tout un mois passe, 1884 Et c'est raison

      Ne il n'y a point de comparoison;

      Car quant je pense a la dure prison, 

      Ou mon ami a ja mainte saison 

1888 Esté en mue, 

      Et qu'il est la comme une beste mue, 

      N'ay si bon sens que tout ne se remue. 

      Et comment donc pourroie estre desmue 

1892 D'avoir la rage 

      Douloureuse qui trop me fait d'oultrage? 

      Mais vous avez sur moy grant avantage, 

      Car vous veez la belle au cler visage, 

1896 Souvent avient, 

      Et si avez espoir qui vous soustient, 

      Car s'a present vostre dame se tient 

      Dure vers vous, certes mon cuer maintient 1900 Que desservir 

      Pourrez encor s'amour par bien servir; 

      Si vous pourra et donner et plevir 

      Toute s'amour, ainsi pourrez chevir 

1904 Tout a vo gré, 

      Et puet estre qu'elle fait tout de gré 

      Pour essaier vous; et, se tout en gré 

      Prenez son vueil, encor en hault degré 

1908 Vous pourra mettre. 

      Si vous en di tout le voir a la lettre. 

      Hé las! mais moy quel reconfort m'empetre       Nul bon espoir fors ma vie desmettre 

1912 Par desespoir!» 

      Et cil respont: «Dites vous donc qu'espoir       Ay qui me dit que bien aray apoir, 

      Certes non ay, ains du tout me despoir 

1916 D'avoir jamais

      L'amour d'elle, car ja long temps remais 

      Suis en ce point, mais oncques n'en eux mais       Que tout meschief et divers entremais 1920 Trop douloureux. 

      Et si la voy, dont je suis eüreux, 

      Ce dites vous, mais pou m'est savoureux 

      Cellui veoir, las! dolent, meseureux; 

1924 C'est vision 

      Qui trop me vient a grant confusion, 

      Car j'alume ma grant destruction 

      Et le grief feu qui mon entencion

1928 Ne lait changier. 

      Car, quant la voy si trés belle, estrangier 

      Je ne m'en puis, mais vif doy enragier 

      Quant ses semblans voy pour moy domagier 1932 Si trés contraire 

      A mon vouloir, et si ay pluseurs paire 

      De grant doulours, car trop me fait contraire       Jalousie, dont ne me puis retraire. 

1936 Car trop ay doubte 

      Que ma dame d'elle tant me deboute 

      Pour autre amer, a qui ne plaisoit goute 

      Q'entour elle j'alasse, somme toute, 

1940 Car n'a raison 

      De moy haïr pour nulle autre achoison. 

      Et donc, se bien entendés ma raison, 

      J'ay plus de mal que vous, si nous taison, 

1944 Atant souffise, 

      Car bien savez qu'en vous est toute assise 

      De vostre ami la vraye amour et mise, 

      Et moy j'aime celle qui me desprise 

1948 En grant contant; 

      Dont vostre cuer ne pourroit avoir tant 

      De grans anuys comme je vois sentant: 

      Je ne dis pas que n'en aiez pour tant 

1952 A grant planté, 

      Mais vostre ami, a qui Dieux doint santé, 

      Pourrez veoir brief, car son parenté 

      Ne le lairoit mie en ce lieu planté 

1956 Par long termine; 

      Et si n'est dueil ne meschief qui ne fine, 

      Car il a ja long temps que ce fu, si ne 

      Peut estre que l'amour ne se decline, 

1960 Car qui est d'oeil 

      Moult esloingnié, pou lui dure son dueil; 

      Et si pouez avenir a vo vueil 

      Prochainement et tout en aultre fueil 

1964 Soy atorner, 

      Fortune qui a voulu bestourner 

      Vo bien en mal, si se porra tourner 

      Si que verrez vostre ami retourner 

1968 Et tost mander. » 

      Adonc le prist ycelle a regarder 

      Et respondi: « Dieux le doint sans tarder! 

      Mais s'il y meurt, Dieux l'en vueille garder! 1972 Comment ravoir 

      Le pourray je? Il est bon assavoir 

      Qu'a grant peine vif eschapera voir, 

      Et c'est ce qui me fait plus recevoir 

1976 De grief martire. 

      Et je vous ay cy en droit ouÿ dire 

      Que qui est loings d'oeil le cuer loings s'en tire,       Hé las! aimi! Dieux scet que je desire 

1980 Plus ou autant 

      Mon doulz ami et l'aim tout autretant 

      Com quant de moy estoit près arrestant, 

      Ne jamais jour, tant que l'ame batant 

1984 Me voit ou corps, 

      Ne l'oblieray, et vous diray encors 

      Ce qui me fait encor plus durs recors 

      C'est que je sçay qu'il a de moy remors 

1988 Et grant pitié, 

      Car il scet bien que pour son amistié 

      J'ay cuer dolent et triste et dehaitié. 

      Et vous dittes que j'en ay la moitié 

1992 Moins de doulour 

      Pour ce que sçay que j'ay toute s'amour,       Mais, sauve soit vo paix, ainçois mon plour       En est plus grant et en ay plus favour 

1996 A sa personne; 

      Car plus trouvé ay sa doulce amour bonne       Et tant plus l'aim. Mais celle qui fellonne 

      Est si vers vous droitte achoison vous donne 2000 D'avoir moins dueil 

      De son reffus, et par ce prouver vueil 

      Que mille fois et plus que vous recueil 

      De pesant mal et ay moins de recueil 

2004 Et moins reffuge 

      A bon espoir, et de ce requier juge, 

      Sage et loial, qui de no debat juge. » 

      Et cil respont: « Et de cel acort suis je. 

2008 Or soit trouvé 

      Juge loial, par qui il soit prouvé 

      Et droit jugé, car par moy reprouvé 

      Ne sera ja puis que l'avez rouvé. 

2012 Or avison 

      Qui il sera, et si soit gentilz hom 

      Qui sache bien entendre no raison 

      Et en jugier le droit selon raison, 

2016 Et si soit sage 

      En fais d'amours par sens et par usage. 

      Si en mettrons sur lui toute la charge, 

      Et nous tendrons de fait et d'arbitrage 

2020 Au jugement 

      Qu'il en donra, sanz nul descordement. » 

      Ainsi greé l'ont tous deux bonnement, 

      Et puis si m'ont prié moult chierement 

2024 Que j'avisasse 

      Qui seroit bon et que leur devisasse. 

      Lors y pensay un bien petit d'espace, 

      Si me souvint de la trés bonne grace 

2028 Et bon renom 

      De vous, chier Sire, ou il n'a se bien non, 

      Si leur dis lors et vous nommay par nom       Mais qu'il vous pleust ne leur dire de non, 2032 Qu'il m'yert avis 

      Qu'ilz aroient en vous juge a devis 

      Sage et loyal et de tout bon avis. 

      Cé leur pleut moult et furent assouvis 

2036 De leur vouloir, 

      Car tant orent ouÿ, a dire voir,

      Dire de vous de bien et de savoir 

      Q'aultre juge ja ne quierent avoir; 

2040 Mieulx ne demandent 

      Se il vous plaist, et si se recommandent 

      A vous, Sire, a qui supplient et mandent 

      Que vos pensers un petit y entendent, 

2044 Non obstant qu'armes 

      Vous occupent; et de leurs dures larmes 

      Me prierent que le cas misse en termes 

      Pour envoier a vous dedens briefs termes 

2048 Pour droit jugier 

      Lequel par droit doit avoir plus legier 

      Mal a porter ou en doit plus chargier 

      Et qui plus vit en peine et en dongier 

2052 Des deux parties. 

      Atant se sont noz paroles parties, 

      Car de Paris approchions les parties, 

      Et de noz gens, dont estions departies, 

2056 Nous approchames 

      Et liement ensemble chevauchames 

      Tant que chieux moy a Paris arrivames. 

      Ou a grant joye et a festes disnames. 

2060 Et quant mengié 

      Et solacié eusmes, prendre congié 

      Vouldrent trestuit, mais bien m'ont enchargié       Lui dui amant que tost fust abrigié 

2064 De leur affaire; 

      Dont tost après je commençay a faire 

      Ce present dit, si com l'oiez retraire. 

      Mais or est temps que je m'en doye taire 2068 Et en la fin 

      Du derrenier vers de cuer loyal et fin 

      Me nommeray, et Dieu pri au defin 

      Que bonne vie et puis a la perfin 

2072 Son paradis 

      Il vous ottroit et a tous les gentilz 

      Vrais fins amans loiaulz et non faintis 

      Que vraye amour tient subgiez et creintis. 

EXPLICIT LE DIT DE POISSY

 

Rubrique: A2 supprime l. du dit et ajoute qui s'adrece a un estrange

1 A1 Mon c.

i5 A1 priée et requier

22 A2 Des b.

41 A1 si vous

43 A2 supprime et g.

55 B p. si me voldrent p.

62 B1 Chevauchoye

63 A1 B2 qu'avec

77 A2 q. c. s. m.—B chantoit

88 A2 B Ne en

93 A2 p. tous c.—B1 c. resbaudir

110 A2 Par d.

121 B S. ces a.

129 B1 en estoient l.

154 B N. s. souvent et.

163 B l'envoyoit

174 B marchié ou f.

179 B on ne v.

181 A1 aussi a. a.

183 A2 supprime le 1er n'

201 B omet que

206 A1 honnesteté

219 A2 B ait q.

224 B Y ot

229 A2 Des v.

231 A1 f. nous a.

233 A1 et trés c.

242 A1 asés p.

262 B vers la d.

264 B1 Et h.

291 A2 B l'encline

292 A1 Si finees

302 A1 e. homme ne

307 B omet n'

313 B1 b. y a p.

325 B et ou r.

344 B preïsmes 345 A1 conjé

358 A2 N. b. f.

378 A2 v. e l. n. vindrent p.

386 B1 c. moult j.

401 A2 p ou mi—B t. bel p.

403 A2 qu'un s.

410 A2 voirriere

415 A1 b. ce puet estre prouvé

418 A1 et B2 omettent nous—A2 ne pouoit s.

435 B en eschiet

437 B1 r. n'a g.

452 B1 omet nous

461 A2 e. n'orent or ne a.

468 B1 ne verroye

475 B1 omet si

495 A1 hault v.

500 A1 chantant

502 A1 racontant

510 et 511 intervertis dans A2

514 B N'il 52l B1 omet le deuxième est

525 A2 A. de v.

527 A2 S. leurs m.

532 A1 De c.

536 B1 Vont

537 A1 s. si b. o.

540 B1 Si l.

544 B En telle

551 A1 b. vergiers

558 B Et la e.

559 B C. croy que bien p.

562 A2 de beaulz m.

570 A1 Et un v.

582 A2 s. departement

593 B ajoute et s.

601 A1 n'en f.

621 A1 d. et de table l.

631 A1 B2 f. est n.

632 B N'y f.

645 A2 au grant c.

647 A1 estrangier

649 A tousjour

663 B1 et des c.

665 A1 denssames—A2 Ne p.

694 B a. mais ou

702 A1 ques

703 A2 ou j'ay m.

707 A2 B p. c. m.

718 B1 v. en u.

719 A2 A par d.

721 B omet a

722 A1 d'entre eulx n.—B1 omet ens

726 A1 g. f. et p.

741 B1 Un e. delez elle fut près—B2 e. q. dellez e. fu e.

749 B1 presque n.

761 B omet trestous

763 A2 s. d'a. e. s.

765 A1 au t.

803 B en tel e.

813 A1 B2 l. desir

819 A1 de ce l.

851 B1 D. d'amour p.

855 veu et p. écrits après grattage dans A2—A2 B f. une p.

862 A2 l. q. d.—B q. d. l.

879 A1 voioit

887 B n. ait nuit

891 A2 P. d. d. c. et p.

902 A2 Dont o.

903 B a. font p.

907 B omet fu

913 B omet trop

916 B1 omet ou

919 B ou a. a.

928 B Se va

932 B ou en m.

938 A2 En p. d'e. aconsuivismes

939 B1 que c.

942 A1 vissage

943 B1 Car t.

949 B me p.

950 B1 Me t.

967 A2 v. ayés

984 A B courroucié

985 A1 B sié

998 et 999 intervertis dans B1

1001 B ma grant p.

1002 B1 m. vous m'o.

1006 B en tel p.

1017 A2 Car n.

1039 A2 B R. a s. un p. et com r.

1042 B m. d. d. et maz

1075 B l. c. d.

1081 B c. pour s.

1082 A2 En t.

1086 A2 H. de lui p. p. soubz l.

1092 A1 se c.

1094 A2 c. ot. c. et de p.—B omet ot

1100 A1 beau

1118 A t. bien fait

1122 A2 t. non pas.

1123 B omet et

1125 B com r. de

1126 A2 b. n. p.

1135 A2 L. p. d.

1145 B M. en m. c. e. la b. c.

1147 A2 d. qu'ay m.

1149 A1 ay est c.

1153 A1 ot pet b.

1163 A2 Ains en

1171 B C. b. et si trés p. y.

1174 B se a. v.

1178 B ajoute M. je

1183 B d'armes

1189 A et B2 omettent et

1197 A L. barre, lances, b.

1198 A2 l. hanter—B legierement hanter

1206 B f. d'un r.

1211 A2 B h. sur tous

1219 B1 omet jur

1233 A2 n'a. p. e.

1236 B1 omet fu

1249 B et je l.

1251 B supprime d' devant amer

1262 A2 B ou tant ot

1269 A1 B1 Hongrie

1273 A2 a. le Conte de N.

1285 A1 raçonna

1297 B bon et b. de t.

1309 B Hé! p.

1311 A2 Par t.

1319 B p. en v.

1321 A1 com d.

1324 A2 Certes t.

1337 A2 m. cuer a m.

1339 B Du grief m.—A2 c. perir

1341 A2 B c. je s. si dueillans

1372 B Et grief martire

1374 A m. r. n'oÿ l.

1375 A Moy p.

1377 A2 en parlant s'a. si d.

1390 A1 v. taire—A2 d. tous bas: P.

1393 B t. chargiez et

1419 A m. leur s.

1426 B r. je pris trop du b.

1430 A2 B et p.

1450 B Et l'u.

1463 A1 don

1470 A2 c. la g. n'a.

1491 B y. ouny p.

1492 Les mss. donnent Est

1501 A2 B Et n.

1504 B1 omet ses

1505 A1 Et trés p.

1523 B1 Et b.

1525 B R. doulcet, g.

1529 A1 respondent

1537 A1 M. avenoit

1546 B a. comme p.

1547 A2 s.; onc m.

1566 A1 demouroit 1569 A1 j. grassete

1573 A B creé

1580 A1 a sa v.

1586 B q. se compare

1590 A2 b. me s.

1591 A2 R. j. p. c.

1593 B t. bel m.

1597 A2 p. si meüe

1616 B Le d.

1634 A1 promier

1645 A omet s'e.

1647 A2 Sa g.

1649 A2 En va. A

1655 B Et j.

1661 A2 Le t.—A1 que e.

1667 A2 Ne p. o. p. a. ne

1670 B p. estrangoit

1675 A1 Qu'el

1678 A2 f. et s.

1681 A1 promesse et 1686 A1 Qu'en v. a. a. chetel—A2 Que n'en v.

1687 B supprime le deuxième et

1698 omis dans A1

1698 et 1699 intervertis dans A2

1705 A1 guerdon

1707 A2 En un p.

1710 A1 chosir

1713 A l. m'atire

1721 A1 B2 d. destrece

1729 B a elle t. r.

1733 B Le hardement du m.—A1 omet me

1742 B d. je l'eusse

1743 B supprime et

1745 A2 l. me v. pour elle a.

1782 A1 que o.—B q. n'onc f.

1802 A2 g. doulour, si d. couvertement

1822 A1 raccopis

1829 A2 Elle me

1830 B en m.

1846 B b. cuida 1858 A2 c. je dure

1862 A2 s. de m. p. e. t.

1863 B e. ne soustraire

1881 A1 s. vostre—B sauf vostre

1910 A2 q. confort

1912 à 1915 omis dans B1

1915 B1 desespoir

1918 A1 mains o.

1958 A1 omet ja

1975 B trop r.

1978 A1 d'o. que le c. s'en t.

1981 A2 t. autrement

1979 B s. se je

1987 A1 Ce qui je

2006 A1 supprime et l.

2013 B et qu'il s.

2023 A2 p. ilz m'o.

2034 A1 supprime et l.

2038 B Sire, de v.

2042 A2 q. prient et 2069 B2 Au d.

2075 On trouve dans creintis l'anagramme de Cristine

Rubrique B1: Cy fine le d. de P.




NOTES

 

LE LIVRE DU DIT DE POISSY (p. 159 à 222).

 

Des extraits assez importants de ce poème ont été donnés par Pougin dans la Bibl. de l'Ecole des Chartes, (4e série, III, p. 535 et suiv.) vers 1 à 14, 35 à 52, 212 à 731, 773 à 794. Paulin Paris a, de son côté, cité (Mss.fr. V, p. 171) les vers 34 à 46.

1 à 28.—Le chevalier auquel Christine dédie son livre de Poissy doit être sans aucun doute le célèbre sénéchal de Hainaut. Jean de Werchin était fils de Jacques de Werchin également sénéchal de Hainaut; d'abord simple écuyer à la tête d'une petite compagnie, (Revue passée à Corbeil le 1er sept. 1380. Titres scellés. Clair. III) il devint bientôt lui-même sénéchal et mérita d'être appelé par Froissart «moult vaillant homme et très renommé en armes». A l'époque où Christine composa le dit de Poissy, il était allé faire un pèlerinage à Saint-Jacques de Compostelle où il défia tous les chevaliers de France et d'Espagne. Christine fait allusion, dans deux passages différents, à ce lointain voyage et aux glorieuses actions qui en résultèrent (vers 7 à 10 et 821 à 829).

46 à 52.—L'Abbaye royale des dominicaines de Poissy fut fondée en 1304 par Philippe le Bel et placée sous l'invocation du roi Louis IX qui venait d'être canonisé. Ce monastère était d'une construction remarquable et jouissait des plus grands privilèges. On en trouve une description suffisamment complète dans Noël, Histoire de Poissy, 1869.

248 à 264.—Marie de Bourbon, fille de Pierre Ier de Bourbon, était la septième prieure de l'Abbaye de Poissy. Elle se trouvait être la tante du roi Charles VI, par suite du mariage de sa soeur Jeanne de Bourbon qui avait épousé Charles V. Elle prit l'habit religieux en 1351 dès l'âge de quatre ans, mais ne fit naturellement profession qu'à dix-sept ans. Élue prieure de l'abbaye le 14 août 1380, elle gouverna avec sagesse et distinction. Le duc de Bourbon, son frère, lui avait reconnu par acte du 1er mars 1380 une pension viagère de 500 liv., et fit en même temps don à la communauté de la seigneurie de Carrière, de l'hôtel de Bourbon sis à Paris et de la terre de Villevrard près de Lagny-sur-Marne. Marie de Bourbon mourut le 10 janvier 1401 et fut inhumée dans le choeur de l'église abbatiale de Saint-Louis où on lui érigea une belle statue en marbre blanc et noir. Ce monument, qui a échappé à la destruction du monastère, est aujourd'hui conservé dans l'église de Saint-Denis (Noël, op. cit.).

274 à 282—Marie de France, fille de Charles VI et d'Isabeau de Bavière, née le 22 août 1392. A cinq ans elle prit le voile au prieuré de Poissy le jour de la Nativité de la Vierge, en 1397. Elle mourut le 28 août 1438 et laissa au couvent la terre de Pissefontaine ainsi qu'un fief situé à Triel (Bibl. Nat. Fr. 20,176, fol. 1185).

286 à 289.—Catherine d'Harcourt, fille de Jean, comte d'Harcourt. Elle était effectivement la cousine germaine de la princesse Marie, son père ayant épousé Catherine de Bourbon, soeur de Jeanne de Bourbon, reine de France. Entrée au couvent de Poissy en 1380, on lui reconnut 200 liv. de rente le 8 août 1396. Sa soeur Blanche, d'abord religieuse à Sainte-Marie de Soissons, était, depuis 1391, abbesse du célèbre monastère de Fonteyrault (Bibl. Nat., Pièces orig. 1479 et P. Anselme, V, 133).

317.—La ville d'Arras possédait dès le XIVe siècle des ateliers dont la réputation fut universelle (Voy. Guiffrey, Hist. de la Tapisserie, p. 59).

334 à 340.—Philippe le Bel, par sa charte de fondation (juillet 1304), assigna au couvent de Poissy des revenus considérables. Cette riche dotation se composait de la plus grande partie du produit des domaines royaux de Poissy, Béthisy, Verberie, Pierrefont, Vernon et Andilly, plus de droits de pâturages dans les forêts royales, excepté celles de Laye et de Coucy, etc. La communauté possédait en outre de nombreux droits et privilèges, tels que le droit de passage sous les arches du pont de Poissy (Arch. Nat. L 1084, liasse 1), le droit de chasse dans la garenne royale de Draveil où elle avait un hôtel (Arch. Nat. K 191, liasse 5), des rentes établies sur les halles et moulins de Rouen (Arch. Nat. Xia 1473 fol. 206 v°), et bien d'autres avantages. A tous ces revenus il fallait encore ajouter les rentes souvent fort importantes servies par les familles aux filles de grandes maisons et les donations ou legs faits par les religieuses elles-mêmes à leur communauté. Le nombre des soeurs fut d'abord fixé à cent vingt, il s'éleva plus tard à deux cents; elles devaient être issues de familles nobles et avoir obtenu pour leur admission une autorisation expresse du roi (Noël, op. cit.).

1273 à 1280.—Jean sans Peur, duc de Bourgogne et comte de Nevers, partit à l'âge de vingt-cinq ans au secours de Sigismond, roi de Hongrie dont la patrie était menacée de l'invasion des Turcs commandés par Bajazet. On sait que l'armée française éprouva une sanglante défaite à Nicopolis, le 28 septembre 1396, le comte de Nevers et quelques chevaliers échappèrent seuls au massacre qui suivit ce désastre. Moyennant une rançon considérable, Bajazet consentit à rendre la liberté au comte de Nevers et à quelques-uns de ses compagnons d'armes qui firent leur rentrée à Dijon le 28 février 1398.




LE DIT

DE LA PASTOURE

(Mai 1403).

 

CY COMMENCE LE LIVRE DE LA PASTOURE

 

      Moy de sagece pou duitte 

      Ja par mainte fois deduitte 

      Me suis de faire dittiez 

      De plusieurs cas apointiez, 

5 Combien que pou entremettre 

      M'en sache, mais pour desmettre 

      Aucunement la pesance 

      Dont je suis en mesaisance, 

      Qui jamais ne me fauldra 

10 Jusques vie me fauldra; 

      Car oublier impossible 

      M'est le doulz et le paisible 

      Dont la mort me separa, 

      Ce dueil tousjours m'apparra. 

15 Ay fait ce dittié en rimes, 

      A mon pouoir leonimes, 

      A requeste de personne 

      Dont par le mond le nom sonne, 

      Qui bien me puet commander 

20 Et son bon vouloir mander. 

      Si le fis et le rimay 

      En ce desrain moys de may 

      L'An Mil Quatre Cens et troys; 

      Et m'est avis, qui veult drois 

25 Y visier, qu'on puet entendre 

      Qu'a aultre chose veult tendre 

      Que le texte ne desclot, 

      Car aucune fois on clot 

      En parabole couverte 

30 Matiere a tous non ouverte, 

      Qui semble estre truffe ou fable, 

      Ou sentence gist notable. 

      Si diray le sentement 

      En rimant presentement: 

 

La Pastoure

 

35 Antendez mon aventure, 

      Vrais amans, par aventure 

      Oncques n'oïstes pareille, 

      Si y tendez tous l'oreille, 

      Voiez comment Amours traire 

40 Scet soubtilment pour attraire 

      Les cuers et faire subgiez 

      De ceulz qu'il lie en ses giez. 

      Pastoure suis qui me plains 

      En mes amoureux complains, 

45 Conter vueil ma maladie, 

      Puis qu'il fault que je la die. 

      Comme d'amours trop contrainte, 

      Par force d'amer estraintte, 

      Diray comment je fus prise 

50 Estrangement par l'emprise 

      Du dieu qui les cuers maistroie 

      Et qui bien et mal ottroie. 

      Si soit exemplaire aux dames       Mon fait, qui jurent leur ames 

55 Que jamais jour n'aimeront. 

      Voiez comment Amours rompt 

      Par son trés poisant effort 

      Tout propos, soit foible ou fort. 

      Trés que joenne touse estoie, 

60 Parmi bouscages hantoye 

      Et par ces landes sauvages 

      Pour repaistre enmi herbages 

      Les berbietes mon pere, 

      Et quoy qu'adès en appere, 

65 Ainsi par maintes anées 

      Furent par moy pormenées, 

      Tant que je fus ja percreue, 

      Sans estre nul jour recreue 

      Du mestier, qui me plaisoit, 

70 De bergerie, et faisoit 

      Matin lever par grant cure. 

      D'autre riens n'avoye cure 

      Fors de repairier en champs 

      Et en bois, ou les doulz chans 

75 Des oysiaulx souvent ouoye, 

      N'autres gens je n'avouoye 

      Fors pastoures et pastours. 

      Si savoye tous les tours 

      Du mestier de bergerie: 

80 Aigniaulx en la bergerie 

      Soignier, mettre fein en creche, 

      Semer en toit paille fresche, 

      Et les mottons d'une part 

      Trier, oindre et mettre a part, 

85 Berbis traire, et faire a heure 

      Aigneulx teter, et desseure 

      Le fourrage es rastiaulx mestre; 

      Ne nulle mieulx entremettre 

      Ne se sceust de tout l'affaire 90 Qu'il convient au mestier; faire 

      Anble de son et d'aveine 

      Pour faire remplir la veine 

      Aux berbis, qui aignelé 

      Avoyent qui n'est coulé, 

95 Savoye, et mes berbis tondre 

      En may assise en belle onbre 

      Au matin et a vesprée, 

      Et aporter de la prée 

      Herbe aux aignelez petiz, 

100 Pour leur donner appetiz 

      Quant ilz viennent en saison 

      Qu'on les tient en la maison; 

      Et bien raporter des champs 

      Aucunes berbis meschans, 

105 Vieilles et a dos pelé; 

      Et, s'aucune eust aignelé 

      La hors, l'aignel entre bras 

      Porter dedens mon rebras, 

      Et eulz garir de la rongne. 

110 N'y avoit si grant besoingne 

      Dont je ne fusse maistresse 

      Et des bergieres l'adrece. 

      De tout ce soigneuse estoye. 

      A droitte heure me hastoye 

115 De mener a remontée 

      Mes berbis sus la montée 

      D'un tertre ou herbe ot menue; 

      Et quant soleil ert soubz nue, 

      Au matin a la rousée 

120 D'ou terre estoit arrosée, 

      Ou temps d'esté, par herbis 

      Couvers mener mes berbis 

      Bien savoye, et assembler 

      Mon parc, que le loup embler 

125 Ne m'en peüst chief ne queue 

      Et que nulle ne fust seue.       La en l'ombre me seoie 

      Soubz un chaine et essayoye 

      A ouvrer de filz de laine, 

130 En chantant a haulte alaine; 

      Ceinturetes je faisoie, 

      Ouvrées com ce fust soye, 

      Ou je laçoye coyfettes 

      Gracieusetement faittes, 

135 Bien tyssues et entieres, 

      Ou raisiaux ou panetieres 

      Ou l'en met pain et fromage. 

      La soubz le chaine ramage 

      S'assembloient pastourelles, 

140 Et non mie tout par elles, 

      Ainçois veissiez soir et main 

      Son ami parmi la main 

      Venir chascune tenant, 

      Plus de vint en un tenant, 

145 Dont l'un flajolant venoit 

      Et l'autre un tabour tenoit, 

      L'autre musete ou chievrete; 

      N'il n'y avoit si povrete 

      Qui ne fust riche d'ami. 

150 Et la vous veissiez enmi 

      La place mener la tresche 

      Joliement sus l'erbe fresche 

      Parrot, Soyer et Harnou 

      Et Regnault, qui ot maint nou 

155 D'amours fait sus son chappel 

      Et boquet sus le jupel 

      Que Rambourt ot atachié 

      Et mis le chappel ou chié, 

      Comme a son ami trés chier. 

160 Ainsi les veissiez treschier 

      Et karoler et baler, 

      L'un en dançant reculer 

      Tenant la main au cousté,       Et le pan devant osté 

165 Et a la ceinture mis, 

      Puis en dançant s'est remis 

      A la queue emprès Gilon 

      Et devant met Sebilon. 

      Joliement y vait Belote 

170 Qui bien joue a la pelote, 

      E Mangon et Jehanneton 

      Et Belon, au joly ton 

      Des instrumens acordés. 

      La veissiez bergiers hordez 

175 De gans blans et d'aumosnieres 

      Et de diverses manieres 

      D'outilz telz qu'il apartienent 

      A bergiers qui gays se tiennent:

      Trenche pain, cysiaulx, forsetes, 

180 Boiste a ointure, esguilletes, 

      Aloine, cernoir, cordele, 

      Une grande tace belle, 

      Fil, aguille, et deel avec 

      Y a, bergier n'est sanz hec; 

185 Mainte autre chose a dedens 

      Bonne, et lanieres pendans, 

      Et la grant clef de la porte 

      De la bergerie on porte 

      Qui a une bille pent 

190 Et derriere vait frappent, 

      Et tout pent a la ceinture, 

      Ou le mastin a esture 

      On tient lié a toute heure 

      Qu'après les conins ne cueure, 

195 La houlete bien taillée, 

      Par amoretes baillée, 

      Que bergier tient en sa main, 

      Et la panetiere a pain, 

      Ou aulx et fromage on met. 

200 Biaulx oysiaulz, je vous promet,       Ont ceulz qui sont les plus cointes, 

      Tout n'ayent ilz nulles pointes 

      Qui leur voise au pas grevant, 

      Et la poittrine devant 

205 Desnoulée, ou le blanchet 

      Pert blanc de nouvel achet 

      Ou la croix de la chemise 

      Quant toute neufve elle est mise. 

      La a cotes de buriaulx 

210 Vous veissiés ces pastoreaulx 

      Mener feste a desmesure, 

      Pour attaindre a la mesure 

      Fraper du pié en dançant, 

      Gautier emprès Helissant 

215 A cloche pié faire un sault, 

      Si comme amours les assault, 

      Huer, crier, rigoler 

      Et ensemble entr'acoler; 

      Est ce vie vie vie? 

220 Qui jamais a d'autre envie? 

      Puis, quant de dancier sont las, 

      Les veissiez par grant solas 

      Eulx seoir sus l'erbe drue, 

      Chascun amant lés sa drue, 

225 Sus la clere fontenelle, 

      En chantant de voix isnelle, 

      Ataindre pain et fromage 

      Et tout mettre sus l'erbage, 

      Et ces pastoureaulx gentilz 

230 Vous trenchier ce pain faitis 

      Par lesches grandes et lées, 

      Après doulces acollées 

      Les gitter en la fontaine 

      Et par bonne amour certaine 

235 D'ycellui mengier eulx paistre. 

      En celle lande champestre, 

      De flours couverte a tous tours,       Sont ilz aise ces pastours 

      Berbis gardans par sillons, 

240 Et ces jolis oysillons 

      Qui les cuers leur resjoïst! 

      En celle place on oÿst 

      Chanter Parrot et Margot: 

      «Larigot va larigot, 

245 Mari, tu ne m'aimes mie, 

      Pour ce a Robin suis amie.» 

      Ainsi amont et aval 

      Tout y retentist li val

      Des haultes voix deliées 

250 De ces pastorelles liées, 

      Chantans a joyeuse chiere. 

      Et Robin, qui a moult chiere 

      Marion qu'il aime moult, 

      Si quiert aval et amont 

255 Pour trouver couldre qui ploye, 

      Large et longe, et la s'employe 

      Atout un large coutel, 

      Assis sus son bleu mantel, 

      Si fent la couldre par mi 

260 Et dit que, par Saint Remi! 

      Esclisse fera de couldre,

      Ensemble veult les bous couldre, 

      Si ara de flours chapiau 

      Moult bien suroré d'orpeau 

265 Que s'amie a en sa bourse. 

      Adonc n'y a si rebourse 

      Qui chapel a lie face

      A son doulz ami ne face 

      De muguet et flours d'amer 

270 Ou de roses d'oultremer. 

      Tendis vont o leurs musetes 

      Cueillir cormes ou noisetes, 

      Ou chastaignes en ce boys 

      Abatre ou cerner des noix, 275 Selon qu'il est la saisons, 

      Ou roysins en moustoisons, 

      Li pastours, puis les aportent 

      Aux belles qui se deportent 

      En l'ombre et leur font chapeaulz. 

380 Chascun dit: «Li miens est beaulz.» 

      Si broustent la tel viande 

      Ne nul d'eulx plus ne demande. 

      Telz y a qui jus leurs fleustes 

      Mettent et trayent aux butes, 

285 Aultres la lute commencent, 

      Et les autres si s'avancent 

      A faire aucuns jeux de forces, 

      Ou arrachent les escorces 

      Des arbres vieulx et mossus; 

290 Leurs chaperons lient sus 

      De bien estroitte maniere 

      Et cousent une lasniere 

      Grande et large a celle escorce, 

      Leur main ou creux de la torse

295 Boutent et bouclier en font, 

      Espées de boys reffont; 

      Lors commence l'escremie, 

      Chascun dru devant s'amie 

      Joue du bouclier et fiert 

300 Ses compains comme il affiert. 

      La veissiez vous de beaulx coups 

      Lancier sur teste et sur coulz,

      Et cellui qui mal se targe 

      De l'escorce dont fait targe, 

305 En emporte mainte boce 

      Souvent quant lui fault l'escorce; 

      L'aultre le mort, et se couche, 

      Fait, et tient close la bouche; 

      La chascun se vient ploier 

310 Et au lever essaier, 

      Et cellui qui mieulx le lieve       Le pris et l'onneur enlieve. 

      En yver jouent aux billes 

      Et au parquet et aux quilles 

315 Et aux meriaulx et aux noix 

      Et a autres esbanois. 

      D'aultres jeux font ilz assez 

      Biaulx et plaisans, ce pensez, 

      Devant leurs belles amies 

320 Qui ne sont pas endormies 

      A jugier des mieux apris 

      Et bien asseoir le pris. 

      Et orriez ces valetons, 

      Quant ilz sont es sommetons 

325 Des montaignes, jargonner 

      Et l'un l'autre ramposner 

      En jargon, tout en chantant, 

      Que nul fors qu'entr'eulx n'entent. 

      Ainsi se vont deportant 

330 Li pastorel, mais pour tant 

      Ne laissent a prendre garde 

      Des berbis qu'ilz ont en garde; 

      Puis au vespre s'en retournent 

      Et tous et toutes s'atournent 

335 De trier leurs berbietes; 

      Congié de leurs amietes 

      Prenant li joli pastour, 

      Et se mettent au retour. 

      Ainsi longuement hantay 

340 Celle vie ou je chantay 

      Mainte jolie chançon, 

      Et en l'ombre du buisson, 

      O mes compaignetes belles 

      Et leur ami avec elles, 

345 M'ombroyay mainte journée. 

      Joenne estoye et atournée 

      Comme pastoure polie: 

      Surcot vert, cote jolie       J'avoye et graille ceinture, 

350 Bourse, espinglier a esture 

      Fait et cotelet faitis 

      Et tous les gentilz outilz 

      Qu'apertiennent a bergiere, 

      Et sus pelice legiere, 

355 Chainse crespé et delié, 

      Blanc flairant et bien lié. 

      Mignote estoie et grassete, 

      Et riant a voix bassete, 

      Et gente, ce disoit on. 

360 Si fus de maint valeton 

      Amée moult chierement, 

      Mais si me tins fierement 

      Que nul ne daignay amer; 

      Maint bergier a cuer amer 

365 Plourant vint m'amour requerre, 

      Mais nul ne la pot acquerre. 

      Non obstant que mes compagnes 

      Veoye par ces champaignes 

      O leurs doulz amis deduire, 

370 Nul ne pouoit mon cuer duire 

      Ad ce que l'amer empreisse 

      Ne qu'aultre vie appreïsse 

      Que celle qu'aprise avoie. 

      Qu'estoit amer ne savoie 

375 N'aprendre ne le vouloie, 

      Ne de riens ne me doloie. 

      Tout mon soing ert de berbis 

      Garder parmi ces herbis 

      Et ces flours par prez cueillir 

380 En may, ne un seul jour faillir 

      On ne veist, main ne ressie, 

      Que chappellet de soussie 

      Ne meisse ou de passeroses 

      Ou de muguet ou de roses 

385 Ou d'aultres flours plus nouvelles.       Ces pastoureaulx leurs nouvelles 

      Me venoient raconter 

      Et pour mieulx mon cuer domter 

      Nouvellès dons m'aportoyent: 

390 Ceinturetes ou estoient 

      Pendans bourses et couteaulx, 

      Et aultres soubz leurs manteaulx, 

      Chappellez vers, devisez 

      Gentement, moult desguisez, 

395 Me presentoient en don; 

      Et vous y veissiez adon 

      Varlez descendens d'un tertre, 

      Qui maton, formage et tartre 

      M'aportoient ou flamiche; 

400 Pomes, poires, blanche miche 

      Me venoient presenter, 

      Et de leurs maulx guermenter 

      Piteusement se penoient, 

      Et près de moy se tenoient 

405 Pour moy servir, s'eusse chier 

      Leur servise, ou pour trenchier 

      Devant moy pain et fromage. 

      L'un me disoit: «C'est dommage, 

      Marotele, se tu n'aimes 

410 Je te pry qu'ami me claimes, 

      Pastourele gente et belle, 

      Ne soiez vers moy si felle.» 

      L'autre disoit: «Doulce amie, 

      Et ne m'aimeras tu mie 

415 Quant je suis ton chier ami? 

      Tu vois que, s'un seul demi 

      Pain avoie, la moitié 

      T'en donroye a cuer haitié. 

      Aime moy, fillete doulce, 

420 Je te donray une bourse 

      Jolie d'or et de soye.» 

      Ainsi alors ne pensoie       Nulle riens qui me grevast, 

      N'il ne fust riens qui levast 

425 De moy parole d'acort 

      D'amer, pour tout leur recort. 

      A tous faisoie response 

      Que pour neant tel semonse 

      M'aloient amonnestant; 

430 Si s'en souffrissent atant, 

      Car amer par tel devise 

      Ne vouldroie en nulle guise. 

      En ce point longuement fus 

      Faisant de m'amour reffus 

435 Et dongier a toute gent; 

      Tant fussent preux, bel ou gent, 

      Pou m'estoit de leurs clamours. 

      Orgueilleusete d'amours 

      On m'appelloit pour le temps; 

440 Mais je vous diray par temps 

      Coment Amours s'en venga, 

      Qui bien mon vouloir changa, 

      Combien qu'il m'estoit avis 

      Que tant eust homme cler vis, 

445 Gent corps, beaulté ne valour, 

      N'aimeroie, ains grant folour 

      Me sembloit d'ainsi amer 

      Pour en sentir doulz n'amer. 

      Or diray je que m'avint, 

450 Il n'a mie des ans vint, 

      Ains croy que quatre ans passez 

      N'a mie encore d'assez: 

      Un jour en l'ombre seoie 

      Soubz un chaine et asseoie 

455 Un vert jolis chappellet 

      Dessus mon chief crespellet, 

      Sus une fontaine belle. 

      Et comme d'amours rebelle 

      Vouloye la seulete estre; 

460 Ou lieu avoit moult bel estre, 

      Bois fueillu tout environ 

      Et l'erbe jusqu'au giron, 

      Par placetes drue et basse; 

      De flouretes a grant masse 

465 Diverses ot et planté, 

      Sus la fontaine planté 

      Arbres beaulz de moult belle ombre 

      Que soleil ne feist encombre. 

      Mes berbietes gardant, 

470 La seoie en regardant 

      Les floretes que cueilloye, 

      Qu'en la fontaine mouilloie, 

      Et de haulte voix serie 

      Chantoye si que l'orie 

475 Du boys en retentissoit. 

      Droit a celle heure passoit 

      Par le grant chemin ferré, 

      Qui ert lez le bois querré, 

      Une grant tourbe de gens 

480 Sus chevaulx mignoz et gens 

      Qui entendirent le son 

      Et le dit de ma chançon. 

      Adonc se sont arrestez 

      Et ou boys, y ot de telz, 

485 Entrerent, suivant la voix 

      Du chant queroient ou bois, 

      Mais ne m'ont pas tost trouvée, 

      Car le boys fueillu leur vée; 

      Mais moy, qui fus seule en crainte, 

490 Des chevaulx ouÿ la frainte 

      Qui par le bois se hastoient 

      Et ja près de moy estoient, 

      Tout ne me veissent ilz mie. 

      Adonc la char me fremie 

495 De paour, si me tins coye 

      Et du tout mon chant acoye. 

      Au chief de piece tant firent 

      Ceulz qui en riens ne meffirent 

      Que dessus la fontenelle 

500 Me trouverent; voix ysnele 

      N'oz pas a les saluer, 

      Ainçoys, sans moy remuer, 

      Me tins assise et honteuse 

      Et de baudour souffraiteuse. 

505 Tremblant et rougie ou vis 

      Je devins quant je les vis, 

      Car je n'oz gens de tel pris 

      A veoir souvent apris: 

      Frains dorez, selles couvertes 

510 Avoyent blanches et vertes 

      Et de diverses couleurs 

      Faittes aux devises leurs. 

      Dessus gros chevaulx mignos 

      Et sus genez espagnolx 

515 Montez estoient li ber, 

      Plus gentilz que nul ober, 

      Riches robes et trainans, 

      Vestues trés avenans, 

      D'or et de soye brodées 

520 Et a devises bandées, 

      L'une d'or, l'autre d'argent, 

      Escharpes qui bel et gent 

      Leur estoient avenans, 

      Dont les cliquetes sonnans 

525 Tout le boys retentissoient 

      Pour les sons qui en yssoient, 

      Chappeaulx jolis de festus 

      Sus leurs chaperons vestus 

      Avoyent jusques a l'ueil 

530 Pour l'arsure du soleil. 

      Moult furent bien assesmez 

      Les gentilz hommes amez, 

      Beaulx et gens a droit souhaid,       Gracieux et de bon hait. 

535 Adonc assembla la route 

      Ou mainte haye fu route 

      Pour venir a l'assemblée 

      Ou sans cause fus troublée. 

      Lors, comme frans, sans orgueil, 

540 Tous descendirent ou brueil. 

      Or me tins je pour surprise, 

      Bien cuiday morte estre ou prise. 

      Vers moy adreçant leur pas 

      Tous ensemble isnel le pas 

545 Distrent a joyeuse chiere: 

      «Dieux vous gard, doulce bergiere.» 

      Et je honteuse et tremblant 

      Me lieve a couart semblant; 

      Si com je sceus leur rendi 

550 Leur salu, plus n'atendi 

      Mais loings fus plus d'une toyse. 

      En celle route courtoise 

      Ot un si fait chevalier 

      Que, s'ilz fussent un millier, 

555 Si passast il, com moy semble, 

      Trestous les aultres ensemble 

      De valeur, de sens, de pris 

      Et de quanque bien apris 

      Doit avoir en tous endrois. 

560 Beauls et gens, jolis et drois 

      Fu dessus les aultres tous, 

      Et me semble que trestous 

      L'appelloient Monseigneur, 

      Dont vi qu'il ert le greigneur 

565 Et le plus autorisié. 

      La un chevalier prisié 

      S'avance et me prist a dire: 

      «Pastoure, paour n'ayez n'yre, 

      Car vous n'arez se bien non 

570 Par nous.» Lors nomma par nom       Cil qui les autres passoit 

      Et dist: «Par cy trespassoit 

      Monseigneur que voiez cy 

      Et sa compagnie aussi. 

575 Si chantiez, ce m'est avis, 

      Bel et bien a droit devis 

      De haulte voix deliée, 

      Pour ce vostre chiere liée 

      Moult desira a veoir 

580 Et decoustes vous seoir 

      Pour vostre doulz chant ouïr. 

      Si ne nous pouez fouïr: 

      Chanter il vous convendra 

      Dont ja mal ne vous vendra.» 

585 Adonc vers cellui me meine 

      Qui Dieu doint bonne sepmaine, 

      Et je humblement m'encline 

      Devant lui la chiere cline, 

      Si le saluay tout bas, 

590 Mais cellui fist un grant pas 

      Et tost relever me vint, 

      Un doulz ris qui lui avint 

      Gitta moult joyeusement 

      Et dist gracieusement: 

595 «Et, par Saint Sauveur d'Esture 

      Voycy joyeuse aventure!»

      Adonc sus l'erbe menue 

      S'assist et par la main nue 

      Me prist et decouste lui 

600 M'assist, si n'y ot cellui 

      Qui ne se soit tost assis. 

      Adonc des foys plus de six 

      Me pria que je chantasse 

      Hault et cler, riens ne doubtasse, 

605 Mais longuement m'excusay 

      De chanter, car je n'osay. 

      Cil dist: «Doulce, pastourele,       N'escondissez la querelle 

      Que vous fais, ainçois chantez 

610 La chançon que plus hantez.» 

      Quant vis la grant courtoisie 

      De ceulz, aucques acoisie 

      Fut la paour qu'eue avoye; 

      Si m'asseuray toutevoye 

615 Et dis a cil, qui rioit 

      Doulcement et me prioit, 

      Que par son commandement 

      Chanteroye ysnelement, 

      Mais en gré le voulsist prendre, 

620 Car moult y ot a reprendre. 

      Lors a chanter commençay 

      La chançon que je pensay 

      Qui la plus nouvelle estoit 

      Et qui le mieulx me goustoit. 

625 Si vous diray la chançon 

      Dont ouÿrent du chant son: 

 

Bergierette

 

        Il n'est si jolis mestier 

        Com de mener en pasture 

        Ces aigneaulx sus la verdure, 

630 Jamais faire aultre ne quier. 

        Qui verroit ces bergieretes 

        Et ces jolis pastoureaulx 

        Entr'amer par amouretes 

        Et faire de flours chapeaulz, 

635 Il diroit qu'il n'est sentier 

        Ne voye qui soit si pure, 

        Jamais d'aultre n'aroit cure,         Si s'en vouldroit accointier. 

        Il n'est si jolis mestier. 

640 Ces pastours o leurs chevretes 

        Au joli chant des oysiaulx 

        Vous dient ces bergieretes 

        Et ces beaulx motez nouveaulx, 

        Et aiment de cuer entier, 

645 Au son de leur turelure 

        Dançant tant comme esté dure, 

        D'autre joye n'ont mestier. 

        Il n'est si joli mestier. 

 

      Ainsi ma chançon finay 

650 Et devant cil m'enclinay 

      Qui de chanter m'ot requise. 

      Mon chant loua de grant guise 

      De son bien et de sa grace, 

      Si m'en sceut et gré et grace 

655 Et bien m'en remercia, 

      Et dist: «Pastoure, cy a 

      Maint gentil homme vaillant, 

      Si ne soyez deffaillant 

      D'encore une a leur requeste 

660 Chanter, vous l'arez tost preste, 

      S'il vous plaist, en petit d'oure, 

      Or chantez, doulce pastoure.» 

      Adonc pour leur vueil perfaire 

      Plus prier ne me voulz faire, 

665 Si chantay joliement 

      Ceste chançon liement: 

 

Bergierete           Au joly bousquet 

          Vont ces pastoureles 

          Cueillir du muguet. 

670 Chappellet de flours 

          Font a leurs amis, 

          Par fines amours 

          Ou chief leur ont mis. 

          La font maint hocquet 

675 O leurs chalemeles 

          Parrot et Huguet, 

          Au joly bousquet. 

      Après ma chançon finée 

      Joye et bonne destinée 

680 Ilz m'ont trestuit aouré, 

      Mais ja orent demouré 

      Longuement, et la vesprée 

      Fu ja bien près qu'avesprée 

      Comme a soleil resconçant; 

685 Mes berbis, qu' ou bois paissant 

      Aloyent, fu temps de traire 

      En leur toyt, et moy retraire. 

      Si dis lors a voix rassise 

      A cil lés qui fus assise: 

690 «Monseigneur, trop tarde jé; 

      S'il vous plaist, prendray congié 

      Que je ne soye blasmée. 

      Tart est, près de nuyt fermée, 

      Temps est de mes berbis mettre 

695 En toyt et de m'entremettre 

      D'afforrer mes aignelez 

      En noz petiz hostelez.» 

      Lors en piez me suis levée, 

      Et cil le congié ne vée, 

700 Ains de bon cuer l'ottroya; 

      Hors du boys me convoya, 

      Ne point ne m'ot en despris 

      Pour tant s'a trier me pris 

      Mes bestes a mon appel, 

705 Ainçois aida au tropel 

      Assembler, dont pris a rire 

      Et en souriant lui dire: 

      «Monseigneur, par saint Legier! 

      Bien vous siet estre bergier; 

710 Oncques si jolis pastour 

      Ne repaira cy entour.» 

      A rire s'en commença,       Congié pris, il me laissa, 

      Mais ainçois a moy s'offry 

715 Ne oncques il ne souffry 

      Que genoil je meisse a terre 

      N'au congié n'a don requerre. 

      Tous me touchierent la main 

      En disant: «Et soir et main 

720 Vous doint Dieux, doulce bergiere, 

      La riens que plus ariez chiere.» 

      Ainsi adonc se partirent 

      Ceulz de moy et congié prirent, 

      Et ou terminoit li vaulz 

725 On leur mena leurs chevaulz;

      Si s'en vont dessus ridant, 

      Jouant, riant et chantant. 

      Et je a l'ostel m'en tourne, 

      Mais tart m'est que je retourne; 

730 Si mis mes berbis en toit, 

      Car la nuit ja me hastoit 

      Et les pris a affourrer, 

      Besoing n'oz de demourer. 

      Ainsi celle nuit passay, 

735 Mais sachiez que moult pensay 

      A ceulz qui sus la fontaine 

      Me trouverent a grant peine, 

      Sur tous d'un me souvenoit 

      Et au devant me venoit 

740 Son beau corps, gent et faitis, 

      Et son doulz maintien gentilz, 

      Son parler, son regard doulz 

      Qui plaire el me fist sur tous. 

      Au matin, quant vachier corne, 

745 Que toutes bestes a corne 

      On meine aux champs pour repaistre, 

      Mis mes berbis en champestre 

      Et vers le bois me tournay, 

      Mais ainçois bien m'atornay 760 D'estroitte cotte de vert; 

      Mon peliçon fu couvert 

      D'un beau ridé chainse blanc, 

      Et ceinte parmi le flanc 

      Fus de ceinture ferrée, 

755 Reluisant com fust dorée, 

      La ou pendoit la boursete 

      De soye fine, doulcete. 

      Et le faitis esguillier 

      Lez le coutel a taillier. 

760 La alay ou je souloye, 

      Et ainsi comme j'aloye 

      Mes compaignetes encontre; 

      En alant en leur encontre 

      De loings me pristrent a rire 

765 Et commencerent a dire: 

      «Dont me vient ce, Marotele, 

      Qu'adès ta belle cotele 

      Tu as vestue et es ceinte 

      De ta jolie sursainte? 

770 T'a ton pere fiancée, 

      Ou se as nouvelle pensée? 

      Oncques ne te veismes yer; 

      Ou alas tu ombroier? 

      Si fus tu bien demandée; 

775 Or le demande a Houdée. 

      En l'aunoy fusmes en l'ombre; 

      De pastours y ot grant nombre 

      Atout flajolz et bedons, 

      Qui aporterent maints dons 

780 Aux pastoureles qui tindrent 

      La feste et bien s'i maintindrent: 

      Parrot a la joue enflée 

      Aporta de giroufflée 

      Trestout fin plein son giron 

785 A Belote du Firon; 

      De soussie plein chappel       Aporta Robin Happel 

      A Marion la Gautiere; 

      Une tartre toute entiere 

790 Et un beau gros grant gastel 

      Aporta soubz son mantel 

      Colin Gautre de la Broce; 

      Jehannot pendant a sa croce 

      Aporta tout un jambon, 

795 Oncques je ne vi si bon, 

      Et la meilleure despense 

      Qui oncques entrast en pense, 

      Deux bouteilles toutes pleines. 

      Si dançames en ces plaines 

800 Ou ot moult belle assemblée 

      De joye et baudour comblée. 

      N'y a pastoure ou paÿs 

      Jusqu'en ces larris laÿs 

      Qui ne venist a la feste, 

805 De dancer et chanter preste. 

      Si n'y ot en ceste année 

      Plus grant feste et mieulx menée. 

      Girout te demanda moult, 

      Ne oncques dancer ne voult 

810 Pour ce que pas n'y estoies. 

      Et ou fus tu toutesvoyes 

      Quant avecques nous ne vins? 

      Or nous di que tu devins?» 

      Adonc Lorete appellay 

815 Et tout bas a lui parlay, 

      Car celle fu plus m'amie, 

      Et dis: «Ne m'esgaray mie, 

      Ains compagnie plaisant 

      Plus que vous vi et faisant 

820 Chiere bonne et doulcereuse, 

      Dont je suis toute amoreuse. 

      Si n'y avoit pas pastours, 

      Mais ceulz qui scevent les tours       De courtoisie et d'onneur, 

825 Car n'y avoit nul menour 

      De chevalier ou gentil 

      Escuier, de baron fil.

      Sus la fontaine en ce bois, 

      Ou souvent seulete vois, 

830 Me trouverent ou chantoye 

      Et mon entente mettoye 

      A ces floretes cueillir. 

      La me vindrent acueillir, 

      Ainsi mon chant me traÿ. 

835 Quant je les vi m'esbahy, 

      Car cuiday estre honnie 

      Et de toute honneur banie. 

      Mais de ce garde n'avoye, 

      Car oncques, se Dieux me voye, 

840 Je ne vi gent si courtoise. 

      Doulcement sans mener noise 

      Gracieux salu me dirent, 

      Puis des chevaulx descendirent 

      Et s'assirent couste mi, 

845 Mais sur tous, par saint Remi! 

      Y ot un qu'ilz appelloient 

      Monseigneur, quant l'appelloient, 

      Qui estoit doulz et plaisant 

      Et bonne chiere faisant, 

850 Qui de chanter me requist 

      Et moult doulcement m'enquist 

      De mon estre et que faisoie 

      En ce bois ou m'esbatoye; 

      Et tant fist que je chantay, 

855 Quant plus riens je ne doubtay, 

      Une chançonnete ou deux, 

      Et certes je fus bien d'eulx 

      Merciée et chier tenue; 

      Et ja estoit nuyt venue 

860 Quant d'eulx je me departi.       Or t'ay dit en quel parti 

      Je fus yer la remontée, 

      Mais en pensée boutée 

      Nouvellete suis sans doubte, 

865 Tant me plaist ycelle route 

      De gens doulz et avenans, 

      Et adès suis souvenans 

      De cil qui le mieulz me plaist, 

      Qui me dist sans trop long plaist 

870 Qu'il me revendroit veoir 

      Et decouste moy seoir. 

      Si me tarde qu'il y viengne. 

      Dieux doint qu'il lui en souviengne 

      Et que, sans penser villain, 

875 Me vueille amer com je l'aim, 

      Sans villennie me faire! 

      Car ne pense a me meffaire 

      Pour homme qui soit en vie, 

      Ne d'autre riens n'ay envie 

880 Fors que nous chantions ensemble, 

      Il n'y pense, ce me semble, 

      Autre mal et non fais je.» 

      «Hé Dieux! que c'est bien songé!» 

      Lorete adonc respondi: 

885 «Par le Dieu qu'en crois pendi! 

      Or te voy en male cole 

      Qui veulz laissier nostre escole 

      Et renoncier au mestier 

      Pour de tel gent t'acointier. 

890 Laisse en paix tout, soterele. 

      Est ce estat de pastorelle 

      Qui bestes a a garder? 

      Il te convient regarder 

      A ton honneur, ou, sans doubte, 

895 Tost la perderoies toute, 

      Mieulx te vauldroit estre morte. 

      Sont telle gent de ta sorte? 

      Ilz t'aroient tost honnie 

      De toy faire villennie. 

900 Certes, pou tenroient conte. 

      Te fault il un filz de conte 

      Se d'amours te veulz tramettre? 

      Certes, chascun son cuer mettre 

      Doit, se joïr veult a droit 

905 D'amours, selon son endroit. 

      Il est tant de valetons 

      Si beaulx qui gardent motons 

      Et pour t'amour se deffrisent 

      Et te servent et te prisent; 

910 Choisis un, se veulz amer, 

      Et ne te fay pas blasmer 

      De ceulz qui d'amour legiere 

      Aymeroient toy, bergiere.» 

      Adonc respons: «Certes, suer, 

915 Amer ne vueil a nul fuer 

      Par amours, ce n'est pas fable, 

      Qui qu'il soit, mais s'agreable 

      M'est un seul plus qu'aultres mille 

      Pour son corps gent et abille, 

920 Pour tant n'ay je pas envie 

      D'emprendre amoureuse vie; 

      Ja Dieux ne m'y doint embatre! 

      Mais je me vueil, bien esbatre 

      Et jouer sans villennie, 

925 Ne fault ja que je le nye. 

      La veue riens ne me couste 

      De cil qui me plaist et gouste; 

      Si ne m'en fault ja blasmer, 

      Car sans mal le vueil amer 

930 Pour le bien qui en lui maint, 

      Et ainsi sont amé maint 

      Vaillans pour leur grant bonté 

      Si com l'en m'a raconté.» 

      Lorete adonc me respond: 

935 «Voir est, si com lievre pont, 

      Qu'a ton vueil a droit compas 

      Aimeras, n'y fauldras pas. 

      Cuides tu faire a ta guise 

      D'Amours qui les cuers desguise 

940 Estrangement et scet prendre? 

      Et ja le pues tu aprendre 

      Quant elle te fait tant plaire

      Homs de nature contraire 

      Au mestier de bergerie. 

945 Par Dieu! c'est grant resverie 

      Coment ton cuer y puet tendre, 

      Et si te pues bien attendre, 

      Tant t'en vueil bien ores dire, 

      Puis que le tien cuer y tire, 

950 Se souvent as sa hantise, 

      Qu'Amours, qui les cuers atise, 

      Ne te laira pas durer 

      Sans de lui t'enamorer, 

      Se il est tel qu'il te face 

955 Semblant ne d'ueil ne de face. 

      Mais je te pri, toutevoye 

      S'il te plaist, que je le voye 

      Et que le secret tout sache, 

      Car en soy maint mal ensache 

960 Cuer qui aime ou veult haïr 

      Sans a nul le regehir.» 

      Lors dis qu'il me plaisoit bien, 

      Car je la savoye bien 

      Secrete, et o moy venroit 

965 Ou boys ou j'aloye droit, 

      Si seroye mieulx que seule, 

      Mais ja n'yssist de sa gueule

      Chose qui a celer feist, 

      Gardast que tant ne meffeist; 

970 Et celle le me jura 

      Par serment et asseura.       Ainsi, noz berbis chaçant 

      Qui devant nous vont paissant, 

      Entre noz deux seulement, 

975 De ce parlant belement, 

      Vers le bois nous sommes traittes 

      Et loings des autres retraittes 

      Tant qu'a la fontaine veismes 

      Et sus l'erbe nous seïsmes. 

980 La fusmes la matinée, 

      Reveismes a la disnée, 

      A ressie retournames 

      Ou boys, ou d'amours parlames. 

      Ainsi trois ou quatre jours 

985 En ce boys allons tousjours 

      Qu'onques nul vers nous ne vint,

      Mais tost après cil revint 

      Dont m'anuyoit la demeure; 

      Les chevaulx senti en l'eure 

990 Car l'oreille ailleurs n'avoye,

      Si saillis tost en la voye 

      Pour savoir se cil estoit 

      Que le cuer m'amonnestoit. 

      Quant de loings le vi venir 

995 Amours me fist devenir 

      Vermeille ou vis, et couleur 

      Muay, sans sentir douleur. 

      De loings je le regardoye; 

      A l'entrée l'attendoye

1000 Du boys dont il approchoit. 

      Lui troisiesme chevauchoit 

      Sans plus, li biaux et li gens. 

      N'ot pas mené tant de gens 

      Comme a l'aultre fois avoit. 

1005 Ma compaingne qui le voit 

      De paour prist a trembler 

      Et ou vis morte sembler; 

      Si me dist par grant freour:       «Je mourray cy de paour, 

1010 Nous serons ja tost honnies, 

      De folie t'ensonnies 

      De tel seigneur t'acointier. 

      Yssons hors de ce sentier, 

      Il nous en vault mieulx fouïr 

1015 Et nous aler enfouïr 

      Soubz ces fueilles en ce boys. 

      Vien se tu veulz, je m'en vois; 

      Mieulz voulsisse estre grevée 

      D'un bras que t'avoir trouvée 

1020 Anuyt n'ycy convoyée. 

      —Dieux! que tu es effroyée!» 

      Dis je, «Lorete, regarde

      Comme il rit; tu n'aras garde: 

      Il n'est pas tel qu'il nous face 

1025 Villennie ne mefface.» 

      Cellui ainsi chevaucha 

      Tant que de nous approcha, 

      Et je contre lui m'aval. 

      Il descent de son cheval, 

1030 Je m'encline et le salue 

      Comme affiert a sa value, 

      Mais tost me vint relever 

      Et dist: «Dieu vueille sauver 

      Ceste bergierete gente, 

1035 D'aigniaulx garder diligente.» 

      Lors me prent parmi la main, 

      Et je ou vert boys le main 

      Seoir sus la fontenele. 

      Doulcement dist: «Marotele, 

1040 Vous veoir moult desiroye 

      N'a aultre riens ne tiroye 

      Qu'a cy retourner arriere, 

      Car oncques ne vi bergiere, 

      Dont je soye souvenant, 

1045 A mon gré si avenant       Ne dont le chant tant me pleust, 

      Tant autre bien chanter sceust. 

      Or vous pri je, doulce amie, 

      Que ne m'escondissiez mie 

1050 De chanter sans plus long plait, 

      Car vostre chant moult me plait. 

      Mais dites, doulce maignete, 

      Est ce vostre compaignete 

      Que je voy la toute seule 

1055 Assise sus celle esteule?» 

      Lors a respondre me pris 

      Au chevalier que tant pris, 

      Bassement sans arrestance, 

      Et de mesprendre en doubtance 

1060 Dis: «Monseigneur, grant mercy 

      Dont tout mon fait vous plait si. 

      C'est de vostre bien sans faille, 

      Non mie que je le vaille. 

      Si suis de bonne heure née 

1065 Quant Dieu m'a ad ce menée 

      Qu'a tel chevalier je plais 

      Dont tout li mondes tient plais 

      Du grant renom et vaillance; 

      Si vueil du tout sans faillance 

1070 Estre vostre en tout honneur, 

      Car bien sçay que deshonneur 

      Jamais ne pourchaceriez 

      Vers moy, vous ne daigneriés. 

      Si commandez a vo guise, 

1075 Soit chant ou autre devise, 

      Ja ne vous contrediray 

      Mais du tout obeïray 

      Sans que nulle riens remaigne, 

      Monseigneur; mès ma compaigne, 

1080 Que veez la, seure n'est mie.» 

      Lors dist: «Venez ça, m'amie, 

      N'aiez ja de moy doubtance,       Car a vous faire ne pense 

      Chose qui vous desagrée. 

1085 —C'est ma conpagne secrée, 

      Monseigneur, faittes lui chiere,» 

      Ce dis je, «et l'aim et tiens chiere.» 

      Lors celle c'est approchée 

      Qui tint la chiere embrunchée, 

1090 Et de contenance simple, 

      Le chapperon, que ot sans guimple 

      Affulé, de son chief oste 

      Et s'agenoilla decoste 

      Cellui, qui lui tend la main 

1095 Et dit: «Dieux vous doint bon main, 

      Bergierete savoureuse, 

      Ne soiez pas paoureuse 

      De moy qui suis vostre ami, 

      Mais vous seez coste mi. 

1100 Et dittes de voz nouvelles 

      Entre vous deux, pastourelles, 

      Car pastouriaux aussi sommes, 

      Voz chiers amis et voz homes.» 

      En sa compagnie avoit 

1105 Deux chevaliers qu'il savoit 

      Secrez, sages, sans murmure, 

      Car d'autres gens n'ot il cure, 

      Qui furent jolis et cointes, 

      N'orent pas gonnele a pointes 

1110 Mais haincellins a grans manches, 

      Estrois, serrez sus les hanches. 

      De velous vert decouppez, 

      Brodez, d'or entour frappez, 

      Et coliers d'orfavrefie, 

1115 Moult riches a pierrerie; 

      Si n'a de cy en Artois 

      Nul chevalier plus courtois 

      En fait, en dit, en langage 

      Et en maintien doulz et sage. 

1120 Cellui ou le plus pensoye 

      Lors n'estoit vestu de soye,

      Mais d'une grant hoppellande 

      Longue et ot une guerlande 

      En son chief o un fermail 

1125 De pierrerie et d'esmail, 

      Un riche colier luisant 

      Qui moult lui fu aduisant, 

      De dyamans tout semé 

      Et de perles asesmé, 

1130 Mais de ce ne fais je conte 

      Combien qu'adès vous en conte, 

      Car ses condicions, faittes 

      A souhait, toutes perfaittes 

      Furent a mon gré, par m'ame, 

1135 Telles qu'en ce monde dame 

      N'a que on la deust blasmer 

      D'un tel chevalier amer, 

      Et ce plus l'embelissoit 

      Que le fin or qui luisoit 

1140 Ne la pierrerie aussi. 

      Longuement fusmes yssi, 

      Ou mainte raison ot ditte 

      Que je n'ay pas cy escripte 

      Pour le conte qui seroit 

1145 Si long qu'anuyer porroit; 

      Pluseurs chançons y chantay, 

      Et cil chanter escoutay 

      De qui le chant me plaisoit 

      Et trestout quanque il faisoit. 

1150 La devisames sans conte 

      D'amours maint gracieux conte, 

      Et a mainte belle enqueste 

      Respondis a sa requeste; 

      Maint doulz ris, maint doulz regart 

1155 Fu gitté, se Dieux me gard, 

      Celle part ou fist bel estre; 

      Et, tout soit il bien grant maistre, 

      En son fait n'en son accueil 

      N'ot ne mauvaistié n'orgueil, 

1160 Dont forment m'esbaÿssoie 

      Quant a sa valour pensoye 

      Et le veoie sur tous 

      Humble, gracieux et doulz, 

      Et ce yert ce que plaissoit 

1165 Mon cuer a qui il plaisoit. 

      Longuement ou lieu nous seismes, 

      Ou maint plaisant conte deismes 

      Qui a conter bien seoit 

      Mais pas ne nous desseoit, 

1170 Tant y fussions grant espace, 

      Car legierement temps passe 

      Cuer qui en ayse demeure, 

      Un jour ne lui est une heure. 

      Ja d'avesprir s'aprestoit; 

1175 Un chevalier qui estoit 

      En la place avoit ja dit 

      Maintes fois, dont fu maudit 

      De moy, a basse murmure: 

      « Sire, le temps pou vous dure, 

1180 Ja est tart, le jour nous fault; 

      Souviengne vous qu'il vous fault 

      Devers noz seigneurs aler 

      A qui avez a parler. » 

      Lors disoit cil: « Je m'en vois », 

1185 Puis se rasseoit ou bois 

      Et ne s'en pouoit partir, 

      Et moy aussi sans mentir 

      Voulsisse bien qu'a tousjours 

      Près de lui fust mes sejours, 

1190 Mais partir nous convenoit 

      Pour la nuit qui ja venoit. 

      De moy se parti atant 

      Le bel et bon que j'aim tant;       Au departir m'acola, 

1195 Je m'encline, il s'en ala 

      Esperonnant son cheval; 

      Et je m'en viens contreval 

      La prée, atout vert chappel 

      Ou chief, menant mon tropel, 

1200 Devisant a ma compagne. 

      Et ainsi par la champagne 

      Venismes en noz maisons, 

      De hebergier fu saisons; 

      Si failly no parlement 

1205 Atant, mais tout bellement 

      Avons l'une a l'autre ou bois 

      Mis journée; a basse voix 

      Deismes: « Lieve toy par main, 

      A Dieu jusques a demain. » 

1210 Celle nuit ainsi passa 

      C'oncques mon cuer ne pensa 

      Fors a cil sanz qui n'avoie 

      Nul bien se ne le veoie. 

      Si n'y ay gaires dormi, 

1215 Mais en pensant a par mi 

      Disoie ces mos yci 

      Comme ouïr les pouez ci: 

 

Bergierete

 

        Dont me vient telle aventure 

        Qu'amer me fault maugré mien? 

1220 Je ne cuidasse pour rien 

        Qu'amours fust de tel nature. 

        Simple sans amer estoye 

        Ne pensée sossieuse, 

        Je me jouoye et chantoye, 

1225 De plus n'estoye envieuse.         Or n'ay fors de penser cure 

        Ne je n'ay nul aultre bien 

        Fors veoir cil qui le mien 

        Guer a tout, je le lui jure, 

1230 Dont me vient telle aventure? 

        Son gent corps ou que je soye 

        Et sa chiere gracieuse 

        Adès m'est vis que je voye, 

        De plus ne suis curieuse. 

1235 Hé las! je sens la pointure 

        D'amours qui me tient si bien 

        Que je n'ay sens ne maintien, 

        Tant mez en amer ma cure, 

        Dont me vient telle aventure? 

 

1240 Au matin quant le jour crieve 

      Pensant a amours me lieve, 

      A soleil levant m'en vois 

      O mes berbis vers le bois. 

      Ma compaingne d'assez près 

1245 Me suivoit, si vint après, 

      Dont je fus moult resjouÿe 

      Si tost que je l'oz ouÿe;

      De loings le chief me hocha, 

      Puis, quant elle s'approcha, 

1250 Sus la fontaine en alons 

      Seoir, ne fu mie longs 

      Ly chemins, lors commençay 

      Com celle qui plus pensay: 

      « Dis, Lorete, doulce amie, 

1255 Et ne te mentoys je mie? 

      Est il bel le chevalier, 

      Par ta foy, que tu vis hyer? 

      N'est il gracieux et gent 

      Et plaisant a toute gent? 

1260 Sont pastoureaulz de tel sorte? 

      Bien aroit pensée torte 

      Ou aveugle les deux yeulx 

      A qui il ne plairoit mieulx 

      Qu'un bergier, tant fust apris. 

1265 De quoy ay je donc mespris 

      S'il me plaist, sans mal penser 

      Et sans nullui offenser? » 

      Lorete respond atant: 

      « Bel et gracieux est tant 

1270 Voirement que riens n'y fault, 

      Ne je n'y voy nul deffault, 

      Et bien voy que l'aimeras, 

      Dont encor te blasmeras. 

      Mais, s'il les autres surmonte, 

1275 A toy ce que vault et monte 

      Qui pastourelle remains? 

      De tant t'aimera il mains 

      Comme en lui a plus valour. 

      Bien tendroit a grant foulour 

1280 D'en toy mettre s'amour toute. 

      Quelque dame aime sans doubte 

      Belle et de grant renommée. 

      Cuideroies tu amée 

      Estre de lui, fole, nyce! 

1285 Garde qu'il ne te honnisse, 

      Car s'amour n'aras tu pas; 

      Et ne te fie en ce pas 

      N'en son regard doulz et simple; 

      Chascun te tendroit a simple 

1290 De toy attendre a s'amour. 

      Mais me croy et sans demour 

      Esloingne ce bois ramage 

      Ains que plus ayes domage, 

      Et gard que plus ne t'y treuve 

1295 Ains que fole amour t'esmeuve 

      A faire plus grant folie,       Car a grant sens cil s'alie 

      Qui esloingne le meschief 

      Ains qu'il en viengne a mal chief; 

1300 Mais pour bien je le t'anonce, 

      Car tu n'aras ja une once 

      De s'amour, ne pou ne grain: 

      Tel espi n'est pas sans grain. 

      Cuides tu qu'a pourveoir

1305 Soit adès bon? a veoir 

      Est au regard savoureux 

      Qu'il a le cuer amoreux, 

      Mais pour passer temps puet estre. 

      Tout soit il noble et grant maistre, 

1310 Bien vouldroit trouver aucune, 

      Car pou sont qui n'aiment qu'une, 

      A qui se peüst esbatre, 

      S'a ce se pouoit embatre. 

      Mais c'est trop grevable peine 

1315 A cuer, qui d'amour certaine 

      Aime entierement, partie

      Qui en deux lieux est partie 

      Ou en pluseurs, et scet bien 

      Qu'il n'en a pas tout le bien; 

1320 Et mieulx vauldroit, n'est pas gas, 

      Amer en un lieu plus bas 

      Qu'en si hault n'en si grant pris 

      Qu'on soit tenu en despris. 

      Ne te souvient il, Marote, 

1325 Que ton pere, Jehan Burote, 

      Qui est sage homme entre mille, 

      N'a pareil en nostre ville, 

      A de beaulx rommans assez 

      Qui parlent des temps passez. 

1330 L'aultrier en un, dessoubz l'orme, 

      Lisoit seant sus sa forme; 

      Au propos de telz amans 

      Raconte cellui rommans,       Ainsi com je me recorde 

1335 Il me semble qu'il recorde 

      D'un filz de roy, et m'est vis 

      Comme il compte en son devis, 

      Qu'on appelloit roy de Troye 

      Le pere; avint toutevoye 

1340 Que la roÿne un fier songe 

      Songa, nel tint a mençonge, 

      Quant de cel filz grosse estoit, 

      Avis lui fu qu'elle avoit 

      Enfanté un grant tyson 

1345 Ardent qui la bastison 

      De la ville toute ardoit, 

      La cité toute perdoit 

      Le païs et le regné. 

      Le roy, quant l'enfant fut né, 

1350 Occire le commanda, 

      Mais la roÿne manda 

      Qu'a son pastour fust baillié 

      Et non de coteaulx taillié, 

      Car trop ert bel enfançon. 

1355 Si fu nourry en façon 

      De filz de bergier ou bois, 

      Et quant grant fu, atout oys, 

      Cuidoit au pastour filz estre, 

      Nés en village champestre. 

1360 Si fu bel, gentil et gent 

      Et plaisant a toute gent, 

      Sur toute autre creature. 

      Bien retrait a sa nature, 

      Car, tout gardast il berbis 

1365 Et mengast lait et pain bis, 

      Courtoys fu et avenant, 

      Abille et bien souvenant; 

      En lui ot gentil bergier; 

      En maint boys, en maint vergier 

1370 Repairoit berbis paissant.       Une pucelle en passant 

      Vid li gentilz homs naïs, 

      La plus belle du paÿs, 

      Menant berbis en pasture; 

1375 Cent corps et belle faitture 

      Ot la pucelle au cler vis, 

      Et nommée a mon avis 

      Fu par droit nom Senonné, 

      Si lui a son cuer donné, 

1380 Car trop lui plot son doulz ris. 

      Le bergier nommé Paris

      Fu puis, comme on fait entendre, 

      Mais lors nommé Alixandre 

      Estoit cil gentil pastour, 

1385 Si n'y avoit la entour 

      Pastourel a lui semblable, 

      Tant fust doulz et amiable 

      Que Senoné moult l'ama 

      Et doulz ami le clama. 

1390 Si orent, si com j'entens, 

      Les deux amans moult bon temps; 

      Un tendis et lit faisoient 

      De fueilles vers, ou gisoient 

      Braz a braz sans couverture 

1395 Fors de branches et verdure, 

      N'aultre ne voulsissent mie, 

      Paris promist a s'amie 

      Qu'a toujours mais l'aimeroit 

      Ne jamais ne la lairoit, 

1400 Ainçois une grant riviere 

      Tourneroit son cours ariere 

      Que son cuer fust deposé 

      D'elle amer ne reposé. 

      Si fist ceste convenance: 

1405 En un arbre en souvenance 

      L'escript atout le coutel, 

      Dont il tailloit maint fretel,       Et dist que cel arbre et fust 

      Tesmoing du convenent fust. 

1410 Mais puis autrement avint, 

      Car dit lui fu dont il vint 

      Et de quel gent estoit né, 

      Dont desplut a Senonné, 

      Car aussi tost s'en ala,

1415 Plus berbis ne garda la, 

      Ains s'en retourna a Troye 

      Dont ses parens orent joye, 

      Sa pouvre amie oublia 

      Qui moult s'en contralia, 

1420 Puis ama roÿne Heleyne 

      Dont il eut doleur et peine. 

      Doncques puez tu bien veoir 

      Que chascun veult asseoir 

      Son cuer selon son degré, 

1425 Car Senonné plus a gré 

      Ne vint a cil par nul tour 

      Quant sceut qu'il n'estoit pastour, 

      Ains yert de royal orine; 

      Pour ce amer une roÿne 

1430 Voult, dont mal lui ensuivi. 

      Et ainsi, je te pleuvi, 

      Puez tu veoir et aprendre 

      Qu'on se doit a son per prendre 

      Qui veult joïr a son vueil 

1435 D'amours et avoir moins dueil. 

      Or t'ay conseillié, moy semble, 

      Loyaument, car, puis qu'ensenble 

      Loyalles compaignes sommes, 

      Ne devons pour nulles sommes 

1440 Souffrir l'une l'autre traire 

      A riens qui lui soit contraire, 

      S'estre y puet remede mis 

      Par nous ou par noz amis.» 

      Adonc a celle respons 1445 Qui m'ot tel sermon expons: 

      «Lorete, tu dis merveilles 

      Qui l'amer me desconseilles 

      Pour ce que pastoure simple 

      Suis sans atour et sans guimple, 

1450 Et dis qu'en moy a nul fuer 

      Cellui ne mettroit son cuer 

      Pour ce que d'estat pareil 

      Ne sommes ne d'appareil, 

      Et a Senonné, te semble, 

1455 Bien devroye prendre exemple, 

      Que Paris tost oublia. 

      Tu dis voir, mais il y a 

      Aultre livre, il m'en recorde, 

      Qui d'Ercules nous recorde, 

1460 Qui fu si chevalereux 

      Et en armes tant eureux 

      Qu'oncques nul ne le passa, 

      Tant en armes s'avança, 

      Et si ert roy couronné 

1465 De grant terre et de regné; 

      Mais Amours si le lia 

      Et si fort humilia 

      Qu'il ne lui desplaisoit mie 

      Charpir laine avec s'amie; 

1470 Et lui, qui ert de tel pris 

      Que les lyons rendoit pris, 

      Fut subgiet a une femme 

      Qu'il servoit comme sa dame. 

      Si n'y a nulle grandeur 

1475 En amours quant grant ardeur 

      Fait par plaisance soubzmettre 

      Le cuer ou il se veult mettre.»

      Ainsi respondis atant 

      A Lorete, mais pour tant 

1480 Lui dis que ja ne doubtast 

      Et son penser en ostast,       Que ja mon cuer si volage 

      Ne seroit qu'il eust folage 

      En l'amour ou m'embatoye, 

1485 Mais amer, bien le sentoye, 

      Le me convendroit sans faille, 

      Quel mal que souffrir m'en faille, 

      Car mon cuer s'y adonnoit 

      Et du tout a lui donnoit, 

1490 Voulsisse ou non, et ne peusse 

      Pour poyssance que g'y eusse 

      M'en oster ja, tant l'amoye; 

      Et que trop mieulx l'amour moye 

      Me plaisoit a lui donner 

1495 Et mon cuer abandonner 

      Qu'a nul aultre; posé ore 

      Que tant ne m'amast encore 

      Comme un autre m'aimeroit 

      Qui dame me claimeroit 

1500 Souveraine et redoubtée. 

      Tant y eux m'amour boutée, 

      Si ne m'en blasmast jamais, 

      Car trop tart ert dès or mais. 

      Et celle me dist qu'atant 

1505 S'en deporteroit et tant 

      Comme elle pourroit au fort 

      Me donroit bon reconfort, 

      Car puis qu'une riens fault estre 

      N'y a lieu sermon ne maistre. 

1510 En tel devis tout le jour 

      Nous fusmes et sans sejour 

      Ne parlions d'autre matiere 

      Ensemble, et se toute entiere

      Une sepmaine en parlasse 

1515 Ne me sembloit pas l'espace 

      D'une heure, tant me plaisoit 

      En parler, si me faisoit 

      Resjoïr la souvenance       De sa doulce contenance. 

1520 La tous les jours assemblions 

      Et des aultres nous amblions 

      Entre nous deux bergieretes 

      Parlant de noz amoretes; 

      Si repairions la souvent, 

1525 Ou fust par pluie ou par vent, 

      Nul mal ne nous estoit grief. 

      Mais, pour conter plus en brief 

      Sans tous les jours raconter 

      Qu'Amours nous y feist hanter, 

1530 Nous y fusmes celle année 

      Mainte heure et mainte journée, 

      Et cil souvent y venoit 

      A qui bien en souvenoit. 

      Si me plut tant sa hantise 

1535 Que je l'amay de tel guise 

      Que tout mon age y parra. 

      Ainsi ou bois repaira 

      Celui qui si s'y maintint 

      Qu'entre ses laz bien me tint, 

1540 Combien que peine mettoie 

      A moins l'amer, et doubtoye 

      Que mal m'en peüst venir, 

      Et se m'en peusse tenir 

      Volentiers trop moins l'amasse 

1545 Pour n'en souffrir si grant masse 

      De doulour pour sienne amour 

      Dont j'estoye en grant cremour. 

      Pour ce contre Amours disoie 

      Ainsi, quant je m'avisoie, 

1550 Et m'yert vis qu'en mes clamours 

      Ainsi respondoit Amours: 

 

Balade a responses         Amours, escoute ma complainte. 

        —Or dis: qu'as tu? de quoy te plains? 

        —De toy par qui je suis destraintte. 

1555 —Tort as quant de ce te complaings. 

        —Non ay voir, car ma joye estains. 

        —Joye en aras s'en toy ne tient. 

        —Trop crain le grant mal qui en vient. 

        —Pense au bien, non pas au domage. 

1560 —Vueille ou non, d'un seul me souvient.         —Aime ley; si feras que sage. 

        Veulx tu que j'aime? est ce contrainte? 

        —C'est drois quant ton cuer est atteins. 

        —Sera ce cil qui m'a estraintte? 

1565 —Oïl, car de tout bien est pleins, 

        —Je n'ay donc pas tort si je l'aims? 

        —Non, car chascun a bon le tient. 

        —Et se mon honneur ne soustient? 

        —Si fera voir, c'est son usage. 

1570 —Or me dy qu'en faire apartient? 

        —Aime ley; si feras que sage. 

        Raison me met en trop grant crainte. 

        —Ne la croys, joye tolt a mains. 

        —Tu m'as vers elle en guerre empainte. 

1575 —Desconfis la, joing moy les mains. 

        —Honneur dist qu'en vauldroye mains. 

        —Il ment, chascun bon en devient. 

        —Fait, et donc amer me convient? 

        —Ce te sera grant avantage. 

1580 —Que feray donc se cil revient? 

        —Aime ley; si feras que sage. 

        Princes gentilz, Amours me tient. 

        —Il apertient bien a ton age. 

        —Un seul ami mon cuer retient. 

1585 —Aime ley; si feras que sage. 

      Ainsi je me debatoye 

      A par moy et combatoye, 

      Pensant a son doulz maintien 

      Si trés plaisant que je tien 

1590 C'oncques plus perfait en somme 

      Ne l'ut autre mondain homme. 

      Et ad ce mon cuer pensoit 

      Tout temps et ne reposoit. 

      Mais quant la ensemble estions 

1595 Toute l'entente mettions 

      A nous entre regarder. 

      Ne sçaroye recorder 

      Les regars, les doulz parlers, 

      Les venirs et les alers, 

1600 Les doulz ris, les contenances, 

      Les trés plaisans ordenances 

      Amoureuses; tout n'aroye 

      Jamais dit, je ne pourroye. 

      La se seoit couste mi 

1605 Mon trés savoureux ami, 

      Que j'ay maint jour attendu, 

      Ou gisoit tout estendu 

      Sus l'erbete qui venoit, 

      Et en mon giron tenoit 

1610 Sa teste et j'aplanioye 

      Son chief et aonnyoye, 

      Puis je lui mettoye au col 

      Les deux braz dont je l'acol. 

      Or pensez se la avoit 

1615 Plaisir et s'il y devoit 

      Avoir maint doulz mot conté, 

      Tout ne soit cy raconté. 

      Et sachiez certainement 

      Qu'ainsi dura longuement 

1620 Sans que m'amour me requist, 

      Mais ne failloit qu'il enquist 

      Se il la pourroit avoir,       Car savoir pouoit de voir 

      Que toute entiere l'avoit, 

1625 Apercevoir le pouoit. 

      Mais, comme soit chose dure 

      A souffrir la grant ardure 

      Dont Amours les cuers destraint, 

      Il me dist, comme contraint, 

1630 Une fois que vers moy vint, 

      Et ou moys de may advint, 

      Qu'il m'amoit de cuer entier, 

      Et que ja n'estoit mestier 

      De ce long sermon en faire, 

1635 Car aviser son affaire 

      Je pouoie bien de fait 

      Et com de vouloir perfait 

      Il m'amoit, et que l'amasse 

      Seurement, et ne doubtasse 

1640 Que mon honneur garderoit; 

      Et moult bien se garderoit 

      De faire chose nesune 

      Dont j'euse pesance aucune. 

      Ainsi cellui me pria 

1645 Qui mon cuer sur tous tria; 

      Si fus adonc esperdue, 

      Car doubtay qu'en guise deue 

      Respondre ne lui sceüsse 

      Ainsi comme je deüsse, 

1650 Car ne le peusse escondire 

      N'aussi ne vouloye dire 

      L'amour que je lui portoye. 

      Aussi en mon cuer sentoye 

      Que pour riens chose ne feisse 

1655 Dont nullement me meffeisse; 

      Si doubtoye a ottroyer 

      Chose dont mauvais loyer 

      Me venist et cuer dolent, 

      Et ne sçavoye el talent 1660 Qui l'ot meu a me prier. 

      Et cellui sans detrier 

      Me prie que je le croie 

      Et que m'amour lui ottroye 

      Et mon vouloir lui responde. 

1665 Lors de pensée perfonde 

      Souspiray sans avoir yre, 

      Et lui commençay a dire 

      Craintivement en tremblant: 

      « Monseigneur, par mon semblant 

1670 La moye amour se descele; 

      Ne fault ja que je le cele, 

      Bien sçay que l'apercevez; 

      Apercevoir le devez, 

      Car Amours si le demonstre; 

1675 Mais pour tant se je le monstre, 

      Vueille ou non, ne croy je mie 

      Que n'ayez dame et amie 

      Aultre part qui vous adrece 

      Et de moy plus grant maistrece. 

1680 Si ne devez requerir 

      Autre amour n'ailleurs querir, 

      Se loyal estre voulez, 

      Et mon cuer trop adoulez 

      Seroit, quelque povre femme 

1685 Que je soye, s'autre dame 

      Avoit la joye de vous 

      Et j'en eusse le courroux; 

      Si nous en passons ainsi, 

      Car sachiez que vous aim si 

1690 Qu'aultre je ne vueil amer, 

      En aye doulz ou amer; 

      Mais de vous je ne vueil, voir, 

      Nulle aultre promesse avoir 

      Ne qu'aultrement je me loye: 

1695 Il me souffist que vous voye 

      Et que vous aime a par mi,       Car a autre estes ami; 

      Et aussi je vous di bien 

      Que pour morir ne pour rien 

1700 Je ne m'abandonneroye 

      A folie, ainçois mourroie. 

      Je ne sçay se vostre entente

      Seroit a si faitte attente, 

      Mais, pour voir, sus sains vous jure 

1705 Que jamais si faitte injure 

      Ne feray a mon honneur, 

      Soit pour grant ou pour meneur. » 

      Adonc cil respond atant: 

      « Et qui vous en requiert tant? 

1710 Ne m'en fault ja escondire, 

      Car pourchacier, faire ou dire, 

      Je ne pense, par mon ame! 

      Chose dont vous aiez blasme 

      Ne dont vostre honneur descroisse, 

1715 Ains desir que je l'accroisse 

      Ne ja ne le requerray, 

      De vous avoir ne querray 

      Fors l'amour en bonne foy 

      Et le doulz baisier par foy; 

1720 Nulle n'est qui excuser 

      S'en doye ne reffuser 

      Ce a son ami; par m'ame! 

      Ce n'est pas trop, belle dame. 

      Aultre chose ne demand, 

1725 Est ce oultrage a un amant? 

      Quant de plus feray requeste 

      Je vueil qu'on m'oste la teste! » 

      Lors m'en ris et pris a dire: 

      «Qui vous pourroit escondire 

1730 Requeste si trés courtoise? 

      Je l'ottroy, comment qu'il voise, 

      Car mon cuer sens par mi fendre, 

      Si ne le puis plus deffendre. »       Lors cil m'embrace et me baise 

1735 Doulcement, souspirant d'aise, 

      Et puis m'en regracia 

      Humblement et mercia. 

      Mais ce baisier me trahy, 

      Maintes fois l'ay puis haÿ, 

1740 Car mon cuer vint du tout prendre 

      Et d'amoureux dart esprendre. 

      Si en fusmes puis si duit 

      Que c'estoit tout no deduit 

      Trés plaisant, sans nous lasser, 

1745 Et noz braz entrelacer 

      En baisant a longue alaine 

      Sans pensée autre villeine. 

      Ainsi en ce bois ramé 

      J'acointay mon bien amé 

1750 Et devins toute changée 

      Et de pastours estrangée, 

      Ou je souloie hanter 

      Autres chançons a chanter 

      Que celles qu'ains oz apris, 

1755 Et ceste balade apris, 

      Que cy deviser propos, 

      Qui fu selon mon propos: 

 

Balade

 

        Ha! le plus doulz qui jamais soit formé, 

        Le plus plaisant que nulle autre accointast, 1760 Le plus perfait pour estre bon clamé, 

        Le mieulx amé qu'onques mais femme amast!         De mon vray cuer le savoreux repast, 

        Tout quanque j'aim, mon amoreux desir, 

        Mon seul amé, mon paradis en terre, 

1765 Et de mes yeulx le trés perfait plaisir, 

        Vostre doulceur me meine dure guerre.         Vostre douleur voirement antamé 

        A le mien cuer qui jamais ne pensast 

        Estre en ce point, mais si l'a enflammé 

1770 Ardent desir qu'en vie ne durast 

        Se doulz penser ne le reconfortast, 

        Mais souvenir vient avec lui gesir; 

        Lors en pensant vous embrace et vous serre,         Mais quant ne puis le doulz baisier saisir 1775 Vostre doulceur me meine dure guerre. 

        Mon doulz ami, de tout mon cuer amé, 

        Il n'est penser qui de mon cuer gitast 

        Le doulz regard que voz yeulz enfermé 

        Ont dedens lui; riens n'est qui l'en ostast 

1780 Ne le parler et le gracieux tast 

        Des doulces mains qui, sanz lait desplaisir,         Veulent partout encerchier et enquerre, 

        Mais quant ne puis de mes yeulx vous choisir         Vostre doulceur me meine dure guerre. 

1785 Trés bel et bon, qui mon cuer vient saisir,         Ne m'oubliez, ce vous vueil je requerre, 

        Car quant veoir ne vous puis a loisir 

        Vostre doulceur me meine dure guerre. 

 

      Pour ce qu'en ce point estoie 

1790 A mon pouoir je mettoye 

      Peine a me tenir jolie, 

      Une heure triste, autre lie, 

      Selon les divers assaulx 

      Qu'Amours livre à ses vassaulx. 

1795 Or ploroye, ores chantoye, 

      Mes compaignes pou hantoye 

      Fors Lorete qui savoit 

      Tout quanque mon cuer avoit. 

      Si n'est riens qui ne soit sceu 

1800 Au desrain et aperceu,       Et a peine, quoy qu'on die, 

      Muce amant sa maladie; 

      S'il est d'amours bien attaint 

      Fort est qu'il ne pere au taint. 

1805 Si commença grant murmure 

      Du fait, qui encore dure, 

      Aussi tost qu'a estrangier 

      Je pris bergiere et bergier 

      Et je me tins solitaire; 

1810 Les gens ne s'en porent taire, 

      Si y mirent avant garde 

      Li pasteur, et par leur garde 

      Sçorent comment cil venoit 

      Ou boys et près se tendit 

1815 De moy, dont furent dolent 

      Tous et toutes, et parlant 

      En aloient entr'eulx bas, 

      Car hault n'oserent ilz pas, 

      Et comme amans envieux 

1820 Disoient joennes et vieulx: 

      « Plus n'a la doulce bergiere 

      Nostre compagnie chiere. 

      Hé las! la bien enseignée 

      Bien a du tout eslongnée 

1825 Nostre assemblée si belle, 

      Plus ne sera pastourele, 

      Ains par un autre acointier 

      Renoncera au mestier. 

      C'est domage, par saint Pere! 

1830 Qui le deïst a son pere 

      Puet estre l'en garderoit, 

      Mais comparer le porroit 

      Cil qui diroit telz nouvelles. 

      Hé! entre vous, pastoureles, 

1835 Mettez peine a la retraire 

      Du bois, qui Dieux doint contraire, 

      Et vers nous la ramenez,       Nous sommes bien fortunez 

      D'avoir perdu tel pastoure, 

1840 Ce fu bien en la male houre 

      Que cil oncques l'acointa 

      Qui si nous en despointa. 

      Et dont lui puet ce venir? 

      Oncques ne vi avenir 

1845 Que d'amours estre surprise 

      Peüst, mais or en est prise 

      Durement et bien y pert. 

      Hé las! son honneur se pert 

      Ou perdra, ce n'est pas doubte, 

1850 Puis qu'en tel amour se boute 

      Qui petit la prisera. 

      Hé Dieux! qui l'avisera 

      De s'en retraire bon erre! 

      Lorete fault mander querre 

1855 Qui est sa chiere compagne, 

      Nulle autre ne l'acompagne. 

      A celle dirons de fait 

      Qu'elle l'enorte du fait, 

      Si l'en retraye briefment. » 

1860 Ainsi li pastour griefment 

      Se complaignoient de mi 

      Qui oz fait nouvel ami. 

      Ma compagne estoit mandée 

      Et lui estoit demandée 

1865 La cause pour quoy guerpis 

      Les avoye, dont trop pis 

      M'en pourroit venir sanz faille, 

      Si le me die et n'y faille; 

      Et celle m'en excusoit 

1870 Disant « que point ne musoit 

      Mon cuer a nullui amer, 

      Ne desservi que blasmer 

      On me deust pour tant n'avoye, 

      S'ou bois souvent m'ombroyoye 1875 Pour estre plus solitaire; 

      Si s'en voulsissent tuit taire 

      Du fait dont mon cuer ert sains; 

      De ce leur juroit sur sains. 

      Et du chevalier disoit 

1880 Que pour tant ne me nuisoit 

      En riens s'en ce bois chaçoit. 

      Et repairier y pouoit 

      Un chascun; si leur louoit 

      Qu'ilz s'en teussent sans plus dire, 

1885 Car mal venoit de mesdire. » 

      Or avez vous entendu 

      Coment j'avoye attendu 

      Longuement sanz m'entremetre 

      D'amer n'en nul mon cuer mettre, 

1890 Et comment depuis fu pris; 

      Si diray qu'il m'en est pris 

      Depuis et com m'en va ore, 

      Car faillie n'est encore 

      Celle amour, ne deffauldra 

1895 Jusques vie me fauldra. 

      En joye au commencement 

      Je fus, non pas longuement, 

      Cy après diray pour quoy, 

      Mais lors souvent en recoy 

1900 Mon trés doulz ami veoye, 

      Vers moy bien savoit la voye 

      Et son devoir en faisoit 

      Si bien qu'il me souffisoit. 

      Doulceur, paix et bonne amour 

1905 G'y trouvay, et sans demour 

      Tout plaisir qu'il pouoit faire 

      Me faisoit en tout affaire 

      Tant que n'y sceusse amender 

      Ne riens plus lui demander. 

1910 Bien est voir, si dire l'ose,       Que j'en fus un pou jalose 

      Un temps et me fu avis 

      Qu'un petit changié le vis; 

      Ne sçay s'essaier vouloit 

1915 Combien de lui me chaloit, 

      Ou puet estre sans raison 

      Y avoye souspeçon, 

      Car le cuer d'amours estraint 

      Ce qu'il aime a perdre craint, 

1920 Et com de ce mal malade 

      Disoye ceste balade: 

Balade

 

        Ja ne vueille consentir 

        Vostre trés noble courage

        Que mon cuer en dueil partir 

1925 Faciez, plein de telle rage 

        Com d'apercevoir mestrait 

        En vous qui l'avez attrait, 

        Si qu'il s'est tout ordonné 

        A vous et abandonné. 

1930 Mais je me doubt sans mentir 

        Qu'ainsi que maint ont usage 

        D'en plusieurs lieux departir 

        Leurs cuers de penser volage, 

        Qu'ainsi ja se soit fortrait 

1935 De moy qui vous a pourtrait 

        Ou mien qu'ay tout assené 

        A vous et abandonné. 

        Tart venroye au repentir, 

        Mais oncques perte ou domage 

1940 Ne me fist tel dueil sentir 

        Com j'aray trestout mon age 

        Se de moy vous voy retrait 

        Et que m'aiez fait tel trait, 

        Pour tant se j'é me donné 

1945 A vous et abandonné. 

        Si pry vostre doulz attrait 

        Qu'il lui souviengne du trait 

        Qui mon cuer a adonné 

        A vous et abandonné. 

1950 Mais, quant ma douleur perçut 

      Et mon trés amer plour sceut, 

      Il m'apaisa doulcement, 

      Et me jura fermement 

      Qu'aultre que moy il n'amoit; 

1955 Pour certain le m'affermoit. 

      Aussi une fois avint 

      Que partir il lui convint 

      Bien en haste et n'ot espace 

      De dire a Dieu, dont grant masse 

1960 De dueil oz, mais il revint 

      Tost et excuser se vint. 

      Si dis quant il fu parti 

      Ces moz cy en dur parti: 

 

Rondel

 

        Pour quoy m'avez vous ce fait, 

1965 Trés bel ou n'a que redire? 

        Et si savez mon martire 

        N'oncques ne vous fis meffait. 

        Et parti estez de fait 

        Sans moy daigner a Dieu dire; 

1970 Pour quoy m'avez vous ce fait? 

        Au dieu d'amours du tort fait 

        Me plaindray, disant: « Dieux Sire, 

        Amy m'avez fait eslire 

        Dont me vient si dur effait; 

1975 Pour quoy m'avez vous ce fait? » 

 

      Mais je vous diray la dure 

      Pesance qu'encor me dure 

      Tous les jours et plus agrieve       Le tourment qu'encor me griefve. 

1980 Cil ou toute valour maint, 

      Ce scevent maintes et maint, 

      N'ot pas apris qu'a sejour 

      Demourast, ains sans sejour 

      Aloit et va par la terre 

1985 En maint païs honneur querre. 

      Si n'estoit pas tousjours près 

      De moy cellui que j'aim trés, 

      Ains souvent s'en departoit,

      Dont a pou que ne partoit 

1990 Mon cuer pour sa departie. 

      Lors toute estoit convertie 

      Ma joye en pesant doleur; 

      Triste et a pale couleur 

      Demouroie et esplourée. 

1995 Ha! mainte larme ay plourée 

      Pour s'amour et maint souspir 

      Gitté, encor en souspir; 

      Au departir me pasmoye, 

      Quant a cellui que j'amoye 

2000 Disoye « a Dieu », lors mi oeil 

      Demonstroient mon grief dueil 

      Dont griefment a lui pesoit; 

      Si me baisoit et disoit 

      Qu'il revendroit en brief temps, 

2005 De ce ne fusse doubtans. 

      Ainsi demouroie, lasse! 

      De plourer non jamais lasse, 

      Et jusqu'au retour nul bien 

      N'avoye, je vous dy bien, 

2010 Dont toute en plours me baignoie 

      Et ainsi me complaingnoie: 

 

Balade         Quant je voy ces amoreux 

        Tant de si doulz semblans faire 

        L'un a l'autre et savoreux 

2015 Et doulz regars entretraire, 

        Liement rire et eulx traire 

        A part, et les tours qu'il font, 

        A pou que mon cuer ne font! 

        Car lors me souvient, pour eulx, 

2020 De cil dont ne puis retraire 

        Mon cuer qui est desireux 

        Qu'ainsi le peüsse attraire; 

        Mais le doulz et debonnaire 

        Est loings, dont en dueil parfont 

2025 A pou que mon cuer ne font! 

        Ainsi sera langoreux 

        Mon cuer en ce grief contraire 

        Plein de souspirs doulereux 

        Jusques par deça repaire 

2030 Cil qu'Amours me fait tant plaire; 

        Mais du mal qui me confont 

        A pou que mon cuer ne font! 

        Princes, je ne me puis taire 

        Quant je voy gent paire a paire 

2035 Qui en joye se reffont, 

        A pou que mon cuer ne font! 

 

      Mais quant le terme passoit 

      Que mis m'avoit, ne pensoit 

      Mon cuer qu'a toute dolour. 

2040 Ou fust sens ou fust folour, 

      J'enqueroye a toutes gens 

      S'on savoit ou li trés gens 

      Jolis chevalier estoit, 

      Qu'Amours si amonnestoit. 

2045 Si en ouoie souvent 

      Telz nouvelles dont griefment 

      M'anuioit quant dire ouoye 

      Qu'il feroit moult longue voye 

      Ains qu'il retournast arriere. 

2050 Encore plus dure m'yere 

      La paour que son corps gent. 

      D'acquerre honneur diligent, 

      Ne fust quelque fois mal mis 

      En guerre ou par anemis. 

2055 Si prioye saints et sainttes, 

      Et veulx et promesses maintes, 

      Pleurant seulete en destour, 

      Faisoie pour son retour. 

      Lorete avoit les reclaims, 

2060 A lui disoye mes plains 

      Souvent a moillée face: 

      « Ha! je ne sçay que je face, 

      Doulce compaigne et amie. 

      Bien n'ay heure ne demie 

2065 Quant cil que j'aim tant demeure; 

      Le cuer ay plus noir que meure, 

      Je ne puis avoir repos 

      N'oncques puis dormir ne pos 

      Qu'il parti, et, s'il ne vient, 

2070 Bien sçay, morir me convient! 

      Hé las! Lorete m'amie, 

      Et ne te souvient il mie 

      Comment il est gracieux? 

      Est il homme soubz les cieulx 

2075 Plus perfait en toute grace? 

      Beaulté, bonté, sens et grace 

      Sont en lui entierement. 

      Ha! je te pri chierement, 

      Ne te remembre il des fais 

2080 De lui en doulceur perfais 

      Et comment a toy parloit       Doulcement et t'appelloit 

      Quant loings de nous tu estoies, 

      Et quant flours lui aportoies 

2085 Ou chose qui lui plaisoit 

      Quel grant chiere il en faisoit? 

      Son venir et son aler 

      Et son gracieux parler 

      Adès m'est vis que je voye 

2090 Et qu'il vient par celle voye 

      Par ou venir il souloit, 

      Et comment il m'appelloit 

      Quant devant lui m'enclinoye. 

      Tout le cuer en plours me noye 

2095 Et me deffaillent li membre 

      Quant tous ses fais je remembre, 

      Et il est de moy si loings; 

      Ha las! mais mes trés durs soings, 

      Ma trés doulce chiere amie, 

2100 Sont plus griefs, car je fremie 

      De paour d'estre oubliée 

      De lui qui me tient liée. 

      La! quel chose! la mort viegne 

      Ainçois que le cas m'aviegne! 

2105 Mais la grant valeur haultaine 

      Qui en maint païs le meine 

      Lui donne, bien dire l'oz, 

      Honneur, grace, pris et loz, 

      Par quoy pluseurs grans maistresses, 

2110 Voyans les belles adreces 

      De sa grant chevalerie, 

      L'aimeront; ainsi perie 

      Pourra estre l'amour doulce 

      Dont cellui m'amoit, et pour ce 

2115 Vifs en soussi, n'est merveille! 

      Mais, quiconque amer le vueille, 

      Sçay je bien certainement 

      Que jamais plus fermement       Ne plus loyaument amé 

2120 Ne sera n'ami clamé 

      De nulle qui plus de bien 

      Lui vueille, je le sçay bien; 

      Dieux! mais trop est loings de mi! 

      Ha! mon trés loyal ami, 

2125 Quant verray je la journée 

      Que voye la retournée 

      De vous que je tant desir 

      Et sans qui je n'ay plaisir!» 

      Ces paroles et plus maintes 

2130 Je disoie en mes complaintes 

      En plour ou mon cuer fondoit, 

      Et celle me confortoit 

      A son pouoir; par pitié 

      Plouroit pour mon amistié. 

2135 Mais quant cellui revenoit 

      De qui tant me souvenoit, 

      Lors n'estoie plus troublée, 

      Ains joye m'yert redoublée 

      A cent doubles quant vers my 

2140 Retournoit mon doulz ami 

      Qui en desir attendus 

      Ert de moy; lors estendus 

      Braz vers lui m'en acouroie 

      Et de grant joye plouroye 

2145 Sans dire mot, mais le doulz 

      Me disoit: «Et qu'avez vous, 

      Ma belle amour gracieuse? 

      N'estes vous pas bien joyeuse 

      Du retour de vostre ami? 

2150 Or nous seons cy enmy 

      Ceste herbete, et bonne chiere 

      Me faites, doulce amour chiere 

      Qu'a veoir tant desiroye!» 

      Adonc dire ne pourroie 

2155 La joye que nous menions.       Braz a braz entretenions 

      L'un l'autre si trés estrains 

      Qu'oncques Tristan, qui destrains 

      D'amours fu oultre mesure, 

2160 Yseut, par qui ot mort seure, 

      Gaires plus fort n'estraigny 

      Quant a mort le contraigny; 

      De baisier, disant: hé las! 

      Doulcement, n'estions pas las, 

2165 Car lasser ne nous peussions 

      Se sans cesser y fussions. 

      Long ne nous fust le demour 

      Ne oncques en celle amour 

      Qui en deux cuers fu unie 

2170 Il n'ot mal ne villennie 

      Ne n'ara jamais sans faille. 

      Si ne croys je qu'elle faille 

      Nul temps, car nos esperiz, 

      Quant mors seront et periz 

2175 Les corps, croy qu'ilz s'aimeront 

      Et ensemble demourront. 

      Ainsi duroit ma plaisance 

      Tant que j'avoye l'aisance 

      D'estre près du doulz et cointe 

2180 Qu'Amours fist si mon acointe, 

      Et certes près de lui estre 

      M'estoit paradiz terrestre 

      N'autre nul ne demandasse. 

      Mais pou duroit cel espace, 

2185 Car petite ert sa demeure 

      Ou païs, dont noir com meure 

      Mon povre cuer devenoit 

      Aussi tost qu'il avenoit 

      Que cil me disoit: «M'amour, 

2190 Partir me fault sans demour 

      Pour aler en tel voyage.» 

      Ha Dieux! com piteux visage,       Lassete, adonc je faisoie! 

      Et par grant doulour disoye: 

2195 «Or me voulez vous occire, 

      Ma doulce amour, mon doulz sire, 

      Qui ja vous voulez partir? 

      Morte une fois sanz mentir 

      Me trouverez au retour, 

2200 Car je ne puis par nul tour 

      Souffrir longuement tel peine!»

      Et cil qui me veoit vaine 

      Et lasse adonc m'apaisoit 

      Doulcement, et me baisoit 

2205 Disant: «Ma belle maistrece, 

      Pour Dieu ceste grant destrece 

      Ostez, car trop il m'en poise; 

      Il convient que je m'en voise 

      Mais je revendray briefment.» 

2210 Ainsi «a Dieu vous commant,» 

      Me disoit cil que baisoie 

      Cent fois, et grant dueil faisoie 

      Au departir et toute heure 

      Tant com duroit la demeure. 

2215 Or diray comme or me va 

      De cil qui ja me trouva 

      Ou bois seule, et qui en may 

      Me pria, et je l'amay. 

      Hé las! il party de moy 

2220 Et prist congié en l'ormoy, 

      Dont de dueil cuiday partir 

      Quant je le vis departir. 

      Il a ja un an passé, 

      N'oncques puis mon cuer lassé 

2225 Ne fu de mener tel dueil, 

      N'aultre deduit je ne vueil 

      Fors guermenter et plorer 

      Et Dieu et sains aourer 

      Et prier qu'il tourne a joye 2230 De la longue et griefve voye 

      Qu'il a par valeur emprise, 

      Dont chascun le loe et prise. 

      Mais mon cuer n'est pas asseur 

      Pour doubtance de meseur 

2235 Qui moult souvent aux bons griefve. 

      Dieux l'en gard qui la mort briefve 

      Me doint ainçois qu'il aviengne 

      Ne que mal n'anuy lui viegne. 

      Desir aussi d'autre part 

2240 Assez de mal me depart, 

      Dont souvent je me demente 

      A vray Amour et guermente 

      Qui me fist enamourer 

      D'un tel que son demourer 

2245 Me fait livrer a martire 

      Et destruire tire a tire 

      Cuer et corps et esperit. 

      Et ainsi Amours merist 

      Ceulx et celles qui le servent: 

2250 Mal ont et ne le desservent; 

      C'est bien diverse aventure. 

      Mieulx me vaulsist en pasture 

      Encor mes aigniaulx garder 

      Et d'amours bien me garder 

2255 Que d'amer un tel sans faille, 

      Combien qu'il mieulx de moy vaille, 

      Qu'en souffrir si faitte peine, 

      Que, se Dieux tost ne l'ameine, 

      Il en est pic de ma vie! 

2260 Car sanz lui je n'ay envie 

      De vivre; il est la pasture 

      Sans qui de vivre n'ay cure. 

      Si pry Dieu qu'il le rameint 

      Et me doint grace qu'il m'aint 

2265 Toudis ainsi com je l'aim, 

      Car ses doulz yeulx pris a l'aim       Ont mon cuer, c'est sans partir; 

      Mieulx vouldroit en deux partir. 

      Si vous suppli, tous et toutes, 

2270 A nuds genoulz et a coutes, 

      Fins amans, priez pour lui, 

      Car je vous jur que cellui 

      Entre les bons est clamé 

      Vaillant et des preux amé. 

LE DIT DE LA PASTOURE (p. 223 à 294.)

Indépendamment des vers 148 et 149 qui ont été fréquemment cités, R. Thomassy (Essai sur les écrits politiques de Christine de Pisan, p. 116 à 120) a publié les vers 24 à 32, 43 à 52, 127 à 149, 2190 à 2214, 2271 à 2274.

1324 à 1421.—Christine fait allusion ici à une compilation d'Histoire ancienne dont on possède deux rédactions qui ont été étudiées il y a quelques années par M. Paul Meyer dans le tome XIV de la Romania. La plus récente de ces rédactions, fort répandue à la fin du XIVe siècle, se distingue surtout de la première en ce qu'on y a introduit une version en prose du Roman de Troie de Benoit de Sainte-Maure (Voy. Romania, XIV, 63 et suiv.). Christine a, sans aucun doute, fait usage de la seconde rédaction; c'est là, en effet, qu'elle a trouvé la forme Senoné ou Cenoné pour Oenone dans l'épisode des amours de Paris et d'Oenone qui fait défaut dans la première rédaction. (Voir Bibl. nat. fr. 301, fol. 36 b et 48ve a, ms. du XIVe siècle. Même forme dans les mss. fr. 254, 15455 et 24396 qui sont moins anciens).

2156 à 2162.—Allusion au dénouement du roman en prose de Tristan. C'était d'ailleurs la rédaction la plus répandue et celle qui a servi de base aux nombreuses éditions parues en France et à l'étranger depuis la fin du XVe siècle. (Voy. Hist. littéraire de la France, XIX p. 688 et XXX p. 19).


UNE EPISTRE

 

A EUSTACE MOUREL

 

(10 Février 1403, anc. st.)

 

      A trés expert, en scens apris, 

      Eustace Mourel ou a pris, 

      De Senlis baillif trés nottable, 

      Orateur de maint vers notable. 

5 Ta grant valeur en moy a mis 

      Le vouloir, chier maistre et amis, 

      De cestuy mien' epistre en vers 

      T'envoyer, non obstant qu'envers 

      Ton fait riens ne fait, bien le say je, 

10 Mais comme nous lisons: le saige 

      Enseigne aux disciples a prendre 

      Amistié aux saiges, se apprendre 

      Desirent; et pour tant en voye 

      M'a mis ton scens que je l'envoye. 

15 Sy soit premisse a humble chiere 

      Recommandacion trés chiere, 

      Te suppliant que a desplaisance 

      Ne te tourt se adès plaisance 

      Ay qu'em singulier nom je parle 

20 A toy, car je l'ay apris par le 

      Stille clergial de quoy ceulx usent 

      Qui en science leurs temps usent.       Et moy, désirant de tes oeuvres 

      Vertueuses veoir, que oeuvres 

25 Te suppli humblement trés or 

      A moy ton valable tresor 

      Que ou giron Science puisas, 

      Lequel bien estendu puis as. 

      Mon femenin scens ne desprises 

30 Sy que g'i faille, ains adès prises 

      La grant amour qu'ay a savoir, 

      Par quoy te foys ce assavoir. 

      Et se de veoir apetis, 

      Combien qu'en moy scens a petis, 

35 De mes dittiez, saiches de voir, 

      Commander puez par droit devoir, 

      Sans enquerir ou ne comment, 

      Car tout est en ton bon comment. 

      Et, pour ce que je suis certaine 

40 De ton scens, t'envoyé certaine 

      Desplaisance que j'ay complainte 

      Plourable, expliquant ma complainte, 

      Doulousant de ce que mieulx estre 

      Adès ne voy le mondain estre 

45 Gouverné, qui de mal em pire 

      Va, ce m'est vis, en tout empire; 

      Et ce mal qui m'anuye et poyse 

      Sçay que ton meismes scens moult poise, 

      Car que on se gouvernast a droit 

50 Tout hom desire en qui a droit. 

      O maistre! quel merveille dure 

      Est de veoir ou temps qui dure 

      Mençonge et barat si en cours

      En cités, en chastiaulx, en cours 

55 De princes, par rigle commune, 

      En nobles gens et en commune, 

      En clergie et en toute court 

      De justice, sans doubte, court 

      Sy que verité point n'a part, 60 En lieu aucun mucié n'appart, 

      Mais chascun s'efforce d'avoir 

      Par grant convoytise d'avoir 

      Malice frauduleuse et cure 

      De decepvoir, et nul n'a cure 

65 De vertueux prouffiz acquerre. 

      Sans plus s'estudient a querre 

      Les biens vains qui a vices tirent, 

      A riens plus les mondains ne tirent. 

      O te souvient il, mon chier sire, 

70 Com trop plus le miel que la cire 

      Phillosophie nous apreuve, 

      Sy com Bouesce trait a preuve 

      En son bel et notable livre 

      Qui consolacion nous livre, 

75 Quant les biens met sy a despris 

      Qui des mondains sont adès pris 

      Et esleuz plus que autre grace? 

      Mieulx aiment que ciel terre grace 

      Semée de fiens et d'ordure. 

80 Tel convoitise ou temps d'or dure. 

      On treuve en escript es leus 

      Livres que jadiz les esleuz 

      Saiges phillosophes estoyent 

      Des cités ou lieux ou estoyent 

85 Conseilleurs, et aussi des roys, 

      Et par leur bon scens les desroys 

      Supperflus erent confondus, 

      Sy com jadiz fu confondus 

      L'orgueil du roy Emiradès, 

90 Com mon scens voit et mire adès, 

      Par Philometor, le vaillant 

      Phillosophe, qui son vaillant 

      Et soy meisme en ame et en corps 

      Mist pour bien commun et encors. 

95 Ce prouffit meisme adès faisoyent 

      Les bons saiges qui desfaisoyent       Les laides settes, mais en vie 

      A pou n'est nul qui ait envie 

      Devers le bien commun soy traire, 

100 Mais chascun le propre a soy traire 

      Veult; plus n'est la chose publique 

      Gardée, ainçois tout en publique 

      De telz orreurs faire on n'a honte 

      Dont meisme Nature en ahonte. 

105 Es voluptez chascun s'enlace, 

      Ne je ne voy nul qui s'en lasse; 

      Gent ne considerent qu'ilz faillent; 

      Toutes bonnes coustumes faillent, 

      Car vertus sont mis en mesconte; 

110 De science on ne tient mais compte 

      Par qui on gouvernoit jadis 

      Les raignés, comme ailleurs ja dis; 

      Pour ce estoit equité au monde, 

      Mais ore y a pou de gent monde. 

115 Lors le siecle estoit de fin or 

      Qui du tout est a defin or. 

      Les princes estoyent lettrez, 

      Lesquels les pilliers et les trefz 

      Doivent estre pour soustenir 

120 Justice et puepple soubz tenir 

      Par ordre de loy et raison. 

      Eloquens par vraye rayson 

      Les nobles travaillans confors 

      Donnoyent aux pueples confors 

125 Excercitant les meurs parfaiz 

      En sollicitude et par faiz, 

      Et leur vie ainsi employoyent, 

      Combien que l'eschine en ployoient 

      Souventes foiz par mainte paine 

130 Pour vertu dont pou ore on paine. 

      Or regardes s'en tel maniere 

      Ceulx qui de fait et de maniere 

      Se doivent delitter en suivre       Noble fait vueillent ceulx ensuivre: 

135 S'il en est assez d'ainsi faiz, 

      Louez ent Dieu et je aussi faiz. 

      Freres chiers, pourroit on compter 

      Le nombre de ceulx dont compter 

      On puet les grans orguieulx hautains

140 Pour supperflus habis hault tains 

      Ou par richesces que on a quises 

      Au grief d'autruy et mal aquises 

      Puet estre en honneurs ou estas? 

      Apperçois tu nulz telz es tas 

145 Des mondains? croy que si sens faille: 

      N'ay doubte que de ce je faille 

      Et appert que trestuit enssemble 

      Cuident estre dieux; que t'en semble? 

      Est ce voye d'en meurs errer 

150 Ou ce c'est la sante d'errer? 

      Meismes voit on qu'en orgueil monte 

      Maint de qui le scens petit monte 

      Et qui n'ont pas vaillant ma coiffe 

      Des fortunez biens, et a quoy fe- 

155 Roye de ce plus long procès? 

      Car certain es qu'a la proces- 

      Sion en dure longue route, 

      Et par tel erreur foy est route 

      Au monde ou pou on voit aprendre 

160 Les meurs qui bonnes sont a prendre. 

      Aux juges par ta foy meffaire 

      Vois tu fors droit en riens meffaire, 

      Chier frere et amy, or prens garde 

      Se adès justice bien on garde. 

165 Ha! Justice la trés eleue 

      Com notablement tu es leue 

      Et enseignée es traittiez

      Ou l'en apprent justes traittiez! 

      Voiz tu que la faveur des droiz 

170 Soit estendue adès es droiz       Povres orphelins et aux lasses 

      Vefves de plourer non ja lasses. 

      Et que t'en semble? est il ainsi? 

      Je croy que non certes, ains si 

175 Est tout le monde adès tourné 

      Que tout bien leur est destourné. 

      Et ce puis pour certain tenir, 

      Car bien m'en sçay a quoy tenir, 

      Et Fortune m'a fait maistresce 

180 Du sçavoir par preuve, mais trés ce 

      Que fus en ses liens liée 

      Nul ne vint plus a chiere liée 

      M'offrir confort en bonne entente 

      Fors puet estre ainsi comme en tente 

185 Les simples pour les decepvoir, 

      Et certes je dis de ce voir, 

      Dont mes adversitez communes 

      Sont ainsi tournées comme unes 

      Acoustumances qui adès 

190 Continuent, ainsi a des 

      Meschiefs eüz de ma partie 

      Puis que je parti ma partie 

      Vraye et loyal a ton amy: 

      Estoit cil, si ert il a my 

195 Sy que jamais si fait n'aray 

      Comme ailleurs qu'ycy le naray. 

      Et de telz annuis encor ay je 

      Dont je te pri de bon couraige, 

      Que Dieux pries que pacience 

200 M'i doint, car je n'ay pas science 

      De toudis me tenir com forte 

      En pacience qui conforte.

      Dieu pry qu'il t'ottroit par durable 

      Temps vivre au monde et pardurable. 

205 Escript seullette en m'estude 

      Le dixsiesme jour par estude       De Fevrier l'An Mil quatre cens 

      Et trois en deliberé scens. 

      Christine de Pizan, ancelle 

210 De Science, que cest an celle 

      Occuppacion tint vaillant, 

      Ta disciple et ta bienveillant. 

ERRATA

 

[corrigées dans l'édition électronique]

 

ÉPITRE AU DIEU D'AMOURS

 

P. 15, vers 445, mettre un point d'interrogation après Cartage.

P. 15, vers 449, remplacer le point d'interrogation qui est à la fin de ce vers par un simple point.

P. 16, vers 489, il serait préférable de mettre deux points après plus et d'écrire rigle au lieu de riglé.

 

LE DIT DE LA ROSE

 

P. 31, vers 81, on pourrait corriger firent par sirent.

P. 32, vers 100, lire: chappellès.

P. 32, vers 108, on peut écrire aussi acompagnie en un seul mot.

P. 47, vers 590, lire: bel estre.

 

LE DÉBAT DE DEUX AMANTS

 

P. 51, vers 62, supprimer l'apostrophe après cest.

P. 58, vers 309, mettre un point à la fin de ce vers.

P. 66, vers 565, lire: apoir en un seul mot.

P. 71, vers 749, il vaudrait mieux supprimer le D majuscule de de et reporter le point d'interrogation à la fin du vers.

P. 79, vers 1013, corriger en mettant au plus lié au singulier.

P. 84, vers 1165, supprimer la virgule après Sire.

P. 109, vers 2004, fermer les guillemets après feste.

 

LE LIVRE DES TROIS JUGEMENTS

 

P. 116, vers 162, lire: apoir en un seul mot.

P. 122, vers 356, atant serait peut-être mieux écrit ici a tant.

P. 125, vers 480, supprimer l'apostrophe après cest.

 

LE DIT DE POISSY

P. 161, vers 77, il vaut mieux prendre la forme de B chantoit et supprimer la virgule après ce mot.

P. 163, vers 119, lire: ysneles au lieu de ysveles.

P. 166, vers 217, lire: descendus.

P. 166, vers 247, on pourrait écrire aussi desrener au lieu de d'esrener.

P. 170, vers 357, on peut mettre ou à la place de on.

P. 172, vers 431, lire: Es cuisines.

P. 177, vers 587, écrire: l'endemain.

P. 184, vers 841, remplacer le point qui est après gracieulx par une virgule.

P. 192, vers 1101, mettre une virgule après Longs et écrire enarchiez en un seul mot.

P. 194, vers 1154, mettre une virgule après flans et supprimer le point et virgule après rains.

P. 205, vers 1518, lire: doulcès.

P. 212, vers 1747, reporter la virgule après ce.

